(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΖ΄

Δευτέρα, 29 Αυγούστου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ειδική Ημερήσια Διάταξη:

Συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 παράγραφος 5 εδάφιο βΞ„ του Κανονισμού της Βουλής, επί της προτάσεως που κατέθεσε η Κοινοβουλευτική Ομάδα ΠΑΣΟΚ-ΚΙΝΗΜΑ ΑΛΛΑΓΗΣ, με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ-ΚΙΝΗΜΑΤΟΣ ΑΛΛΑΓΗΣ και ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό predator, την παράνομη χρήση αυτού στην Ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», σελ.
3. Ονομαστική ηλεκτρονική ψηφοφορία σύμφωνα με τις διατάξεις των άρθρων 72 και 72Α του Κανονισμού της Βουλής και λήψη απόφασης για τη σύσταση ή μη της Εξεταστικής Επιτροπής σύμφωνα με τις διατάξεις των άρθρων 68 παράγραφος 2 εδάφιο γ΄, του Συντάγματος και 144 παράγραφος 5 εδάφιο β΄, του Κανονισμού της Βουλής, σελ.
4. Επιστολικές ψήφοι επί της ονομαστικής ψηφοφορίας, σελ.
5. Ανακοινώνεται ότι κατόπιν του αποτελέσματος της ονομαστικής ψηφοφορίας η πρόταση που κατέθεσε η Κοινοβουλευτική Ομάδα του Κινήματος Αλλαγής έγινε δεκτή κατά πλειοψηφία., σελ.
6. Επί διαδικαστικού θέματος, σελ.
7. Επί προσωπικού θέματος, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΑΔΑΜΟΥ Κ. , σελ.
 ΑΠΑΤΖΙΔΗ Μ. , σελ.
 ΒΙΤΣΑΣ Δ. , σελ.
 ΒΟΥΤΣΗΣ Ν. , σελ.
 ΓΕΡΟΒΑΣΙΛΗ Ό. , σελ.
 ΓΡΗΓΟΡΙΑΔΗΣ Κ. , σελ.
 ΔΑΒΑΚΗΣ Α. , σελ.
 ΚΑΙΡΙΔΗΣ Δ. , σελ.
 ΚΑΡΑΓΚΟΥΝΗΣ Κ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΣΤΑΝΙΔΗΣ Χ. , σελ.
 ΚΑΤΡΙΝΗΣ Μ. , σελ.
 ΚΑΤΡΟΥΓΚΑΛΟΣ Γ. , σελ.
 ΚΕΓΚΕΡΟΓΛΟΥ Β. , σελ.
 ΚΕΦΑΛΑ Μ. , σελ.
 ΚΟΜΝΗΝΑΚΑ Μ. , σελ.
 ΚΟΥΤΣΟΥΜΠΑΣ Δ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΛΑΖΑΡΙΔΗΣ Μ. , σελ.
 ΛΙΑΚΟΥΛΗ Ε. , σελ.
 ΜΑΡΚΟΠΟΥΛΟΣ Δ. , σελ.
 ΜΠΟΓΔΑΝΟΣ Κ. , σελ.
 ΜΠΟΥΤΣΙΚΑΚΗΣ Χ. , σελ.
 ΜΥΛΩΝΑΚΗΣ Α. , σελ.
 ΠΑΠΑΔΗΜΗΤΡΙΟΥ Χ. , σελ.
 ΠΑΠΑΝΔΡΕΟΥ Γ. , σελ.
 ΠΑΦΙΛΗΣ Α. , σελ.
 ΠΟΛΑΚΗΣ Π. , σελ.
 ΡΑΓΚΟΥΣΗΣ Ι. , σελ.
 ΣΑΚΟΡΑΦΑ Σ. , σελ.
 ΣΚΑΝΔΑΛΙΔΗΣ Κ. , σελ.
 ΣΠΙΡΤΖΗΣ Χ. , σελ.
 ΣΥΝΤΥΧΑΚΗΣ Ε. , σελ.
 ΤΖΑΚΡΗ Θ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΑΒΔΑΡΙΔΗΣ Λ. , σελ.
 ΧΗΤΑΣ Κ. , σελ.

Β. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΒΙΤΣΑΣ Δ. , σελ.
 ΒΡΟΥΤΣΗΣ Ι. , σελ.
 ΓΡΗΓΟΡΙΑΔΗΣ Κ. , σελ.
 ΚΑΙΡΙΔΗΣ Δ. , σελ.
 ΚΑΚΛΑΜΑΝΗΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΑΡΚΟΠΟΥΛΟΣ Δ. , σελ.
 ΣΑΚΟΡΑΦΑ Σ. , σελ.
 ΤΑΣΟΥΛΑΣ Κ. , σελ.

Γ. Επί προσωπικού θέματος:
 ΓΡΗΓΟΡΙΑΔΗΣ Κ. , σελ.

Δ. ΠΑΡΕΜΒΑΣΕΙΣ:
 ΛΙΒΑΝΟΣ Σ. , σελ.
 ΜΟΥΛΚΙΩΤΗΣ Γ. , σελ.
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΖ΄

Δευτέρα 29 Αυγούστου 2022

Αθήνα, σήμερα στις 29 Αυγούστου 2022, ημέρα Δευτέρα και ώρα 12.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 παράγραφος 5 εδάφιο β΄ του Κανονισμού της Βουλής, επί της προτάσεως που κατέθεσε η Κοινοβουλευτική Ομάδα ΠΑΣΟΚ - Κινήματος Αλλαγής, με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό «Predator», την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου».

Η συζήτηση επί της προτάσεως για σύσταση εξεταστικής επιτροπής διεξάγεται σύμφωνα με τις διατάξεις του άρθρου 144 και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης.

Ειδικότερα ως προς τη διαδικασία της συζητήσεως και σύμφωνα με την από 22 Αυγούστου 2022 εισήγηση του Προέδρου της Βουλής στη Διάσκεψη των Προέδρων, προτείνω οι αγορεύσεις των συναδέλφων Βουλευτών να οργανωθούν σε τρεις κύκλους ομιλητών. Η συζήτηση θα αρχίσει με έναν πρώτο κύκλο έξι κατά προτεραιότητα ομιλητών, στον οποίον θα εκπροσωπηθούν ισαρίθμως οι έξι Κοινοβουλευτικές Ομάδες με χρόνο ομιλίας για τον κάθε ομιλητή δέκα λεπτά χωρίς δικαίωμα δευτερολογίας. Για να μην αρχίσετε τις παρακλήσεις, σε συνεννόηση με τον Πρόεδρο της Βουλής, και για τους έξι και για τους άλλους συναδέλφους που έχουν πέντε μόνο λεπτά θα υπάρχει μια ανοχή, γιατί αντιλαμβανόμαστε ότι ο χρόνος είναι ασφυκτικά μικρός.

Πρώτος θα λάβει τον λόγο ο Βουλευτής από την Κοινοβουλευτική Ομάδα του Κινήματος Αλλαγής που έχει καταθέσει την πρόταση, άρθρο 91 παράγραφος 5, σε συνδυασμό με το άρθρο 137 παράγραφος 2 του Κανονισμού της Βουλής. Ο δεύτερος κύκλος και ο τρίτος κύκλος, κατ’ εφαρμογήν της διάταξης της παραγράφου 5 του άρθρου 65 του Κανονισμού της Βουλής, θα απαρτίζεται από δώδεκα Βουλευτές έκαστος και συγκεκριμένα από τη Νέα Δημοκρατία πέντε Βουλευτές, από τον ΣΥΡΙΖΑ τρεις Βουλευτές και από τα υπόλοιπα κόμματα ένας Βουλευτής από κάθε κόμμα, χωρίς δικαίωμα δευτερολογίας, όπως είπα, καθώς και ένας Ανεξάρτητος.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια υπηρεσία έχει καταρτίσει έναν ενιαίο κατάλογο στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης για να τηρηθεί η κατά αναλογία της δύναμης των Κοινοβουλευτικών Ομάδων εκπροσώπηση.

Στη συζήτηση μπορούν να μετέχουν επίσης, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Η διάρκεια αγόρευσης του Πρωθυπουργού και του Αρχηγού της Αξιωματικής Αντιπολίτευσης είναι μέχρι είκοσι λεπτά και μέχρι δεκαπέντε λεπτά για τους Προέδρους των επόμενων Κοινοβουλευτικών Ομάδων. Μέχρι στιγμής το Προεδρείο δεν έχει ενημερωθεί για την παρουσία κάποιου Αρχηγού. Αυτό δεν σημαίνει τίποτα βέβαια, κατά τη διάρκεια της συζήτησης.

Οι Υπουργοί, εφόσον επιθυμούν, θα μιλήσουν για δέκα λεπτά της ώρας. Οι Κοινοβουλευτικοί Εκπρόσωποι θα μιλήσουν για δώδεκα λεπτά, με την επιφύλαξη του περιορισμού που θέτει το άρθρο 167 παράγραφος 2 του Κανονισμού της Βουλής. Δηλαδή, εφόσον προηγηθεί ομιλία του Προέδρου της Κοινοβουλευτικής τους Ομάδας, θα μιλήσουν για έξι λεπτά.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές μόνο περιπτώσεις με έγγραφο του Γραμματέα της Κοινοβουλευτικής Ομάδας στην οποία ανήκουν οι Βουλευτές το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής. Νομίζω επί της βασικής αυτής διαδικαστικής πρότασης δεν υπάρχει αντίρρηση. Ωραία. Γίνεται λοιπόν δεκτή...

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Επί της διαδικασίας; Να ολοκληρώσω και θα σας δώσω τον λόγο.

Μετά την ολοκλήρωση της συζητήσεως, θα ακολουθήσει ηλεκτρονική ονομαστική ψηφοφορία επί της προτάσεως.

Θα ήθελα επίσης να ενημερώσω το Σώμα ότι οι συνάδελφοι Βουλευτές ή και τα μέλη της Κυβέρνησης που δεν μπορούν να μετέχουν με φυσική παρουσία στην ψηφοφορία είτε λόγω αποστολής στο εξωτερικό είτε για υγειονομικούς λόγους θα ψηφίσουν με επιστολές που φέρουν την υπογραφή τους και τη μνεία του θέματος, οι οποίες θα αποσταλούν στο Προεδρείο σύμφωνα με το άρθρο 70Α του Κανονισμού της Βουλής όπως ισχύει. Σε αυτήν την περίπτωση, πριν από την ψηφοφορία θα παραδοθούν στο Προεδρείο επιστολές στις οποίες θα αναγράφεται το όνομα του Βουλευτή ή του μέλους της Κυβέρνησης που θα ψηφίσει με επιστολική ψήφο. Η επιστολή θα απευθύνεται προς τον Πρόεδρο της Βουλής. Η παράδοση των επιστολών θα γίνει από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν, σύμφωνα με το άρθρο 70Α του Κανονισμού της Βουλής.

Πριν καλέσω τον κ. Καστανίδη, κύριε Βίτσα, ορίστε, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Πρόεδρε, στη διαδικασία την οποία είπατε περιέχεται μέσα ότι οι Υπουργοί θα μιλήσουν για δέκα λεπτά της ώρας, εφόσον το επιθυμούν. Όμως εδώ έχουμε μια καθαρά κοινοβουλευτική διαδικασία. Δεν είναι κάτι στο οποίο παρεμβαίνει η Κυβέρνηση. Μπορούν να μιλήσουν οι Υπουργοί οι οποίοι είναι Βουλευτές κατά τη γνώμη μου –φαντάζομαι το έχετε ψάξει βέβαια και θέλω μια απάντηση- οι Υπουργοί που είναι Βουλευτές ως Βουλευτές και με βάση ό,τι έχουμε συμφωνήσει. Διαφορετικά είναι ένα καινούργιο στοιχείο που δεν συζητήσαμε στη Διάσκεψη των Προέδρων. Άρα μπορεί να έρθουν σαράντα οκτώ Υπουργοί και Υφυπουργοί και να πάρουν τον λόγο. Αυτό λέω. Βέβαια, εντάξει, αυτό το τελευταίο το οποίο λέω είναι υπερβολικό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βίτσα, όπως ξέρετε, -έχετε κάνει Προεδρείο- το Προεδρείο αναγιγνώσκει τυπικά ό,τι προβλέπεται από τον Κανονισμό. Αυτό που είπα για τους χρόνους των Υπουργών είναι στο άρθρο 97Α. Επί της ουσίας δεν νομίζω ότι θα προκύψει τέτοιο θέμα το οποίο βάζετε, όπως γίνεται πάντα δηλαδή. Όχι δεν νομίζω, σχεδόν είμαι σίγουρος ότι δεν θα προκύψει τέτοιο θέμα. Απλά ήμουν υποχρεωμένος να διαβάσω τυπικά το άρθρο 97 που προβλέπει ό,τι ακούσατε.

Τον λόγο έχει ο κ. Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα λίγα γνωστά, πρωτοφανή γεγονότα που τέθηκαν υπ’ όψιν του ελληνικού λαού και ημών τον τελευταίο καιρό ήταν η αφορμή να οδηγηθούμε στην πρόταση για τη σύσταση εξεταστικής επιτροπής κατά το άρθρο 144 του Κανονισμού της Βουλής.

Εν συντομία, ποια είναι τα γεγονότα: Προς το τέλος Ιουλίου, ο Πρόεδρος του ΠΑΣΟΚ καταθέτει μηνυτήρια αναφορά στην Εισαγγελία του Αρείου Πάγου, διότι διαπιστώθηκε από την ειδική υπηρεσία του Ευρωπαϊκού Κοινοβουλίου ότι βρέθηκε ίχνος του κακόβουλου λογισμικού «Predator» στο κινητό του. Εάν δεν μολύνθηκε το κινητό του κ. Ανδρουλάκη οφείλεται στην πρόνοιά του, σύμφωνα με τις οδηγίες που δίνει συνήθως το Ευρωπαϊκό Κοινοβούλιο, να μην ανοίξει σύνδεσμο αυτού του είδους.

Μετά την μηνυτήρια αναφορά συνεδρίασε η Επιτροπή Θεσμών και Διαφάνειας, μια πολύ ενδιαφέρουσα συνεδρίαση, την 29η Ιουλίου του τρέχοντος έτους και λίγες μέρες μετά την συνεδρίαση της Επιτροπής Θεσμών και Διαφάνειας και μετά από ενεργοποίηση της Αρχής Διασφάλισης του Απορρήτου των Επικοινωνιών που απευθύνθηκε στους παρόχους, ο Έλληνας Πρωθυπουργός ανακοίνωσε ότι υπήρξε ατυχές περιστατικό νόμιμης επισύνδεσης στο κινητό του κ. Ανδρουλάκη, επισύνδεση την οποία δεν εγνώριζε και την οποίαν θα απέρριπτε εάν ίδιος ήταν ενήμερος των τεκταινομένων.

Αυτές είναι οι δύο βασικές όψεις του προβλήματος. Όμως όσα ακολούθησαν δημιούργησαν πολλαπλά ερωτηματικά και έναν σκοτεινό ορίζοντα για το τι συμβαίνει στον τόπο, έναν σκοτεινό ορίζοντα που πρέπει να φωτίσουμε, γιατί η αλήθεια είναι πάντοτε καθαρτήρια και μπορεί να βοηθήσει το σύνολο του πολιτικού κόσμου να ισχυροποιήσει τη λειτουργία του δημοκρατικού πολιτεύματος και να αποκαταστήσει την ομαλότητα στην πολιτική ζωή, ιδιαίτερα όταν εμφανίζονται φαινόμενα θεσμικής εκτροπής.

Ποια είναι, λοιπόν, τα κολοσσιαία ερωτήματα που εγείρονται από αυτή την υπόθεση; Εδήλωσε ο κύριος Πρωθυπουργός ότι, αν εγνώριζε τη νόμιμη επισύνδεση, δεν θα την επέτρεπε. Το πρώτο ερώτημα είναι: Πρόκειται περί νομίμου επισυνδέσεως; Δεν θα υπεισέλθω στην επιστημονική συζήτηση η οποία ακολούθησε τη διατύπωση του Πρωθυπουργού.

Υπάρχει, όμως, κάτι που θα πρέπει όλοι να ομολογήσουμε. Επί της νομικής ατέλειας του κοινού νομοθέτη επεμβαίνει, χωρίς κανέναν άλλον αμφιλεγόμενο ορισμό από εμάς, το Σύνταγμα το οποίο στο άρθρο 62 ορίζει με σαφήνεια ότι: «κατά τη βουλευτική περίοδο ούτε διώκεται ούτε συλλαμβάνεται ούτε φυλακίζεται ούτε με οποιονδήποτε άλλο τρόπο περιορίζεται Βουλευτής». Σημειώνω ότι το Πρωτόκολλο 7 περί ευρωπαϊκών ασυλιών προβλέπει ό,τι ισχύει για τους Έλληνες Βουλευτές να ισχύει και για τους Ευρωβουλευτές στο εσωτερικό της επικράτειας της χώρας από την οποία προέρχονται, άρα και για τον κ. Ανδρουλάκη.

Ούτε, λοιπόν, καθ’ οιονδήποτε τρόπο περιορίζεται. Δεν υπάρχει πιο δυναστική μέθοδος περιορισμού για οποιονδήποτε πολίτη από το να παρακολουθούνται οι τηλεφωνικές του επικοινωνίες. Προβλέπεται δε από το άρθρο 62 ότι και σε αυτή την περίπτωση χρειάζεται άδεια του Σώματος, εκτός εάν πρόκειται για αυτόφωρο κακούργημα. Εγνώριζε, όμως, η Εθνική Υπηρεσία Πληροφοριών ότι πρόκειται για αυτόφωρο κακούργημα; Εάν πρόκειται για αυτόφωρο κακούργημα, θα πρέπει να ειπωθεί με πολύ μεγάλη σαφήνεια ποιο είναι.

Δεύτερος κύκλος θεμελιωδών ερωτημάτων: Μόλις προχθές ο κύριος Πρωθυπουργός είπε εδώ στη Βουλή ότι: «Ένας Πρωθυπουργός δεν μπορεί ούτε επιτρέπεται να γνωρίζει ποιος παρακολουθείται». Αν, όμως, ισχύει η διατύπωσή του ότι ένας πρωθυπουργός δεν επιτρέπεται ούτε πρέπει να γνωρίζει ποιος παρακολουθείται, τότε ο κ. Κοντολέων έκανε πολύ σωστά τη δουλειά του που δεν τον ενημέρωσε. Άρα γιατί τον απέπεμψε;

Η κοινή λογική είναι αμείλικτη. Θα μπορούσα κατ’ αρχάς να δεχθώ τις αρχικές διαβεβαιώσεις του Έλληνα Πρωθυπουργού, αλλά όταν ισχυρίζεται ότι ούτε μπορεί ούτε πρέπει να γνωρίζει ποιος παρακολουθείται, τότε εύλογα προκύπτει το ερώτημα προς τι η αποπομπή του κ. Κοντολέοντος που δεν τον ενημέρωσε;

Τα πράγματα συσκοτίζονται ακόμη περισσότερο με τις σημερινές δηλώσεις του Υπουργού Επικρατείας σε ραδιοφωνικό σταθμό. Ο Υπουργός Επικρατείας είπε επί λέξει τα εξής: «Ουδείς γνωρίζει ποιος είναι ο λόγος για τον οποίον παρηκολουθείτο ο κ. Ανδρουλάκης». Αν, όμως, ουδείς γνωρίζει ποιος είναι ο λόγος για τον οποίον παρηκολουθείτο ο κ. Ανδρουλάκης, προς τι η πρόσκληση των μελών της Κυβέρνησης να ενημερωθεί από τη στιγμή που ουδέν γνωρίζουν; Ε, τι λέτε; Για ποιον λόγο; Γιατί απευθύνονται στον κ. Ανδρουλάκη και τον εγκαλούν «δεν έρχεσαι να σε ενημερώσουμε», αφού δεν γνωρίζουν;

Υπονοεί ο κ. Γεραπετρίτης ότι γνωρίζει μόνο η Εθνική Υπηρεσία Πληροφοριών. Η Εθνική Υπηρεσία Πληροφοριών, όμως, ουδέποτε απηύθυνε πρόσκληση στον κ. Ανδρουλάκη να τον ενημερώσει. Από την Κυβέρνηση έγινε, υποτίθεται, η πρόσκληση, αλλά η Κυβέρνηση δεν γνωρίζει.

Και τέλος, δηλώνει στην ίδια συνέντευξή του ο κ. Γεραπετρίτης σήμερα στον ραδιοφωνικό σταθμό: «Δεν προέκυψε αποτέλεσμα από τις παρακολουθήσεις». Αυτό το γνωρίζει; Κι όταν λες δεν προέκυψε αποτέλεσμα από τις παρακολουθήσεις πρέπει να γνωρίζεις και ποιος ο λόγος της παρακολούθησης για να ξέρεις αν υπάρχει αποτέλεσμα. Αν δεν γνωρίζεις ποιος είναι λόγος, δεν ξέρεις και ποιο είναι το αποτέλεσμα. «Δυοίν θάτερον». Ή παραβιάζουν την κοινή λογική ή κάτι έχουν να κρύψουν.

Κυρίες και κύριοι συνάδελφοι, καταλαβαίνετε ότι συσκοτίζεται πολύ ο ορίζοντας, παρ’ ότι προσπαθώ να μην αναφερθώ σε πράγματα τα οποία αφορούν ενδιαφέρουσες συζητήσεις, αλλά απόρρητες, στην Επιτροπή Θεσμών και Διαφάνειας. Μένω σε ό,τι έχει δει το φως της δημοσιότητας. Ώστε γνωρίζουν ότι δεν προέκυψε αποτέλεσμα, αλλά δεν γνωρίζουν ποιος είναι ο λόγος για τον οποίον παρακολουθείται για να γίνει η συσχέτιση. Μάλιστα.

Όλα αυτά πού μας οδηγούν; Μας οδηγούν στο συμπέρασμα ότι η εξεταστική επιτροπή είναι περισσότερο από ποτέ αναγκαία για να διερευνηθούν περιστατικά, πράγματα, συνθήκες, πρόσωπα, αποφάσεις, προκειμένου να καταλήξουμε στην αλήθεια. Διότι όταν τελείται θεσμική εκτροπή, ουδείς από εμάς, πρωτίστως η πλειοψηφία, έχει δικαίωμα να την αγνοήσει και να μην συμπράξει με όλα τα κόμματα της αντιπολίτευσης για να βρεθεί η καλύτερη δυνατή λύση, ώστε στο μέλλον να μην ξανασυμβούν τέτοια πράγματα.

Η εξεταστική επιτροπή, λοιπόν, πρέπει, κατά το ΠΑΣΟΚ - Κίνημα Αλλαγής, να συσταθεί. Ποια πρέπει να είναι η έρευνά της με βάση και τα ερωτήματα που διατύπωσα πριν; Ποιος και γιατί αποφάσισε τη νόμιμη επισύνδεση στο κινητό του Αρχηγού του ΠΑΣΟΚ; Ποια είναι η αιτιολογία; Τι προέκυψε από την έρευνα; Άρα, λοιπόν, το πρώτο θέμα αφορά τη «νόμιμη» επισύνδεση.

Το δεύτερο θέμα αφορά το «Predator». Είναι βέβαιον, όπως διαβεβαιώνει η ειδική υπηρεσία του Ευρωπαϊκού Κοινοβουλίου, ότι επιχειρήθηκε να μολυνθεί το κινητό του Ευρωβουλευτή και τώρα Αρχηγού του ΠΑΣΟΚ κ. Ανδρουλάκη.

Στην Αμερική έχουμε αποφάσεις της κυβέρνησης Μπάιντεν με τις οποίες αποκλείστηκαν συγκεκριμένες εταιρείες από την αγορά της. Εδώ δεν θα διερευνήσουμε τίποτα; Ποιοι σχετίζονται με το εμπόριο του «Predator» και άλλων λογισμικών κατασκοπείας; Ποιο είναι το πελατολόγιό τους; Πότε εμφανίστηκαν; Πόσοι είναι αυτοί που κατέχουν το λογισμικό κατασκοπείας predator; Διότι υπάρχουν δημοσιεύματα σε εφημερίδες ότι το πελατολόγιο συγκεκριμένης εταιρείας αυξάνεται.

Οι ιδιώτες αυτοί έχουν κάποια σχέση, σύνδεση με την Εθνική Υπηρεσία Πληροφοριών; Μήπως η Εθνική Υπηρεσία Πληροφοριών, όπως και άλλες υπηρεσίες, σε ένα είδος outsourcing, όπως λέει και η έκθεση του Ευρωπαϊκού Κοινοβουλίου για τις μυστικές υπηρεσίες στην Ευρώπη, έχει αναθέσει σε ιδιώτες να κάνουν αυτή τη δουλειά για λογαριασμό της; Αυτά όλα πρέπει να διερευνηθούν.

Τρίτον. Ποιοι άλλοι ενδεχομένως παρακολουθούνται; Υπάρχουν άλλα πολιτικά πρόσωπα ή δημοσιογράφοι που παρακολουθούνται; Διότι ό,τι συνέβη με τον κ. Ανδρουλάκη δεν είναι εν κενώ. Έχει προηγηθεί, με ίδια χαρακτηριστικά της υπόθεσης, ο δημοσιογράφος Κουκάκης. Αρχικώς υφίσταται τη νόμιμη επισύνδεση και ακολουθεί η μόλυνση του κινητού του με το «Predator». Και στις δύο περιπτώσεις από το ίδιο λογισμικό, από το ίδιο μολυσμένο link, από τον ίδιο μολυσμένο σύνδεσμο. Τι συμβαίνει; Είναι, λοιπόν, κι άλλα πρόσωπα; Ποια;

Και δεν είναι εν κενώ η υπόθεση Ανδρουλάκη, διότι υπάρχει και ένα άλλο μεγάλο θέμα το οποίο διαρκώς θέτει το Κομμουνιστικό Κόμμα Ελλάδας: Η παρακολούθηση του τηλεφωνικού του κέντρου. Είναι συνεχείς οι καταγγελίες του Κομμουνιστικού Κόμματος Ελλάδας. Μάλιστα, διαβεβαιώνει ο Πρόεδρος της Αρχής Διασφάλισης του Απορρήτου των Επικοινωνιών ότι θα συντάξει πόρισμα, διότι ελέγχει την υπόθεση. Αυτό δεν πρέπει να ερευνηθεί;

Άρα, λοιπόν, «νόμιμη» επισύνδεση, «Predator», λογισμικό κατασκοπείας, επιπλέον πρόσωπα που πρέπει να αναζητηθούν, πολιτικοί ή άλλοι που παρακολουθούνται. Και ασφαλώς, οι υποθέσεις του δημοσιογράφου και του Κομμουνιστικού Κόμματος Ελλάδας.

Κυρίες και κύριοι συνάδελφοι, λήγοντας την ομιλία μου ετέθη το ερώτημα εάν πρέπει να διερευνηθούν και άλλες υποθέσεις σε βάθος χρόνου. Η απάντησή μου είναι ότι πρέπει να ολοκληρώσουμε τον κύκλο των υποθέσεων, για τις οποίες ξέρουμε ότι υπάρχουν συγκεκριμένα στοιχεία και πελώρια ερωτηματικά.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Άκουσα, παραδείγματος χάριν, τον κύριο Πρωθυπουργό και άλλους αγορητές από την πλευρά της Αντιπολίτευσης να μιλούν για παλαιότερες παρακολουθήσεις που ανάγονται στην περίοδο ΣΥΡΙΖΑ. Μάλιστα, κατονομάστηκαν ο κ. Κοτζιάς, η κ. Βαλαβάνη, ο κ. Βαρουφάκης, τρία-τέσσερα ακόμα πρόσωπα. Απάντησαν όλοι ότι δεν παρακολουθούντο. Ασφαλώς και πρέπει να διερευνηθούν, αν ποτέ υπάρξουν στοιχεία. Τίποτα δεν πρέπει να είναι στην αφάνεια. Αλλά αυτή την ώρα η προσήλωσή μας πρέπει να είναι στην ενότητα των θεμάτων που περιέγραψα.

Η σύσταση της εξεταστικής επιτροπής δεν διερευνά περιόδους, διερευνά υποθέσεις: Υπόθεση Ανδρουλάκη, υπόθεση Κουκάκη, άλλων πιθανώς παρακολουθούμενων την ίδια περίοδο και υπόθεση ΚΚΕ. Αυτή είναι η πρόταση του ΠΑΣΟΚ - Κινήματος Αλλαγής για τη σύσταση εξεταστικής επιτροπής.

Σας ευχαριστώ πολύ και ελπίζω όλοι να συμβάλουμε.

(Χειροκροτήματα από τις πτέρυγες του Κινήματος Αλλαγής και του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Λίγο πριν λάβει τον λόγο ο κ. Καιρίδης, ο δεύτερος κατά προτεραιότητα ομιλητής, θα μου επιτρέψετε να σας κάνω δύο ανακοινώσεις, ενδιαφέρουσες ελπίζω, για διαφορετικό λόγο η καθεμία.

Η πρώτη είναι ότι την Τετάρτη και την Πέμπτη 10.00΄-14.00΄, επειδή έχουμε επιστρέψει πλέον και εμείς και οι υπάλληλοι, θα γίνει rapid τεστ στο έξω ιατρείο της Βουλής.

Η δεύτερη ενημέρωση που θέλω να σας κάνω σε συνέχεια της συζήτησης που είχαμε κάνει την προηγούμενη εβδομάδα στη Διάσκεψη των Προέδρων, εν σχέσει με όλες τις θεσμικές διαδικασίες οι οποίες προβλέπονται για τη διερεύνηση αυτής της υπόθεσης, είναι ότι η Επιτροπή Θεσμών και Διαφάνειας θα συνεδριάσει αυτή την εβδομάδα την Πέμπτη το πρωί 1-9-2022, με βάση τη διάταξη του άρθρου 41α παράγραφος 4 του Κανονισμού της Βουλής και όπως είχαμε συζητήσει στη Διάσκεψη των Προέδρων.

Διάσκεψη των Προέδρων θα κάνουμε την προηγούμενη μέρα, δηλαδή την Τετάρτη, όπου θα εξετάσουμε τον προγραμματισμό μας. Και νομίζω πως θα καταλήξουμε εμπράκτως και όχι λεκτικά στο πώς να διαφυλάξουμε τόσο σοβαρές συνεδριάσεις από φαινόμενα τα οποία παρατηρήθηκαν την προηγούμενη φορά και τα οποία αποδοκιμάστηκαν.

Κύριε Καιρίδη, έχετε τον λόγο, και συμπαθάτε με, για τη μικρή καθυστέρηση.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, άκουσα με προσοχή την ομιλία του γενικού εισηγητή του ΠΑΣΟΚ υπέρ της πρότασης που κατέθεσε η Κοινοβουλευτική του Ομάδα για τη σύσταση εξεταστικής επιτροπής.

Επιτρέψτε μου προκαταρκτικά να επισημάνω ότι η δυνατότητα σύστασης τέτοιων επιτροπών δόθηκε για πρώτη φορά στην Αντιπολίτευση από την Κυβέρνησή μας με τη συνταγματική Αναθεώρηση του 2019. Μέχρι τότε η ακολουθούμενη ερμηνεία του Συντάγματος έδινε αυτό το δικαίωμα μόνο στην πλειοψηφία, με αποτέλεσμα οι εξεταστικές να αφορούν τα πεπραγμένα προηγούμενων κοινοβουλευτικών περιόδων και ποτέ τρεχουσών. Διότι προφανώς καμμία πλειοψηφία δεν ήταν διατεθειμένη να προβεί σε έλεγχο του εαυτού της. Τώρα αυτό γίνεται και μάλιστα για δεύτερη φορά.

Ακριβώς επειδή η σημερινή διαδικασία αποτελεί δική μας καινοτομία υπέρ του αποτελεσματικότερου κοινοβουλευτικού ελέγχου, η κοινοβουλευτική μας Πλειοψηφία, όχι μόνο δεν θα αντιταχθεί στη σύσταση, αλλά και θα εγγυηθεί τον μη ευτελισμό της διαδικασίας και δεν θα προτείνει και δεύτερη επιτροπή. Άρα εμείς θα ψηφίσουμε «παρών», διευκολύνοντας τη σύσταση της επιτροπής που προτείνει το ΠΑΣΟΚ, χωρίς να αποδεχόμαστε φυσικά το σκεπτικό της πρότασης του ΠΑΣΟΚ.

Σημειώνουμε ωστόσο εξαρχής ότι θεωρούμε χρήσιμο να επεκταθεί η διάρκεια του χρόνου διερεύνησης στο παρελθόν, όχι για να αναζητηθούν συμψηφισμοί ή να παραγκωνιστεί το μείζον, που είναι η παρακολούθηση του κ. Ανδρουλάκη, αλλά προκειμένου να εξάγουμε πληρέστερα συμπεράσματα και να σχηματίσουμε καλύτερη εικόνα για τις όποιες διαχρονικές αδυναμίες της ΕΥΠ, όπως άλλωστε ζητούν και άλλοι, για παράδειγμα το Κομουνιστικό Κόμμα Ελλάδας. Και χαίρομαι που ο κ. Καστανίδης το συμπεριέλαβε εν τέλει στην καταληκτική πρόταση που μόλις ακούσαμε.

Κυρίες και κύριοι συνάδελφοι, το ζήτημα που συζητάμε σήμερα εδώ είναι μείζον, καθώς άπτεται της λειτουργίας του κράτους δικαίου. Πρόκειται για ένα βαρύ ατόπημα που έχει δικαιολογημένα ερεθίσει τις δημοκρατικές ευαισθησίες του ελληνικού λαού.

Ο κ. Ανδρουλάκης υπήρξε θύμα μιας βάναυσης παραβίασης της ιδιωτικότητάς του και έχει κάθε δικαίωμα να αισθάνεται οργισμένος. Ωστόσο το ζήτημα προφανώς δεν είναι προσωπικό, αλλά πολιτικό και θεσμικό. Ποιος είναι και ποιος πρέπει να είναι ο στόχος μας στη σύσταση αυτής της επιτροπής; Τι θέλουμε και τι πρέπει να πετύχουμε;

Κυρίες και κύριοι συνάδελφοι, στο δικό μου το μυαλό δεν υπάρχει αμφιβολία για το τι πρέπει να γίνει. Πρέπει να υπάρξει πλήρης διερεύνηση του τι συνέβη, αλλά ταυτόχρονα πρέπει να αξιοποιήσουμε την ευκαιρία που η θλιβερή υπόθεση της παρακολούθησης Ανδρουλάκη μας προσφέρει για να βελτιώσουμε τη θεσμική λειτουργία της ΕΥΠ.

Αλίμονο αν το σοβαρό αυτό θέμα αποτελέσει την αφορμή και το πεδίο για μια ακόμα άγονη αντιπαράθεση για την ικανοποίηση των μικροκομματικών στοχεύσεων κάποιων οι οποίοι έχοντας αποτύχει επί χρόνια να ανακάμψουν, στερούμενοι ιδεών και προτάσεων για το μέλλον της Ελλάδας, θεωρούν ότι αυτή είναι η ευκαιρία τους. Αλίμονο αν όλοι μας οχυρωθούμε στο μικροκομματικό συμφέρον και αγνοήσουμε το μεγάλο και το εθνικό.

Και αλίμονο, κύριοι του ΠΑΣΟΚ, αν επιτρέψουμε στους υποκριτές που δεν δίστασαν το 2016, όχι απλώς να υποκλέψουν, αλλά και να δημοσιοποιήσουν στην κομματική τους εφημερίδα, την «ΑΥΓΗ», τα e-mail του Αντιπροέδρου του Συμβουλίου της Επικρατείας την παραμονή της έκδοσης για τις τηλεοπτικές άδειες, να «καπελώσουν» τη διαδικασία.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**).

Καταθέτω το πρωτοσέλιδο της εφημερίδας στα Πρακτικά.

(Στο σημείο αυτό ο Βουλευτής κ. Δημήτριος Καιρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως προς το τι έγινε, γνωρίζουμε ότι η παρακολούθηση Ανδρουλάκη από την ΕΥΠ δημοσιοποιήθηκε, όπως ήδη μας είπε και ο κ. Καστανίδης, με πρωτοβουλία του ίδιου του Πρωθυπουργού αμέσως μόλις έλαβε γνώση της, χωρίς καμμία καθυστέρηση. Γνωρίζουμε ότι ο Πρωθυπουργός αντικατέστησε πάραυτα τόσο τον διοικητή της ΕΥΠ όσο και τον διευθυντή του γραφείου του. Γνωρίζουμε ότι νέος διοικητής της ΕΥΠ ανέλαβε ένας έμπειρος διπλωμάτης εγνωσμένου κύρους που σηματοδοτεί την προσπάθεια για περισσότερη λογοδοσία στην υπηρεσία. Γνωρίζουμε, επίσης, ότι η Κυβέρνηση εισήγαγε πάραυτα μια σειρά από πρόσθετες ασφαλιστικές δικλείδες στο σύστημα των παρακολουθήσεων με πράξη νομοθετικού περιεχομένου και φυσικά συναίνεσε σε όλες τις διαδικασίες κοινοβουλευτικού ελέγχου που προβλέπονται είτε είναι η σύγκληση της Επιτροπής Θεσμών και Διαφάνειας, είτε της Ολομέλειας σε προ ημερησίας διατάξεως συζήτηση σε επίπεδο Αρχηγών, είτε η σύσταση της υπό συζήτηση επιτροπής.

Τα αναφέρω όλα αυτά ως ένδειξη της καλής πίστης και των ειλικρινών προθέσεών μας για πλήρη διερεύνηση, αλλά και θεσμική αναβάθμιση.

Κυρίες και κύριοι συνάδελφοι, με βάση τους δύο αυτούς άξονες, διερεύνηση και θεσμική θωράκιση, γίνεται πολλή συζήτηση για δύο κρίσιμα θέματα, για το νόμιμο της παρακολούθησης και για τους λόγους της παρακολούθησης.

Προσέξτε: Η επίκληση του νόμιμου της παρακολούθησης δεν έγινε για να υποβαθμιστεί το θέμα, αλλά για το ακριβώς αντίθετο. Υπό μία έννοια, αν η παρακολούθηση ήταν παράνομη, όπως ισχυρίστηκε ο Αρχηγός της Αξιωματικής Αντιπολίτευσης την Παρασκευή, τα πράγματα θα ήταν πιο απλά. Θα έπρεπε να βρεθούν και να τιμωρηθούν οι ένοχοι χωρίς ενδεχομένως επικρίσεις για το θεσμικό πλαίσιο.

Κατά την άποψη αυτή, το πρόβλημα δεν είναι το πλαίσιο, αλλά η παραβίασή του. Προφανώς το αν η παρακολούθηση είναι παράνομη ή όχι δεν το αποφασίζουν ούτε οι συνταγματολόγοι, των οποίων τη γνώμη σέβομαι και πάντα ακούω με προσοχή, ούτε εμείς οι πολιτικοί ούτε κανένας άλλος παρά μόνον η δικαιοσύνη. Άρα η όλη συζήτηση από ένα σημείο και μετά είναι θεωρητική. Επί του πρακτέου η δικαιοσύνη δεν έχει κινήσει καμμία ποινική διαδικασία ούτε αυτεπάγγελτα ούτε κατ’ έγκληση και σε διόρθωση όσων ανέφερε ο Αρχηγός της Αξιωματικής Αντιπολίτευσης την περασμένη Παρασκευή ως αυτόκλητος υπερασπιστής του κ. Ανδρουλάκη, ο τελευταίος δεν έχει κινηθεί δικαστικά για την υπόθεση της ΕΥΠ. Είναι άλλο πράγμα η ΕΥΠ και άλλο η υπόθεση «Predator», για την οποία θα επανέλθω στη συνέχεια.

Άρα ό,τι και αν λέμε, ό,τι και αν πιστεύουμε εμείς ή εσείς, η παρακολούθηση, σύμφωνα με τη δικαιοσύνη, έγινε εντός και όχι εκτός ενός συγκεκριμένου νομικού πλαισίου. Ο καθένας μπορεί να χρησιμοποιεί όποιο επίθετο θέλει, «νόμιμη», «νομότυπη» ή «νομιμοφανής». Το συμπέρασμα στο οποίο θέλω να καταλήξω δεν επηρεάζεται από την όποια επιλογή, γιατί εδώ έγκειται και το πρόβλημα και η μεγάλη δυσκολία πέρα από τις υπεραπλουστεύσεις του Αρχηγού της Αξιωματικής Αντιπολίτευσης ότι καίτοι σύμφωνα με τις προβλέψεις του νόμου, ιδίως αφού η απόφαση της παρακολούθησης είναι κατά βάση δικαστική, καθώς στηρίζεται σε διάταξη ανεξάρτητου δικαστικού λειτουργού, του εισαγγελέα της ΕΥΠ, ήταν ενδεχομένως λάθος. Λέω «ενδεχομένως», γιατί δεν γνωρίζω τίποτα επί της ουσίας. Δεν ξέρω τι είδους στάθμιση ανάμεσα στα αντικρουόμενα αγαθά της προστασίας της εθνικής ασφάλειας και της ιδιωτικότητας έγινε, αν έγινε, και δεν θέλω να αδικήσω κανέναν. Κατά την προσωπική μου επιθυμία -υπογραμμίζω κατά την προσωπική μου επιθυμία- ήταν σίγουρα λάθος, γιατί δεν μπορώ να φανταστώ -και το λέω τελείως ειλικρινά- ότι μπορεί να υπάρχουν υπόνοιες για αντεθνική συμπεριφορά του μέλλοντος Αρχηγού του τρίτου κόμματος και, μάλιστα, ενός κόμματος όπως το ΠΑΣΟΚ που κυβέρνησε επί χρόνια τη χώρα.

Άρα το πρόβλημα δεν είναι απλό. Δεν αφορά, κατ’ αρχάς, μια παρανομία αλλά μια σοβαρή δυσλειτουργία που το ίδιο το θεσμικό πλαίσιο επέτρεψε. Άλλωστε, αν ήταν το απλό, θα έπρεπε να δεχθούμε ότι στη χώρα μας έχουμε δικαστικούς λειτουργούς, όπως η εισαγγελέας της ΕΥΠ, που δρουν παράνομα και ακόμα περισσότερο αντισυνταγματικά.

Στη βάση αυτή το ζητούμενο είναι πώς θα αντιμετωπίσουμε τη σοβαρή αυτή δυσλειτουργία και προφανώς ο μόνος τρόπος είναι προσθέτοντας φίλτρα που δεν θα την επιτρέπουν στο μέλλον και που θα ενισχύσουν τη λογοδοσία χωρίς να βλάπτουν την αποτελεσματικότητα της ΕΥΠ.

Η ΠΝΠ που εκδώσαμε κινείται προς αυτή την κατεύθυνση, αλλά θέλω να σας είμαι απολύτως ειλικρινής. Αρκεί; Δεν είμαι βέβαιος και είμαστε έτοιμοι να συζητήσουμε εξαντλητικά καθετί που θα μπορούσε να αντιμετωπίσει ακόμα καλύτερα το πρόβλημα. Σε άλλες χώρες, όπως στη Μεγάλη Βρετανία, η παρακολούθηση πολιτικών προσώπων απαιτεί πολιτική έγκριση και νομιμοποίηση. Υπάρχει πλούσια διεθνής εμπειρία που μπορεί να μας φανεί χρήσιμη στη συζήτηση που θα κάνουμε στην επιτροπή και στο τελικό πόρισμα που θα κληθεί αυτή να συντάξει.

Έρχομαι τώρα στους λόγους της παρακολούθησης. Ποιος δεν θα ήθελε να τους μάθει; Όμως η πραγματικότητα είναι ότι η δημοσιοποίησή τους θα ήταν παράνομη. Κατά συνέπεια, η ερώτηση μπορεί να είναι εύλογη και ενίοτε να προσφέρεται για κρεσέντο θεατρινισμού, όπως αυτό του Αρχηγού της Αξιωματικής Αντιπολίτευσης την περασμένη Παρασκευή όταν ρωτούσε με επιμονή τον Πρωθυπουργό, αλλά η αλήθεια είναι ότι ο Πρωθυπουργός και δεν μπορεί και δεν πρέπει να μπορεί να απαντήσει σύμφωνα με το ισχύον θεσμικό πλαίσιο, το οποίο στο σημείο αυτό αξίζει να σημειωθεί ότι μας το κληροδότησε ο ΣΥΡΙΖΑ το 2019 γιατί φυσικά ήταν ο ΣΥΡΙΖΑ που κατήργησε την έγκριση και δεύτερου εισαγγελέα το 2018, την οποία εμείς τώρα επαναφέρουμε.

Αυτός που δικαιούται να μάθει και στη συνέχεια να δημοσιοποιήσει ο ίδιος, αν το επιθυμεί, ό,τι έμαθε είναι ο ίδιος ο κ. Ανδρουλάκης, ο οποίος εκλήθη για τον σκοπό αυτό να ενημερωθεί από τον διοικητή της ΕΥΠ, αλλά αρνήθηκε. Εκλήθη από τον κ. Γεραπετρίτη να ενημερωθεί από τον διοικητή της ΕΥΠ για να το ξεκαθαρίσουμε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** … (Δεν ακούστηκε)

**ΔΗΜΗΤΡΙΟΣ ΚΑΙΡΙΔΗΣ:** Ναι, κύριε Καστανίδη, έτσι είναι. Και αρνήθηκε. Εν πάση περιπτώσει, ας πάει.

Τα υπόλοιπα για τον διορισμό του πρώην διοικητή της ΕΥΠ και τα ακαδημαϊκά προσόντα του εκάστοτε διοικητή έχουν το ενδιαφέρον τους, αλλά δεν αφορούν αυτό καθαυτό το θεσμικό πλαίσιο της παρακολούθησης.

Ως προς δε το πού πρέπει να υπάγεται η ΕΥΠ, σε πάρα πολλές ευρωπαϊκές χώρες η Κεντρική Υπηρεσία Πληροφοριών υπάγεται στον Αρχηγό της Κυβέρνησης ακριβώς επειδή η δράση της αφορά πολλά Υπουργεία ταυτόχρονα.

Υπάρχουν και άλλες δύο βασικές αιτιάσεις που εκτοξεύονται και διακινούνται κατά κόρον. Γιατί έχουμε χιλιάδες επισυνδέσεις; Κατ’ αρχάς, πολλές εισαγγελικές διατάξεις επισυνδέσεων μπορεί να αφορούν το ίδιο πρόσωπο είτε γιατί έχει πολλά τηλέφωνα είτε γιατί αυτές ανανεώνονται ανά δίμηνο είτε και για τα δύο. Άρα ο πραγματικός αριθμός των παρακολουθούμενων είναι υποπολλαπλάσιος και, βέβαια, αν υπάρχει αύξηση, αυτή είναι σταδιακή στο πέρασμα του χρόνου.

Η δεύτερη αιτίαση αφορά μη ενημέρωση του παρακολουθούμενου για λόγους εθνικής ασφάλειας ότι παρακολουθήθηκε. Πριν το 2021 η ΑΔΑΕ διατηρούσε τη διακριτική ευχέρεια να τον ενημερώνει. Δεν είχε γίνει ποτέ. Με τη σύμφωνη γνώμη του ΠΑΣΟΚ την επαύριο της κρίσης στον Έβρο και της υπόθεσης της Ρόδου, για την οποία υπήρξε δικαστική καταδίκη, για λόγους καλύτερης προστασίας της εθνικής ασφάλειας αφαιρέσαμε αυτή τη δυνατότητα. Σε κάθε περίπτωση αν ίσχυε, σε τίποτα δεν θα επηρέαζε την υπόθεση Ανδρουλάκη, αφού για την παρακολούθησή του ενημερώθηκε έτσι κι αλλιώς με κυβερνητική πρωτοβουλία χωρίς καθυστέρηση.

Τέλος, επιχειρείται μια σύγχυση της υπόθεσης της ΕΥΠ με αυτή του «Predator».

Κυρίες και κύριοι συνάδελφοι, το ζήτημα της χρήσης παράνομων λογισμικών παρακολούθησης είναι πανευρωπαϊκό και απασχολεί πολλές ευρωπαϊκές χώρες. Απ’ ό,τι φαίνεται -αλλά προφανώς θα είναι μέρος και αυτό της διερεύνησης της υπό σύσταση επιτροπής, καθώς και της Επιτροπής Θεσμών και Διαφάνειας- η σχετική έκθεση της ΑΔΑΕ, όχι μόνο οι κυβερνητικές ανακοινώσεις, η έκθεση της ΑΔΑΕ, από ό,τι φαίνεται, πιστοποιεί ότι ούτε αγοράστηκε ούτε νοικιάστηκε ούτε χρησιμοποιήθηκε από κρατικές αρχές στην Ελλάδα.

**ΝΙΚΟΛΑΟΣ ΒΟΥΤΣΗΣ:** … (Δεν ακούστηκε)

**ΔΗΜΗΤΡΙΟΣ ΚΑΙΡΙΔΗΣ:** Ναι, με συγχωρείτε, της Αρχής Διασφάλισης του Απορρήτου των Επικοινωνιών.

Για το ζήτημα αυτό του «Predator» ο κ. Ανδρουλάκης έχει καταθέσει μήνυση και άρα διεξάγεται δικαστική έρευνα, στην οποία όλοι και πρώτη η Κυβέρνηση θα πρέπει να συνδράμουμε με όλες μας τις δυνάμεις. Άρα για την υπόθεση της ΕΥΠ ο κ. Ανδρουλάκης έχει επιλέξει την πολιτική οδό, συμπεριλαμβανομένης της πρότασης σύστασης εξεταστικής, για δε την υπόθεση «Predator» επιπροσθέτως και την ποινική.

Κλείνοντας επιτρέψτε μου ένα γενικό σχόλιο, κύριε Πρόεδρε. Το ζήτημα του κράτους δικαίου και του σεβασμού των ανθρωπίνων δικαιωμάτων είναι θεμελιώδες. Ιδίως για εμάς, τη μεγάλη φιλελεύθερη, δημοκρατική και ευρωπαϊκή παράταξη της Νέας Δημοκρατίας, είναι και ταυτοτικό. Είμαστε οι θεμελιωτές της Γ΄ Ελληνικής Δημοκρατίας, της καλύτερης και συμπεριληπτικότερης που γνώρισε ο τόπος, αλλά και οι εγγυητές της έκτοτε, όπως φάνηκε από τον αγώνα που δώσαμε το καλοκαίρι του 2015, για να κρατήσουμε τη χώρα στην Ευρώπη, αλλά και αργότερα απέναντι σε όσους απεργάζονταν θεσμικές εκτροπές.

Αποτελεί μείζονα πρόκληση το γεγονός ότι οι ίδιοι που επιχείρησαν να υπονομεύσουν τη δημοκρατία, τόσο μέσα από την καλλιέργεια του πιο χυδαίου λαϊκισμού που γνώρισε ο τόπος όσο και από μια σειρά από εξωθεσμικές παρεμβάσεις, για τις οποίες δύο κορυφαίοι Υπουργοί τους έχουν παραπεμφθεί στο ειδικό δικαστήριο, διαδίδουν ότι η δημοκρατία κινδυνεύει σήμερα στη χώρα μας. Ακόμα περισσότερο αυτοί που πολιτεύτηκαν στοχοποιώντας δημοσιογράφους και μέσα ενημέρωσης, εμφανίζονται ως τιμητές της ελευθεροτυπίας.

Κι αν κάποιοι από εμάς μπήκαν στον πειρασμό της αντιπαράθεσης με εκπροσώπους του Τύπου, γρήγορα παραδέχθηκαν το λάθος, σε αντίθεση με την Αξιωματική Αντιπολίτευση που επιμένει να μιλά για μίντια της λίστας Πέτσα, θαρρείς και σε μια διαφημιστική αγορά εκατοντάδων εκατομμυρίων τον χρόνο μια κρατική διαφημιστική καμπάνια που έτσι κι αλλιώς ακολούθησε λίγο πολύ την κατανομή της αγοράς –εντός εισαγωγικών- «εξαγόρασε» τον Τύπο και ακύρωσε την ελευθεροτυπία στην πατρίδα μας.

Ας το ξεκαθαρίσουμε λοιπόν. Η δημοκρατία στην πατρίδα μας πέρασε μια μεγάλη δοκιμασία στη δεκαετία της κρίσης, αλλά άντεξε και σήμερα σταδιακά αναβαθμίζεται. Αυτό αποδεικνύουν οι δείκτες περί δημοκρατίας και του «ECONOMIST» και του «FREEDOM HOUSE», που είναι οι πιο αξιόπιστοι και γι’ αυτό τους επικαλούνται διεθνώς το περισσότερο.

Καταθέτω και τους δύο πίνακες για να δείτε την αναβάθμιση.

(Στο σημείο αυτό ο Βουλευτής κ. Δημήτριος Καιρίδης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προβλήματα υπάρχουν και πρέπει να επιμείνουμε στη λύση τους, αλλά συνολικά συγκρινόμαστε και είμαστε στο επίπεδο των άλλων νοτιοευρωπαϊκών χωρών, όπως η Ιταλία και η Γαλλία.

Το πρόβλημα δεν είναι οι πολιτικές ελευθερίες και ό,τι αυτές συμπεριλαμβάνουν, τον πολιτικό πλουραλισμό, τον εκλογικό ανταγωνισμό, το αδιάβλητο των εκλογών, την ελευθεροτυπία. Το μείζον πρόβλημα αφορά την πληρέστερη προστασία των ανθρωπίνων δικαιωμάτων εξαιτίας κυρίως της εξαιρετικά βραδείας απονομής της δικαιοσύνης στην πατρίδα μας.

Και εκεί θα πρέπει να επικεντρώσουμε, κύριε Υφυπουργέ της Δικαιοσύνης, και εκεί θα πρέπει να επικεντρώσουμε τις δυνάμεις μας στο μέλλον, πώς θα επιταχύνουμε την απονομή της δικαιοσύνης. Μη δημιουργούμε λοιπόν εντυπώσεις περί καθεστώτος και εκτροπής, που δεν έχουν σχέση με την πραγματικότητα και που συσκοτίζουν τα υπαρκτά προβλήματα και δυσκολεύουν τη λύση τους. Οι αστήρικτες γενικόλογες καταγγελίες δεν μπορούν να κρύψουν την οκνηρία όσων δεν μπορούν να είναι συγκεκριμένοι και ουσιαστικοί.

Κλείνω. Κυρίες και κύριοι συνάδελφοι, η σύσταση της εξεταστικής είναι μια ευκαιρία όχι για να διχαστούμε ή για να αποσταθεροποιήσουμε πολιτικά τη χώρα -την ώρα που καραδοκούν τόσοι εξωτερικοί κίνδυνοι και τεράστιες προκλήσεις-, αλλά για να ενώσουμε δυνάμεις και για να λύσουμε μια διαχρονική παθογένεια, καθώς η ΕΥΠ δεν είναι η πρώτη φορά που απασχολεί τον δημόσιο βίο της πατρίδας μας. Ας μην τη σπαταλήσουμε αυτή την ευκαιρία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος από τον ΣΥΡΙΖΑ κ. Γεώργιος Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ πολύ, κύριε Πρόεδρε.

Για «ελληνικό Γουότεργκεϊτ» έγραψε η εφημερίδα που αποκάλυψε το πραγματικό, το αρχετυπικό Γουότεργκεϊτ, η «WASHINGTON POST». Αν ξέρουμε κάτι από αυτές τις εκτροπές, που συνιστούν οι παρακολουθήσεις με ευθύνη και καθοδήγηση των κυβερνήσεων, είναι ότι το τέλος όσων τις επιχείρησαν δεν έρχεται μόνο ως κάθαρση για αυτή καθεαυτή την παράνομη παρακολούθηση, αλλά ως το αναπόδραστο αποτέλεσμα της εξανέμισης της αξιοπιστίας τους από τα διαδοχικά ψεύδη και τις υπεκφυγές, στις οποίες καταλήγουν για να καλύψουν την αρχική πολιτική ευθύνη.

Δεν ξέφυγε από τον κανόνα αυτόν ο κ. Μητσοτάκης. Αναφέρομαι απολύτως σε όσα είπε ο κ. Καστανίδης, για την αμηχανία του, που προφανώς είναι ομολογία ενοχής, να δηλώσει στην Εθνική Αντιπροσωπεία ποιος ήταν ο λόγος εθνικής ασφάλειας για τον οποίο παρακολουθείτο ο κ. Ανδρουλάκης.

Δεν είναι παράδοξο ότι εδώ, για πρώτη φορά –είναι πράγματι η πρώτη φορά- είχαμε ομοφωνία των συνταγματολόγων για την παρανομία της παρακολούθησης; Γιατί, προσέξτε, αγαπητοί συνάδελφοι –ειδικά της Νέας Δημοκρατίας-, για να είναι νόμιμη μια παρακολούθηση και όχι απλώς νομότυπη, δεν αρκεί απλώς να υπάρχει ο τύπος της υπογραφής του αρμόδιου εισαγγελέα. Πρέπει να υπάρχει και νόμιμος ουσιαστικός λόγος.

Άρα, στην περίπτωση Ανδρουλάκη εκ δύο πραγμάτων ένα: Ή υπήρχε λόγος εθνικής ασφάλειας –ήταν κατάσκοπος, δηλαδή, ο κ. Ανδρουλάκης- και ήταν νόμιμη η παρακολούθηση, άρα δεν μπορεί να ήταν λάθος, είτε δεν υπήρχε εξ αρχής κανένας λόγος εθνικής ασφάλειας, άρα η παρακολούθηση δεν ήταν νόμιμη, ήταν εξ αρχής παράνομη.

Όμως, εκεί που κυρίως αποκαλύπτεται η υποκρισία του Πρωθυπουργού και ουσιαστικά η σιωπηρή του ομολογία ενοχής, ήταν στο άλλο ερώτημα που τέθηκε επανειλημμένα και από τον Αρχηγό της Αξιωματικής Αντιπολίτευσης, αλλά και από τους άλλους εκπροσώπους των αντιπολιτευτικών κομμάτων: Παρακολουθούνται άλλοι πολιτικοί; Εκεί απάντησε ο Πρωθυπουργός –το διαβάζω ακριβώς όπως είναι στα Πρακτικά- το εξής: «Θεωρώ ότι δεν είναι χρέος να γνωρίζω ποιους παρακολουθεί η Εθνική Υπηρεσία Πληροφοριών παρά μόνο ενδεχομένως ex post».

Η πρώτη του παρατήρηση είναι σαφώς αντίθετη στο Σύνταγμα. Ο Πρωθυπουργός βάσει του άρθρου 82 παράγραφος 2 του Συντάγματος έχει τη γενική ευθύνη της πολιτικής για τη χώρα. Εάν δεχθούμε ότι υπάρχουν στεγανά, ειδικά στις μυστικές υπηρεσίες, στα οποία δεν έχει πρόσβαση ο Πρωθυπουργός, γυρίζουμε στην εποχή όπου ο Κωνσταντίνος Καραμανλής αναρωτιόταν ποιος κυβερνά αυτή τη χώρα. Αλλά ας έρθουμε στη δήλωσή του ότι ex post, εκ των υστέρων, ίσως –ενδεχομένως είπε στην τοποθέτησή του- θα έπρεπε να έχει γνώση.

Πιστεύετε, αγαπητοί συνάδελφοι της Νέας Δημοκρατίας, ότι δεν έθεσε αυτό το ερώτημα, εάν παρακολουθούνται άλλοι πολιτικοί;

Ας υποθέσω εγώ, λοιπόν, επειδή θέλω να είμαι καλόπιστος –προφανώς, είναι αντίθετο στα πραγματικά δεδομένα και εντελώς απίθανο- ότι δεν είχε ενημέρωση για τον κ. Ανδρουλάκη ο Πρωθυπουργός. Όταν έσκασε αυτό το σκάνδαλο, όταν η «ΚΑΘΗΜΕΡΙΝΗ» –όχι φιλοσυριζαϊκή εφημερίδα- γράφει ότι παρακολουθούνται επτά έως οκτώ Υπουργοί της Κυβέρνησης, δεν ρώτησε ο Πρωθυπουργός τον απερχόμενο και τον νυν διοικητή της ΕΥΠ εάν παρακολουθούνται πολιτικοί;

Δεν είναι προφανές ότι η άρνησή του να πει «ναι, παρακολουθούνται» και να πάρει την πολιτική ευθύνη ή «ναι, παρακολουθούνταν και το σταμάτησα» ή να πει «όχι, ποτέ δεν παρακολουθούσαμε εμείς πολιτικούς», όπως το είπε ευθαρσώς και χωρίς καμμία σκιά αμφιβολίας ο Αλέξης Τσίπρας, έχετε καμμία αμφιβολία ότι αυτό συνιστά ομολογία ότι και παρακολουθούνταν και παρακολουθούνται πολιτικοί, ενδεχομένως και μερικοί από εσάς, και απλώς ο Πρωθυπουργός θέλει να αναβάλει τον χρόνο που θα καταβάλει το πολιτικό κόστος;

Θα αναφερθώ συγκεκριμένα στα στοιχεία τα οποία μας οδηγούν στο συμπέρασμα ότι ο Κυριάκος Μητσοτάκης είναι ο ιθύνων νους και πίσω από τις παρακολουθήσεις και πίσω από την προσπάθεια συγκάλυψής τους, που υπονομεύει εξίσου τη δημοκρατία και τον κοινοβουλευτισμό.

Αντιπαρέρχομαι μερικές ανακρίβειες του φίλου εισηγητή της Νέας Δημοκρατίας, ακριβώς γιατί είναι πταίσματα μπροστά στα τερατώδη ψεύδη που έχει πει ο Πρωθυπουργός. Απλώς, όμως, εν τάχει να πω στον αγαπητό συνάδελφο ότι δεν έχει συμμετοχή η Κυβέρνηση στην αναθεώρηση. Γι’ αυτό και οι αναθεωρημένες διατάξεις δημοσιεύονται με ψήφισμα που υπογράφει ο Πρόεδρος της Βουλής. Η Βουλή αλλάζει το Σύνταγμα. Να του πω, επίσης, ότι δεν υπάρχει έκθεση της ΑΔΑΕ, αλλά έκθεση της ΕΑΔ, της Εθνικής Αρχής Διαφάνειας, όπου Πρόεδρος ήταν ο άλλος εκλεκτός του Πρωθυπουργού, ο κ. Μπίνης, την οποία έχουμε ζητήσει και ελπίζουμε να κατατεθεί. Και, τέλος, να του πω ότι η συμπεριφορά της κυβερνητικής Πλειοψηφίας, στην πρώτη εφαρμογή της αναθεωρημένης διάταξης για τις εξεταστικές επιτροπές, στην επιτροπή Πέτσα, κάθε άλλο παρά δείχνει τη δημοκρατικότητα και τον κοινοβουλευτισμό σας. Σε μία επιτροπή που είχε ως σκοπό να εξετάσει πως μοιράστηκαν με αδιαφανή τρόπο -κάτι που είχε απασχολήσει πολλά ευρωπαϊκά φόρα- το δημόσιο χρήμα, σε μία επιτροπή, λοιπόν, για τη λίστα Πέτσα, αποφασίσατε -η πλειοψηφία στην επιτροπή- ότι δεν πρέπει να κληθεί ο ίδιος ο κ. Πέτσας. Έτσι αντιλαμβάνεστε τον κοινοβουλευτισμό και την έρευνα.

Fake news είναι και ότι το 2018 καταργήθηκαν τάχα οι δύο υπογραφές που προβλέπονταν μέχρι τότε, με τη νομοθετική πρόβλεψη του ΣΥΡΙΖΑ. Η αλήθεια είναι ότι μέχρι το 2018 προβλεπόταν γενική αρμοδιότητα του αρμόδιου κατά τόπο εισαγγελέα Εφετών για την έγκριση της παρακολούθησης για λόγους εθνικής ασφάλειας και προστέθηκε το 2018 η εναλλακτική δυνατότητα, αντί για την υπογραφή του εισαγγελέα Εφετών, να τίθεται η υπογραφή του αρμόδιου εισαγγελέα που είναι αποσπασμένος στην ΕΥΠ, πρόβλεψη που δεν οφείλεται στη δική μας κυβέρνηση, η απόσπαση, δηλαδή, του εισαγγελέα, αλλά σε περίοδο δικής σας διακυβέρνησης.

Τα νομικά, όμως, λίγο ενδιαφέρουν. Ας πάμε τώρα στα πολιτικά στοιχεία που δείχνουν γιατί ο Κυριάκος Μητσοτάκης πιάστηκε με τη γίδα στην πλάτη ή καλύτερα με τον κοριό στα αυτιά.

Ξέραμε ότι υπήρχαν παρακολουθήσεις δημοσιογράφων, ακτιβιστών, δικηγόρων, πολύ πριν την έκρηξη του σκανδάλου πριν από δύο μήνες. Και η απάντηση τάχα στα γρήγορα θεσμικά αντανακλαστικά της κοινοβουλευτικής πλειοψηφίας είναι το γεγονός ότι εμείς από τις 15 Νοεμβρίου του 2021, όταν με σειρά δημοσιευμάτων της «Εφημερίδας των Συντακτών», τα οποία θα καταθέσω στα Πρακτικά, είχαμε γίνει κοινωνοί αποκαλύψεων γι’ αυτές τις παράνομες και αντίθετες στα δικαιώματα και στο Σύνταγμα παρακολουθήσεις, είχαμε ζητήσει σύγκληση της Επιτροπής Θεσμών και Διαφάνειας στις 15 Νοεμβρίου του 2021, αγαπητοί συνάδελφοι.

Καταθέτω το σχετικό έγγραφο στα Πρακτικά.

(Στο σημείο αυτό ο Βουλευτής κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις ελληνικές καλένδες παραπέμφθηκε από τον Πρόεδρο και την κοινοβουλευτική Πλειοψηφία το αίτημα αυτό, μολονότι είχαμε σωρεία δημοσιευμάτων, τα οποία καταθέτω στα Πρακτικά, για παρακολουθήσεις δικηγόρων, ακτιβιστών μέχρι και ενός δωδεκάχρονου προσφυγόπουλου.

(Στο σημείο αυτό ο Βουλευτής κ. Γεώργιος Κατρούγκαλος καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι καν το πλήθος των παρακολουθήσεων που δείχνει Κυριάκο Μητσοτάκη, αν και είναι και αυτές ενδεικτικές. Είχαμε δεκαπέντε χιλιάδες παρακολουθήσεις για το τελευταίο έτος που υπάρχουν στοιχεία της ΑΔΑΕ, πάνω από 30%, δηλαδή, περισσότερες από το 2018, το τελευταίο πλήρες έτος της δικής μας διακυβέρνησης. Απ’ αυτές, το 80% αφορούν σε λόγους εθνικής ασφάλειας.

Το νέο στοιχείο από τις πρόσφατες αποκαλύψεις για τις παρακολουθήσεις Ανδρουλάκη και Κουκάκη είναι η άμεση εμπλοκή του Πρωθυπουργού. Αυτή δεν προκύπτει γενικά από την αντικειμενική του ευθύνη, το γεγονός ότι είναι ο προϊστάμενος της υπηρεσίας με δική του απόφαση, ούτε καν από τις θεσμικές μεταβολές που επέφερε για να ενισχύσει τον πλήρη και προσωπικό του έλεγχο στην ΕΥΠ, όπως διορισμός διοικητή που δεν έχει τα νομικά προσόντα, αναδρομική νομιμοποίηση του διορισμού, θέσπιση μιας ΕΥΠ μέσα στην ΕΥΠ, του διαβόητου ΚΕΤΥΑΚ, με δικό της προϋπολογισμό, δικό της ΑΦΜ, αλλαγή του τρόπου πρόσληψης στην ΕΥΠ.

Δεν θα αναφερόμουν καν σε αυτά, μολονότι και αυτά δείχνουν συστηματική προσπάθεια να υπάρχει ένα προσωπικό σύστημα ελέγχου. Τα στοιχεία, τα οποία θα σας αναφέρω στη συνέχεια, δείχνουν πραγματικά μια ύπαρξη ενός ιδιόμορφου ιδιωτικο-δημόσιου κονσόρτσιουμ παρακολουθήσεων, οργανωμένου από το σύστημα Μαξίμου, ένα σύστημα ΣΔΙΤ, που συνδυάζει νομότυπες επισυνδέσεις της πρωθυπουργικής ΕΥΠ, παράνομες κατ’ ουσία, γιατί ελλείπει το στοιχείο της εθνικής ασφάλειας και εντελώς παράνομες παρακολουθήσεις μέσω του «Predator».

Το ότι το «Predator» το χρησιμοποιεί η ελληνική Κυβέρνηση προκύπτει από την έκθεση της ομάδας του Google για την προστασία από τις κυβερνοαπειλές του Μαΐου του 2022, που σαφώς αναφέρεται σε χρήση και λειτουργία του «Predator» από «κυβερνητικά υποστηριζόμενους φορείς στην Ελλάδα».

Καταθέτω το σχετικό έγγραφο στα Πρακτικά.

(Στο σημείο αυτό ο Βουλευτής κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρουμε από μια σειρά δημοσιευμάτων ερευνητικής δημοσιογραφίας, στα χνάρια του Μπερνστάιν και του Γούντγουορντ, των δημοσιογράφων της «WASHINGTON POST»,που αποκάλυψαν το αρχικό Γουότεργκεϊτ, τι ακριβώς συνέβη στην προπομπό υπόθεση Κουκάκη.

Τα καταθέτω στα Πρακτικά και αυτά τα ρεπορτάζ των ομάδων του «Inside Story» και των «Reporters United», κυρίως ως ένδειξη τιμής στο ερευνητικό τους έργο.

(Στο σημείο αυτό ο Βουλευτής κ. Γεώργιος Κατρούγκαλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δείτε τα με ημερομηνίες. Ο κ. Κουκάκης τι διερευνά; Διερευνά πως επωφελήθηκαν μεγάλοι οικονομικοί παράγοντες της χώρας, τραπεζίτες και εφοπλιστές, από τις ευεργετικές γι’ αυτούς διατάξεις της Νέας Δημοκρατίας, όπως παραδείγματος χάριν για την πλήρη ασυλία στα τραπεζικά στελέχη. Τι σχέση έχει αυτό με την εθνική ασφάλεια; Το καταλαβαίνετε. Προφανώς, είναι ρουσφετάκι στα ιδιωτικά συμφέροντα που βρίσκεται στον πυρήνα της πολιτικής υποστήριξης που είχε ο κ. Μητσοτάκης.

Όταν, λοιπόν, ο κ. Κουκάκης αντιλαμβάνεται ότι κάτι δεν πάει καλά με το τηλέφωνό του, απευθύνεται στην αρμόδια αρχή, την ΑΔΑΕ, στις 12 Αυγούστου του 2020. Την ίδια μέρα, η ΕΥΠ ζητά διακοπή της νομότυπης παρακολούθησης και λίγο μετά ξεκινάει η παράνομη από το «Predator». Εκκρεμεί το ερώτημα της ΑΔΑΕ προς τον αρμόδιο εισαγγελέα, για το εάν θεωρεί ότι υπάρχει κάποιος λόγος να μην πληροφορηθεί ο κ. Κουκάκης ότι παρακολουθείτο. Γιατί μέχρι τότε ο νόμος αυτό το επέτρεπε. Εσπευσμένα, λοιπόν, έρχεται η Κυβέρνηση με τροπολογία, που τι υπογραφή έχει; Του κ. Πικραμμένου, του Αντιπροέδρου της Κυβέρνησης.

Την καταθέτω στα Πρακτικά.

(Στο σημείο αυτό ο Βουλευτής κ. Γεώργιος Κατρούγκαλος καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχεται, λοιπόν, με τροπολογία είκοσι ημέρες μετά το αίτημα της ΑΔΑΕ προς την εισαγγελέα και τι κάνει; Τροποποιεί αναδρομικά τον νόμο, ώστε να καταλάβει και την περίπτωση Κουκάκη. Καμμία σχέση με τον Έβρο. Εάν την ενδιέφερε η εθνική ασφάλεια, δεν θα είχε λόγο να δώσει αναδρομικότητα στην απόφαση αυτή. Με τροπολογία καταργεί τη δυνατότητα της ανεξάρτητης αρχής να ενημερώνει τον παρακολουθούμενο.

Και γίνεται αυτό, ενώ ο Πρόεδρος της ΑΔΑΕ έχει επισημάνει στην Κυβέρνηση με άρθρο του σε επιστημονικό ιστότοπο ότι αυτό είναι αντισυνταγματικό και αντίθετο στην Ευρωπαϊκή Σύμβαση Δικαιωμάτων του Ανθρώπου, με άρθρο του επιστημονικό.

Το καταθέτω στα Πρακτικά.

(Στο σημείο αυτό ο Βουλευτής κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανάμεσα στα άλλα, ο Πρόεδρος της ΑΔΑΕ και πρώην Αντιπρόεδρος του Συμβουλίου της Επικρατείας επικαλείται για την αντίθεση στην τροπολογία αυτή -προφανώς συγκάλυψης των ευθυνών σας- την απόφαση του Ευρωπαϊκού Δικαστηρίου Szabo and Vissy εναντίον της Ουγγαρίας, που αφορά ακριβώς σε ανάλογες πρακτικές του κ. Όρμπαν. Άλλη περίπτωση που ο Κυριάκος Μητσοτάκης εζήλωσε τη δόξα του κ. Όρμπαν και ένα ακόμα στοιχείο που αποδεικνύει πόσο φιλελεύθερος είναι.

Καταθέτω την απόφαση στα Πρακτικά.

(Στο σημείο αυτό ο Βουλευτής κ. Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσέξτε τώρα το εξής λεπτό σημείο: Ποια είναι η άμεση αναλογία μεταξύ των παρακολουθήσεων Κουκάκη και Ανδρουλάκη; Δεν είναι απλώς ότι και στις δύο υπάρχει συνέχεια και συμπληρωματικότητα της νομότυπης –κατ’ ουσία παράνομης- παρακολούθησης ΕΥΠ και της παρακολούθησης από το «Predator». Τι γίνεται στον Κουκάκη; Μόλις διακόπτεται η νομότυπη παρακολούθηση, ακολουθεί η παρακολούθηση της ΕΥΠ. Τι γίνεται στην περίπτωση Ανδρουλάκη; Όταν αποτυγχάνει η προσπάθεια παγίδευσης με το «Predator» που δεν αφήνει ίχνη, ξεκινά η παρακολούθηση της ΕΥΠ.

Προσέξτε όμως, γιατί ο Θεός αγαπάει τον κλέφτη, αγαπάει και τον νοικοκύρη. Αποδεικνύεται ότι όποιος παγίδευσε το τηλέφωνο Κουκάκη ήταν ο ίδιος που ήθελε να παγιδεύσει και το τηλέφωνο Ανδρουλάκη, γιατί το «δόλωμα» που στάλθηκε στα κινητά και των δύο τους και που αν το πατήσει κάποιος στο τηλέφωνό του γίνεται όμηρος αυτού που παρακολουθεί, ήταν το ίδιο. Το ίδιο! Δεν μπορεί επομένως να υπάρχει αμφιβολία για το ποιος ήταν από πίσω.

(Θόρυβος στην Αίθουσα)

Επειδή έχω περάσει τον χρόνο, καταλήγω. Υπάρχει συνταγματική εκτροπή. Η σήψη στην καρδιά της Ελλάδας, στην οποία αναφέρθηκε το άρθρο γνώμης που φιλοξένησαν οι «New York Times», έχει υπογραφή «Κυριάκος Μητσοτάκης». Ευθύνεται και για τις παρακολουθήσεις καθαυτές, αλλά και για την έκπτωση του κοινοβουλευτικού πολιτεύματος και του κράτους δικαίου που συνεπάγεται όλο αυτό το πλέγμα των προσπαθειών συγκάλυψης.

Εμείς, λοιπόν, υποστηρίζουμε και θα ψηφίσουμε την πρόταση του ΠΑΣΟΚ - Κινήματος Αλλαγής. Καλούμε τη Νέα Δημοκρατία, αν θέλει, να καταθέσει δική της πρόταση για εξεταστική επιτροπή για οποιαδήποτε περίοδο της δικής μας ή άλλης διακυβέρνησης θέλει, γιατί ακριβώς εμείς δεν έχουμε λόγο να κρυφτούμε όπως ο Κυριάκος Μητσοτάκης με τα «Δεν ξέρω» ή «Δεν είναι αρμοδιότητά μας».

Καθαρός ουρανός αστραπές δεν φοβάται, αγαπητοί κύριοι συνάδελφοι της Νέας Δημοκρατίας. Απλώς, όμως, αναλογιστείτε και εσείς τις ευθύνες σας και κατά πόσο γίνεστε και εσείς συνεργοί μιας συνταγματικής εκτροπής και μιας έκπτωσης του κοινοβουλευτισμού στον βαθμό που δεν ασκείτε κριτική σε προφανή πράγματα και που δεν ανησυχείτε μήπως και τα δικά σας τα τηλέφωνα παρακολουθούνται.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα ο κ. Νίκος Καραθανασόπουλος εκ μέρους του Κομμουνιστικού Κόμματος Ελλάδας.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Η σημερινή συζήτηση για τη σύσταση εξεταστικής επιτροπής γίνεται με αφορμή το γεγονός της παρακολούθησης του τηλεφώνου του κ. Ανδρουλάκη. Βεβαίως, εκτός αυτής της υπόθεσης, υπάρχουν και μια σειρά άλλες υποθέσεις. Έχουμε τις αλλεπάλληλες συνακροάσεις στο τηλεφωνικό κέντρο της Κεντρικής Επιτροπής του ΚΚΕ από τον Νοέμβριο του 2016, τον Απρίλη του 2017, τον Γενάρη του 2019, το 2020 και την τελευταία τον Απρίλιο του 2022, με τις κυβερνήσεις του ΣΥΡΙΖΑ και της Νέας Δημοκρατίας να σφυρίζουν αδιάφορα, την ΑΔΑΕ και τους άλλους εντεταλμένους φορείς είτε να αρνούνται να δώσουν απαντήσεις είτε να προσπαθούν να κουκουλώσουν την υπόθεση, η οποία, όμως, ερευνάται από τις εισαγγελικές αρχές χάριν στην επιμονή του ΚΚΕ. Βεβαίως, έχουμε και τις παρακολουθήσεις δημοσιογράφων.

Κατά συνέπεια, το έργο της εξεταστικής επιτροπής πρέπει να περιλαμβάνει αυτά τα γεγονότα και όσα προκύψουν κατά τη διάρκεια των εργασιών της επιτροπής. Επιλεκτική ευαισθησία σε αυτά τα ζητήματα δεν χωράει. Ούτε μπορούμε να τα παρακάμψουμε στη συγκρότηση άλλων εξεταστικών επιτροπών γιατί έτσι βλέπουμε το δέντρο και χάνουμε το δάσος ούτε μπορούμε απλά και μόνο να ζητήσουμε τη χρονική διεύρυνση της περιόδου εξέτασης του θέματος, όπως λέει η Νέα Δημοκρατία γιατί έτσι πετάμε την μπάλα στην εξέδρα.

Το ΚΚΕ, λοιπόν, στηρίζει τη συγκρότηση εξεταστικής επιτροπής και καλεί και τα άλλα κόμματα διά των εκπροσώπων τους να δεσμευτούν κατά τη διάρκεια της σημερινής συζήτησης ότι οι εργασίες της επιτροπής θα ασχοληθούν με τα συγκεκριμένα περιστατικά, χωρίς αστερίσκους και υποσημειώσεις. Ο κ. Καστανίδης με την παρέμβασή του πήρε σαφή και ξεκάθαρη θέση εκ μέρους του ΠΑΣΟΚ - Κινήματος Αλλαγής.

Εδώ πρέπει να σημειώσουμε την αφωνία του ΣΥΡΙΖΑ. Μάλιστα, στα 18,3 δευτερόλεπτα που μίλησε ο κατά τα άλλα λαλίστατος κ. Κατρούγκαλος δεν έκανε την παραμικρή λεκτική αναφορά στην υπόθεση υποκλοπών του ΚΚΕ.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αναφέρθηκα στην πρόταση. Συμφωνούμε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βεβαίως.

Με αφορμή την παρακολούθηση του κ. Ανδρουλάκη η Κυβέρνηση προσπαθεί ανεπιτυχώς να διασκεδάσει τις σοβαρές ευθύνες της για τις υποκλοπές, η δε «συγγνώμη» του κυρίου Πρωθυπουργού είναι υποκριτική, γιατί μιλάει για κάποιες δήθεν αστοχίες και υπερασπίζεται το αντιδραστικό πλαίσιο το οποίο έχει διαμορφωθεί για τις υποκλοπές, με βάση το οποίο εν δυνάμει όλοι μπορούν να παρακολουθούνται.

Από την άλλη μεριά έχουμε τα άσφαιρα πυρά των άλλων κομμάτων της Αντιπολίτευσης και ιδιαίτερα του ΣΥΡΙΖΑ που θεωρούν το γεγονός ως κεραυνό εν αιθρία, είτε ως αποτέλεσμα του επιτελικού κράτους του Μητσοτάκη είτε ως αντισυνταγματική εκτροπή. Η αντιπαράθεση αυτού του επιπέδου είναι προσχηματική. Είναι άσφαιρη γιατί αφήνει στο απυρόβλητο το σκοτεινό θεσμικό πλαίσιο που διαχρονικά έχει διαμορφωθεί και για το οποίο ευθύνονται όλες οι μέχρι σήμερα κυβερνήσεις. Μιλάμε για ένα θεσμικό πλαίσιο το οποίο έχει ενσωματώσει το σύνολο των αντίστοιχων ευρωενωσιακών οδηγιών, τις κοινοτικές οδηγίες οι οποίες διασφαλίζουν την προληπτική και μαζική παρακολούθηση όλων των πολιτών και τη διευκόλυνση στην άρση του απορρήτου μετατρέποντάς το απλά και μόνο σε μια τυπική διαδικασία. Διευκολύνουν την εμπορία και διακίνηση των διαφόρων κατασκοπευτικών λογισμικών, με αποτέλεσμα μια σειρά κυβερνήσεις της Ευρωπαϊκής Ένωσης να έχουν προμηθευτεί αυτά τα κατασκοπευτικά λογισμικά. Δεν είναι τυχαίο ότι έχει αποκαλυφθεί ότι στην Ισπανία η σοσιαλδημοκρατική κυβέρνηση του κ. Σάντσες, που είναι πρότυπο για τον ΣΥΡΙΖΑ, αλλά και για το ΠΑΣΟΚ, παρακολουθούσε μέσω τέτοιων λογισμικών εξήντα πέντε πολιτικούς και ακαδημαϊκούς από την Καταλονία.

Βεβαίως, αυτές οι οδηγίες διευκολύνουν τη νομιμοποίηση της πλατιάς επεξεργασίας προσωπικών δεδομένων είτε από κρατικές αρχές είτε από διακρατικές είτε από επιχειρηματικούς ομίλους. Είναι οδηγίες τις οποίες εφάρμοσαν όλες οι κυβερνήσεις και της Νέας Δημοκρατίας και του ΣΥΡΙΖΑ και του ΠΑΣΟΚ.

Έχουμε να κάνουμε, δηλαδή, με ένα θεσμικό πλαίσιο το οποίο βάζει στην «προκρούστεια κλίνη» το σύνολο των λαϊκών δικαιωμάτων είτε αυτά είναι ατομικά είτε είναι συλλογικά. Έχουμε, δηλαδή, ένα σκοτεινό θεσμικό πλαίσιο με το οποίο επιδιώκεται να θωρακιστεί, μαζί με την ενίσχυση των δυνάμεων καταστολής και την αξιοποίηση των μαζικών και προληπτικών παρακολουθήσεων, το αστικό κράτος το οποίο σταθερά υπηρετεί τα συμφέροντα της άρχουσας τάξης και του κεφαλαίου σε βάρος των δικαιωμάτων και των αναγκών του λαού. Έχουμε, δηλαδή, ένα κράτος εχθρικό για τον λαό. Αυτό, άλλωστε, είναι η πραγματική αποστολή του αστικού κράτους, το οποίο στρέφεται ενάντια στον εχθρό-λαό στο όνομα της προστασίας της λεγόμενης «εθνικής και δημόσιας ασφάλειας», στοχοποιώντας τον ριζοσπαστισμό του λαϊκού κινήματος στη βάση των αντιδραστικών, αντιτρομοκρατικών κατευθύνσεων της Ευρωπαϊκής Ένωσης.

Γι’ αυτόν, ακριβώς, τον λόγο και δεν αποτελεί τυχαίο γεγονός η αλματώδης αύξηση των εισαγγελικών παραγγελιών για την άρση του απορρήτου. Από χίλιες διακόσιες που ήταν το 2008, το 2010 φτάσαμε στις πέντε χιλιάδες πεντακόσιες, το 2018 στις έντεκα χιλιάδες πεντακόσιες και το 2021 στις δεκαπέντε χιλιάδες πεντακόσιες. Το 2021, δηλαδή, έγιναν κατά μέσο όρο σαράντα δύο εισαγγελικές παραγγελίες την ημέρα, δηλαδή μια κανονική βιομηχανία, μια υπόθεση ρουτίνας με άλλα λόγια.

Σε αυτόν τον βούρκο των παρακολουθήσεων δραστηριοποιείται ένα πολυπλόκαμο δίκτυο κρατικών και παρακρατικών υπηρεσιών, ξένων μυστικών υπηρεσιών, αλλά και επιχειρηματικών ομίλων, οι οποίοι και αλληλοδιαπλέκονται, αλλά και αλληλοσυγκρούονται.

Στην Ελλάδα έξι κρατικές υπηρεσίες έχουν τη δυνατότητα να κάνουν υποκλοπές. Το 2014 με τη συνδρομή της αμερικανικής και της βρετανικής κυβέρνησης δημιουργήθηκε το συντονιστικό κέντρο των κοριών, δηλαδή η ΔΙΔΑΠ, η οποία αποτελεί και τον κεντρικό κόμβο ενός πανελλαδικού δικτύου συλλογής και επεξεργασίας πληροφοριών με δυνατότητα, μάλιστα, πολλών χιλιάδων υποκλοπών ταυτόχρονα. Αξιοποιούν τις δυνατότητες που παρέχει η νέα τεχνολογία για νομιμοφανείς και μη παρακολουθήσεις. Χρησιμοποιούν τα διάφορα λογισμικά συστήματα τύπου «Pegasus», «Predator» κ.ά.. Τα μέσα κοινωνικής δικτύωσης, επίσης, αποτελούν την ανεξάντλητη δεξαμενή υποκλοπής προσωπικών δεδομένων από επιχειρηματικούς ομίλους, από κρατικές υπηρεσίες και ιμπεριαλιστικούς οργανισμούς.

Μάλιστα, στις σημερινές συνθήκες όξυνσης των ιμπεριαλιστικών ανταγωνισμών και μετατροπής της Ελλάδας σε προκεχωρημένο φυλάκιο των αμερικανονατοϊκών ιμπεριαλιστικών σχεδιασμών, η χώρα μας έχει μετατραπεί σε ξέφραγο αμπέλι, στο οποίο αλωνίζουν οι ξένες μυστικές υπηρεσίες, όπως άλλωστε γινόταν και στο παρελθόν, με αποδεδειγμένη την παγίδευση από την αμερικανική υπηρεσία ασφαλείας, την NSA, του τότε Πρωθυπουργού Κώστα Καραμανλή, αλλά και δεκάδων κρατικών αξιωματούχων, με την κ. Μέρκελ να ζητάει εξηγήσεις από τον πρόεδρο Ομπάμα για τις παρακολουθήσεις εκατόν είκοσι δύο ξένων ηγετών που έγιναν από την αμερικανική υπηρεσία ασφαλείας.

Και, βεβαίως, αυτές οι παρακολουθήσεις που αποκαλύφθηκαν, δεν αποτελούν ελληνική ιδιομορφία, σε μία στιγμή που είναι αλλεπάλληλες οι καταγγελίες για παρακολουθήσεις Ευρωπαίων αξιωματούχων, Ευρωπαίων επιτρόπων, Πρωθυπουργών, αλλά και Προέδρων κρατών - μελών. Δηλαδή, σαν να λέμε «του Κουτρούλη ο γάμος» γίνεται σε παγκόσμιο επίπεδο, στην υπόθεση των υποκλοπών. Οι συγκεκριμένες, λοιπόν, υποθέσεις παρακολούθησης αποτελούν απλά και μόνο την κορυφή του παγόβουνου. Είναι το αποτέλεσμα των σφοδρότατων συγκρούσεων και του ανταγωνισμού μεγάλων συμφερόντων.

Είναι φανερό ότι η υπόθεση της απαράδεκτης παρακολούθησης του κ. Ανδρουλάκη αξιοποιείται στο πλαίσιο των διεργασιών του αστικού πολιτικού συστήματος για την επόμενη ημέρα, μία αξιοποίηση η οποία έχει πολλαπλές στοχεύσεις: Στοχεύει στη δρομολόγηση συγκλίσεων για τη δημιουργία κυβέρνησης συνεργασίας, που θα εξασφαλίζει με καλύτερους όρους τη σταθερότητα του συστήματος για τον εγκλωβισμό της λαϊκής δυσαρέσκειας στην παγίδα της κυβερνητικής εναλλαγής, για την αναδιανομή της πίτας των κοινοτικών κονδυλίων ανάμεσα στους επιχειρηματικούς ομίλους -είναι γνωστές οι καταγγελίες «ριγμένων» επιχειρηματικών ομίλων από το φαγοπότι των ευρωπαϊκών κονδυλίων-, για την αξιοποίηση στο πλαίσιο των σφοδρών ιμπεριαλιστικών ανταγωνισμών.

Έτσι, λοιπόν, αποτελούν παγίδα για τον λαό αυτά τα οποία λέγονται περί δημοκρατικού πλαισίου λειτουργίας των μυστικών υπηρεσιών ή περί διαφάνειας στη λειτουργία τους. Όλα αυτά δεν στοχεύουν σε τίποτα άλλο παρά στο να νομιμοποιήσουν στη λαϊκή συνείδηση τη δράση αυτών των υπηρεσιών και ταυτόχρονα το μαζικό γενικευμένο κύμα παρακολουθήσεων.

Κατά τη γνώμη του ΚΚΕ δεν πρέπει και δεν μπορούμε να ασχοληθούμε απλά και μόνο με κάποια «δέντρα» παράνομων παρακολουθήσεων και στο όνομα αυτών να ξεχάσουμε το «δάσος» των νομιμοφανών παρακολουθήσεων για όλον τον λαό από το κράτος του κεφαλαίου. Στα χέρια του λαού βρίσκεται, τόσο η υπόθεση της προστασίας των δικαιωμάτων του, τόσο των ατομικών, όσο και των συλλογικών, η υπόθεση της ικανοποίησης των σύγχρονων και διευρυμένων αναγκών. Στο στόχαστρο της πάλης του πρέπει να μπει ο πραγματικός αντίπαλος, που είναι τα μονοπώλια και το κράτος τους. Γι’ αυτό, ακριβώς, και αποτελεί μονόδρομο η συμπόρευση και ισχυροποίηση του ΚΚΕ, που αποτελεί το αντίπαλο δέος σε όλα αυτά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα έχει ο κ. Αντώνιος Μυλωνάκης από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε ένα θέμα σήμερα το οποίο είναι πολύ σοβαρό και άπτεται του πυρήνα της δημοκρατίας μας. Το ερώτημα το οποίο πρέπει να θέσουμε ευθύς εξαρχής είναι ένα: Θέλουμε να μάθουμε πραγματικά τι συμβαίνει με την Εθνική Υπηρεσία Πληροφοριών της χώρας μας ή να δούμε εάν παρακολουθείτο -που παρακολουθείτο νόμιμα, αλλά εσφαλμένα κατά τον κύριο Πρωθυπουργό- ο Πρόεδρος του ΠΑΣΟΚ, ο κ. Ανδρουλάκης;

Ξέρετε, λείπει η λογική. Την ερώτηση αυτή που θέτω τώρα, την έθεσε και ο Πρόεδρος της Ελληνικής Λύσης κατά τη συζήτηση των πολιτικών Αρχηγών την Παρασκευή: Ποιος είναι ο λόγος που επέβαλε στην Εθνική Υπηρεσία Πληροφοριών νόμιμα, με την υπογραφή, δηλαδή, εισαγγελέως, να παρακολουθεί, να υποκλέπτει τις συνομιλίες του κ. Ανδρουλάκη και μέσω του κ. Ανδρουλάκη όλων των υπολοίπων που συζητούσαν μαζί του είτε ήταν αυτοί συγγενείς του είτε ήταν παιδιά του, η γυναίκα του ή τα αδέρφια του, τα αδελφοξαδέρφια του, φίλοι κ.λπ..

Το ερώτημα πιστεύετε ότι θα απαντηθεί; Ευθύς εξαρχής, σας λέω, κυρίες και κύριοι συνάδελφοι, «όχι». Όχι μία εξεταστική να κάνουμε, δέκα εξεταστικές να κάνουμε, το ερώτημα αυτό δεν θα απαντηθεί.

Μου κάνει, όμως, εντύπωση ένα θέμα που φέρνει τον κ. Ανδρουλάκη προ των ευθυνών του.

Πήγε στον Άρειο Πάγο, κύριοι του ΠΑΣΟΚ, και κατέθεσε μία μηνυτήρια αναφορά για την είσοδο ή την τυχόν είσοδο ή τη δήθεν είσοδο ή την παρ’ ολίγον είσοδο του «Predator», ενός λογισμικού αρπακτικού στο κινητό του τηλέφωνο όταν το αποκάλυψε η Ευρωπαϊκή Επιτροπή. Πήγε στον κύριο εισαγγελέα να υποβάλει μηνυτήρια αναφορά, όταν -προσέξτε- έγινε γνωστό ότι η ΕΥΠ με νόμιμη επισύνδεση παρακολουθούσε τον κ. Ανδρουλάκη; Όχι, κυρίες και κύριοι συνάδελφοι.

Ερώτηση: Γιατί δεν πήγε; Θέλετε να σας πω γιατί δεν πήγε; Διότι δεν θέλει ούτε ο ίδιος να ακούσει τον λόγο προφανώς που η ΕΥΠ αποφάσισε να τον παρακολουθεί. Δεν υπάρχει άλλη λύση. Εάν πιστεύετε ότι πίσω από το απόρρητο των επικοινωνιών, πίσω από το απόρρητο της Εθνικής Υπηρεσίας Πληροφοριών, μπορεί να απαντηθεί ανοιχτά στο Κοινοβούλιο είτε στον κόσμο αυτή η ερώτηση, τότε κάνετε ένα μεγάλο λάθος. Μάλλον δεν έχετε καταλάβει τι συμβαίνει στις εθνικές υπηρεσίες πληροφοριών όλου του κόσμου.

Οι υπηρεσίες πληροφοριών είναι πιο ισχυρές και από τις εκλεγμένες κυβερνήσεις. Πράκτορες εσωτερικοί, εξωτερικοί, ψιλορουφιάνοι και μεγαλορουφιάνοι, αυτονομούνται πολλές φορές. Αυτά τα οποία γίνονται στις υπηρεσίες πληροφοριών μαθεύονται μόνο από τους ίδιους.

Και να σας πω κάτι; Κανείς δεν έφερε εδώ, στο Κοινοβούλιο, την επιστολή-φωτιά από μια υπάλληλο της Εθνικής Υπηρεσίας Πληροφοριών, η οποία ούτε λίγο ούτε πολύ, μετά από δεκαπέντε χρόνια υπηρεσίας, λέει ότι κανένας νόμος δεν εφαρμόζεται στην Εθνική Υπηρεσία Πληροφοριών. Είναι η αλήθεια. Εάν διαβάσει κάποιος με προσοχή το τι λέει η πράκτορας αυτή της Εθνικής Υπηρεσίας Πληροφοριών, τότε θα καταλάβει.

Καταθέτω στα Πρακτικά αυτό το οποίο κανείς εδώ πέρα δεν έφερε να συζητηθεί.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο Πρόεδρος της Ελληνικής Λύσης κ. Κυριάκος Βελόπουλος έθεσε ορισμένα ερωτήματα την Παρασκευή στον ίδιο τον Πρωθυπουργό. Όμως, δεν απαντήθηκε κανένα από αυτά. Θα το ξαναθέσω.

**ΔΙΟΝΥΣΙΟΣ ΧΑΤΖΗΔΑΚΗΣ:** Προς ποιον;

**ΑΝΤΩΝΙΟΣ ΜΥΛΩΝΑΚΗΣ:** Η αναφορά αυτή, κύριε Χατζηδάκη, πήγε προς τον Πρόεδρο της Βουλής, πήγε προς τα πολιτικά κόμματα, πήγε σε αυτούς που έπρεπε να πάει. Μπορείτε να τη διαβάσετε, αν θέλετε, από τα Πρακτικά, για να καταλάβετε τι λέει αυτή η υπάλληλος, η οποία εργαζόταν επί πολλά χρόνια στην Εθνική Υπηρεσία Πληροφοριών, για να δείτε τότε τι συζητάμε εδώ σήμερα.

Ο Κυριάκος Βελόπουλος, λοιπόν, μπήκε στην ουσία του θέματος, γιατί κανείς από όλους σας δεν μπήκε στην ουσία του θέματος και μίλησε με ονόματα. Εδώ έχουμε δύο στοιχεία. Τα είπε πολύ καθαρά ο κ. Καστανίδης. Από τη μια, έχουμε τη νόμιμη επισύνδεση, αλλά εσφαλμένη. Παρένθεση τώρα για ερώτηση: Τι σημαίνει «νόμιμη επισύνδεση, αλλά εσφαλμένη»; Ή είναι νόμιμη η επισύνδεση και σωστά έγινε ή είναι παράνομη και εσφαλμένα έγινε. Νόμιμη, αλλά εσφαλμένη δεν υπάρχει.

Δεύτερον, το γνώριζε ο κύριος Πρωθυπουργός; Προφανώς το γνώριζε. Και εάν δεν το γνώριζε, θα έπρεπε να το γνωρίζει. Ξέρετε, ο ηγέτης παντού πρέπει να μπαίνει μπροστά, να αναλαμβάνει την ευθύνη των πράξεών του.

Κύριε Πρωθυπουργέ, δυστυχώς, λιγοψυχήσατε. Δεν αναλάβατε την ευθύνη των πράξεών σας. Έπρεπε να πει «ναι, το γνώριζα». Δεν υπάρχει «δεν γνωρίζω» στον ηγέτη. Αν δεν μπορεί να γνωρίζει, τότε αποποιείται των ευθυνών του και λέει: «Εγώ δεν παίρνω στη μασχάλη μου την Εθνική Υπηρεσία Πληροφοριών, την αφήνω στο Υπουργείο Δικαιοσύνης, στο Υπουργείο Προστασίας του Πολίτη, αλλού».

Αυτό είναι το ένα κομμάτι, η ΕΥΠ, η οποία ομολογήθηκε πλέον, καθαρά και μετά από την παρέμβαση της Επιτροπής Θεσμών και Διαφάνειας, που, κύριοι της Κυβέρνησης, θέλετε να την κάνετε επιτροπή διεκπεραιωτική, η οποία θα μπορούσε να αναλάβει ευθύς εξαρχής το έργο της διερευνητικής εξεταστικής επιτροπής με την προσθήκη νομικών, η ίδια η επιτροπή.

Δεύτερον, είναι το «Predator», το «Pegasus» και όλα τα άλλα τα λογισμικά, τα οποία είναι ιδιωτικά. Ποιος τα έχει αυτά τα ιδιωτικά λογισμικά; Ρώτησε ο κ. Βελόπουλος και απάντηση δεν πήρε από τον κύριο Πρωθυπουργό: Γνωρίζει κάποιος την εταιρεία «INTELLEXA»; Ας πάει μέχρι το Ελληνικό να τη γνωρίσει. Γνωρίζει κάποιος τον επιχειρηματία κ. Γιάννη Λαβράνο; Γιατί δεν μιλάει κάποιος; Δεν απάντησε ο Πρωθυπουργός αν τον γνωρίζει ή όχι, -ούτε ο ΣΥΡΙΖΑ, βέβαια- αν στο Μαξίμου μπαινόβγαινε και μπαινοβγαίνει ο εν λόγω επιχειρηματίας; Ο Φέλιξ Μπίτζιος και ο Παναγιώτης Μπίτζιος;

Απαντήθηκαν αυτά τα ερωτήματα του Κυριάκου Βελόπουλου; Προφανώς, όχι. Διότι δεν μπορούν να απαντηθούν. Διότι αν βάλετε στο κάδρο τους επιχειρηματίες αυτούς, θα βγουν πράγματα τα οποία δεν τα φαντάζεται κανείς. Και ήρθαμε εδώ, τώρα, να δούμε αν πρέπει να γίνει εξεταστική επιτροπή, γιατί παρακολουθήθηκε το τηλέφωνο με νόμιμη επισύνδεση, αλλά εσφαλμένη –θα το λέω συνέχεια, ο πλήρης παραλογισμός, μην τρελαθούμε τελείως, κιόλας - του κ. Ανδρουλάκη.

Μέχρι τώρα, κύριοι του ΠΑΣΟΚ και κύριοι του ΣΥΡΙΖΑ, μέχρι να εμφανιστεί ο κ. Ανδρουλάκης, ο Θανάσης Κουκάκης, ο δημοσιογράφος, έψαχνε τόσον καιρό, ο άνθρωπος, μέσω της Ευρωπαϊκής Επιτροπής και μέσω της αμερικανικής εταιρείας κ.λπ., όμως, κανείς δεν ασχολιόταν με το θέμα αυτό. Μόλις μπήκε το πολιτικό πρόσωπο, αμέσως κάποιοι αγχώθηκαν.

Και επαναλαμβάνω: Καλώ τον Πρόεδρο του ΠΑΣΟΚ ευθέως, να πάει ο ίδιος να μάθει για ποιον λόγο παρακολουθείτο. Διότι αν περιμένει κάποιος να βγει ο λόγος αυτός στον «αέρα», θα περιμένει πολύ. Δεν θα βγει ποτέ. Αν είναι νόμιμη η επισύνδεση και έπρεπε να παρακολουθηθεί, θα του το πουν του ίδιου του κ. Ανδρουλάκη.

Βέβαια, στο ΠΑΣΟΚ -τώρα που στεναχωριούνται- τον Μάρτιο του 2021 ψηφίσατε κι εσείς έναν νόμο που έφερε μια τροπολογία που έφερε την τελευταία στιγμή η Νέα Δημοκρατία. Γιατί την ψηφίσατε; Είχατε κανέναν λόγο να ταυτιστείτε με τη Νέα Δημοκρατία, ενώ όλη η άλλη Αντιπολίτευση είπε «όχι»; Όχι. Διότι τα ίδια κάνατε και εσείς, κύριοι του ΠΑΣΟΚ, όταν ήσασταν στην κυβέρνηση. Τα ίδια κάνουν όλες οι κυβερνήσεις.

Μόνο που δεν καταλαβαίνετε ότι οι υπηρεσίες πληροφοριών ανήκουν στον ελληνικό λαό, το εθνικό συμφέρον -και στο όνομα των δύο αυτών λέξεων ανά τον κόσμο οι εθνικές υπηρεσίες έχουν διαπράξει τα φοβερότερα εγκλήματα-, και δεν καταλαβαίνετε ότι σήμερα είναι Κυβέρνηση η Νέα Δημοκρατία και χρησιμοποιεί κατά το δοκούν την Εθνική Υπηρεσία Πληροφοριών, αύριο θα είναι ένα άλλο κόμμα, μεθαύριο ένα άλλο. Και έτσι αδυνατίζει η εθνική ασφάλεια. Οι υπηρεσίες πληροφοριών ανά τον κόσμο πρέπει να υπάρχουν και να κάνουν καλά τη δουλειά τους, να κάνουν τη δουλειά τους όπως πρέπει.

Η Ελληνική Λύση από την πρώτη στιγμή είπε «να χυθεί άπλετο φως», όσο άπλετο φως μπορεί να χυθεί μέσα από την Εθνική Υπηρεσία Πληροφοριών. Θα πρέπει να γίνει η εξεταστική. Η εξεταστική, λοιπόν, δεν θα περιοριστεί μόνο στον κ. Ανδρουλάκη. Θα πάμε και στον κ. Κουκάκη, που έχουμε στοιχεία, θα πάμε –προφανώς- και στις υποκλοπές, τρεις φορές, των τηλεφωνικών αριθμών του τηλεφωνικού κέντρου του Περισσού, του ΚΚΕ. Πρέπει οπωσδήποτε να κοιτάξουμε αυτό το θέμα με τις υποκλοπές Βουλευτών το 2015 και 2016, δεκαεπτά Βουλευτών. Γνωρίζει ο Πρόεδρος της Βουλής, γνωρίζει ο Πρόεδρος της Επιτροπής Θεσμών και Διαφάνειας για τις υποκλοπές αυτές. Το FBI ήδη έχει τα ονόματα, ήδη έχουν σταλεί τα ονόματα και στην Εισαγγελία, μεταξύ των οποίων -θα πω ένα όνομα- και ο σημερινός Πρόεδρος της Επιτροπής Θεσμών και Διαφάνειας.

Και οι δεκαεπτά αυτοί Βουλευτές, κυρίες και κύριοι συνάδελφοι, δεν ήταν τυχαίοι, έπαιρναν μέρος σε ευαίσθητες επιτροπές. Ποιες είναι οι ευαίσθητες επιτροπές, κύριε Καιρίδη; Η Επιτροπή Εξωτερικών και Άμυνας, Εξοπλιστικών, Θεσμών και Διαφάνειας.

Αυτό το οποίο έκανε η Νέα Δημοκρατία, αυτό έκανε και ο ΣΥΡΙΖΑ, αυτό έκανε και το ΠΑΣΟΚ. Δεν είναι καινούργιο. Όλοι τώρα διαρρηγνύετε τα ιμάτιά σας, «πώς έγινε;».

Έρχομαι σε ένα άλλο θέμα και με αυτό θα κλείσω. Πρέπει θεσμικά εκτός από την εξεταστική επιτροπή, η οποία θα γίνει και πρέπει να γίνει και καλώ και τη Νέα Δημοκρατία να αφήσει τα «παρών» και τα της παρούσης. Δεν υπάρχει «παρών», δεν υπάρχει λίγο έγκυος. Δεν υπάρχει, κύριε Καιρίδη. Σας εκτιμώ και το γνωρίζετε πάρα πολύ καλά. Όμως, σήμερα ήσασταν πάρα πολύ απροετοίμαστος, ήσασταν πανικοβλημένος. Για ποιον λόγο;

Έγινε; Τότε, ναι, να πάμε σε εξεταστική επιτροπή. Αυτό πρέπει να πει η Νέα Δημοκρατία. Να δούμε για ποιο λόγο παρακολουθείτο ο Ευρωβουλευτής, προτού γίνει Πρόεδρος του ΠΑΣΟΚ. Και καλώ και τον κ. Ανδρουλάκη να πάει στην ΕΥΠ να ενημερωθεί, αλλιώς δεν πρόκειται να μάθει ποτέ. Εκτός αν γνωρίζει και δεν το ξέρουμε εμείς. Και αν θέλει, ιδία του ευθύνη, να έρθει εδώ και να πει με παρακολουθούσαν γι’ αυτόν και γι’ αυτόν τον λόγο. Είναι δυνατόν να πάμε σε εκλογές και να αιωρείται ότι ο Πρόεδρος του ΠΑΣΟΚ μπορεί να ήταν κατάσκοπος;

Ποια είναι η εθνική ασφάλεια που επικαλείται η Εθνική Υπηρεσία Πληροφοριών; Με ρωτάνε στον δρόμο «γιατί παρακολουθούσαν, Μυλωνάκη, τον Ανδρουλάκη;» Τι να τους πω εγώ; Ποιος είναι ο λόγος που τον παρακολουθούσαν;

**ΝΙΚΟΛΑΟΣ ΒΟΥΤΣΗΣ:** Γιατί είναι παρακράτος.

**ΑΝΤΩΝΙΟΣ ΜΥΛΩΝΑΚΗΣ:** Εσείς δεν θέλετε, κύριε Πρόεδρε, κύριε Βούτση, να μάθετε;

**ΝΙΚΟΛΑΟΣ ΒΟΥΤΣΗΣ:** Γιατί είναι παρακράτος, αυτό να τους πείτε.

**ΑΝΤΩΝΙΟΣ ΜΥΛΩΝΑΚΗΣ:** Αυτό είναι μια γενική έκφραση, το παρακράτος. Και το επιτελικό κράτος ένα παρακράτος είναι.

**ΠΡΟΕΔΡΕΥΩΝ (Νικήτας Κακλαμάνης):** Καλά, μην κάνετε τώρα διάλογο με τον κ. Βούτση. Τελειώνετε παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Δεν κατάλαβα. Τι σημαίνει αυτή η δικαιολογία; Όμως θέλετε να δικαιολογήσετε κι εσείς του ΣΥΡΙΖΑ αυτά τα οποία κάνει η σημερινή ΕΥΠ, γιατί τα ίδια κάνατε και εσείς.

Και πρέπει να μάθουμε και για τον κ. Λαβράνο και για τον κ. Μπίτζιο. Τι σημαίνουν αυτοί οι επιχειρηματίες, τι σχέση έχουν με την ΕΥΠ; Τι σημαίνει το λογισμικό «Predator»; Πού ενοικιάζεται; Από ποιους χρησιμοποιείται; Πρέπει, λοιπόν, να σταματήσουμε τα «δεν ξέρω, δεν απαντώ» και «παρών». «Ναι», από τη Νέα Δημοκρατία, αγαπητέ κύριε Καιρίδη. «Ναι» πρέπει να πει η Νέα Δημοκρατία αν θέλει να είναι καθαρή. Να δούμε τι έγινε. «Ναι» από όλα τα άλλα κόμματα. Να περιλάβει δύο περιόδους και την προηγούμενη περίοδο και αυτή. Διότι και στην προηγούμενη έγιναν οι υποκλοπές στον Περισσό, στην προηγούμενη έγιναν οι υποκλοπές από δεκαεπτά Βουλευτές ευαίσθητων επιτροπών. Στην προηγούμενη έγιναν διάφορα άλλα, όπως είπε ο κ. Κούλογλου για παρακολουθήσεις, για τον κ. Μητσοτάκη κ.λπ.. Άρα, λοιπόν, και σε αυτήν και στην προηγούμενη έχουμε δεδομένα.

Η Ελληνική Λύση θα ψηφίσει «ναι» σε εξεταστική και όλα στο φως!

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η τελευταία συνάδελφος από τους έξι κατά προτεραιότητα, η κ. Σοφία Σακοράφα από το ΜέΡΑ25.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συγχαρητήρια και στον ΣΕΓΑΣ, υπό άλλη ιδιότητα, για τις τελευταίες επιτυχίες των αθλητών των εθνικών μας ομάδων.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ. Τα συγχαρητήρια είναι για τα παιδιά μας, για τους προπονητές τους και για τα σωματεία και τους προέδρους.

Ευχαριστώ πολύ από καρδιάς.

Κύριοι συνάδελφοι, η σημερινή συζήτηση για την εξεταστική επιτροπή είναι συνέχεια της προηγούμενης για τη διαβόητη ιστορία των τηλεφωνικών επισυνδέσεων. Αυτά που ακούστηκαν σε αυτή την Αίθουσα είναι όχι απλώς ανησυχητικά αλλά θα μου επιτρέψετε να πω, τρομακτικά.

Ο κύριος Πρωθυπουργός μίλησε για πενήντα πέντε χιλιάδες εντολές παρακολουθήσεων επί ΣΥΡΙΖΑ. Αντίστοιχα είναι και τα δεδομένα για τις δικές του μέρες. Από τα στοιχεία της έκθεσης πεπραγμένων της ΑΔΑΕ για το 2021 μάθαμε ότι υπήρξαν περίπου τρεις χιλιάδες εισαγγελικές διατάξεις για άρση απορρήτου για εγκληματικές δραστηριότητες και είχαμε δεκαπέντε χιλιάδες τετρακόσιες εβδομήντα πέντε για λόγους εθνικής ασφάλειας μέσα σε ένα μόνο χρόνο. Από μόνος του ο αριθμός είναι τρομακτικός και οπωσδήποτε δεν μπορεί να δικαιολογηθεί βάσιμα.

Ας δούμε κάποιες συγκρίσεις για να καταλάβουμε το μέτρο, κυρίες και κύριοι συνάδελφοι. Στη Γερμανία τα δημοσιοποιημένα στοιχεία του Ινστιτούτου Πολιτικών Δικαιωμάτων λένε ότι το 2019 σε εθνικό επίπεδο από όλες τις υπηρεσίες και ομοσπονδιακές και όλων των κρατιδίων για θέματα εθνικής ασφάλειας διατάχθηκαν χίλιες τετρακόσιες είκοσι τρεις εντολές επιτήρησης τηλεπικοινωνιών. Η Ελλάδα του κ. Μητσοτάκη δεκαπέντε χιλιάδες τετρακόσιες εβδομήντα πέντε και η Γερμανία χίλιες τετρακόσιες είκοσι τρεις σε ετήσια βάση.

Μπορείτε να εξηγήσετε γιατί στην συγκριτικά μικρή Ελλάδα γίνονται οι υπερδεκαπλάσιες παρακολουθήσεις από την σχεδόν δέκα φορές μεγαλύτερη Γερμανία; Για να μιλήσουμε μόνο για πληθυσμό και όχι για διεθνή ρόλο για οικονομική παραγωγική δύναμη και για αντίστοιχους κινδύνους και συμφέροντα.

Με βάση, λοιπόν, τα στοιχεία του γερμανικού Υπουργείου Δικαιοσύνης αν στην εθνική ασφάλεια προσθέσουμε και τις εγκληματικές δραστηριότητες, είχαν το 2019 συνολικά πέντε χιλιάδες διακόσιες τριάντα τέσσερις τέτοιες εντολές και το 2020 πέντε χιλιάδες διακόσιες είκοσι δύο. Ανάλογα είναι και τα μεγέθη στη Μεγάλη Βρετανία, σύμφωνα με την πιο πρόσφατη έκθεση του Επιτρόπου Ερευνητικών Αρχών και του Γραφείου Αρχών Επικοινωνιακών Δεδομένων. Εκεί τα εντάλματα στοχευμένης παρακολούθησης και για εθνική ασφάλεια και για εγκληματικές δραστηριότητες ανήλθαν συνολικά το 2020 σε μόλις τρεις χιλιάδες εξακόσιες σαράντα εννέα.

Μπορείτε να το εξηγήσετε αυτό; Γιατί στην συγκριτικά μικρή Ελλάδα γίνονται πέντε φορές περισσότερες παρακολουθήσεις από ό,τι στη Μεγάλη Βρετανία, η οποία στο πλαίσιο της κοινοπολιτείας έχει και πλανητικά συμφέροντα; Και για να σας προλάβω. Θα ήταν εντελώς άστοχο να προσπαθήσει η αλαζονική κυβερνητική επικοινωνία να μας πείσει ότι ειδικά σε εμάς ο τεράστιος αριθμός οφείλεται στον εξ Ανατολών κίνδυνο. Φανταστείτε να είχαμε για πρόσχημα και τον παλιό κίνδυνο από Βορρά, πού θα είχαν φτάσει τα νούμερα.

Τα αποδεικτικά στοιχεία, πραγματικά, συνάδελφοι μας τρομοκρατούν. Από το ένα μεμονωμένο περιστατικό, όπως θέλει να το παρουσιάζει ο κ. Μητσοτάκης, αποδεικνύονται ήδη αριθμοί δεκάδων χιλιάδων ανεξέλεγκτης δράσης παρακολουθήσεων. Όσοι δεν μπορούν από μόνοι τους να συνειδητοποιήσουν το βάρος και το μέγεθος του προβλήματος, πρέπει εμείς να τους βοηθήσουμε.

Είναι προφανές ότι για την Εθνική Υπηρεσία Πληροφοριών η επίκληση λόγων εθνικής ασφάλειας είναι μόνο ένα πρόσχημα που χρησιμοποιείται από κρατική υπηρεσία για την ανάπτυξη παρακρατικής δραστηριότητας ακόμα και για την εξυπηρέτηση αλλότριων συμφερόντων, όπως παραδείγματος χάριν φαίνεται ότι συνέβη στην παρακολούθηση του δημοσιογράφου κ. Κουκάκη. Ήδη έχουν χτυπήσει τα καμπανάκια για το έλλειμμα κράτους δικαίου στην Ελλάδα, κυρίες και κύριοι συνάδελφοι, ακόμα και από επίσημα όργανα της διεθνούς κοινότητας και της Ευρωπαϊκής Ένωσης.

Ξεκινήσαμε με τον Τύπο και τα pushback. Τώρα προστέθηκε και το αίσχος των παρακολουθήσεων. Ξέρουμε ήδη ότι καταβάλλετε μεγάλη προσπάθεια, κυρίως μέσω του Ευρωπαϊκού Λαϊκού Κόμματος, για να αποφύγετε πάση θυσία την επίσκεψη της ευρωπαϊκής εξεταστικής επιτροπής του Ευρωπαϊκού Κοινοβουλίου στη χώρα μας, της επιτροπής για τη διερεύνηση της χρήσης του λογισμικού «Pegasus», καθώς και αντίστοιχου κατασκοπικού λογισμικού παρακολούθησης.

Διαβάζουμε μάλιστα ότι δέχεστε σχετική βοήθεια και από Ευρωβουλευτή άλλου ελληνικού κόμματος και μάλιστα αυτού, που η παρακολούθηση του Προέδρου του κίνησε όλη αυτή τη διαδικασία και εννοώ την επικοινωνία του συντάκτη με τον Γερμανό δημοσιογράφο Ματίας Μονρόι που συνεργάζεται με την Ευρωβουλευτή του κόμματος της Αριστεράς στη Γερμανία και μέλος της συγκεκριμένης εξεταστικής επιτροπής, κ. Κορνέλια Έρνστ.

Δυστυχώς καταφέρατε να αναβαθμίσετε δραματικά το διακύβευμα της πολιτικής σας συμπεριφοράς και πρακτικής. Αυτό που διακυβεύεται, όμως, δεν είναι πια η παραμονή σας στη διακυβέρνηση της χώρας αλλά το ίδιο το κύρος της χώρας. Εσείς επιμένετε στον βασικό σας στόχο, αδιαφορώντας για τα υπόλοιπα.

Ο μόνος σας στόχος είναι αυτή η κλειστή ομάδα ιδιοτελών συμφερόντων να παρατείνει όσο μπορεί την επωφελή, γι’ αυτή, βεβαίως, νομή της εξουσίας εκμεταλλευόμενη καταχρηστικά μια ολόκληρη παράταξη. Επειδή, λοιπόν, δεν θέλετε να δείτε την πραγματικότητα, δεν έχετε και καμμία πιθανότητα ορθής διαχείρισης των πραγμάτων με κίνδυνο όμως ακόμα και για τα εθνικά συμφέροντα.

Και βλέπουμε ήδη τα αποτελέσματα. Μια «άσφαιρη βολή» με την πράξη νομοθετικού περιεχομένου, δηλαδή ένα ακόμα επικοινωνιακό τέχνασμα που προστίθεται στις κουτοπόνηρες δικαιολογίες της υπεκφυγής.

Όμως οι κίνδυνοι είναι πολύ μεγαλύτεροι. Υπάρχουν στη διεθνή σκηνή πολλοί υστερόβουλοι τρίτοι, που καραδοκούν να εκμεταλλευτούν τις ευκαιρίες που τους προσφέρει η ομολογούμενη ανευθυνότητα της σημερινής ελληνικής Κυβέρνησης. Οι σύμβουλοι επικοινωνίας έπεισαν τον κύριο Πρωθυπουργό -εύκολα φαντάζομαι- ότι πρέπει να εμφανιστεί ανίδεος, ανέπαφος και αφελής. Να μη φανεί υπεύθυνος, όχι με την έννοια της ευθύνης αλλά ούτε καν με την έννοια της υπευθυνότητας.

Αλήθεια, κυρίες και κύριοι συνάδελφοι, τι πιθανότητες επιτυχίας νομίζετε ότι έχει η κυβερνητική απόπειρα να αποφύγετε τις όποιες επιπτώσεις, κραδαίνοντας την προσωπική ανευθυνότητα του κυρίου Πρωθυπουργού; Δεν θα μας ενδιέφερε το ότι ο κ. Μητσοτάκης, κατειλημμένος από το άγχος της παραμονής στην εξουσία, αποδέχεται τέτοια προσωπική μείωση. Μας απασχολεί, όμως, επειδή είναι απολύτως επικίνδυνο για την ίδια τη χώρα.

Όμως, η κατολίσθηση της πραγματικής ανευθυνότητας δεν τελείωσε εκεί. Ο κ. Μητσοτάκης, έφτασε να μας πει από αυτό εδώ το Βήμα της Βουλής ότι η Εθνική Υπηρεσία Πληροφοριών, που ο ίδιος έθεσε υπό την άμεση αρμοδιότητά του, όχι μόνο δεν ελέγχεται αλλά ούτε καν έχει υποχρέωση ενημέρωσης για τη δράση της. Ένα κράτος εν κράτει, δηλαδή, που λειτουργεί εκτός δημοκρατικών θεσμών.

Αυτά είναι ανεπίτρεπτα ατοπήματα, κύριοι της Συμπολίτευσης, και ελπίζω, τουλάχιστον, αυτό να το καταλαβαίνετε από μόνοι σας, ακόμα και αν σιωπάτε, που δεν θα έπρεπε. Η θρασύτατη πρακτική των παρακολουθήσεων δημοσιογράφων και πολιτικών αντιπάλων αποτελεί ακραία προσβολή του δημοκρατικού πολιτεύματος και μάλιστα, στον πυρήνα του.

Εδώ θα μου επιτρέψετε να πω ότι η κυβερνητική ή η πρωθυπουργική, αν προτιμάτε, απόπειρα εξουδετέρωσης του Τύπου και των αντιπολιτευόμενων κομμάτων, συνιστά από μόνη της υπονόμευση του συστήματος ελέγχου και ισορροπιών του δημοκρατικού πολιτεύματος που είναι και ουσιώδες συστατικό του. Δεν υπάρχει αρχή της δημόσιας διοίκησης που να μην προσβάλλεται με τις κυβερνητικές μεθοδεύσεις. Όλα αυτά πολύ επιεικώς αποτελούν απλώς πλήρη ευτελισμό της δημοκρατίας. Εδώ δεν πρόκειται για μια διαμάχη μεταξύ κομμάτων. Εδώ είναι μάχη όλων των κομμάτων απέναντι σε ένα νέο παρακράτος.

Δεν πρέπει να διαφεύγει από κανέναν ότι υπάρχει και άλλη ακόμα σοβαρότερη πτυχή. Σήμερα συζητάμε μόνο για τις στοχευμένες παρακολουθήσεις μιας κλίκας εξουσίας μέσω κρατικών υπηρεσιών και με την ψευδή επίκληση της εθνικής ασφάλειας. Υπάρχουν, όμως και τα περίφημα μεγάλα κέντρα δεδομένων, τα Big Data, που ενεργοποιούνται από διεθνείς επικοινωνιακούς κολοσσούς, κατ’ εντολή προφανώς των Ηνωμένων Πολιτειών και με τη συνεργασία αυταρχικών καθεστώτων, όπως το Ισραήλ, τα Εμιράτα, το Κατάρ και η Σαουδική Αραβία.

Οι συνεργάτες επιλέγονται στοχευμένα, ακριβώς λόγω της αυταρχικής φύσης των καθεστώτων, που αποκλείει τον κίνδυνο εμπλοκής από δημοκρατικό ή οποιονδήποτε άλλο θεσμικό έλεγχο. Από την επίσκεψη του Προέδρου Μπάιντεν στη Τζέντα προέκυψε στις 15 Ιουλίου το σχετικό κοινό ανακοινωθέν με τον Πρίγκιπα της Σαουδικής Αραβίας.

Στη συνέχεια, παρουσιάστηκε στα μέσα μαζικής ενημέρωσης σαν δήθεν πρωτοβουλία Μητσοτάκη, κατά την επίσκεψη στην Αθήνα του Σαουδάραβα Πρίγκιπα στις 26 Ιουλίου, η υλοποίηση του EMC. Μιλάμε για την εγκατάσταση ενός υποθαλάσσιου και επίγειου καλωδιακού συστήματος μεταφοράς δεδομένων, που θα συνδέει την Ευρώπη με την Ασία μέσω Ελλάδας και Σαουδικής Αραβίας και θα καταστήσει την Ελλάδα πύλη εισόδου δεδομένων προς την Ευρωπαϊκή Ένωση. Άλλη μια πρωτοπορία της Κυβέρνησης Μητσοτάκη.

Μιλάμε, βέβαια, πάντα για δήθεν πρωτοβουλίες, οι οποίες λαμβάνονται μόνο κατ’ εντολή. Σε αυτό το πλαίσιο εντάσσεται και το εντεταλμένο ενδιαφέρον των υποτελών χωρών και κυβερνήσεων για δήθεν επενδύσεις κολοσσών, που εκφράζεται και δημόσια, όπως του κυρίου Πρωθυπουργού για τη «MICROSOFT». Με τα Big Data είναι δυνατόν μεταξύ άλλων να ανασύρονται επικοινωνίες χρηστών όχι μόνο σε πραγματικό χρόνο αλλά και σε παρελθόντα. Και, βέβαια, ούτε λόγος για οποιαδήποτε προστασία των χρηστών. Οι επικοινωνίες θα μπορούν από αυτά τα κέντρα συλλογής δεδομένων να ανευρεθούν από οποιονδήποτε ενδιαφερόμενο, οποτεδήποτε και σε δεύτερο χρόνο. Εξάλλου, οι χώρες αυτές δεν δεσμεύονται και από κανέναν περιορισμό ούτε και από τον Γενικό Κανονισμό Προσωπικών Δεδομένων, ο οποίος, όπως είναι γνωστό, δεν δεσμεύει ούτε τις αμερικανικές υπηρεσίες.

Οι κίνδυνοι, λοιπόν, κυρίες και κύριοι συνάδελφοι, για τη δημοκρατία είναι και πολύπλευροι και πολλοί. Η εξεταστική αυτή αφορά μία μόνο πτυχή του όλου προβλήματος που είναι όμως πολύ σημαντική, ακριβώς γιατί αφορά επίθεση κατά του δημοκρατικού πολιτεύματος από τον συνήθη ύποπτο, την ίδια την Κυβέρνηση της χώρας.

Θα υπερψηφίσουμε την πρόταση του ΠΑΣΟΚ για την εξεταστική, αφού ο κ. Ανδρουλάκης ήταν ένα από τα θύματα του παρακράτους της κλειστής πρωθυπουργικής ομάδας που νέμεται την εξουσία. Ο κ. Μητσοτάκης, δεν έχει κανένα περιθώριο να συμψηφίσει την κατάφωρα αντιδημοκρατική πρακτική του, επικαλούμενος οποιοδήποτε αμαρτωλό παρελθόν. Είναι ευθύνη όλων μας να προχωρήσουμε ένα βήμα μπροστά και να ξεκολλήσουμε από το μαύρο παρελθόν. Χρειάζεται σύνεση και υπευθυνότητα από όλους, μακριά από λαϊκισμούς και επικοινωνιακές τακτικές και έξω από τις στρεβλώσεις του προεκλογικού χρόνου.

Όπως είπε και ο Γραμματέας μας, ο κ. Γιάνης Βαρουφάκης, εμείς θα απαιτήσουμε να διερευνηθούν πρόσθετα τρία συγκεκριμένα σημεία: Πρώτον, η παρακολούθηση των τηλεφώνων ενός κοινοβουλευτικού κόμματος, του Κομμουνιστικού Κόμματος Ελλάδας. Δεύτερον, οι ενέργειες της Εθνικής Υπηρεσίας Πληροφοριών όλα αυτά τα χρόνια, μετά το 2005, για την αποτροπή της παρακολούθησης Ελλήνων και ελληνικών υπηρεσιών και θεσμών από ξένες υπηρεσίες και ιδίως από την NSA. Θέτουμε σαν όριο το 2005, γιατί από τότε υπάρχει και τεκμηριωμένη δημοσιοποίηση της παρακολούθησης του ίδιου του τότε Πρωθυπουργού της Ελλάδας, του κ. Κωνσταντίνου Καραμανλή. Και τρίτον, ο ρόλος και η αναγκαία ενίσχυση της Αρχής Διασφάλισης του Απορρήτου Τηλεπικοινωνιών.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε ως εξής. Έχει ζητήσει τον λόγο ο εκπροσωπών την Κοινοβουλευτική Ομάδα του ΠΑΣΟΚ - Κινήματος Αλλαγής -δεν ξέρω πώς είναι ο τίτλος, κύριε Κατρίνη, μην πω και κάτι και δημιουργήσω πρόβλημα- ο κ. Κατρίνης. Μετά έχει ζητήσει να πάρει τον λόγο ο Πρόεδρος της Κοινοβουλευτικής Ομάδος του Κομμουνιστικού Κόμματος, ο κ. Κουτσούμπας και με τη σειρά, βέβαια, οι Κοινοβουλευτικοί Εκπρόσωποι, ο κ. Ραγκούσης, ο κ. Σκανδαλίδης, ο κ. Χήτας. Το λέω για τους συναδέλφους που είναι ως ομιλητές γραμμένοι, να ξέρουν χοντρικά πότε θα αρχίσει ο δωδεκαμελής κατάλογος.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μετά τον κ. Χήτα, λοιπόν!

**ΠΡΟΕΔΡΕΥΩΝ (Νικήτας Κακλαμάνης):** Ούτως ή άλλως, όποτε θέλετε παίρνετε τον λόγο μετά από τον κ. Χήτα.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρίες και κύριοι συνάδελφοι, η αναζήτηση της αλήθειας για τη δυσώδη, όπως αποδεικνύεται, υπόθεση των υποκλοπών αποτελεί μέγιστο καθήκον και υποχρέωση του ελληνικού Κοινοβουλίου. Και η ανάγκη για κάθαρση -και το τονίζω, για κάθαρση- έγινε ακόμα πιο επιτακτική μετά την κυνική εμφάνιση του Πρωθυπουργού στη συζήτηση τρεις μέρες πριν, εμφάνιση η οποία κατέδειξε όχι μόνο στον πολιτικό κόσμο αλλά και στο σύνολο του ελληνικού λαού το τι έγινε με τις υποκλοπές και ποιος, πραγματικά, ευθύνεται. Αλλά παράλληλα έδειξε ξεκάθαρα και πόσο επικίνδυνα μπορούν να γίνουν τα πράγματα για το πολίτευμά μας και για την ίδια τη δημοκρατία, όταν η ηγεσία της χώρας, ο Πρωθυπουργός και η στενή επιτελική του ομάδα εκτρέπονται από αυτά που το Σύνταγμα, οι νόμοι, αλλά και η πολιτική ηθική ορίζουν.

Και τις επιπτώσεις τις βλέπουμε καθημερινά, τις βλέπουμε παντού, στη μεγέθυνση της κρίσης εμπιστοσύνης απέναντι και στο κυβερνητικό κόμμα και στον ίδιο τον Πρωθυπουργό, στη διεθνή εικόνα της χώρας, στο πολιτικό σύστημα, ακόμα και στην οικονομία, στην αύξηση της ανασφάλειας, στην όξυνση της πόλωσης και, βεβαίως, στην απομάκρυνση των απαραίτητων, ιδιαίτερα αυτή τη στιγμή, αναγκαίων προσπαθειών συναινέσεων για αντιμετώπιση των πολύ σημαντικών ζητημάτων που αντιμετωπίζει η χώρα.

Τι έχουμε, λοιπόν, στην πραγματικότητα; Έχουμε δύο, πραγματικά, περιστατικά παρακολούθησης από την ΕΥΠ ενός εκλεγμένου Ευρωβουλευτή και ενός δημοσιογράφου υποτίθεται για λόγους εθνικής ασφαλείας, που η Κυβέρνηση όμως έχει προφανή αδυναμία να δικαιολογήσει. Έχουμε σε ταυτόσημο και παράλληλο χρόνο -και το τονίζω αυτό- απόπειρα παρακολούθησης του τηλεφώνου του Νίκου Ανδρουλάκη με το κακόβουλο λογισμικό «Predator». Έχουμε μια σηπτική ατμόσφαιρα παρακρατικής λειτουργίας που συνιστά πραγματικά ζήτημα δημοκρατίας για τη χώρα μας, και έχουμε και έναν Πρωθυπουργό ο οποίος δεν ήξερε, δεν ρώτησε, δεν ενδιαφέρεται μετά από όλα αυτά να μάθει και, κυρίως, δεν απαντά σε κανένα από τα ερωτήματα που του έχουν τεθεί.

Έχουμε έναν Πρωθυπουργό που αρνείται να αναλάβει την πολιτική ευθύνη. Έχουμε έναν Πρωθυπουργό που επικαλείται το ευρωπαϊκό κεκτημένο, αλλά ξεχνά ότι σε ανάλογες υποθέσεις, που έχουν γίνει όχι μόνο στην Ευρώπη αλλά παγκοσμίως, υπήρχαν άλλες διαδικασίες ανάληψης πολιτικής ευθύνης. Έχουμε έναν Πρωθυπουργό που πιστεύει ότι μπορεί να παρακολουθεί τους πολιτικούς του αντιπάλους και όταν αυτό αποκαλύπτεται να μεταθέτει την ευθύνη σε άλλους ή να επικαλείται γενικά «λόγους εθνικής ασφαλείας», γενικά και αόριστα. Έχουμε έναν Πρωθυπουργό που είναι ξεκάθαρο ότι από την πρώτη στιγμή είχε και έχει στο νου του τη συγκάλυψη αυτής της πολύ σκοτεινής υπόθεσης, και ευθύνεται αποκλειστικά για αυτό.

Κάτω από αυτές τις συνθήκες υπάρχει μόνο ένας δρόμος, η αναζήτηση και η αποκάλυψη της αλήθειας. Βεβαίως, εμείς δεν τρέφουμε ψευδαισθήσεις για το ποια θα είναι η στάση και η λειτουργία της κυβερνητικής παράταξης στην υπό σύσταση εξεταστική επιτροπή. Και είναι βέβαιο ότι η Νέα Δημοκρατία θα κάνει ό,τι περνά από το χέρι της για να εμποδίσει την αποκάλυψη της αλήθειας, γιατί μαζί με την αποκάλυψη της αλήθειας θα αποκαλυφθεί και αυτός ο παρακρατικός μηχανισμός που κινείται και λειτουργεί στα όρια της εκτροπής.

Όπως δείχνουν τα γεγονότα, η ιστορία επαναλαμβάνεται. Η Ελλάδα επέστρεψε στην εποχή των κοριών, στη θλιβερή περίοδο 1990 - 1993, πάλι με κυβέρνηση Νέας Δημοκρατίας και πάλι με πρωθυπουργό έναν Μητσοτάκη. Τότε το ΠΑΣΟΚ είχε καταγγείλει την κυβέρνηση του αείμνηστου Κωνσταντίνου Μητσοτάκη ότι ενσωμάτωσε το παρακράτος στο κράτος. Σήμερα το ΠΑΣΟΚ καταγγέλλει την Κυβέρνηση του Κυριάκου Μητσοτάκη ότι χρησιμοποιεί το, δήθεν, επιτελικό κράτος μετατρέποντάς το σε επιτελικό παρακράτος.

Και δεν είναι τυχαίο ότι από την πρώτη στιγμή που ο Νίκος Ανδρουλάκης κατέθεσε μηνυτήρια αναφορά στην εισαγγελία του Αρείου Πάγου με τα πραγματικά περιστατικά και την απόπειρα παγίδευσης του κινητού τηλεφώνου από το λογισμικό «Predator», η γραμμή άμυνας της Κυβέρνησης ήταν η υποβάθμιση και η συσκότιση όλης αυτής της υπόθεσης. Θυμηθείτε τι έγινε στην Επιτροπή Θεσμών και Διαφάνειας που συγκλήθηκε με πρωτοβουλία του ΠΑΣΟΚ. Εκεί είχαμε τον τότε Διοικητή της ΕΥΠ -ο οποίος, βεβαίως, δεν «καθάρισε», και δεν αποποιείται των ευθυνών του και δεν είναι στο απυρόβλητο με την παραίτησή του- να λέει -και το τονίζω- ότι η Εθνική Υπηρεσία Πληροφοριών ούτε έχει ούτε χρησιμοποιεί το κακόβουλο λογισμικό «Predator», και να μην αποκαλύπτει, βεβαίως, όσα ήδη γνώριζε για την παρακολούθηση του Προέδρου του ΠΑΣΟΚ. Και αυτό έγινε παρουσία δύο Υπουργών, του κ. Γεραπετρίτη και του κ. Πιερρακάκη, που σιωπούσαν και απλά κοίταζαν τον τέως Διοικητή της ΕΥΠ να λέει αυτά που είπε ή μάλλον αυτά που δεν είπε. Βεβαίως, εκ των υστέρων και αυτοί θα μπορούσαν να υιοθετήσουν τη γραμμή του κ. Μητσοτάκη και να πουν ότι δεν ήξεραν. Θα μπορούσε να το πει ο κ. Δημητριάδης, θα μπορούσε και αυτός να πει ότι δεν ήξερε τι έγινε, αλλά αυτός επέλεξε να παραιτηθεί, ή μάλλον τον παραίτησαν. Γιατί άραγε παραιτήθηκε ο Δημητριάδης;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Στη συνέχεια έχουμε την αποκάλυψη ότι η Εθνική Υπηρεσία Πληροφοριών παρακολουθούσε τον Νίκο Ανδρουλάκη την περίοδο που ήταν υποψήφιος για την προεδρία του ΠΑΣΟΚ. Και η παρακολούθηση από την ΕΥΠ γίνεται το ίδιο χρονικό διάστημα που επιχειρείται η παγίδευση του κινητού του με το κακόβουλο λογισμικό «Predator». Έχει σημασία το γεγονός ότι η αποκάλυψη της παρακολούθησης δεν έγινε φυσικά από την Κυβέρνηση, όπως είπε ο εισηγητής της Πλειοψηφίας αλλά έγινε από την Αρχή Διασφάλισης του Απορρήτου Επικοινωνιών, η οποία δεν απευθύνθηκε στην ΕΥΠ αλλά απευθύνθηκε στον πάροχο τον τηλεπικοινωνιακό του κ. Ανδρουλάκη. Και τότε κατέλαβε πανικός το Μέγαρο Μαξίμου, ένας πανικός που εκδηλώθηκε με δύο «ανθρωποθυσίες», με δύο παραιτήσεις για να διασωθεί και να επιχειρηθεί να μείνει στο απυρόβλητο ο κ. Μητσοτάκης. Έτσι νόμιζαν και έτσι πιστεύουν. Κάνουν όμως λάθος.

Ένας Πρωθυπουργός που η πρώτη του δουλειά μόλις εγκαθίσταται στο Μαξίμου είναι να πάρει υπό τη δική του ευθύνη και υπό τη δική του αρμοδιότητα την ΕΥΠ, δεν μπορεί να μείνει στο απυρόβλητο. Ένας Πρωθυπουργός που καταθέτει φωτογραφική τροπολογία για να οριστεί στη θέση του Διοικητή της ΕΥΠ ο κ. Κοντολέων, δεν μπορεί να μείνει στο απυρόβλητο. Και γιατί τοποθέτησε ο κ. Μητσοτάκης τον κ. Κοντολέοντα σε αυτή τη θέση; Και το λέμε αυτό, διότι προφανώς ο κ. Κοντολέων ήταν διακοσμητικός σε αυτή τη θέση, ήταν ο τυπικός Αρχηγός της ΕΥΠ. Με αυτό, νομίζω, δεν υπάρχει κανείς σε αυτή εδώ την Αίθουσα που δεν συμφωνεί. Άλλος ή άλλοι ήταν αυτοί που κινούσαν τα νήματα. Και αυτό είναι ένα από τα βασικά σημεία τα οποία θα κληθεί να διαλευκάνει η υπό σύσταση εξεταστική επιτροπή.

Κυρίες και κύριοι συνάδελφοι, ο κύριος Πρωθυπουργός την Παρασκευή που μας πέρασε όχι μόνο αρνήθηκε να απαντήσει στα ερωτήματα που του τέθηκαν αλλά επιχείρησε να εμφανιστεί και ως τιμητής. Έφτασε μάλιστα στο σημείο να ζητάει εξηγήσεις από τον Πρόεδρο του ΠΑΣΟΚ τον οποίο παρακολουθούσε! Ξεπέρασε κάθε όριο κυνισμού, θρασύτητας και περιφρόνησης των δημοκρατικών κανόνων. Τα ερωτήματα, όμως, που πρέπει να απαντηθούν για να αποκαλυφθεί η αλήθεια και να ξεσκεπαστούν οι πρωταγωνιστές αυτού του νοσηρού και παρακρατικού μηχανισμού είναι συγκεκριμένα.

Ερώτημα πρώτο: Ποιος ήταν ο εθνικός λόγος με τον οποίον ο κ. Μητσοτάκης δικαιολογεί την παρακολούθηση του Νίκου Ανδρουλάκη; Διότι προφανώς οι προσωπικοί λόγοι, που στερούνται κάθε ίχνος πολιτικής και ηθικής και δημοκρατικής νομιμοποίησης, δεν μπορούν να βαφτίζονται αλά καρτ εθνικοί. Είναι μήπως ύποπτος κατασκοπείας εις βάρος της χώρας ένας εκλεγμένος Ευρωβουλευτής; Είναι ύποπτος για τέλεση εγκληματικής πράξης;

Καλούμε, λοιπόν, την Κυβέρνηση να καταθέσει, σήμερα, στην Επιτροπή Θεσμών και Διαφάνειας τον φάκελο και τα στοιχεία της υπόθεσης παρακολούθησης του Νίκο Ανδρουλάκη. Το κάναμε και την Παρασκευή και ο Πρωθυπουργός δεν απάντησε. Και μάλιστα σήμερα ο Υπουργός Επικρατείας λέει ότι αυτό μπορεί να μην είναι εφικτό. Γιατί φοβούνται; Γιατί δεν καταθέτετε τον φάκελο για να δούμε ποιος είναι ο πραγματικός λόγος, τον οποίον εσείς βαφτίζατε και ως νόμιμη επισύνδεση;

Ερώτημα δεύτερο: Ποιος επιχείρησε να παγιδεύσει το κινητό τηλέφωνο του Προέδρου του ΠΑΣΟΚ με το κακόβουλο και παράνομο λογισμικό «Predator»; Για την Κυβέρνηση τόσο το «Predator», όσο και η εταιρεία που το εμπορεύεται δεν υπάρχει. Εδώ εφημερίδες γράφουν ότι έχει ήδη τριάντα τέσσερις πελάτες, και η Κυβέρνηση συμπεριφέρεται σαν να μην υπάρχει. Κανένας έλεγχος για τις συναλλαγές της εταιρείας. Καμμία έρευνα στις εγκαταστάσεις της εταιρείας από εισαγγελέα. Ενώ η Κυβέρνηση σε άλλες περιπτώσεις έσπευδε να ζητήσει την παρέμβαση εισαγγελέα. Και όλα αυτά συμβαίνουν έναν μήνα μετά τη μηνυτήρια αναφορά που κατέθεσε ο Νίκος Ανδρουλάκης στη δικαιοσύνη. Τι είναι αυτό; Είναι αδράνεια; Θα το πω ξεκάθαρα, η προσπάθεια να μείνει στο απυρόβλητο η εταιρεία που έχει και εμπορεύεται το παράνομο και κακόβουλο λογισμικό «Predator» ενδέχεται να κρύβει πολλά, πάρα πολλά. Ποιοι και για ποιον λόγο θέλουν να εξαφανίσουν και να καταστρέψουν αρχεία;

Ερώτημα τρίτο: Προκύπτει και μια σειρά πολλών ζητημάτων που αφορούν τη διαδικασία και την εσωτερική λειτουργία των μηχανισμών της Εθνικής Υπηρεσίας Πληροφοριών. Το Κέντρο Τεχνολογικής Υποστήριξης, Ανάπτυξης και Καινοτομίας αποτελεί έναν υβριδικό, κυρίως, όμως αποτελεί έναν ανεξέλεγκτο οργανισμό που κανείς δεν μπορεί να γνωρίζει και φοβάμαι ότι κανείς δεν μπορεί να μάθει ούτε μέσα από διαδικασίες κοινοβουλευτικού ελέγχου, από την Επιτροπή Θεσμών και Διαφάνειας, ποιες συμβάσεις έχει συνάψει, με ποιους και για ποιον σκοπό. Τι γνωρίζουμε όμως; Γνωρίζουμε ότι αυτό το κέντρο δημιουργήθηκε από αυτή την Κυβέρνηση και μάλιστα μετά την υπαγωγή της ΕΥΠ στη δικαιοδοσία του Έλληνα Πρωθυπουργού.

Ερώτημα τέταρτο: Είναι σαφές ότι ο Νίκος Ανδρουλάκης και ο κ. Κουκάκης δεν είναι οι μοναδικοί που παρακολουθούνται από την Εθνική Υπηρεσία Πληροφοριών. Και σίγουρα δεν είναι οι μοναδικοί που έχουν μπει στο στόχαστρο του «Predator». Έχουμε τις σοβαρές και τεκμηριωμένες καταγγελίες του Κομμουνιστικού Κόμματος για συνακρόαση στο τηλεφωνικό του κέντρο. Έχουμε αποκαλύψεις όχι από μία αλλά από πολλές έγκριτες εφημερίδες ότι σήμερα στη χώρα στο διάστημα αυτής της διακυβέρνησης παρακολουθούνται και άλλα πολιτικά πρόσωπα.

Εμείς θέσαμε το ερώτημα στον Πρωθυπουργό για να μας πει ποιοι άλλοι πολιτικοί, δημοσιογράφοι, παράγοντες του δημόσιου βίου, επιχειρηματίες παρακολουθούνται.

Ο Πρωθυπουργός δήλωσε άγνοια. Ο Πρωθυπουργός, ο άνθρωπος που έχει την ευθύνη και την αρμοδιότητα για τη λειτουργία της ΕΥΠ, δήλωσε άγνοια, ακόμα και όταν ανακάλυψε, αφού δεν ήξερε, όπως μας λέει, ότι η ΕΥΠ παρακολουθούσε τον Νίκο Ανδρουλάκη. Ακόμα, λοιπόν, και όταν το ανακάλυψε αυτό και είπε ότι αν το γνώριζε δεν θα το επέτρεπε, δεν ενδιαφέρθηκε να μάθει, να ενημερωθεί ποια άλλα πολιτικά πρόσωπα πιθανόν παρακολουθούνται; Όταν και αν αποκαλυφθούν αυτά τα πρόσωπα, τι θα πει και πάλι ο κ. Μητσοτάκης; Θα πει ότι δεν το ήξερε και ότι αν το ήξερε δεν θα το επέτρεπε;

Κυρίες και κύριοι συνάδελφοι, η σύσταση εξεταστικής επιτροπής, όπως προτείνει το ΠΑΣΟΚ, είναι μονόδρομος. Το σκάνδαλο αυτό έχει πάρει ήδη διαστάσεις σε διεθνές επίπεδο και στο Ευρωπαϊκό Κοινοβούλιο υπάρχουν γενικευμένες πρωτοβουλίες για να διεξαχθεί έρευνα, όσο κι αν κάποιοι από τη συντηρητική παράταξη προσπαθούν περί του αντιθέτου. Η Κυβέρνηση, ενώ αντιλαμβάνεται τη σοβαρότητα της κατάστασης με διαστάσεις για το κύρος και την εικόνα της χώρας και όχι το κύρος και την εικόνα της Κυβέρνησης του κ. Μητσοτάκη, πιστεύει ότι θα συγκαλύψει την υπόθεση η οποία έχει εκ των πραγμάτων πολύ μεγάλες διαστάσεις.

Όσον αφορά τη συζήτηση για το περιεχόμενο και το χρονικό όριο της διερεύνησης της εξεταστικής, η πρότασή μας είναι σαφής: Να διερευνηθεί η υπόθεση της παρακολούθησης του τηλεφώνου του Νίκου Ανδρουλάκη από την ΕΥΠ και, βεβαίως, οι υπόλοιπες υποθέσεις που έχουν συγκεκριμένα αποκαλυφθεί, η τεκμηρίωση, ο τρόπος με τον οποίον αποφασίστηκε και, βεβαίως, η επιχείρηση παγίδευσης του Νίκου Ανδρουλάκη, του κ. Κουκάκη και κανείς δεν ξέρει πόσων άλλων προσώπων από το παράνομο λογισμικό «Predator», καθώς και οι σχέσεις των εταιρειών ή όλων αυτών που εμπορεύονται και διαθέτουν το «Predator» με κεντρικά στελέχη του συστήματος του Μεγάρου Μαξίμου.

Έχουμε από την αρχή ξεκαθαρίσει ότι και πρέπει και μπορούν να εξεταστούν και άλλες καταγγελίες που βασίζονται σε συγκεκριμένα στοιχεία και μία τέτοια είναι η καταγγελία που αφορά τη συνακρόαση του τηλεφωνικού κέντρου του Κομμουνιστικού Κόμματος Ελλάδος. Αυτό όμως δεν σημαίνει ότι θα δεχτούμε συμψηφιστικές λογικές, γενικές και αόριστες διερευνήσεις σε βάθος δεκαετίας, όπως αυτές που επικαλείται η Νέα Δημοκρατία ακριβώς όπως έγινε τον Μάιο του 1993. Οι σχετικοί ισχυρισμοί του κ. Μητσοτάκη στη συζήτηση που έγινε την Παρασκευή διαψεύστηκαν από τα ίδια τα πρόσωπα τα οποία επικαλέστηκε, το οποίο, πραγματικά, εξέθεσε ανεπανόρθωτα τον κύριο Πρωθυπουργό.

Η εξεταστική επιτροπή δεν πρέπει και στον βαθμό που μας αναλογεί δεν θα επιτρέψουμε να μετατραπεί από χώρος αποκάλυψης της αλήθειας σε πεδίο συγκάλυψης αυτής της πολύ σκοτεινής υπόθεσης. Και αν η Νέα Δημοκρατία είχε ή έχει συγκεκριμένα στοιχεία, να καταθέσει και εδώ και στη δικαιοσύνη και να διερευνηθούν. Όσον αφορά εμάς δεν έχουμε τίποτα να κρύψουμε και τίποτα να φοβηθούμε, γιατί στόχος μας είναι να αποκαλυφθεί η αλήθεια και να αποκατασταθεί το κύρος της δημοκρατίας.

Δεν αντιλαμβάνεστε -και θέλω να απευθυνθώ στους συναδέλφους της Νέας Δημοκρατίας, γιατί ξέρω ότι πολλοί, οι πιο πολλοί από αυτούς διακατέχονται από τις αρχές μιας φιλελεύθερης δημοκρατίας- δεν αντιλαμβάνεστε ότι αυτό καθαυτό το γεγονός αποτελεί μέγιστη απειλή για τη δημοκρατία και προσανατολίζεστε να ψηφίσετε «παρών» μετά τα όσα έχουν συντελεστεί; Έχετε αναρωτηθεί άραγε αν εκτός από τον Πρόεδρο του ΠΑΣΟΚ παρακολουθούνται και τα τηλέφωνα άλλων που βρίσκονται σε αυτή την Αίθουσα, πιθανότατα και μερικών στελεχών της δικής σας παράταξης; Αυτό δεν σας αφορά; Δεν σας ενδιαφέρει; Δεν σας αφορά το γεγονός ότι ένας παρακρατικός μηχανισμός μπορεί να ελέγχει τους πάντες και τα πάντα, να παρακολουθεί ανεξέλεγκτα, χωρίς επαρκείς λόγους και τεκμηρίωση και χωρίς προφανώς να υφίστανται εθνικοί λόγοι πολιτικά πρόσωπα; Και δεν είναι τυχαίο ότι αρκετά στελέχη που ανήκουν στη δική σας παράταξη και αποστασιοποιούνται αλλά είναι και βαθύτατα προβληματισμένα για την εξέλιξη που έχει αυτή η υπόθεση.

Κυρίες και κύριοι συνάδελφοι, σε καμμία περίπτωση δεν είναι κανονικότητα οι παρακολουθήσεις πολιτικών προσώπων παραγόντων δημοσίου βίου, δημοσιογράφων ή επιχειρηματιών. Δεν είναι και δεν μπορεί να είναι κανονικότητα οι παρακολουθήσεις με ένα απλό αίτημα της ΕΥΠ απλώς με έναν αριθμό, χωρίς να υπάρχει το όνομα, χωρίς να τεκμηριώνονται οι λόγοι για τους οποίους γίνεται αυτό, με την υπογραφή μίας ή δύο εισαγγελέων χωρίς να έχει γίνει ουσιαστική αξιολόγηση. Δεν είναι κανονικότητα να καταργείται στην πράξη η αρχή διασφάλισης απορρήτου επικοινωνιών, αφού της αφαιρείται το δικαίωμα να ελέγξει αν υφίστανται πραγματικοί λόγοι για την παρακολούθηση, αλλά και το ποιοι και με ποιους όρους τελικά παρακολουθούνται.

Αυτό δεν είναι κανονικότητα, κυρίες και κύριοι συνάδελφοι. Κυρίως όμως αυτό δεν είναι δημοκρατία και το ΠΑΣΟΚ αναλαμβάνει πρωτοβουλία για την αποκάλυψη της αλήθειας. Ο αυτόνομος πολιτικός ρόλος και η αυτοδύναμη πορεία του αποτελούν μία πρόσθετη δημοκρατική εγγύηση για τη λειτουργία της επιτροπής.

Η πρωτοβουλία μας όμως δεν θα εξαντληθεί μόνο στη σύσταση εξεταστικής επιτροπής. Θα υπάρξουν παράλληλες πρωτοβουλίες τόσο σε επίπεδο λειτουργίας της Επιτροπής Θεσμών και Διαφάνειας όσο σε ευρωπαϊκό επίπεδο στη δικαιοσύνη αλλά και στην κοινωνία. Και η δυστοπική εικόνα που ανέδειξε με την παρουσία του αλλά και με τη ρητορική του ο κύριος Πρωθυπουργός σε αυτή εδώ την Αίθουσα τρεις μέρες πριν δεν μπορεί να είναι η εικόνα της σύγχρονης Ελλάδας. Δεν είναι η εικόνα της δημοκρατίας μας, γιατί η Ελλάδα δεν ταυτίζεται με τον κ. Μητσοτάκη, ακόμα κι αν η αλαζονεία και η κρίση μεγαλείου του Έλληνα Πρωθυπουργού χτύπησαν κόκκινο, όπως δεν ταυτίζεται πλέον ο κ. Μητσοτάκης με την πολιτική σταθερότητα και τις ομαλές πολιτικές εξελίξεις.

Είναι σε όλους προφανές ότι από τις αποκαλύψεις και μετά έχουμε μπει σε ένα νέο, εντελώς διαφορετικό πολιτικό περιβάλλον. Και σε αυτό το νέο πολιτικό περιβάλλον, μαζί με όλα τα μεγάλα που ζητούν λύσεις στην οικονομία, στα προβλήματα που αντιμετωπίζουν τα νοικοκυριά τον δύσκολο χειμώνα που έρχεται, στην πανδημία και στις επιπτώσεις της, στην ενεργειακή κρίση και την κλιματική διακινδύνευση, στην ανεργία, στην παιδεία, στην υγεία, πριν και πάνω από όλα αυτά, είναι η Ελλάδα, είναι τα εθνικά συμφέροντα, είναι η δημοκρατία. Και δυστυχώς για τη χώρα, αυτή η Κυβέρνηση, αυτός ο Πρωθυπουργός έχουν καταστεί πρόβλημα και για τα δύο, και για την Ελλάδα αλλά και για τη δημοκρατία.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κατρίνη.

Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Η Βουλή αποφασίζει σήμερα τη συγκρότηση εξεταστικής επιτροπής για τις παρακολουθήσεις- υποκλοπές, ενώ ήδη έχει προηγηθεί η συζήτηση της Παρασκευής γι’ αυτό το θέμα, συζήτηση η οποία με ευθύνη πρώτα απ’ όλα του Πρωθυπουργού δεν βοήθησε ιδιαίτερα να φωτιστεί η υπόθεση παρακολούθησης του Νίκου Ανδρουλάκη. Το αντίθετο θα λέγαμε. Τα ερωτήματα παραμένουν και μεγαλώνουν.

Τι έχουμε σήμερα; Μία από τα ίδια. Η Κυβέρνηση συνεχίζει στο ίδιο τροπάρι του Πρωθυπουργού να μιλάει για κάποιο λάθος και για μια υπηρεσιακή αστοχία. Και όλα αυτά για την παρακολούθηση του Προέδρου του ΠΑΣΟΚ από μια κρατική υπηρεσία πληροφοριών, όπως είναι η ΕΥΠ, η οποία υπάγεται και δίνει προσωπικά λόγο στον ίδιο τον κ. Μητσοτάκη. Συνεχίζετε το ίδιο τροπάρι για να βγει λάδι όχι μόνο η ΕΥΠ αλλά ένα ολόκληρο νομοθετικό πλαίσιο το οποίο τώρα δήθεν μπορεί και να διορθωθεί.

Πού τα πουλάτε αυτά, κύριοι της Κυβέρνησης; Οι νόμοι, οι οδηγίες, οι κανονισμοί της Ευρωπαϊκής Ένωσης που στο όνομα της εθνικής ασφάλειας, του δημόσιου συμφέροντος και άλλα τέτοια βάζουν στο στόχαστρο τις ελευθερίες και τα δικαιώματα του ελληνικού λαού. Δεν διορθώνεται, μόνο καταργείται. Συνεχίζετε το ίδιο τροπάρι για να καλυφθεί με ένα πέπλο δήθεν νομιμότητας η παρακολούθηση του Νίκου Ανδρουλάκη, αλλά και η παρακολούθηση ενός ολόκληρου πολιτικού κόμματος όπως το ΚΚΕ, όπως προφανώς και κάθε παρακολούθηση, αφού, όπως είπε και ο νέος διοικητής της ΕΥΠ και συμφωνείτε και εσείς, κύριοι της Κυβέρνησης, κανείς δεν εξαιρείται. Μάλιστα, τώρα πάτε να το δικαιολογήσετε, ότι αυτό γίνεται χάριν και της ισοτιμίας όλων των πολιτών, δηλαδή ισότιμη παρακολούθηση όλων για να μη μένει κανένας παραπονούμενος. Μαντζουράνα στο κατώι, γάιδαρος στα κεραμίδια!

Το είπαμε και θα το ξαναπούμε. Απαράδεκτες, άθλιες, παράνομες, από τη σκοπιά των συμφερόντων και δικαιωμάτων του λαού μας είναι όλες οι παρακολουθήσεις και δεν εξαιρούνται εδώ και αυτές που έχουν την τυπική νομιμότητα και στηρίζονται σε αυτό το σκοτεινό, ζοφερό θεσμικό πλαίσιο που έχετε ψηφίσει.

Η σημερινή συζήτηση για τη σύσταση εξεταστικής επιβεβαιώνει αυτό που το ΚΚΕ είπε από την πρώτη στιγμή ότι ούτε η Κυβέρνηση ούτε και τα άλλα κόμματα, δυστυχώς, πέρα από κάποιες μικρές γενικόλογες αναφορές, ακούμπησαν το σάπιο, αντιδραστικό, συνολικό θεσμικό πλαίσιο με το οποίο αλωνίζουν μυστικές υπηρεσίες, υπηρεσίες ασφαλείας, ιδιωτικοί στρατοί και κρατικοί κατασταλτικοί μηχανισμοί της Ευρωπαϊκής Ένωσης και όλων των κρατών-μελών της.

Πρόκειται για νόμους, για κατευθύνσεις και πρακτικές της Ευρωπαϊκής Ένωσης που υπηρετούν και θωρακίζουν πολύπλευρα την εξουσία του μεγάλου κεφαλαίου σε βάρος του λαού μας και των δικαιωμάτων του. Ταυτόχρονα, μεριμνούν προληπτικά για να μη βρεθούν μπροστά σε ένα ογκούμενο εργατικό λαϊκό κίνημα ανατροπής της οικονομικής κυριαρχίας και εξουσίας του κεφαλαίου και των διεθνών συμμαχιών του.

Αυτό το πλαίσιο που έχετε όλοι συνδιαμορφώσει δίνει το πράσινο φως για την παρακολούθηση των πάντων. Μάλιστα, στη συζήτηση της Παρασκευής θέσαμε συγκεκριμένα ερωτήματα στην προσπάθειά μας να αποκαλύψουμε αυτό το σάπιο αντιδραστικό θεσμικό πλαίσιο. Απάντηση καμμία, ούτε φυσικά από την Κυβέρνηση της Νέας Δημοκρατίας που έχει την πρώτη ευθύνη και είναι υποχρεωμένη να δίνει απαντήσεις ούτε από άλλα κόμματα που έχουν κυβερνήσει τα προηγούμενα χρόνια, όπως είναι ο ΣΥΡΙΖΑ, όπως είναι το ΠΑΣΟΚ και γνωρίζουν πολύ καλά τι ψήφισαν στα χρόνια τους αλλά και τι ήδη ήταν σε ισχύ πριν και δεν το άλλαξαν, άσχετα αν θέλουν τώρα όλα αυτά να τα ξεχάσουν. Απάντηση καμμία ούτε για τα φανερά, δηλαδή για τους νόμους, τις οδηγίες, τους κανονισμούς της Ευρωπαϊκής Ένωσης που όλοι έχετε ψηφίσει ούτε για τα κρυφά, γι’ αυτά δηλαδή που οι κυβερνήσεις δρομολογούσαν μέσω των μηχανισμών και των αχυρανθρώπων τους, που εκτός των άλλων όλοι αυτοί παίζουν και το ρόλο του «αυτοφωράκια». Απάντηση, επίσης, καμμία για το ποιες άλλες υπηρεσίες εκτός από την ΕΥΠ που διενεργούν παρακολουθήσεις. Απάντηση καμμία και για το ποια κυβέρνηση και πότε άρχισε να ψάχνει για παράδειγμα στην αγορά για τα διάφορα λογισμικά τύπου «Predator» και ποια κυβέρνηση τελικά δρομολόγησε και ολοκλήρωσε την προμήθεια αυτών.

Πάρα πολλά ζητήματα έμειναν αναπάντητα τα οποία θα έχουμε την ευκαιρία να τα αναδείξουμε και στην εξεταστική επιτροπή που θα δημιουργηθεί για να ενημερωθεί ο ελληνικός λαός τι, πραγματικά, συμβαίνει και ποιο είναι το πραγματικό πρόβλημα. Θα έλεγε κανείς, μάλιστα, πως είστε συνεννοημένοι. Όπως ο διάολος το λιβάνι αποφύγατε να θίξετε αυτό το απαράδεκτο νομοθετικό πλαίσιο. Γιατί; Γιατί όλοι είτε το ψηφίσατε είτε το ανεχθήκατε και πάντως όλοι, βήμα το βήμα, το διαμορφώσατε και το ενισχύσατε. Μιλάμε για έναν πραγματικό βούρκο. Και σε αυτόν τον βούρκο είστε όλοι βουτηγμένοι στο λαιμό. Πείτε μας, δυο μέρες συζήτηση ποιος, είτε από την Κυβέρνηση είτε από την Αξιωματική Αντιπολίτευση, μίλησε για την κατάργηση αυτού του σάπιου θεσμικού πλαισίου; Κανείς. Ο βούρκος πρέπει να παραμείνει βούρκος γιατί αυτό έχει ανάγκη η εξουσία του μεγάλου κεφαλαίου την οποία υπηρετείτε.

Κι ερχόμαστε τώρα στην εξεταστική. Το μεγάλο θέμα που ανοίγει με την εξεταστική επιτροπή, όπως το θέτει και το ΠΑΣΟΚ - ΚΙΝΑΛ στην πρότασή του, είναι η ελεύθερη εσωτερική λειτουργία των πολιτικών κομμάτων και η προστασία πολιτικών ελευθεριών, κρίσιμων για τον λαό μας, για κάθε εργαζόμενο, για κάθε νέο και νέα.

Το κόμμα μας θα κάνει προσπάθεια στην εξεταστική επιτροπή να γίνει πραγματική έρευνα των υποθέσεων και πάνω απ’ όλα να αναδειχθούν οι ευθύνες που υπάρχουν για τις υποκλοπές. Προφανώς, όπως έχουμε δηλώσει, εμείς συμφωνούμε πως πρέπει να διερευνηθεί η πολύ σοβαρή υπόθεση των παρακολουθήσεων σε βάρος του κ. Ανδρουλάκη. Δεν μπορεί, όμως, παρά να ενταχθεί στην εξεταστική επιτροπή και κάθε υπόθεση για το απόρρητο των επικοινωνιών, όπου υπάρχουν όμως ενδείξεις συγκεκριμένες, στοιχεία συγκεκριμένα, όπως σε βάρος δημοσιογράφων, άλλων προσώπων και αυτονόητα σε βάρος του ΚΚΕ.

Ειδικά, η υπόθεση των συνακροάσεων-υποκλοπών στο ΚΚΕ είναι μια υπόθεση που συνίσταται σε συνακροάσεις-υποκλοπές στο τηλεφωνικό κέντρο της έδρας της Κεντρικής Επιτροπής του ΚΚΕ. Αφορά, δηλαδή, παρακολούθηση ολόκληρου κόμματος, των γραφείων, των στελεχών του, στην ουσία των οργανώσεών του και, βέβαια, όλης του της Κοινοβουλευτικής Ομάδας. Είναι μια υπόθεση που έχει καταγγελθεί και κρατάει εδώ και έξι χρόνια από το 2016 με επαναλαμβανόμενα κρούσματα. Είναι μια υπόθεση για την οποία παρενέβη τόσες φορές η εισαγγελία του Αρείου Πάγου και γίνεται ακόμα έρευνα από τη δικαιοσύνη. Είναι μια υπόθεση η οποία συνεχίζεται, αφού ξανά μόλις πριν λίγους μήνες, τον Απρίλιο του 2022, σημειώθηκαν νέες συνακροάσεις-υποκλοπές, ψευδείς κλήσεις στο τηλεφωνικό κέντρο της έδρας της Κεντρικής Επιτροπής όπως καταγγείλαμε. Μιλάμε για συγκεκριμένες καταγγελίες και δεν θα μπορούσε αυτή η εξεταστική επιτροπή να μην αγγίξει τα πολύ σοβαρά ερωτήματα που εγείρει η υπόθεση των υποκλοπών σε βάρος του ΚΚΕ.

Τι έκαναν οι κυβερνήσεις και οι άλλες αρμόδιες αρχές απέναντι στις καταγγελίες του ΚΚΕ για όλες τις συνακροάσεις, το 2016, το 2017, το 2019, το 2020, το 2022; Ποιο θεσμικό πλαίσιο επιτρέπει να γίνονται τέτοιες υποκλοπές, τέτοιες παρεμβάσεις σε βάρος πολιτικού κόμματος; Ποιοι έχουν ευθύνη για τη διαμόρφωσή του; Ποιοι είναι οι φυσικοί αυτουργοί της εντολής συνακροάσεων, παρακολουθήσεων σε βάρος ενός ολόκληρου πολιτικού κόμματος; Φυσικά, εμείς έχουμε ξεκάθαρο ότι αυτό το θεσμικό πλαίσιο δεν είναι ζήτημα απλά κάποιων προσώπων ή μόνο κάποιας κυβέρνησης, αφού αυτό θωρακίζεται και από το Σύνταγμα και από τις κατευθύνσεις της Ευρωπαϊκής Ένωσης με τα οποία όλοι σας συμφωνείτε.

Το Κομμουνιστικό Κόμμα Ελλάδας, σε αυτή τη βάση αντιμετωπίζει και την αποτελεσματικότητα των εξεταστικών επιτροπών της Βουλής γι’ αυτό και θέτουμε επιπλέον ερωτήματα: Ποιοι και πώς επέτρεψαν τις υποκλοπές στην περίπτωση του ΚΚΕ για λογαριασμό είτε ελληνικών υπηρεσιών είτε άλλων ξένων μηχανισμών; Και τι γίνεται όταν ένα πολιτικό κόμμα κάνει δημόσια καταγγελία για υποκλοπές, όταν διατάσσεται κατεπείγουσα έρευνα από την εισαγγελία του Αρείου Πάγου; Τι ακριβώς συνέβη στην περίπτωση του ΚΚΕ κι αυτές οι έρευνες έξι χρόνια μετά ακόμα δεν έχουν αποφέρει καρπούς; Ποιοι έχουν εμπλοκή και πώς; Και, τελικά, η έρευνα πήγε να τεθεί στο αρχείο άρον άρον για να μη διερευνηθεί και τίποτα;

Οπωσδήποτε, εμείς ως Κομμουνιστικό Κόμμα Ελλάδας δεν έχουμε κάτσει με σταυρωμένα χέρια. Έχουμε συγκεντρώσει στοιχεία γι’ αυτή την πολύχρονη και πολύ σοβαρή υπόθεση που μέχρι σήμερα δεν είχε απασχολήσει, βέβαια, όπως έπρεπε τις κυβερνήσεις και της Νέας Δημοκρατίας τώρα και του ΣΥΡΙΖΑ πριν, αλλά ούτε και τις συζητήσεις στη Βουλή. Πρέπει να πούμε, βέβαια, ότι είναι απορίας άξιο ότι ακόμα και στην πρόσφατη συζήτηση σε επίπεδο πολιτικών Αρχηγών στη Βουλή δεν ακούστηκε το παραμικρό ούτε από τον κ. Μητσοτάκη ούτε από τον κ. Τσίπρα. Ούτε συνεννοημένοι να ήταν.

Επειδή, λοιπόν, πολλοί μπορεί να μην ξέρουν ή να μην είδαν, ή να μην άκουσαν και να χρειάζονται ενημέρωση, εμείς καταθέτουμε στα Πρακτικά ορισμένα από αυτά τα κρίσιμα στοιχεία και με το ιστορικό των υποκλοπών σε βάρος του Κομμουνιστικού Κόμματος Ελλάδας.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιμένουμε. Είναι τόσα τα στοιχεία συγκεντρωμένα και από τη δικαιοσύνη που δεν επιτρέπουν σε κανέναν να ισχυριστεί ότι για να είμαστε γρήγοροι στην εξέταση να μην συμπεριλάβουμε και άλλες πολλές υποθέσεις, αφού πρόκειται για ένα φαιδρό επιχείρημα με το οποίο γίνεται προσπάθεια να πεταχτεί εκτός εξεταστικής επιτροπής της Βουλής η παρακολούθηση του Κομμουνιστικού Κόμματος Ελλάδας.

Τι λένε αυτά τα στοιχεία; Ότι οι συνακροάσεις - υποκλοπές στο τηλεφωνικό κέντρο εμφανίζονταν από διάφορες χώρες στην Ευρώπη και άλλες. Χρειαζόταν να ζητηθεί δικαστική συνδρομή, δηλαδή η συνδρομή των αρχών και άλλων κρατών, για να διερευνηθούν οι κλήσεις στο ΚΚΕ. Αυτό δεν είχε γίνει για καιρό και η υπόθεση πήγαινε για το αρχείο.

Ρωτάμε «γιατί;». Υπάρχουν στοιχεία -το έχουμε ξαναπεί και εδώ- πως κάποιοι εμφανίστηκαν με ηλεκτρονικά μηνύματα να δηλώνουν πως είναι οι αυτουργοί των υποκλοπών σε βάρος του ΚΚΕ. Και πήγαινε να κλείσει η έρευνα χωρίς να γίνει καμμία προσπάθεια να βρεθούν αυτοί οι αυτοαποκαλούμενοι «αυτουργοί». Μέχρι που έκανε παρεμβάσεις το Κομμουνιστικό Κόμμα Ελλάδας και στην εισαγγελία με υπόμνημά του για να μην κλείσει η υπόθεση, να συνεχιστεί η έρευνα και από τις άλλες εμπλεκόμενες χώρες.

Ακόμη και σήμερα, να ξέρετε, συγκεντρώνονται απαντήσεις και νέα αξιοποιήσιμα στοιχεία, σε αντίθεση με τις διάφορες προκλητικές δηλώσεις ότι στοιχεία δεν υπάρχουν ή δεν υπήρχαν. Για παράδειγμα, υπάρχουν ευρωπαϊκές αρχές που έχουν δώσει απαντήσεις, έχουν καταλήξει και σε συγκεκριμένα πρόσωπα που βρίσκονται πίσω από τις τηλεφωνικές γραμμές. Υπάρχουν, όμως, ακόμα και ύποπτα κενά, ερωτήματα για το αν και πώς εκτέλεσαν το έργο τους οι ελληνικές αρχές, βοηθώντας τις αρχές του εξωτερικού να προχωρήσουν στο έργο τους.

Γενικά, στην υπόθεση του ΚΚΕ υπάρχουν πολλά στοιχεία για το τι έκαναν, αλλά και τι δεν έκαναν οι αρμόδιες αρχές. Αυτά πρέπει να διερευνηθούν, να δοθούν απαντήσεις και τελικά να πάμε ένα βήμα παρακάτω. Μήπως κάποιος δεν ήθελε καθόλου να διαλευκανθεί η υπόθεση των υποκλοπών στο ΚΚΕ; Γι’ αυτό την πήγαιναν για «θάψιμο»;

Αυτά και άλλα, όπως αυτά που αναφέραμε στη Βουλή στην προχθεσινή συζήτηση, γεννούν σοβαρά ερωτηματικά που πρέπει η εξεταστική επιτροπή να διερευνήσει. Ερωτηματικά για τις ευθύνες: Πρώτον, των κυβερνήσεων του ΣΥΡΙΖΑ από το 2016 έως το 2019 και της Νέας Δημοκρατίας από το 2019 έως και σήμερα, το 2022. Δεύτερον, τις ευθύνες όλων των εμπλεκομένων συναρμόδιων αρχών, από την κρατική ασφάλεια ως την εισαγγελία και την ανεξάρτητη αρχή, τη γνωστή ΑΔΑΕ.

Γι’ αυτό ζητάμε σήμερα να εξεταστεί και να διερευνηθεί από την εξεταστική επιτροπή, που συμφωνούμε να συσταθεί με βάση την πρόταση του ΠΑΣΟΚ - ΚΙΝΑΛ, και κάθε περίπτωση συνακρόασης και υποκλοπής σε βάρος του ΚΚΕ, με βάση και τα στοιχεία που έχουν συγκεντρωθεί από τη δικαιοσύνη. Να αποκαλυφθούν οι υπαίτιοι που βρίσκονται πίσω από τις συνακροάσεις-υποκλοπές που έχει καταγγείλει το ΚΚΕ για τα έτη 2016, 2017, 2019, 2020 και 2022. Πρόκειται για συγκεκριμένες καταγγελίες, που αναφέρονται και στην πρόταση του ΠΑΣΟΚ.

Γι’ αυτό και επισημαίνουμε ότι η πρόταση της Νέας Δημοκρατίας για χρονική διεύρυνση από το 2012, δηλαδή σε βάθος δεκαετίας, γενικόλογα, χωρίς συγκεκριμένες υποθέσεις και στοιχεία, είναι περισσότερο ένα φτηνιάρικο, θα έλεγα, κόλπο που επιδιώκει να πετάξει την «μπάλα στην εξέδρα» και γι’ αυτό την απορρίψαμε.

Και στην εξεταστική επιτροπή και σε όλες τις κοινοβουλευτικές διαδικασίες το Κομμουνιστικό Κόμμα Ελλάδας θα κάνει ό,τι περνά από το χέρι του για να αποκαλυφθούν, όσο φυσικά αυτό είναι δυνατό, -γιατί εμείς, όπως έχουμε ξαναπεί, δεν τρέφουμε αυταπάτες- οι πτυχές όλων αυτών των υποθέσεων. Κυρίως, όμως, θα αποκαλύψουμε αυτό το σάπιο θεσμικό πλαίσιο, το οποίο φυσικά και πρέπει να καταργηθεί. Και αυτό μπορεί βέβαια να το επιβάλει ο ίδιος ο λαός μόνο με τη δράση του, με τις πολιτικές του επιλογές, γυρίζοντας την πλάτη σε όλους όσους υπονομεύουν τα εργατικά λαϊκά συμφέροντα.

Ο ελληνικός λαός να μην επιτρέψει στα αστικά κόμματα και τους μηχανισμούς τους να εγκλωβίσουν τη μεγάλη λαϊκή δυσαρέσκεια αναμένοντας κάποιον δήθεν σωτήρα από κάποια παγίδα κυβερνητικής εναλλαγής κομμάτων που έχουν ήδη δοκιμαστεί. Πρέπει να γυρίσει την πλάτη στο κυοφορούμενο σενάριο μιας κυβέρνησης συνεργασίας, προκειμένου, όμως, να διασφαλιστεί με καλύτερους όρους από ό,τι με μονοκομματική κυβέρνηση η σταθερότητα του σάπιου αυτού καπιταλιστικού συστήματος.

Συνολικά, δεν αφορά τον ελληνικό λαό και την υπεράσπιση των δικαιωμάτων του το αλισβερίσι που γίνεται, το ξεκαθάρισμα λογαριασμών μεταξύ διαφορετικών συμφερόντων του μεγάλου κεφαλαίου, των μονοπωλιακών ομίλων, για το ποιος έχει λαμβάνειν, για παράδειγμα, περισσότερα από την πίτα της ευρωενωσιακής χρηματοδότησης και των διαφόρων πακέτων. Ακριβώς γιατί πάντα συνεχώς ο λαός είναι που μένει στην απ’ έξω, για να θησαυρίζουν ξεζουμίζοντάς τον λίγοι κηφήνες, με καθηλωμένους και μειωμένους μισθούς, με υποαπασχόληση ή ανεργία, να πληρώνει το πανάκριβο ρεύμα, το φυσικό αέριο, να εξαντλείται από τις ανατιμήσεις και την ακρίβεια, από τη φορολογία, από την ανασφάλεια για το αύριο, από τα χρέη και τα δυσβάσταχτα έξοδα για να σπουδάσει τα παιδιά του, για να πληρώσει τα φάρμακα και τις ασθένειες, για τις φυσικές καταστροφές, γιατί δεν υπάρχουν μέτρα πρόληψης, γιατί δεν δίνεται χρηματοδότηση για έργα αναγκαία και επείγοντα.

Η συμπόρευση με το Κομμουνιστικό Κόμμα Ελλάδας μπορεί να ανοίξει τον μοναδικό, πιστεύουμε, ελπιδοφόρο δρόμο για να γίνει ο εργαζόμενος λαός πρωταγωνιστής των εξελίξεων, χαλώντας όλα τα σκοτεινά και αντιλαϊκά σενάρια μιας διεφθαρμένης άρχουσας τάξης και του πολιτικού της προσωπικού που ευθύνονται και για όλα όσα εκθέσαμε παραπάνω και για άλλα τόσα ακόμα για τα οποία πρέπει τελικά να μπουν όλοι αυτοί στο χρονοντούλαπο της ιστορίας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πρόεδρε.

Τον λόγο έχει ο Κοινοβουλευτικός Εκπρόσωπος του Συνασπισμού της Ριζοσπαστικής Αριστεράς, ο κ. Γιάννης Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Νομίζω ότι δεν υπάρχει καμμία αμφιβολία, κυρίες και κύριοι συνάδελφοι, ότι η απόφαση, με βάση το αναθεωρημένο άρθρο του Συντάγματος για τη σύσταση της εξεταστικής επιτροπής, θα ληφθεί απόψε το απόγευμα από την ψηφοφορία που θα διεξαχθεί ανάμεσά μας.

Ωστόσο, θα σημειώσω κατ’ αρχάς -και το οφείλω αυτό γιατί έκανε μια τοποθέτηση ο Κοινοβουλευτικός Εκπρόσωπος του Κομμουνιστικού Κόμματος Ελλάδας, που έθεσε εν αμφιβόλω την τοποθέτησή μας σε σχέση και με το αν θέλουμε ή όχι να διερευνηθεί η υπόθεση των υποκλοπών του Κομμουνιστικού Κόμματος Ελλάδας- ότι έχουμε διευκρινίσει ότι εμείς υπερψηφίζουμε την πρόταση του ΠΑΣΟΚ - Κινήματος Αλλαγής, εντός της οποίας ρητώς περιλαμβάνεται και η υπόθεση των υποκλοπών που έχουν καταγγελθεί ότι έχουν πραγματοποιηθεί στην έδρα του Κομμουνιστικού Κόμματος Ελλάδας.

Στην πραγματικότητα, για να μην γελιόμαστε και να μην κοροϊδευόμαστε πια, -δεν ξέρω πόσοι το αντέχετε από εσάς- η ουσία δεν είναι αν θα συσταθεί εξεταστική επιτροπή, αλλά αν θα αφεθεί από τη Νέα Δημοκρατία να λειτουργήσει όπως πρέπει να λειτουργήσει. Κουνάει το κεφάλι η κ. Γκαρά, γιατί κατάλαβε αμέσως τι έχω στο μυαλό μου ξεκινώντας με αυτή την εισαγωγική παρατήρηση.

Εσείς επαίρεστε, κύριε Καιρίδη, αλλά, όπως σωστά σας διευκρίνισε ο κ. Κατρούγκαλος, όχι η Κυβέρνηση, αλλά η Βουλή καθιέρωσε αυτή τη νέα δυνατότητα για την εκάστοτε αντιπολίτευση να συστήνει μέχρι δύο εξεταστικές επιτροπές στο πλαίσιο μιας κοινοβουλευτικής τετραετίας.

**ΔΗΜΗΤΡΙΟΣ ΚΑΙΡΙΔΗΣ:** Ναι, αλλά ποια κοινοβουλευτική πλειοψηφία; Εμείς το κάναμε.

**ΙΩΑΝΝΗΣ ΡΑΓΚΟΥΣΗΣ:** Τι, όμως, απεδείχθη από την υπόθεση της εξεταστικής για τη λίστα Πέτσα που συστάθηκε στη βάση αυτού του άρθρου; Ότι δεν την αφήσατε να λειτουργήσει. Και δεν την αφήσατε να λειτουργήσει, όχι μόνο γιατί δεν δεχτήκατε να υπάρξει διακομματικό προεδρείο -θα προκληθείτε ξανά και να δούμε αν θα το δεχτείτε αυτή τη φορά τουλάχιστον- ούτε μόνο γιατί δεν δεχτήκατε για την εξεταστική της λίστας Πέτσα να προσκληθεί και να έρθει να καταθέσει στην εξεταστική επιτροπή ο πρωταγωνιστής του σκανδάλου της λίστας Πέτσα, που ήταν ο Υφυπουργός, ο κ. Πέτσας. Αλλά για κάτι που, κατά τη γνώμη μου, είναι αξεπέραστο και πάνω απ’ όλα αυτά. Αρνηθήκατε να έρθουν στην εξεταστική επιτροπή καθοριστικής κρίσιμης σημασίας έγγραφα που ζητούσε η εξεταστική επιτροπή κατ’ επανάληψη κατά τη διάρκεια των συνεδριάσεών της.

Άρα, η ουσία είναι μία: Θα υπάρχει εξεταστική επιτροπή που θα λειτουργήσει, όπως ορίζει το Σύνταγμα και ο Κανονισμός της Βουλής, δηλαδή, θα μπορέσει να ασκήσει τα καθήκοντα του εισαγγελέα πλημμελειοδικών, ή θα την ακρωτηριάσετε και αυτή, όπως είναι πολύ πιθανό και λογικό να υποθέτει ο καθένας και η καθεμία από εμάς ότι θα κάνετε, γιατί, δυστυχώς, αυτό είναι το δείγμα γραφής που αφήσατε πίσω από τη λειτουργία της εξεταστικής για τη λίστα Πέτσα;

Δεύτερο, θα σας πω κάτι, επειδή το λέτε και το ξαναλέτε. Λέτε και ξαναλέτε το επιχείρημα ότι ήταν ασθενές το θεσμικό πλαίσιο διότι το καθιέρωσε έτσι ασθενώς ο ΣΥΡΙΖΑ με τη ρύθμιση που έκανε το 2018 - 2019 και αφαίρεσε τον δεύτερο εισαγγελέα κ.λπ.. Σε αυτό σας το εντελώς αίολο επιχείρημα έχετε οι ίδιοι απαντήσει. Ο ίδιος ο κ. Γεραπετρίτης -για τον οποίο θα πούμε και για την αξιοπιστία του σε άλλη φάση όχι τώρα- έχει τοποθετηθεί και έχει καταρρίψει το δικό σας επιχείρημα. Προσωπικά του κατέθεσα -όχι ως δική μου, αλλά εκ μέρους της Κοινοβουλευτικής Ομάδας του ΣΥΡΙΖΑ- επίκαιρη ερώτηση. Πότε; Στις 17 Ιουνίου συζητήθηκε επίκαιρη ερώτηση με θέμα το «Predator», τη χρήση αυτού του κακόβουλου λογισμικού μέσα από το Μαξίμου και τον κ. Δημητριάδη. Ξέρετε τι μας απάντησε ο κ. Γεραπετρίτης στις 17 Ιουνίου του 2022; Και έχει σημασία το 17 Ιουνίου. Είναι ένας μήνας και πλέον από την υποβολή μήνυσης του κ. Ανδρουλάκη. Ο κ. Ανδρουλάκης υπέβαλε μήνυση για το «Predator» στις 28 Ιουλίου, μόλις πήρε τα στοιχεία. Εμείς έχουμε καταθέσει επίκαιρη ερώτηση στις 17 Ιουνίου, ένα μήνα πριν, κατά τη διάρκεια της οποίας όταν συζητήθηκε τι είπε ο κ. Γεραπετρίτης; Θα το καταθέσω και στα Πρακτικά.

Ακούστε, καθώς είναι πάρα πολύ χρήσιμο, συνάδελφοι όλων των Κομμάτων. Απαντώντας, λοιπόν, ο κ. Γεραπετρίτης μάς λέει: «Δεν αποτελεί αντικείμενο της επίκαιρης ερώτησης, αλλά θα σας απαντήσω, κύριε εκπρόσωπε. Σε ό,τι αφορά το θεσμικό πλαίσιο των επισυνδέσεων η Ελλάδα -και αυτό το λέω μετά λόγου γνώσεως και αν θέλετε, μπορώ να σας προσκομίσω περαιτέρω στοιχεία- έχει το αυστηρότερο πλαίσιο για τη νόμιμη επισύνδεση που υπάρχει στην Ευρωπαϊκή Ένωση». Γιώργος Γεραπετρίτης στις 17 Ιουνίου του 2022, πριν τη μήνυση του κ. Ανδρουλάκη, πριν ξεσπάσει, πριν αποκαλυφθεί το σκάνδαλο της παράνομης επισύνδεσης του κινητού του κ. Ανδρουλάκη και του κ. Κουκάκη. Και συνεχίζει: «Είναι η μόνη χώρα η οποία για να υπάρξει νόμιμη επισύνδεση, πρέπει να υπάρχει ειδική άδεια του εισαγγελέα. Είναι η μόνη χώρα η οποία αναθέτει σε δύο ανεξάρτητες αρχές με λειτουργική και οργανική ανεξαρτησία απόλυτη απέναντι στην κυβερνητική λειτουργία τον έλεγχο των ζητημάτων επισυνδέσεων, στην Αρχή Διασφάλισης του Απορρήτου και στην ΕΑΔ. Όλες αυτές οι εγγυήσεις καθιστούν τη χώρα μας την πλέον αυστηρή σε ό,τι αφορά τις νόμιμες επισυνδέσεις».

Σας τα καταθέτω στα Πρακτικά, γιατί νομίζω είναι πάρα πολύ χρήσιμα για να τελειώσει αυτή η νέου τύπου προπαγάνδα της Νέας Δημοκρατίας περί του ότι υπήρχε ένα ατελές θεσμικό πλαίσιο, που δήθεν σε αυτό οφειλόταν το γεγονός των παράνομων αυτών παρακολουθήσεων που έχουν σκανδαλωδώς έρθει στην επιφάνεια της δημοσιότητας και για τις οποίες έχει ενημερωθεί το σύνολο του ελληνικού λαού.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, κυρίες και κύριοι συνάδελφοι, νομίζω ότι υπάρχει πάντα σε αυτές τις μεγάλες υποθέσεις ένα όριο για το πόσο κανείς αποδέχεται να του υποτιμούν τη νοημοσύνη. Τώρα, αν κανείς θέλει να του υποτιμούν τη νοημοσύνη και να κάθεται να ακούει τον καθέναν ο οποίος προσπαθεί να δικαιολογήσει αυτό το απαράδεκτο που έχει συμβεί και έχει αποκαλυφθεί στη χώρα ή που προσπαθεί να συγκαλύψει αυτό το σκάνδαλο με γειά του με χαρά του. Όμως, εμείς επιτρέψτε μας να μην ανήκουμε σε αυτή την κατηγορία.

Εδώ πέρα είναι προφανές ότι η χώρα, το πολίτευμα και η δημοκρατία δεν είναι αντιμέτωπη με μια υπόθεση μεμονωμένης παρακολούθησης που αφορά είτε τον κ. Ανδρουλάκη είτε τον κ. Κουκάκη. Δεν είναι αυτό. Είναι κάτι, δυστυχώς, συνολικότερο, είναι κάτι πολύ σοβαρότερο. Είναι στην πραγματικότητα η ύπαρξη και η δημιουργία αυτού που έχουμε πει από τον Ιούνιο κιόλας, ενός επιτελικού παρακράτους στη χώρα, ενός, δηλαδή, ολοκληρωμένου συστήματος σύνδεσης και διαπλοκής νόμιμων ή νομότυπων παρακολουθήσεων με παράνομες που είτε διεξάγει η ίδια η ΕΥΠ είτε διεξάγουν εκ μέρους της ΕΥΠ ιδιώτες η άλλοι που κυκλοφορούν ή όχι στη χώρα ως εγχώριες δυνάμεις ή όχι εγχώριες δυνάμεις με τη χρήση λογισμικών κακόβουλων, όπως είναι το «Predator» κ.λπ.. Και για να στηθεί αυτό το παρακράτος -να το πούμε με πάρα πολύ καθαρό τρόπο, με πάρα πολύ απλό και καθαρό τρόπο- υπάρχει διαδρομή, υπάρχει χρονολόγιο, υπάρχει ημερολόγιο.

Πώς ξεκινάει αυτό το χρονολόγιο; Το 2019. Τι έγινε το 2019; Πρώτη πράξη: Ο κ. Μητσοτάκης παίρνει την ΕΥΠ υπό την ευθύνη του. Δεν υπάρχει άλλο μέλος της Κυβέρνησης που να έχει ευθύνη για την ΕΥΠ. Την έχει ο ίδιος ο κ. Μητσοτάκης. Τι άλλο γίνεται το 2019; Ο κ. Μητσοτάκης ορίζει τον εκλεκτό του επικεφαλής της ΕΥΠ, ο οποίος, μάλιστα, στερείτο και τα τυπικά προσόντα, όπως προέβλεπε μέχρι τότε ο νόμος. Αυτό είναι η πρώτη σκηνή το 2019.

Τι συμβαίνει στις αρχές του 2020; Για να δούμε πώς στήθηκε αυτό το επιτελικό παρακράτος. Έρχεται στην Ελλάδα και εγκαθίσταται η «INTELLEXA», διωκόμενη ουσιαστικά με έναν τρόπο -με ή χωρίς εισαγωγικά- από την Κύπρο. Ο επικεφαλής της, λοιπόν, έρχεται και ιδρύει στις αρχές του 2020 γραφεία και μεταφέρει την έδρα της εταιρείας «INTELLEXA» από την Κύπρο στην Ελλάδα. Ποια είναι η εταιρεία «INTELLEXA»; Είναι αυτή η οποία εμπορεύεται και χρησιμοποιεί και γνωρίζει, έχει την τεχνογνωσία για το πώς λειτουργεί και διαθέτει το «Predator».

Τι γίνεται στα τέλη του 2020; Η σκηνή τρίτη, μέσα από την οποία περιγράφεται ανάγλυφα το στήσιμο του επιτελικού κράτους. Τι γίνεται στο τέλος του 2020; Ιδρύεται το KETYAK, αυτό που λέτε πολλοί από εσάς η ΕΥΠ μέσα στην ΕΥΠ. Δηλαδή, με άλλα λόγια -να το πω εγώ, επιτρέψτε μου- η παρακρατική ΕΥΠ. Από τα τέλη του 2020 η χώρα έχει την ΕΥΠ, όπως την ξέραμε και έχει και μια παρακρατική ΕΥΠ που στήνεται με έδρα την Αγία Παρασκευή και η οποία λειτουργεί σε καθεστώς πλήρους μυστικότητας, πλήρους πέπλου που δεν επιτρέπει κανείς να γνωρίζει τίποτα για τις λειτουργίες της, για το πώς δαπανά χρήματα, τι αγοράζει, πώς το λειτουργεί, ποιος έχει την ευθύνη, πώς το χρησιμοποιεί, με ποιον στόχο κ.ο.κ..

Άρα, έχουμε 2019 Μητσοτάκης και Κοντολέων στην ΕΥΠ, 2020 έρχεται η «INTELLEXA» που εμπορεύεται το «Predator» στις αρχές του 2020 στην Ελλάδα από την Κύπρο, στα τέλη του 2020 έχουμε την ίδρυση της παρακρατικής ΕΥΠ και το 2021 τι έχουμε; Έχουμε την περιβόητη τροπολογία με την οποία για πρώτη φορά απαγορεύεται στην ανεξάρτητη αρχή να ενημερώνει όποιον παρακολουθείτο για λόγους εθνικής ασφάλειας να μπορεί να το κάνει αυτό, δηλαδή να κάνει αυτή την ενημέρωση η ανεξάρτητη αρχή σε όποιον πολίτη, πολιτικό ή δημοσιογράφο, μπορεί να ζητήσει αυτή την υπηρεσία από την ανεξάρτητη αρχή.

Άρα, έχουμε 2019 Μητσοτάκης - Κοντολέων, 2020 «INTELLEXA» που εμπορεύεται το «Predator» στην Ελλάδα, τέλη του 2020, τέλη της χρονιάς, ιδρύεται η παρακρατική ΕΥΠ και Μάρτιο του 2021 να θεσπίζεται ότι δεν μπορεί η ανεξάρτητη αρχή να ενημερώνει κανέναν.

Και τι έχουμε στη συνέχεια που μάθαμε το 2022, αλλά συνέβη στη διάρκεια του 2021; Οι παρακολουθήσεις Κουκάκη και Ανδρουλάκη.

Άρα, αυτό είναι που στην πραγματικότητα περιγράφει με πολύ νομίζω απλό τρόπο, γιατί οι λεπτομέρειες είναι πολλές, οι πληροφορίες είναι πολλές και η αλήθεια είναι ότι αν δεν τις παρακολουθεί κανείς, κάπου μπορεί να αρχίσει να χάνεται. Είναι πάρα πολύ καθαρή εικόνα τι έχει συμβεί στη χώρα και από την ώρα που, βεβαίως, ήρθε στην επικαιρότητα η αποκάλυψη αυτών των παράνομων παρακολουθήσεων των δύο αυτών προσώπων, του Προέδρου του ΠΑΣΟΚ - Κινήματος Αλλαγής και του δημοσιογράφου κ. Κουκάκη, έχουμε την ενεργοποίηση της επόμενης φάσης, που είναι η φάση της προσπάθειας συγκάλυψης με βασικό επιχείρημα ότι η παρακολούθηση του κ. Ανδρουλάκη ήταν νόμιμη.

Υπάρχει η άποψη -δεν θα επεκταθώ γιατί περνάει και ο χρόνος, αναφέρθηκαν και σήμερα ο κ. Καστανίδης και άλλοι έχουν αναφερθεί- τι ισχύει και τι δεν ισχύει με το άρθρο 62 του Συντάγματος για τη δυνατότητα κάποιος να παρακολουθεί ή όχι έναν πολιτικό εν ενεργεία. Υπάρχει, όμως, και η άποψη -να πάμε στην άποψη που χρησιμοποιεί ο κ. Μητσοτάκης και η Κυβέρνηση- ότι με βάση τον ν.2225 είναι νόμιμο η ΕΥΠ να παρακολουθεί και πολιτικούς, είναι νόμιμο να παρακολουθεί και Βουλευτές και Ευρωβουλευτές. Και μέχρι τώρα είχαμε αυτή την αντιπαράθεση, εμείς να ισχυριζόμαστε ότι αυτή η παρακολούθηση ήταν παράνομη, από κάθε άποψη παράνομη και τον κ. Μητσοτάκη να λέει ότι αυτή η παρακολούθηση ήταν νόμιμη.

Ο κ. Μητσοτάκης έχει από το διάγγελμα που έκανε πριν έρθει στη Βουλή και από την τοποθέτησή του στη Βουλή ρητή και κατηγορηματική τοποθέτηση ότι η παρακολούθηση Ανδρουλάκη ήταν νόμιμη με βάση τον ν.2225, δηλαδή ότι ναι, υπήρχαν λόγοι εθνικής ασφάλειας που επέβαλαν στην ΕΥΠ να προχωρήσει σε αυτή την παρακολούθηση.

Και τι έχουμε, κυρίες και κύριοι συνάδελφοι, σήμερα; Τι έχουμε; Αυτό που είπε ο κ. Καστανίδης στην εισαγωγή του. Τι έχουμε; Έχουμε τον κ. Γεραπετρίτη, τον Υπουργό Επικρατείας, τον αντ’ αυτού του κ. Μητσοτάκη, να δηλώνει ότι κανείς δεν γνωρίζει τους λόγους για τους οποίους παρακολουθήθηκε ο κ. Ανδρουλάκης.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κανείς από τους πολιτικούς.

**ΙΩΑΝΝΗΣ ΡΑΓΚΟΥΣΗΣ:** Ναι, είπε, λοιπόν, ο κ. Γεραπετρίτης. Εγώ έχω τις δηλώσεις του, όπως μεταδίδονται από τον «ΣΚΑΪ» αν έχετε κάποια αντίρρηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό σας παρακαλώ.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Είπε λοιπόν ο κ. Γεραπετρίτης ότι κανείς δεν γνωρίζει τους λόγους παρακολούθησης του κ. Ανδρουλάκη από την Κυβέρνηση και από οπουδήποτε αλλού. Αυτό είπε σήμερα ο κ. Γεραπετρίτης.

Και εύλογα ο κ. Καστανίδης είπε: Τότε πώς τον καλούσατε να τον ενημερώσετε;

Πολύ σωστό ερώτημα, πάρα πολύ εύλογο. Ένα βαθύτερο ερώτημα, πιο σοβαρό: Τότε πώς δηλώνετε ότι η παρακολούθηση Ανδρουλάκη είναι νόμιμη, όταν δεν ξέρετε τους λόγους -σήμερα λέει ο Γεραπετρίτης- για τους οποίους παρακολουθήθηκε ο Ανδρουλάκης;

Και προσέξτε, κυρίες και κύριοι συνάδελφοι. Ο κ. Μητσοτάκης -είτε στο διάγγελμα είτε προχθές στη Βουλή- δεν είπε ότι είναι νόμιμη η παρακολούθηση του Ανδρουλάκη, σύμφωνα με την εισαγγελέα. Δεν είπε ότι είναι νόμιμη η παρακολούθηση Ανδρουλάκη, σύμφωνα με την ΕΥΠ. Είπε ότι είναι νόμιμη η παρακολούθηση. Το είπε ο Πρωθυπουργός, το πήρε πάνω του. Βεβαίωσε τον ελληνικό λαό λέγοντας ότι είναι νόμιμη. Και έρχεται σήμερα ο κ. Γεραπετρίτης και λέει «μα, δεν ξέρει κανείς τους λόγους».

Άρα, κυρίες και κύριοι συνάδελφοι, εδώ πέρα τι εξελίσσεται μπροστά στα μάτια μας; Εξελίσσεται μπροστά στα μάτια μας κάτι που είμαι βέβαιος ότι θα δούμε αν το επιτρέψει η πλειοψηφία της παρούσας Βουλής στο πλαίσιο της λειτουργίας της εξεταστικής επιτροπής, το εξής πάρα πολύ απλό, ότι αποδεικνύεται -και το ξέρουν πολύ καλά ότι θα αποδειχτεί, αν αφήσουν την εξεταστική να λειτουργήσει- ότι είχε πει ψέματα και σε αυτό το σημείο ο κ. Μητσοτάκης. Γιατί δεν υπάρχουν πραγματικοί λόγοι εθνικής ασφάλειας, για τους οποίους παρακολουθήθηκε ο κ. Ανδρουλάκης. Και γι’ αυτό τον λόγο τώρα προσπαθεί από πριν να κάνει προκαταβολική διαχείριση κρίσης ο κ. Γεραπετρίτης σήμερα, να το μπαλώσει λέγοντας «κανείς δεν ξέρει».

Μα, αν δεν ξέρει κανείς -επαναλαμβάνω-, τότε πώς λέει ο κ. Μητσοτάκης ότι είναι νόμιμη η παρακολούθηση Ανδρουλάκη και το λέει και το ξαναλέει ο ίδιος ως δικό του ούτε επικαλούμενος την εισαγγελέα ούτε επικαλούμενος την ΕΥΠ;

Και είναι βέβαιο, κυρίες και κύριοι συνάδελφοι -και με αυτό τελειώνω- ότι μπροστά μας είναι ένα πολύ σοβαρό, πάρα πολύ σοβαρό καθήκον και να έρθει η απόλυτη αλήθεια στην επιφάνεια, αλλά βεβαίως, με βάση αυτή, το πολιτικό σύστημα, το κομματικό σύστημα να αποφασίσει πώς θα πορευτεί στο μέλλον.

Το βέβαιο είναι ότι αυτό για το οποίο μιλάει ο κ. Μητσοτάκης και λέει ότι ήδη κάναμε την ΠΝΠ γιατί θέλουμε να βρούμε θεσμικές λύσεις σε αυτά τα προβλήματα που επισημαίνονται και επειδή είμαστε υπεύθυνη και σοβαρή πολιτική δύναμη αυτό ψάχνουμε, δεν μπορεί να γίνει με τους όρους που ήδη έχει καθορίσει ως αντίδραση -λέω τώρα- σε αυτά που αποκαλύφθηκαν, ο κ. Μητσοτάκης και η Κυβέρνησή του.

Γιατί; Για τον απλούστατο λόγο, κυρίες και κύριοι συνάδελφοι, …

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Τελειώνω, κύριε Πρόεδρε.

Για να φύγουμε από αυτή την παθογόνο, τη νοσηρή, εντελώς νοσηρή κατάσταση που έβαλε τη χώρα ο ίδιος ο κ. Μητσοτάκης προσωπικά, υπάρχουν δύο προϋποθέσεις: Πρώτον, να πάψει η ΕΥΠ να ανήκει στην ευθύνη του και στη δικαιοδοσία του και στην αποκλειστική του αρμοδιότητα και, δεύτερον, να καταργηθεί η απαγόρευση που επέβαλε στην ανεξάρτητη αρχή να ενημερώνει για τις παράνομες ή νόμιμες παρακολουθήσεις που μπορεί να γίνονται σε οποιονδήποτε πολίτη ή πολιτικό. Χωρίς αυτές τις δύο προϋποθέσεις, η χώρα δεν μπορεί να πάει μπροστά, δεν μπορεί να κάνει το επόμενο βήμα αντιμετώπισης αυτής της πολύ σοβαρής, πολύ νοσογόνου, πολύ ρυπογόνου δυστυχώς κατάστασης που έχει δημιουργηθεί, με αποκλειστική προσωπική ευθύνη του Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Ραγκούση.

Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής κ. Κώστας Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, την Παρασκευή στη Βουλή για μια ακόμη φορά έπεσαν οι μάσκες της υποκρισίας. Ο Πρωθυπουργός αρνούμενος να πει την αλήθεια και να απαντήσει στα ερωτήματα που του έθεσε όχι μόνο ο Νίκος Ανδρουλάκης, αλλά σχεδόν οι πάντες στον δημόσιο λόγο εδώ και τέσσερις ολόκληρες εβδομάδες, μετέτρεψε τη Βουλή σε θέατρο σκιών, σε μια πολιτική αρένα με θύμα τη διαφάνεια και τη δημοκρατία.

Η στάση του, από την πρώτη στιγμή που ξετυλίχθηκε το νήμα της παρακολούθησης του κινητού του Προέδρου του ΠΑΣΟΚ με τη μηνυτήρια αναφορά του στην εισαγγελία του Αρείου Πάγου, υπήρξε όχι μόνο αμυντική, αλλά κυριολεκτικά ενοχική. Οχυρώθηκε πίσω από το αδιανόητο «δεν γνώριζα» και το «ήταν λάθος». Δεν γνώριζε, ενώ η ΕΥΠ ήταν στην εποπτεία του. Δεν γνώριζε, ενώ ο πολιτικός της προϊστάμενος ήταν ο πανταχού παρών άνθρωπός του που κυριολεκτικά συγκυβερνούσε μαζί του. Δεν γνώριζε, ενώ εντεταλμένος να διοικεί την ΕΥΠ ήταν αυτός που ο ίδιος επέβαλε ως τον δικό του άνθρωπο και νομοθέτησε για να μπορεί να τον διορίσει.

Προφανώς, γνώριζε και, αν δεν υπήρξε ο ιθύνων νους, ήταν αυτός που επέτρεψε να εκτυλιχθεί το νήμα της παρακολούθησης. Δεν μπορεί να νίπτει τας χείρας του ως άλλος Πόντιος Πιλάτος.

Όταν το κουβάρι των αποκαλύψεων άρχισε να ξετυλίγεται και δεν ήταν δυνατόν να ξαναμαζευτεί, το χαρακτήρισε απλά ένα λάθος και έσπευσε να το μπαλώσει με δήθεν θεσμικό τρόπο, διατηρώντας βέβαια αλώβητες όλες τις δυνατότητες που δίνει το θεσμικό πλαίσιο στην πολιτική εξουσία να συνεχίσει απρόσκοπτα το θεάρεστο έργο της παρακολούθησης των πολιτικών του αντιπάλων, με ένα φύλλο συκής.

Όμως, την αλήθεια, κύριε Πρωθυπουργέ, δεν θα την αποφύγετε γιατί εμείς θα τη βγάλουμε από τη σκιά και οι πολίτες θα κρίνουν το μέγεθος της θεσμικής εκτροπής.

Επίσης, ο Πρωθυπουργός εμφάνισε την πρωτόγνωρη θεωρία του δυισμού της εξουσίας, μιας πλήρως εξωθεσμικής λειτουργίας που νομιμοποιεί τους κλειστούς μηχανισμούς που ανεξέλεγκτα καταργούν τη δημοκρατία και τις συνταγματικά κατοχυρωμένες εξουσίες της. Είπε, ούτε λίγο ούτε πολύ, ότι δεν γνώριζε, ήταν σφάλμα, αλλά και δεν μπορούσε, δεν επιτρέπεται να γνωρίζει. Ο Πρωθυπουργός εποπτεύει μεν, δεν δικαιούται να γνωρίζει δε. Ο διαπρύσιος κήρυκας του φιλελευθερισμού αναιτιολόγητα στάθηκε με αυτόν τον τρόπο απέναντι σε ένα τόσο μεγάλο ζήτημα που αφορά τη φιλελεύθερη δημοκρατία και τα δικαιώματα των πολιτών.

Έρχομαι τώρα, κύριοι συνάδελφοι, στην απαράδεκτη διαδικασία που η Κυβέρνηση επέλεξε να αντιμετωπίσει το τεράστιο ζήτημα που προέκυψε. Αρχικά, στην Επιτροπή Θεσμών και Διαφάνειας, την οποία ζητήσαμε, υπήρχαν μόνο κλειστά στόματα, ακόμη και από τον ανεκδιήγητο προϊστάμενο των Υπηρεσιών εθνικής ασφάλειας, ο οποίος ενώ γνώριζε ότι ο ίδιος έδωσε εντολή την ίδια εποχή με το κακόβουλο λογισμικό να παρακολουθεί η ΕΥΠ τον Πρόεδρο του ΠΑΣΟΚ εποίησε την νήσσαν.

Στη συνέχεια, στον ορυμαγδό των αποκαλύψεων και ενώ η κοινωνία και τα μέσα ενημέρωσης βοούν, αντί να συγκληθεί εκ νέου η αρμόδια επιτροπή της Βουλής και να συγκροτηθεί εξεταστική επιτροπή, κάνατε την επιλογή να προηγηθεί συζήτηση εκτός ημερήσιας διάταξης των Αρχηγών. Με κραυγαλέα την αντικειμενική απουσία του Προέδρου του ΠΑΣΟΚ και χωρίς να υπάρξουν κάποια στοιχεία καινούργια εκτυλίχθηκε ένα πολιτικό παίγνιο για δύο, όπως κάθε φορά προς άγρα ψήφων από το μικρό και αδιέξοδο δικομματισμό, και φυσικά μετετράπη η συζήτηση, από τη στιγμή που η Κυβέρνηση αποφάσισε να κλείσει άρον άρον το θέμα και να μην ομολογήσει τα αυτονόητα, σε προεκλογική αρένα.

Τα αυτονόητα ερωτήματα που μόλις την προηγούμενη μέρα έθεσε ο Νίκος Ανδρουλάκης στον Πρωθυπουργό και του ζητούσε να απαντήσει, ο κ. Μητσοτάκης τα αγνόησε επιδεικτικά προδίδοντας την ενοχή του και την επόμενη μέρα το Μαξίμου απεφάνθη με πηχυαίους τίτλους στις εφημερίδες: «Τέρμα οι παρακολουθήσεις, πάμε παρακάτω». Μια μάχη εντυπώσεων σε συνθήκες πόλωσης και διαξιφισμών, όπου ο Πρωθυπουργός και πάλι για την ταμπακιέρα τήρησε σιγήν ιχθύος.

Τι προσέφερε στη δημοκρατία μας και την αντιμετώπιση της θεσμικής εκτροπής η συζήτηση της Παρασκευής; Τίποτα απολύτως. Ήταν απλώς μια πρόβα του κλίματος, μέσα στο οποίο η χώρα θα πορευτεί τους επόμενους κρίσιμους μήνες. Τι και αν η δική μας φωνή, φωνή της λογικής, φωνή υπεράσπισης αξιών, φωνή της αλήθειας επιχείρησε να προσανατολίσει τη συζήτηση στο πραγματικό της αντικείμενο; Οι δύο μονομάχοι κατέθεσαν όλα τα προεκλογικά τους όπλα επιδιώκοντας να αλώσουν για άλλη μια φορά το χώρο της προοδευτικής και δημοκρατικής παράταξης.

Εμείς δεν πρόκειται να πάμε παρακάτω. Θα μείνουμε εδώ και θα αγωνιστούμε να βγουν όλα στο φως. Εμείς θα αναζητήσουμε την αλήθεια και θα αποκαλύψουμε το δάκτυλο που μεσολάβησε για την ανοίκεια πράξη. Η Κοινοβουλευτική μας Ομάδα, με τη σημερινή της πρόταση, νηφάλια αλλά εμπεριστατωμένα θέτει τις συνταγματικές, νομικές, πολιτικές και θεσμικές όψεις του ζητήματος και ζητά από την εξεταστική επιτροπή που θα συγκροτηθεί την πλήρη τεκμηρίωση και διαλεύκανση.

Πολλοί επαναλαμβάνουν την επωδό: Πότε η εξεταστική επιτροπή κατέληξε σε πόρισμα; Όλα είναι για το θεαθήναι.

Πρώτον, αυτό ισχύει πράγματι τις περισσότερες φορές. Όμως, υπάρχουν περιπτώσεις που δρομολόγησαν λύσεις.

Δεύτερον, η δικαιοσύνη κινείται παράλληλα να διαλευκάνει ποινικά το ζήτημα μετά την προσφυγή του Νίκου Ανδρουλάκη και προφανώς θα επεκταθεί η έρευνά της και στα θέματα της ΕΥΠ.

Τρίτον, θα κληθούν όλοι και θα αναγκαστούν να πάρουν θέση κρινόμενοι θεσμικά και πολιτικά και πρώτος ο ίδιος ο Πρωθυπουργός να τοποθετηθεί επιτέλους επί της ουσίας.

Τέλος, εμείς δεν μπαίνουμε στην παγίδα για επεκτάσεις, χρονικές περιόδους και γενικεύσεις. Ζητούμε διαλεύκανση συγκεκριμένων υποθέσεων που είδαν το φως και αποτέλεσαν αντικείμενο σοβαρής καταγγελίας. Ζητούμε να διαλευκανθούν και οι περιπτώσεις του δημοσιογράφου Θανάση Κουκάκη και των τηλεφώνων του Κομμουνιστικού Κόμματος Ελλάδας.

Αυτή τη φορά ελπίζουμε ότι όλα θα είναι διαφορετικά. Πρώτα απ’ όλα, θα καταθέσουμε αίτημα στην Επιτροπή Θεσμών και Διαφάνειας να έρθει ο φάκελος της ΕΥΠ που αφορά τον Πρόεδρο του ΠΑΣΟΚ. Δεν μπορεί ο κ. Μητσοτάκης να κρύβεται πίσω από το απόρρητο. Η επιτροπή της Βουλής από τον Κανονισμό και τον κοινοβουλευτικό έλεγχο έχει τη δυνατότητα να ενημερωθεί με τον πιο επίσημο τρόπο τόσο για την αιτιολογία της πρότασης προς τον αρμόδιο εισαγγελέα όσο και για την αιτιολογία της απόφασής του, του αρμόδιου εισαγγελέα δηλαδή, να εγκρίνει την παρακολούθηση. Το φάκελο θα τον φέρετε στη Βουλή είτε θέλετε είτε δεν το θέλετε.

Τέλος, αγαπητοί συνάδελφοι, θέλω να κάνω ένα ευρύτερο πολιτικό σχόλιο. Άκουσα τον Πρωθυπουργό να προβαίνει στον αφορισμό «ψηφίζοντας ΠΑΣΟΚ, ψηφίζετε τον Αλέξη Τσίπρα ως Πρωθυπουργό» και άκουσα τον Αρχηγό της Αξιωματικής Αντιπολίτευσης να επιμένει ότι η δική του διακυβέρνηση ήταν υπόδειγμα θεσμικής προσήλωσης. Προδίδουν τον πραγματικό τους στόχο, να εμποδίσουν το ΠΑΣΟΚ να γίνει ξανά πρωταγωνιστής των πολιτικών εξελίξεων με τη διαφαινόμενη ήδη σημαντική εκλογική νίκη. Μας εγκαλούν είτε στο όνομα της πολιτικής σταθερότητας στη χώρα είτε της ανάγκης για προοδευτική κυβέρνηση με ποιους θα πάμε. Επιχειρούν με αυτόν τον τρόπο ο μεν πρώτος να εγκλωβίσει ξανά τους δημοκράτες και προοδευτικούς πολίτες στο δίλημμα του αντι-ΣΥΡΙΖΑ μετώπου και ο δεύτερος να αναδείξει τη γραμμή του αντιδεξιού μετώπου.

Ούτε το ένα ούτε το άλλο αποτελούν λύση για τη χώρα. Τα γεγονότα που ζούμε αυτές τις ημέρες δίνουν αποστομωτική απάντηση. Διαφωνούμε ριζικά με τον τρόπο που κυβερνάτε τη χώρα, κύριε Μητσοτάκη, γιατί μένετε πιστοί στις καλύτερες παραδόσεις της παλιάς Δεξιάς, με την καταπάτηση δικαιωμάτων, με την οικειοποίηση για κομματικούς σκοπούς των θεσμών διαφάνειας και δημοκρατίας, με συγκεντρωτική αντίληψη και πρακτική στην άσκηση της εξουσίας, με αδιαφανή και επιλεκτική χρησιμοποίηση των διαθέσιμων πόρων. Επίσης, διαφωνούμε ριζικά και για τον τρόπο με τον οποίο κυβέρνησε πρόσφατα τη χώρα ο κ. Τσίπρας και ο ΣΥΡΙΖΑ, με την εργαλειοποίηση των θεσμών, με την κατάργηση της διάκρισης των εξουσιών, με την προσδοκία επανάκτησης και κομματικοποίησης του κράτους.

Τα γεγονότα που ζούμε αυτές τις ημέρες δικαιώνουν, αλλά και επιβάλλουν ως μονόδρομο για το ΠΑΣΟΚ και τη δημοκρατική παράταξη την πολιτική της αυτονομία, την αυτοδύναμη πορεία και στρατηγική της.

Κυρίες και κύριοι της Κυβέρνησης, καταφέρατε πλάι στην ακρίβεια, τον στασιμοπληθωρισμό, την πανδημική και οικολογική κρίση, την πολιτική κατευνασμού απέναντι στην εξωτερική απειλή, να ανεβάσετε στην προεκλογική ατζέντα και ως μείζον πρόβλημα τη λειτουργία της δημοκρατίας και των θεσμών. Οφείλετε να λογοδοτήσετε για τις πράξεις σας, τις παραλείψεις σας, τόσο έκνομες, αντιδημοκρατικές και απαράδεκτες. Εμείς αναλαμβάνουμε την ευθύνη να προτείνουμε έναν άλλο δρόμο για τη χώρα, έναν άλλον τύπο διακυβέρνησης και θα ζητήσουμε την έγκριση από τις Ελληνίδες και τους Έλληνες στις εκλογές όποτε και αν γίνουν και είμαστε σίγουροι ότι θα μας δικαιώσουν.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Σκανδαλίδη.

Ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας, έχει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Ραγκούση, κατ’ αρχάς, χαιρόμαστε γιατί μετά από τέσσερις ημέρες, εκτός από την Ελληνική Λύση, τόλμησε και ένα άλλο κόμμα εδώ πέρα να πει ονόματα. Γιατί στη συζήτηση της περασμένης Παρασκευής, σε επίπεδο πολιτικών Αρχηγών, ο μόνος Πρόεδρος - Αρχηγός κόμματος που είπε ονόματα, διευθύνσεις και προχώρησε σε αποκαλύψεις, ήταν ο Κυριάκος Βελόπουλος. Εσείς γενικά, τίποτα!

«INTELLEXA», Λαβράνος. Πείτε το, σας ενημερώνω εγώ ότι ο άνθρωπος που κρύβεται πίσω από την εταιρεία που είπατε και εσείς σήμερα, που τολμήσατε ως ΣΥΡΙΖΑ να το πείτε, είναι ο κ. Λαβράνος. Σημειώστε το. Από την Παρασκευή με χρονοκαθυστέρηση το είπατε σήμερα. Αφοί Μπίτζιου. Γράψτε το.

Να πάμε στην ουσία, γιατί για αυτούς η Ελληνική Λύση θα ζητήσει να κληθούν στην εξεταστική επιτροπή και να ερωτηθούν. Ξεκάθαρα πράγματα! Τί να λέμε τώρα; Αυτοί οι κύριοι εδώ δειγμάτιζαν σαν πλασιέ το «Predator» και την πρώτη μέρα που αυτό δοκιμάστηκε, όπως κατήγγειλε Πρόεδρος κόμματος, ο Κυριάκος Βελόπουλος, την Παρασκευή εδώ, το δικό του νούμερο έβαλαν για δοκιμαστικό, «6948…, γράφε, του λέει». Και εννοείται ότι του ήρθε ειδοποίηση, γιατί προφανώς και ο Πρόεδρος παίρνει τις προφυλάξεις του. Το κατήγγειλε. Δεν κουνήθηκε άνθρωπος εδώ, δεν ίδρωσε το αυτί κανενός!

Βγήκε, λοιπόν, Πρόεδρος κόμματος και είπε ότι το δικό του κινητό είναι το πρώτο νούμερο που χρησιμοποιήθηκε για το «Predator». Το είπε προχθές ο άνθρωπος. Εσείς όμως εδώ τα δικά σας, εσωκομματικά, μικροκομματικά, μάχη εντυπώσεων κ.λπ., μεταξύ τριών κομμάτων που είναι ίδια. Θα το αποδείξουμε σε λίγο γιατί είναι ίδια.

Ο κ. Σκανδαλίδης έφυγε. Θέλω να του πω, στα αλήθεια, περιμένετε να ζητήσετε στην Επιτροπή Θεσμών και Διαφάνειας να πάει ο φάκελος του κ. Ανδρουλάκη; Τι εννοείτε ακριβώς; Υπάρχουν στοιχεία; Έχουν καεί, έχουν καταστραφεί. Τι περιμένετε, οι μυστικές υπηρεσίες ή η ΕΥΠ να κρατάνε τους φακέλους; Σοβαρά μιλάτε; Έτσι νομίζετε ότι λειτουργούν αυτές οι υπηρεσίες; Δεν υπάρχουν στοιχεία. Έχουν καταστραφεί τα στοιχεία. Θα πείτε την αλήθεια στον κόσμο; Τι είναι η Εθνική Υπηρεσία Πληροφοριών ΚΕΠ, για να αρχειοθετεί τις υποθέσεις; Καλά, σοβαρά μιλάτε; Δεν ξέρετε πώς δουλεύουν αυτά; Δεν υπάρχει φάκελος. Καταστράφηκαν τα στοιχεία…

**ΠΑΥΛΟΣ ΠΟΛΑΚΗΣ:** Εσύ πού το ξέρεις και το λες με τέτοια βεβαιότητα;

**ΚΩΝΣΤΑΝΤΙΝΟΣ ΧΗΤΑΣ:** Κύριε Πολάκη, δεν θα μπω σε διάλογο. Περιμένετε και αν δείτε φάκελο, εγώ θα σας ζητήσω συγγνώμη.

Από την πρώτη στιγμή είπαμε ότι και σε αυτή την υπόθεση θέλουμε να συνεισφέρουμε και είπαμε «ναι» στην εξεταστική. Είπαμε όλα στο φως. Το ζητήσαμε και για την υπόθεση των δεκαεπτά βουλευτών του 2016. Δηλαδή, τι; Είναι μία υπόθεση ότι παρακολουθούντο δεκαεπτά Βουλευτές το 2016. Έλληνες Βουλευτές σε επιτροπές - φωτιά, Θεσμών και Διαφάνειας, Εθνικής Άμυνας και Εξωτερικών, Εξοπλιστικά. Δεν ασχολήθηκε κανείς. Να είναι, λοιπόν, και αυτό μέσα και του ΚΚΕ και του κ. Κουκάκη.

Εμείς εδώ -ο Πρόεδρός μας κατέθεσε ΦΕΚ στα Πρακτικά της Βουλής- αποκαλύψαμε την Παρασκευή ότι ο κ. Κουκάκης προσελήφθη στο Υπουργείο Παιδείας. Πάρτε να το δείτε. Δεν το ξέρατε. Κοιταζόσασταν μεταξύ σας και λέγατε, μήπως είναι συνωνυμία; Πριν, όμως, αλέκτωρα φωνήσαι, ο κ. Κουκάκης έκανε ένα tweet και λέει, «ναι, αλλά μόνο για δύο μήνες». Δηλαδή, δεν μετράει αυτό για δύο μήνες. Εντάξει, λίγο, δεν είναι πολύ έγκλημα, είναι λίγο έγκλημα. Προσελήφθη στο Υπουργείο Παιδείας. Καταθέσαμε το ΦΕΚ στα Πρακτικά με στοιχεία, ονόματα, «Predator», Μπίτζιος, Λαβράνος, «INTERLLEXA». Τα είπαμε όλα, δεν ακούγατε. Αυτά θα πούμε και στην εξεταστική. Ελάτε να την κάνουμε, δεν έχουμε κανένα πρόβλημα εμείς. Κανένα απολύτως πρόβλημα!

Ασχολείται όλη η Ελλάδα με τις υποκλοπές. Κατ’ αρχάς, να πούμε ότι είναι υποκλοπές και όχι επισύνδεση. Τι θα πει επισύνδεση; Υποκλοπή κανονικότατη, για να μην πω κάτι άλλο. Μην φοβόμαστε τις λέξεις.

Είναι σοβαρό το θέμα; Προφανώς, και είναι σοβαρό το θέμα. Είναι πάρα πολύ σοβαρό θέμα. Προσπαθεί η Κυβέρνηση να αλλάξει την ατζέντα, να το μαλακώσει, είναι σε αμηχανία; Βεβαίως και είναι, λογικό είναι.

Εμείς θεωρούμε ότι αυτό το θέμα είναι σοβαρό, γιατί καταδεικνύει κάτι, ότι η ΕΥΠ δεν είναι ΚΕΠ, είναι η Εθνική Υπηρεσία Πληροφοριών. Η ΕΥΠ, λοιπόν, έχει γίνει ένα κομματικό εργαλείο και αυτό είναι το μεγαλύτερο πρόβλημα. Επίσης, μας ενοχλεί που τα τρία κόμματα που έχουν κυβερνήσει, πέφτουν ξαφνικά από ένα συννεφάκι στο οποίο ανέβηκαν και εκπλήσσονται, όταν τα ίδια αυτά κόμματα χρησιμοποιούσαν την ΕΥΠ τόσα χρόνια για δικά τους συμφέροντα.

Η Εθνική Υπηρεσία Πληροφοριών, λοιπόν, έχει ένα σημαντικό ρόλο σε μία σημαντική χώρα. Σε μία ασόβαρη χώρα, όμως, δυστυχώς είναι ένα εργαλείο για να παρακολουθούνται οι αντίπαλοι. Σε ένα κράτος η ΕΥΠ υπηρετεί τους πολίτες, την ασφάλειά τους. Εδώ εσείς φτιάχνετε ΕΥΠ, για να εξυπηρετεί τα δικά σας συμφέροντα ή τα συμφέροντα της Κυβέρνησης.

Υπάρχει κάτι, το οποίο σημείωσα από την ομιλία του Προέδρου μας και θα το χρησιμοποιήσω εδώ σήμερα. Η υπόθεση των υποκλοπών -και αυτό πρέπει να περάσει στον κόσμο, είναι ένα ξεκάθαρο μήνυμα- δείχνει με τον πλέον εμφατικό τρόπο τη νοοτροπία των κυβερνήσεων Νέας Δημοκρατίας, ΠΑΣΟΚ, ΣΥΡΙΖΑ κ.λπ., που θεωρούν το κράτος λάφυρο, ότι είναι το δικό σας μαγαζί, είναι του παππού σας το χωράφι και θα το κάνετε εσείς ό,τι θέλετε. Όποιος κερδίζει στις εκλογές σχηματίζει μία κυβέρνηση και θεωρεί ότι το κράτος του ανήκει.

Είναι λάθος, λοιπόν, το πολιτικό προσωπικό της χώρας να κάνει το κράτος λάφυρο, γιατί αυτό κάνει. Και σήμερα εκπλήσσεστε, δηλαδή να βγάλουμε μια ΠΝΠ, να διορθώσουμε τα κακώς κείμενα, «Μα, πώς συνέβη αυτό;», «Τι έκπληξη ήταν αυτή;», ενώ εσείς οι ίδιοι, τα κόμματα αυτά, είστε οι ενορχηστρωτές όλης αυτής της ιστορίας. Εσείς τη δημιουργήσατε έτσι την ΕΥΠ. Εσείς την καταντήσατε έτσι. Έτσι είναι η ΜΙΤ; Έτσι είναι η CIA; Έτσι είναι η Μοσάντ; Έτσι λειτουργούν; Αυτά συζητάνε στο Κοινοβούλιο του Ισραήλ; Βγάζουν τα άπλυτα στη φόρα και περιμένουν φακέλους; Καλά, είναι ποτέ δυνατόν; Έτσι λειτουργούν οι μυστικές υπηρεσίες; Εμάς περιμένουν;

Εγώ θέλω να ρωτήσω κάτι το ΠΑΣΟΚ. Εμάς όλους στον δρόμο μας ρωτάνε τι γίνεται με τον Ανδρουλάκη. Λέω «Παιδιά, τι να σας πω; Ξέρω εγώ; Ό,τι ξέρετε ξέρω». Ε, δεν μπορεί. Αφού, λέει, είναι νόμιμη η επισύνδεση, η υποκλοπή. Εδώ είναι θέμα εθνικής ασφάλειας. Του ΠΑΣΟΚ τους Βουλευτές τους ρωτάνε. Τι λένε; Δεν σας λένε «Παιδιά, ο Αρχηγός τι γίνεται;»; Τι τους λέτε εσείς; Τους λέτε «Δεν ξέρουμε»; Τι απαντάνε οι Βουλευτές του ΠΑΣΟΚ σε αυτούς που τους ρωτάνε εκεί έξω; Ο κόσμος ρωτάει, βρε παιδιά. Πηγαίνετε σε εκλογές. Τι θα λέτε; Λόγοι εθνικής ασφάλειας, νόμιμη επισύνδεση, νόμιμη υποκλοπή. Τι γίνεται τώρα; Δεν σας απασχολεί ούτε αυτό. Εντάξει!

Στις 21 Μαρτίου, λοιπόν, του 2021, άλλο ΠΑΣΟΚ -γιατί αλλάζετε και ονόματα συχνά εσείς- είχε ψηφίσει την τροπολογία για τις παρακολουθήσεις και την άρση του απορρήτου; Δεν είναι το ίδιο ΠΑΣΟΚ; Εσείς το ψηφίσατε. Όλοι είπαν «όχι», εσείς είπατε «ναι».

Μα, τι να πω, βρε παιδιά; Θα τρελαθούμε σε αυτήν την κοινωνία. Ψήφισαν «ναι», δηλαδή να μην ανακοινώνονται τα ονόματα και τώρα φωνάζουν! Εντάξει! Αν εσείς το θεωρείτε λογικό, σε μας περισσεύει. Κρίνεστε. Ακούγεστε και κρίνεστε.

Στις 5 Απριλίου του 2018, άλλος ΣΥΡΙΖΑ ψήφισε νόμο που πήρε την αρμοδιότητα έγκρισης παρακολούθησης συνομιλιών από την Εισαγγελία Εφετών και την ανέθεσε στα χέρια της ΕΥΠ; Δεν ήταν ο ίδιος ΣΥΡΙΖΑ; Άλλος ΣΥΡΙΖΑ ήταν εκείνος; Τι μετάλλαξη είναι αυτή, βρε παιδιά;

Κοιτάξτε, στην πολιτική είμαι πολύ νέος, όχι στην ηλικία. Πενηνταρίζω. Στην πολιτική έχω μόλις τρία, τριάμισι χρόνια, αλλά πρέπει να υπάρχει μια σοβαρή ακολουθία. Τι είναι αυτά που κάνετε εδώ πέρα; Είναι σοβαρά;

Σήμερα, λοιπόν, προσπαθεί το ΠΑΣΟΚ να δείξει ότι βγαίνει -και καλά- απέναντι στη Νέα Δημοκρατία. Συγγνώμη, να ρωτήσω κάτι εγώ ο αφελής; Επί συγκυβέρνησης Σαμαρά - Βενιζέλου δεν ήταν ο κ. Ανδρουλάκης Γραμματέας της Κεντρικής Επιτροπής του ΠΑΣΟΚ; Άλλος Ανδρουλάκης ήταν; Και εκεί άλλος; Κι εκεί άλλος!

Γι’ αυτό, λοιπόν, φωνάζουμε και λέμε ότι είστε ίδιοι. Είστε ίδιοι! Λίγα είναι αυτά που σας διαφοροποιούν. Ίσα-ίσα, λίγο το κομματικό ακροατήριο. Στα υπόλοιπα είστε ίδιοι.

Είναι ένα πολύ σοβαρό θέμα. Μιλάμε για εθνική ασφάλεια. Αλήθεια τώρα, ποια εθνική ασφάλεια; Εσείς δεν είστε αυτοί που δεν πήρατε είδηση, χαμπάρι, το τουρκολιβυκό μνημόνιο; Τίποτα! Δεν πήρατε είδηση το σχέδιο αποκλεισμού του ελληνικού ερευνητικού σκάφους στη Σητεία. Τίποτα! Για ποια εθνική ασφάλεια μιλάμε; Δεν πήρατε είδηση τους σαράντα παράνομους μετανάστες που ήρθαν στη νησίδα του Έβρου. Πού είναι οι πληροφορίες; Πού είναι η ΕΥΠ; Δεν πήρατε είδηση ότι οι Τούρκοι καταχώρισαν για δέκα χρόνια το «τουρκικό Aιγαίο», το «Turkaegean». Ούτε αυτό! Δεν πήρατε χαμπάρι τι γίνεται κάτω από τη μύτη σας, δυστυχώς! Λυπούμαστε που τα λέμε.

Για ποια εθνική ασφάλεια μιλάμε; Όλα αυτά που συμβαίνουν τον τελευταίο καιρό -και σωστά το είπε ο Πρόεδρος την Παρασκευή- δεν συνάδουν με τη δημοκρατία. Όχι. Όλα αυτά θυμίζουν άλλες εποχές, όπως είπε χαρακτηριστικά εποχές «Στάζι». Λυπούμαστε που το λέμε.

Κύριε Πρόεδρε, επειδή είναι όντως ένα σοβαρό θέμα και θα μας απασχολήσει στην εξεταστική επιτροπή, ξέρετε, εκεί έξω ο κόσμος δεν είναι καλά. Αυτό δεν είναι λαϊκισμός, είναι ένα γεγονός. Δεν περνάει καλά. Δυσκολεύεται. Δεν είναι καλά. Ξεφυσάει, αγχώνεται και προσπαθεί να επιβιώσει. Δεν τον ενδιαφέρει το «ευ ζην», αλλά το «ζην», πώς θα ζήσει. Αυτό τον ενδιαφέρει πλέον.

Εσείς, λοιπόν, που τα έχετε προβλέψει και τα προβλέπετε όλα, δεν προβλέψατε την ενεργειακή κρίση; Εγώ θα σας φέρω τα Πρακτικά εδώ από την ομιλία όχι του κ. Μητσοτάκη, αλλά του κ. Βελόπουλου, τον Φεβρουάριο του 2020. Έλεγε ο Πρόεδρος της Ελληνικής Λύσης τα εξής: «Μετά από κάθε πανδημία…» -η ιστορία μας οδηγεί, κύριοι συνάδελφοι- «…έρχεται μεγάλο οικονομικό πρόβλημα. Μετά έρχεται η επισιτιστική κρίση και μετά έρχεται πόλεμος». Χτύπα ξύλο! Έτσι είπε εκείνη τη μέρα. Το 2020 τα είπε αυτά! Όμως, εσείς ξέρω χασκογελούσατε, κηραλοιφές, κ.λπ.. Εντάξει. Όταν σας έλεγε ότι έρχεται επισιτιστική κρίση, γελούσατε όλοι, μηδενός εξαιρουμένου, από την Κυβέρνηση και τα υπόλοιπα κόμματα της Αντιπολίτευσης. Όλοι! Τα έλεγε! Τίποτα!

Ο κόσμος τρέμει. Τώρα μου ήρθε ειδοποίηση από την τράπεζα -το έστειλα στον κ. Σκρέκα- 470 ευρώ ρεύμα, 372 ευρώ ρήτρα αναπροσαρμογής. Το έστειλα στον Υπουργό. Λέω: «Τι γίνεται;». Λέει: «Αυτά είναι παλιά. Από τον Αύγουστο και μετά θα αλλάξει».

Δεν θα φαίνεται, όχι ότι θα καταργηθεί, ναύαρχε. Δεν θα φαίνεται. Θα υπάρχει, αλλά δεν θα φαίνεται. Όμως, θα είναι εκεί μέσα η ρήτρα. Θα πληρώνουμε εμείς.

Πού είναι, λοιπόν, ο κ. Χατζηδάκης που έλεγε ότι θα σπάσει αυγά με την ιδιωτικοποίηση της ΔΕΗ και ότι θα πέσουν οι τιμές; Πόσο πήραμε; Πόσα εισέπραξε το κράτος από το ξεπούλημα της ΔΕΗ; Πόσα πήρε; Πήρε περίπου 2 δισεκατομμύρια; Είναι όσα δώσαμε για επιδότηση για ένα μήνα. Φοβερό deal! Τον Ιούνιο του 2019 ο κ. Χατζηδάκης έλεγε ότι θα έρθουν λογαριασμοί και οι Έλληνες πολίτες θα πληρώσουν λιγότερα. Και σήμερα ο κόσμος δεινοπαθεί.

Τι λέτε, λοιπόν, για όλα αυτά; Αντί να λύσετε το πρόβλημα -και κλείνω, κύριε Πρόεδρε- επιδοτείτε τα καρτέλ. Επιδοτείτε την αισχροκέρδεια με χρήματα που μαζεύετε από την υπερφορολόγηση των Ελλήνων και τα δίνετε. Δεν το λύνετε το πρόβλημα, το διατηρείτε. Έχω ένα βουνό ποτήρια και επειδή είμαι τρελός, τα πουλάω δέκα χιλιάδες το ένα. Και αντί να μου βάλεις πλαφόν, να μου κρατικοποιήσεις τη ΔΕΗ πάλι, εσύ με αφήνεις να το πουλάω δέκα χιλιάδες και επιδοτείς στον υποψήφιο αγοραστή 9.900 ευρώ! Το πληρώνεις εσύ για να το αγοράσεις! Φοβερά πράγματα! Αυτά κάνετε! Λεφτά του κόσμου, φόροι και δανεικά!

Εμείς λοιπόν -και κλείνω- ζητάμε τώρα την επανακρατικοποίηση της ΔΕΗ, προκειμένου να είναι πάλι ο ισχυρός πυλώνας. Εμείς λέμε «ναι» στην εξυπηρέτηση του ελληνικού λαού, των Ελλήνων πολιτών και όχι στην εξυπηρέτηση των ολιγαρχών.

Ζητάμε τώρα, κύριε Πρόεδρε -και τελειώνω- να ανοίξετε άμεσα τους λιγνίτες. Ακούστε, κύριε Πρόεδρε, μέχρι το 2020 από τις πενήντα τεραβατώρες ρεύματος, η Ελλάδα παρήγαγε τις είκοσι οκτώ με λιγνίτη και τώρα μόλις τις οκτώ.

Κάνατε πολλά λάθη, τα οποία θα τα βρείτε μπροστά σας, δυστυχώς. Όμως, δεν μας ενδιαφέρει το πολιτικό κόστος που θα έχετε εσείς. Μας ενδιαφέρει ότι αφήνετε πίσω καμένη γη.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Τώρα εισερχόμαστε στον δεύτερο κύκλο των ομιλητών, με πρώτη ομιλήτρια την κ. Άννα Μάνη - Παπαδημητρίου από τη Νέα Δημοκρατία.

Αμέσως μετά, τον λόγο θα πάρει ο κ. Χρήστος Σπίρτζης από τον ΣΥΡΙΖΑ.

Παρακαλώ να τηρείται ο χρόνος γιατί είναι πάρα πολλοί οι Βουλευτές οι οποίοι θα μιλήσουν .

Ορίστε, κυρία Παπαδημητρίου, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ένα στοιχείο που χαρακτηρίζει έναν πραγματικό ηγέτη είναι η πολιτική γενναιότητα, το να επιλέγει δηλαδή το δίκαιο και το ωφέλιμο για τη χώρα του και όχι αυτό που συμφέρει τον ίδιο και την παράταξή του. Και εκτιμώ ότι κανείς δεν μπορεί να αμφισβητήσει την πολιτική γενναιότητα του Πρωθυπουργού Κυριάκου Μητσοτάκη, ο οποίος θέτοντας το συμφέρον του τόπου πάνω από το προσωπικό του και το πολιτικό, απευθύνθηκε δημόσια και με απόλυτη ειλικρίνεια ενώπιον του ελληνικού λαού, διαβεβαιώνοντας ότι θα χυθεί άπλετο φως στην υπόθεση της νόμιμης επισύνδεσης του κινητού του κ. Νίκου Ανδρουλάκη και έλαβε μάλιστα άμεσα πρωτοβουλίες, όπως η πράξη νομοθετικού περιεχομένου, με την οποία τέθηκαν πρόσθετες εγγυήσεις στη λειτουργία της Εθνικής Υπηρεσίας Πληροφοριών.

Και ας μην παραβλέπουμε, φυσικά, ότι σήμερα συζητούμε την πρόταση του ΠΑΣΟΚ - Κινήματος Αλλαγής για σύσταση εξεταστικής επιτροπής, επειδή η Νέα Δημοκρατία κατά την πρόσφατη συνταγματική Αναθεώρηση έδωσε στην κοινοβουλευτική μειοψηφία αυτή τη δυνατότητα. Είναι παραδοχή που καταδεικνύει δημοκρατική ευαισθησία, η οποία δεν είναι αποσπασματική ή επιλεκτική, αλλά καθολική και αδιαπραγμάτευτη. Μένοντας πιστή απαρέγκλιτα σε αυτή την κατεύθυνση, θα γίνει διερεύνηση της νόμιμης επισύνδεσης του τηλεφώνου του κ. Ανδρουλάκη στο πλαίσιο που προβλέπεται από το Σύνταγμα, τον νόμο και τον Κανονισμό της Βουλής.

Ωστόσο, κυρίες και κύριοι συνάδελφοι, η διερεύνηση αυτή δεν μπορεί και δεν πρέπει να περιοριστεί μόνο στο σήμερα, όχι διότι η Κυβέρνηση επιδιώκει τον οποιονδήποτε συμψηφισμό, αλλά διότι είναι σημαντικό μέσα από τις εργασίες της εξεταστικής επιτροπής να προκύψει ένα χρήσιμο αποτέλεσμα, μια ουσιαστική ωφέλεια για τη χώρα μας.

Θα πρέπει, λοιπόν, να αναζητηθούν σε βάθος χρόνου τα προβλήματα και οι όποιες παθογένειες της Εθνικής Υπηρεσίας Πληροφοριών και να διατυπωθούν προτάσεις, που θα αφορούν, τόσο τη βελτίωση της λειτουργίας της πιο νευραλγικής υπηρεσίας του κράτους για την εθνική ασφάλεια, την τρομοκρατία και την εξιχνίαση σοβαρών ποινικών αδικημάτων, όσο και το ρυθμιστικό πλαίσιο των νόμιμων επισυνδέσεων, ιδίως όταν αυτές αφορούν πολιτικά πρόσωπα.

Αξίζει βέβαια να σημειωθεί ότι το πλαίσιο αυτό είναι ήδη ένα από τα πλέον αυστηρά στην Ευρώπη, καθώς περιβάλλεται από ισχυρή και ανέλεγκτη δικαστική κρίση, την οποία η Κυβέρνησή μας ενίσχυσε ακόμη περισσότερο με την πρόσφατη πράξη νομοθετικού περιεχομένου, που προέβλεψε την έγκριση των νόμιμων επισυνδέσεων και από δεύτερο εισαγγελέα, εισαγγελέα Εφετών, μια ρύθμιση την οποία να θυμίσω ότι ο ΣΥΡΙΖΑ είχε καταργήσει το 2018.

Πέραν των παραπάνω, άξια αναφοράς φυσικά είναι και η στάση της Αξιωματικής Αντιπολίτευσης και του κ. Τσίπρα ο οποίος στην προ ημερησίας διατάξεως συζήτηση ως άλλος εκπρόσωπος του ΠΑΣΟΚ και του κ. Ανδρουλάκη προσπάθησε να εργαλειοποιήσει το θέμα και να επενδύσει σε μια ακραία τοξική πόλωση. Σε καμμία περίπτωση, όμως, το ζήτημα της διαφύλαξης των θεσμών δεν αφορά μόνο τη Νέα Δημοκρατία ή μόνο τον ΣΥΡΙΖΑ. Είναι ένα ζήτημα υψίστης σημασίας, που αφορά όλα τα κόμματα και πρέπει να αναδειχθεί και να διερευνηθεί μάλιστα στις διαχρονικές του διαστάσεις.

Αναρωτιέμαι και αναρωτιέται ο κάθε Έλληνας πολίτης: Επί προηγούμενων κυβερνήσεων, επί ΣΥΡΙΖΑ δεν γίνονταν παρακολουθήσεις; Όπως είναι ήδη γνωστό, πενήντα τέσσερις χιλιάδες έγιναν επί ημερών ΣΥΡΙΖΑ. Και ας μην ξεχνάμε ότι και συνεργάτες του κ. Τσίπρα είχαν καταγγείλει στο παρελθόν παρακολουθήσεις. Επίσης, να θυμίσω την υποκλοπή των e-mails του Αντιπροέδρου του Συμβουλίου Επικρατείας μία μέρα πριν εξεταστεί η αντισυνταγματικότητα του νόμου Παππά για τις τηλεοπτικές άδειες.

Με αφορμή την τελευταία αναφορά να πω ότι δικοί σας Υπουργοί, κυρίες και κύριοι συνάδελφοι της Αξιωματικής Αντιπολίτευσης, έχουν παραπεμφθεί στο Ειδικό Δικαστήριο, παραβιάζοντας απ’ ό,τι διαφαίνεται, τη θεμελιώδη συνταγματική αρχή της διάκρισης των εξουσιών, στην προσπάθειά τους να παρέμβουν στον χώρο της δικαιοσύνης. Αυτή είναι η δική σας κανονικότητα; Έτσι αντιλαμβάνεστε δηλαδή εσείς τη δημοκρατία; Σε κάθε περίπτωση θα πρέπει να σέβεστε το ειδικό βάρος της λέξεως δημοκρατία.

Κύριε Πρόεδρε, κλείνοντας και απευθυνόμενη προς τους συναδέλφους όλων των κομμάτων, θέλω να τονίσω ότι η προσπάθεια για την προάσπιση των δημοκρατικών θεσμών και του κράτους δικαίου είναι κοινή και μάς αφορά όλους. Στη δημοκρατία μας δεν χωρά καμμία σκιά για κανένα ζήτημα και για τον λόγο αυτόν πρέπει να διορθώσουμε τις όποιες παθογένειες του σήμερα, αλλά και του χθες. Αυτό απαιτούν οι προκλήσεις που αντιμετωπίζει η χώρα μας. Αυτό οφείλουμε στους Έλληνες πολίτες. Οφείλουμε να συνεχίσουμε να πηγαίνουμε την πατρίδα μας μπροστά. Ας συμβάλλουμε, λοιπόν, όλοι μαζί σε αυτήν την προσπάθεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Παπαδημητρίου.

Τον λόγο έχει ο κ. Χρήστος Σπίρτζης και ακολουθεί ο κ. Στάθης Κωνσταντινίδης από τη Νέα Δημοκρατία.

Κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ:** Ευχαριστώ πολύ, κύριε Πρόεδρε.

Αξιότιμοι κυρίες και κύριοι συνάδελφοι, τις πρώτες μέρες της Κυβέρνησης Μητσοτάκη, στις 29 Ιουλίου, ο κ. Γεραπετρίτης εισηγήθηκε και ψηφίσατε τον νόμο του επιτελικού κράτους. Ήταν τότε που η προπαγάνδα Μητσοτάκη έδειχνε μια κυβέρνηση σίγουρη, με σχέδιο, με έτοιμους νόμους, με προεπιλεγμένα πρόσωπα και πολιτικές, μία Κυβέρνηση η οποία ήταν έτοιμη σε όλα.

Σε εκείνη τη συνεδρίαση της Ολομέλειας για το επιτελικό κράτος του ενός ανδρός, χάρισα ένα βιβλίο στον κ. Γεραπετρίτη από το Βήμα του Κοινοβουλίου, το «Λάθος» του Αντώνη Σαμαράκη.

Δεν φανταζόμουν -και κανείς δεν φανταζόταν- ότι ακριβώς τρία χρόνια μετά όλες οι κυπατζίδικες μέθοδοι, όλες οι ασφαλίτικες πρακτικές που περιέγραφε ο Αντώνης Σαμαράκης στο βιβλίο του για τα μαύρα χρόνια της πολιτικής ιστορίας του τόπου θα ήταν τα πεπραγμένα της Κυβέρνησης Μητσοτάκη. Κανείς δεν φανταζόταν ότι ο κ. Μητσοτάκης και οι πρακτικές του θα είχαν φέρει τη χώρα μας στην 108η θέση για την ελευθεροτυπία.

Κανείς δεν φανταζόταν ότι αυτό ήταν το σχέδιό του, αυτό που έλεγε ότι θα μας κερδίσει γι’ αυτά που πιστεύουμε.

Και βέβαια κανείς δεν φανταζόταν ότι μέσα σε τρία χρόνια θα έχουν διαλυθεί διαφανείς διαδικασίες, το Ευρωπαϊκό Δίκαιο για τις δημόσιες συμβάσεις, η Ευρωπαϊκή Σύμβαση για τα Ανθρώπινα Δικαιώματα, ο Χάρτης Θεμελιωδών Δικαιωμάτων, το Σύνταγμα και η λειτουργία της δημοκρατίας.

Κανείς δεν φανταζόταν ότι σε συνεχείς καταγγελίες για παρακολουθήσεις δωδεκάχρονου παιδιού, δημοσιογράφου, του δικηγόρου του, η ΕΥΠ θα είχε επίσημα σήματα για την καταγραφή του ιδεολογικού υπόβαθρου Ελλήνων πολιτών και να μην απαντάει κανείς ούτε στον κοινοβουλευτικό έλεγχο ούτε στον τύπο ούτε σε συνεχείς ερωτήσεις από όλες τις πτέρυγες Αντιπολίτευσης.

Κανείς δεν φανταζόταν ότι θα φτάσετε στην παρακολούθηση του κ. Ανδρουλάκη, στην εσχατιά της αντιδημοκρατικής πρακτικής, να παρακολουθεί ο κ. Μητσοτάκης έναν Ευρωβουλευτή, υποψήφιο πρόεδρο του τρίτου κόμματος του Κοινοβουλίου και να μην έχει το θάρρος, το πολιτικό ανάστημα να αναλάβει τις ευθύνες του. Φτάσατε να λέτε ψέματα ακόμη και στην Επιτροπή Θεσμών και Διαφάνειας και η εικόνα στα κυβερνητικά έδρανα το δείχνει αυτό.

Η ψεύτικη εικόνα, το περίβλημα ενός Πρωθυπουργού μεταρρυθμιστή, άριστου, σύγχρονης δυτικής αντίληψης, που υπηρετεί τον νόμο, την τάξη, τη διαφάνεια, τις διεθνείς συνθήκες έχει καταρρεύσει σε όλο τον κόσμο.

Και όλα αυτά τα κάνατε, μας λέτε, για εθνικούς λόγους.

Έτυχε από φοιτητής να γνωρίζω τον Νίκο Ανδρουλάκη. Μπορεί να διαφωνώ με πάρα πολλά μαζί του, αλλά ο άνθρωπος δεν έχει δώσει δικαίωμα όλα αυτά τα χρόνια να τον θεωρεί κανείς ούτε κατάσκοπο, ούτε πράκτορα, ούτε τρομοκράτη, ούτε συνεργάτη του οργανωμένου εγκλήματος.

Και μας λέτε ότι έγινε για εθνικούς λόγους νόμιμα, αλλά ήταν λάθος. Γιατί ήταν λάθος αφού ήταν νόμιμο; Εσείς τα λέτε. Τι ήταν λάθος; Η τοποθέτηση του κ. Κοντολέοντος στην ΕΥΠ; Και ρωτάμε: Είναι μόνο ο κ. Κοντολέων; Ο υποδιοικητής, που είναι και σήμερα, και όλη η ομάδα που βάλατε στην ΕΥΠ, δεν ήταν στενοί συνεργάτες και στελέχη της Νέας Δημοκρατίας; Ο υποδιοικητής της ΕΥΠ δεν ήταν διευθυντής του κ. Μητσοτάκη στο Υπουργείο Διοικητικής Μεταρρύθμισης και διευθυντής της Κοινοβουλευτικής Ομάδας της Νέας Δημοκρατίας; Οι υπόλοιποι που στείλατε εκεί, σε διακριτές θέσεις, ακόμη και υπηρεσιακά στελέχη, πήγαιναν στην ΕΥΠ; Ρωτάμε. Τους εξαφανίσατε μετά την παραίτηση Κοντολέοντος;

Και βλέπουμε, κύριε Πρόεδρε, για να μην ξεχνιόμαστε, τι έδιναν στον τύπο το 2020 για την ΕΥΠ: «"Υπερκοριός”. Αγορά σύγχρονου «υπερκοριού». Ίδρυση Κέντρου Τεχνολογικής Υποστήριξης, Ανάπτυξης και Καινοτομίας, με συνεργασία πρακτόρων με πανεπιστήμια». Αυτές ήταν οι συνεργασίες με πανεπιστήμια;

Τέλος, επειδή διαβάζουμε για εθνικούς λόγους, να πω ότι για «εθνικούς λόγους» έγιναν εγκλήματα στη χώρα μας. Και επειδή το μήλο κάτω από τη μηλιά θα πέσει, να σας θυμίσω ότι σε προανακριτική επιτροπή στη Μεταπολίτευση προέκυψε ότι παρακολουθούνταν ο κ. Έβερτ, ο κ. Γεράσιμος Κουρής, ο Ανδρέας Παπανδρέου, ο Γεώργιος Ράλλης, από την κυβέρνηση Κωνσταντίνου Μητσοτάκη. Στοιχεία -το «ΒΗΜΑ» τα γράφει- αποδεικνύουν ότι ο Κωνσταντίνος Μητσοτάκης έφτιαξε μία ιδιωτική ΕΥΠ πριν αναλάβει και προκειμένου να αναλάβει την κυβέρνηση. Το ίδιο κάνατε και εσείς; Από πότε παρακολουθείτε τους πολιτικούς σας αντιπάλους;

Κυρίες και κύριοι συνάδελφοι, πριν τις αποκαλύψεις αν σας ρωτούσαν εσάς, που είστε άριστοι, αν σας έβαζαν το πρότζεκτ να κάνετε έναν κατάλογο νόμιμων παρακολουθήσεων για εθνικούς λόγους για δημοσιογράφους και πολιτικούς, σε τι θέση θα είχατε τον κ. Κουκάκη; Σε τι θέση τον κ. Ανδρουλάκη; Πριν τις αποκαλύψεις.

Αυτό δείχνει ότι όλοι μας μες στην Αίθουσα και έξω από την Αίθουσα, όλοι οι πολίτες, οι πολιτικοί, οι δημοσιογράφοι, οι επιχειρηματίες, αισθάνονται ότι παρακολουθούνται από το καθεστώς Μητσοτάκη, αισθάνονται ότι αυτό που κάνετε σε όλα τα μέτωπα, να σκορπάτε τον φόβο, να καλλιεργείτε τον φόβο και να διασπείρετε τον τρόμο, γίνεται κι εδώ. Ρωτάμε, μιας και την Παρασκευή ο κ. Μητσοτάκης δεν απάντησε σε τίποτα: Ποιους άλλους παρακολουθείτε; Ποιους άλλους πολιτικούς, ποιους δημοσιογράφους, ποιους επιχειρηματίες, ποια γραφεία, ποιες κατοικίες, ποια κλιμακοστάσια, ποια e-mail;

(Χειροκροτήματα από την πτέρυγα του ΣΥΡΙΖΑ)

Στηρίζουμε την πρόταση για εξεταστική επιτροπή για την αλληλουχία των πράξεων που έχετε κάνει. Διότι για εθνικούς λόγους, αγαπητοί συνάδελφοι και συναδέλφισσες, -κι έδωσαν μάχη κάποια στελέχη της Νέας Δημοκρατίας στη Μεταπολίτευση για να μην αναπαραγάγουν το μαύρο παρελθόν της πολιτικής ιστορίας της παράταξής σας και να μπει η δημοκρατία- για εθνικούς λόγους λοιπόν είχαμε στο παρελθόν την εκτέλεση για κομμουνιστική κατασκοπία του Μπελογιάννη και των υπόλοιπων αγωνιστών. Είχαμε ό,τι κάνατε κι εσείς. «ΒΡΑΔΥΝΗ»: «Πρόκληση ταραχών η σημερινή παράνομος συγκέντρωση». Απαγορεύατε τις συγκεντρώσεις. «Απεκαλύφθη τέλεια συνεργασία της Ένωσης Κέντρου και των κομμουνιστών». Είχαμε την υπόθεση Ασπίδα, ναύαρχε. Είχαμε τους φακέλους. Θα τα καταθέσω, να υπάρχουν και στα Πρακτικά, για να μην ξεχνιόμαστε. Δεν υπάρχουν εκπτώσεις στους φακέλους, δεν υπάρχουν εκπτώσεις στη δημοκρατία σε τέτοια ζητήματα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε, έχετε φτάσει τα οκτώ λεπτά.

**ΧΡΗΣΤΟΣ ΣΠΙΡΤΖΗΣ:** Ολοκληρώνω, κύριε Πρόεδρε.

Και επειδή το μήλο κάτω από τη μηλιά θα πέσει, όχι μόνο για τον κ. Μητσοτάκη και την παράταξή σας αλλά και για τη δική μας παράταξη, εμάς οι γονείς μας, οι παππούδες μας, μας μεγάλωσαν με τα βιώματά τους για παρακολουθήσεις, χαφιέδες, διώξεις και εκφοβισμούς. Δεν φοβόμαστε και δεν εκβιαζόμαστε!

Τελειώνω με το εξής. Στηρίζουμε την πρόταση για εξεταστική επιτροπή για τις παρακολουθήσεις, που έκανε η Κυβέρνηση Μητσοτάκη, γιατί η αλαζονεία σας, η έπαρση, το αίσθημα ότι τίποτα και κανείς δεν σας αγγίζει, σας οδήγησαν σε αντιδημοκρατική εκτροπή. Τουλάχιστον μιλήστε κι εσείς, αγαπητοί συνάδελφοι και συναδέλφισσες της Νέας Δημοκρατίας. Καταργήστε τον νόμο του επιτελικού κράτους, καταργήστε τον νόμο της ΑΔΑΕ, φέρτε πίσω τα στελέχη της ΕΥΠ που εκδιώξατε, διακόσια πενήντα στελέχη, μαζέψτε τους δοτούς που έχετε βάλει στην ΕΥΠ, για να μην έχετε κι εσείς ευθύνη.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ πολύ, κύριε Σπίρτζη, έχουμε πολλούς ομιλητές και θα πάμε μεσάνυχτα.

**ΧΡΗΣΤΟΣ ΣΠΙΡΤΖΗΣ:** Τελειώνω, κύριε Πρόεδρε.

Ευχόμαστε στον κ. Μητσοτάκη γρήγορη αναχώρηση. Δεν θα αφήσουμε κανέναν να ανατρέψει τη δημοκρατία, το κράτος δικαίου και τα ανθρώπινα δικαιώματα.

Ευχαριστώ πολύ.

(Στο σημείο αυτό ο Βουλευτής κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θα μιλήσω κι εγώ δέκα λεπτά!

**ΠΡΟΕΔΡΕΥΩΝ (Χαράλαμπος Αθανασίου):** Κύριοι συνάδελφοι, τι να κάνω, να κλείσω το μικρόφωνο; Δεν διευθύνετε εσείς τη συζήτηση εν πάση περιπτώσει. Έχετε δίκιο μεν για τον χρόνο, αλλά σας παρακαλώ πολύ. Είπα στην αρχή, πριν μπούμε στον δεύτερο κύκλο ομιλητών, ότι παρακαλώ όλους να τηρείται ο χρόνος γιατί έχουμε πολλούς ομιλητές. Η λύση η άλλη, όταν κανείς δεν σέβεται και τους υπόλοιπους από τους συναδέλφους που θα έρθουν, τι είναι; Να κλείσω το μικρόφωνο. Ε, δεν είναι σωστό.

Τον λόγο έχει ο κ. Ευστάθιος Κωνσταντινίδης από τη Νέα Δημοκρατία και αμέσως μετά ακολουθεί η κ. Ευαγγελία Λιακούλη από το Κίνημα Αλλαγής.

Κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η ιδιαιτερότητα της εξεταζόμενης υπόθεσης, διαστάσεις της οποίας εμπίπτουν πιθανότατα σε πεδία με ευαίσθητες και διαβαθμισμένες πληροφορίες, επιβάλλει την επίδειξη από όλους μας της μέγιστης σοβαρότητας και υπευθυνότητας. Δυστυχώς όμως, για μια ακόμα φορά, δεν βλέπουμε από την αντιπολίτευση την ψύχραιμη και απροκατάληπτη προσέγγιση που αρμόζει στις περιστάσεις.

Το λέω αυτό διότι κάποια κόμματα, ενώ δήθεν κόπτονται για τη θεσμικότητα και τη νομιμότητα, την ίδια ώρα προκαλούν ωμά για την παραβίασή τους. Γιατί πρακτικά αυτό που ζητάτε, κυρίες και κύριοι του ΚΙΝΑΛ και του ΣΥΡΙΖΑ, να δημοσιοποιηθούν δηλαδή απόρρητα στοιχεία, είναι άτοπο, ανεδαφικό και παράνομο.

Έχουν ακουστεί πολλά σε αυτή τη διαδικασία. Επιτρέπεται η επισύνδεση; Δεν επιτρέπεται; Σε βάρος Βουλευτών; Ας δούμε όμως τελικά τι λέει ο νόμος. Να τα κάνουμε λιανά, να τα καταλάβει και ο κόσμος. Πρώτα από όλα, ποια στοιχεία προϋποθέτει η διάταξη του ν.2225/1994 για την άρση του απορρήτου για εθνικούς λόγους; Το όργανο που τη διατάσσει, τη δημόσια αρχή που τη ζητάει, τον σκοπό, τα μέσα επικοινωνίας στα οποία επιβάλλεται, τον χώρο και τη διάρκεια εφαρμογής της και τον χρόνο που αυτή αποφασίζεται.

Τι δεν περιέχει, σε αντίθεση με τη διάταξη για την άρση των κοινών ποινικών εγκλημάτων; Ονόματα και αιτιολογία. Πώς, συνεπώς, ζητάτε να αναφερθούν στοιχεία τα οποία δεν προβλέπονται από τον νόμο;

Όμως γιατί δεν γίνονται γνωστά θα διερωτηθεί κάποιος; Μήπως τα αφαίρεσε από τον νόμο η Κυβέρνηση της Νέας Δημοκρατίας; Όχι βέβαια. Τόσο στην αρχική του μορφή, του 1994, όσο και στις τέσσερις τροποποιήσεις που ακολούθησαν στο άρθρο 5, το 2003, το 2007, το 2016 και το 2021, τα στοιχεία της εισαγγελικής διάταξης για την άρση του απορρήτου για εθνικούς λόγους, για λόγους ασφαλείας, έμειναν τα ίδια κι απαράλλαχτα.

Θέλατε να περιλαμβάνει ονόματα, κυρίες και κύριοι του ΣΥΡΙΖΑ; Γιατί δεν το προβλέψατε; Θέλατε ειδική αιτιολόγηση, κυρίες και κύριοι του ΚΙΝΑΛ; Γιατί δεν την επιβάλατε; Θέλατε πρόσθετες εγγυήσεις ή μήπως και γνωστοποίηση της πηγής; Γιατί δεν την καθιερώσατε;

Ξέρετε όμως γιατί ο νομοθέτης δεν διανοήθηκε ποτέ να συμπεριλάβει στον νόμο -και ορθώς- τέτοια στοιχεία; Διότι θα προσέκρουαν στην απόρρητη και επείγουσα διαδικασία. Διότι ο νόμος και η πραγματικότητα επιβάλλουν έγκριση εντός εικοσιτετραώρου. Μιλάμε για εθνική ασφάλεια, για διεθνή τρομοκρατία, για υβριδικές απειλές, για κυβερνοεπιθέσεις, καταστάσεις που χρήζουν άμεσης αντιμετώπισης.

«Εντάξει, αλλά και κατά Βουλευτών;» διερωτήθηκαν κάποιοι. Ναι, γιατί το Σύνταγμα και ο νόμος δεν μας εξαιρούν ρητά, όπως θα απαιτούσε μια τέτοια διάκριση, κι αν ακόμα αυτή θα μπορούσε να γίνει ανεκτή.

Και μετά, ποιος το λέει ότι τα πολιτικά και πολιτειακά ακόμα πρόσωπα δεν μπορούν να εμπλακούν σε πράξεις κατά της εθνικής ασφάλειας, εν γνώσει ή εν αγνοία τους; Το αντίθετο μάλιστα. Δείτε το άρθρο 49 του Συντάγματος, που αναφέρεται στο έγκλημα της εσχάτης προδοσίας από Πρόεδρο της Δημοκρατίας.

Εκεί ακριβώς όμως έγκειται η ανάγκη για πρόσθετες δικλείδες και εχέγγυα, τα οποία ζήτησε ο κύριος Πρωθυπουργός, προκειμένου ακριβώς να αποφευχθεί κάθε κίνδυνος κατάχρησης αλλά και να προστατευθεί το κύρος και η αξιοπιστία της Εθνικής Υπηρεσίας.

Όμως, ξέρετε κάτι; Απόλυτη προστασία της επικοινωνίας των Βουλευτών δεν νοείται και για έναν άλλο πολύ απλό λόγο: Διότι οι επικοινωνίες προϋποθέτουν δύο, και μπορεί μεν να προστατεύεται το δικό μου το τηλέφωνο αλλά δεν προστατεύεται το τηλέφωνο του συνομιλητή μου. Ουσιαστικά λοιπόν οδηγείται σε άτοπο αυτή η πρόβλεψη.

Για να επιστρέψουμε όμως στον νόμο και στις αιτιάσεις που έχουν ακουστεί, λέει πουθενά αυτός ότι στη διαδικασία άρσης λαμβάνει γνώση των στοιχείων του ελέγχου κάποιο πολιτικό πρόσωπο, είτε η υπηρεσία υπάγεται στον υπουργό είτε υπάγεται στον πρωθυπουργό; Και πάλι η απάντηση είναι «όχι». Συνεπώς, πώς αξιώνετε να γνωρίζει ο σημερινός Πρωθυπουργός; Ξέρετε κάτι που δεν ξέρουμε; Όχι. Υποθέτετε, αυθαιρετείτε.

Αλλά να προσχωρήσω. Κι αν ακόμα υποτεθεί ότι μια τέτοια υπόθεση είχε τεθεί υπ’ όψιν ενός πολιτικού προσώπου, θα είχε αυτός το δικαίωμα να αποκαλύψει ή να δημοσιοποιήσει τα στοιχεία της; Εδώ η απάντηση είναι ακόμα πιο κατηγορηματική, δύο φορές «όχι»: Θα διέπραττε βαρύτατο πλημμέλημα ή και κακούργημα.

Στην πράξη αυτό ζητάτε. Το κάνετε όμως εκ του πονηρού και εκ του ασφαλούς. Ξέρετε ότι αυτά τα ερωτήματα δεν μπορούν να απαντηθούν για λόγους πραγματικούς, αντικειμενικούς και νομικούς και γι’ αυτό τα ξεφουρνίζετε με περισσή ευκολία. Διότι στην πραγματικότητα δεν αναζητάτε απαντήσεις, κυρίες και κύριοι του ΚΙΝΑΛ. Νομίζετε ότι βρήκατε την πηγή για πολιτικά οφέλη και το κάνετε α λα ΣΥΡΙΖΑ. Αισθάνεστε, φαίνεται, ότι για να τους ανταγωνιστείτε πρέπει να τους αντιγράψετε. Να ξέρετε όμως ότι ο κόσμος, και σε αυτές τις περιπτώσεις, προτιμά το πρωτότυπο από το αντίγραφο.

Εμείς, κυρίες και κύριοι συνάδελφοι, δεν θέλουμε να ελέγξουμε τους αρμούς της εξουσίας. Δεν νιώθουμε την ανάγκη να τελειώσουμε τους πολιτικούς μας αντιπάλους. Δεν κατασκευάζουμε ενοχοποιητικά στοιχεία. Δεν πιστεύουμε ότι δεν αρκεί η απλή εναλλαγή στην εξουσία. Παρά την κακοπιστία που έχει επιδειχθεί, προσερχόμαστε με αληθή διάθεση για τη διερεύνηση των αιτιών και την αναζήτηση των θεσμικών κενών αλλά και με προτάσεις για τη βελτίωση της λειτουργίας της Εθνικής Υπηρεσίας, ταυτόχρονα με τη θωράκιση του κράτους δικαίου.

Δεν μπορούμε, όμως, φυσικά να υπερψηφίσουμε το κατηγορητήριο αντί αιτήματος που καταθέσατε για τη διενέργεια εξεταστικής επιτροπής. Να ξέρετε πάντως, ότι η προσπάθεια υπερδιόγκωσης αυτής της υπόθεσης, όχι μόνο αφήνει ασυγκίνητους τους συμπολίτες μας, αλλά δεν ωφελεί και τη χώρα σε μια περίοδο που βρίσκεται αντιμέτωπη με πολλές και ποικίλες προκλήσεις.

Τούτη την ώρα, η Ελλάδα χρειάζεται ασφάλεια και σταθερότητα. Όποιος ελπίζει για το αντίθετο ματαιοπονεί. Η Κυβέρνηση του Κυριάκου Μητσοτάκη εγγυάται και τα δύο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):**  Κι εγώ σας ευχαριστώ.

Η κ. Ευαγγελία Λιακούλη από το Κίνημα Αλλαγής έχει τον λόγο και αμέσως μετά η κ. Μαρία Κεφάλα από τη Νέα Δημοκρατία.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, με ξεχάσατε, έχω ζητήσει τον λόγο.

**ΠΡΟΕΔΡΕΥΩΝ (Χαράλαμπος Αθανασίου):**  Συγγνώμη, έχει ζητήσει τον λόγο ο Κοινοβουλευτικός Εκπρόσωπος της Νέας Δημοκρατίας πριν από λίγο. Συγγνώμη, κύριε Βρούτση, δεν σας σημείωσα, θα λάβετε τον λόγο αμέσως μετά.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Την ανοχή σας γιατί είμαστε και επισπεύδοντες της συζήτησης. Έτσι δεν είναι; Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μοναχικέ κύριε Υφυπουργέ, σήμερα, θλιβερή η εικόνα που παρουσιάζει η Κυβέρνηση στην προσπάθειά της, στην εναγώνια προσπάθεια να υποβαθμίσει ένα θέμα που βοά ο τόπος.

Όταν χάνετε τη μάχη του καφενείου, όταν αυτό που κυριαρχεί στις παρέες των χωριών που επισκεπτόμαστε το καλοκαίρι και τώρα, είναι αυτό, τι να κάνετε; Και μόνος σας να μείνετε, όσα και να ακούσετε, καθ’ ύλην αρμόδιος Υπουργός είστε, τίποτα κι εσείς δεν κάνατε, ενώ είστε στη δικαιοσύνη και θα έπρεπε τώρα να έχετε πάρει πρωτοβουλίες και να έχετε αναδείξει το θέμα. Ο κόσμος βοά με πάνω από τριάντα περιπτώσεις παρακολουθήσεων από το «Predator» κι εσείς τον ύπνο του δικαίου. Απολύτως τίποτα.

Αυτό είναι το σύστημα που έχουμε σήμερα εδώ και το γεγονός ότι στην Ολομέλεια του ελληνικού Κοινοβουλίου φέρνουμε θέμα σύστασης εξεταστικής επιτροπής για την παρακολούθηση του Ανδρουλάκη, είναι μια βαθιά πληγή για το πολιτειακό σύστημα και το κράτος δικαίου. Είναι ήττα, κύριοι της Κυβέρνησης, για τη χώρα, για τους θεσμούς και για την πρόοδο. Είναι καθαρά χτύπημα στο μαλακό υπογάστριο της δικαιοσύνης και της δημοκρατίας που πληγωμένη και ρακένδυτη ανάμεσά μας περπατάει και λέει «για ποιο λόγο τόση υποκρισία, ασέβεια, ανηθικότητα, έχθρα, διχασμός και μίσος στο βωμό της εμμονικής εξουσίας και της άμετρης αλαζονείας της Κυβέρνησης;».

Σας πείραξε που σας τα είπε, κύριε Πρωθυπουργέ ο Κλαπ στους «New York Times», τους είχατε δικούς σας. Όμως τι είπε; Είπε ότι είναι ακριβώς αυτή η ίδια η δημοκρατία για την οποία εσείς, κύριε Μητσοτάκη, μόλις τον Μάιο αναλύατε με στόμφο το νόημά της στο Αμερικάνικο Κογκρέσο, μιλώντας για τη σημασία της διατήρησης των δημοκρατικών αξιών και της καταπολέμησης της αυταρχικής υπερβολής, τονίζοντας επί σαράντα -παρακαλώ- ολόκληρα λεπτά την αναγκαιότητα της κοινωνικής εμπιστοσύνης και των ισχυρών θεσμών, επικαλούμενος μάλιστα τους αρχαίους και επισημαίνοντας, ανάμεσα σε θερμά τότε χειροκροτήματα, ότι θεωρούσαν την αλαζονεία -προσέξτε κύριε Υπουργέ, την αλαζονεία- τον εξτρεμισμό -προσέξτε, τον εξτρεμισμό- και την υπερβολή τις χειρότερες απειλές για τη δημοκρατία.

Και αναρωτιούνται τώρα οι «New York Times» -και σας πειράζει- για εσάς προσωπικά, κύριε Μητσοτάκη, γιατί δεν νιώθετε το ίδιο. Διότι, όπως επαναλάμβανε διαρκώς ο Ισοκράτης, «δεν αρκεί να επικαλείστε τους ενάρετους αλλά να τους μιμείσθε κιόλας».

Κι εμείς που και τότε δεν σταθήκαμε σαν άλλους μικρόψυχοι, αλλά αναφερθήκαμε με εθνικό πρόσημο στη στιγμή σας στο Κογκρέσο, τώρα που το λούστρο έφυγε οριστικά και τα λόγια αποδείχθηκαν έωλα, σας ρωτάμε λοιπόν: Για ποιο λόγο κουρελιάσατε την δημοκρατία, για ποιον λόγο ευτελίσατε τους θεσμούς, δηλητηριάσατε τον τόπο και διχάσατε τους πολίτες;

Μετά από τόσο μεγάλες περιπέτειες για τον λαό και τη χώρα, μετά από τόσες θυσίες, μετά από τόσο δύσκολη καθημερινότητα για τους πολλούς, αντί να σφυρηλατήσετε εσείς την πολιτική ενότητα, να ενώσετε και να συνθέσετε, να αναδημιουργήσετε την Ελλάδα του μέλλοντος, των ανοιχτών οριζόντων και των μεγάλων προοπτικών, τι επιλέξατε; Επιλέξατε να στοχοποιήσετε τους αντιπάλους, να τους καταστήσετε ομήρους, να τους έχετε του χεριού σας. Με άλλα λόγια, γι’ αυτό τον παρακολουθούσατε. Να τους έχετε χωρίς επιχειρήματα και γόνιμη αντιπαράθεση μαζί σας, με σκοτεινές μεθόδους που ξεκινούσαν από τα καφάο και φτάνουν μέχρι τα παπλώματα.

Για ποιο λόγο επιλέξατε συγκεκριμένα να ισοπεδώσετε πολιτικά και ηθικά τον Νίκο Ανδρουλάκη, έναν νέο και φέρελπι πολιτικό ηγέτη που γνωρίζει τα διεθνή δεδομένα, που έχει μελετήσει σε βάθος τα ευρωπαϊκά και που προφανέστατα σας φοβίζει η δυσκολία που σας δημιουργεί, όταν εσείς για όλα τα μεγάλα ζητήματα του τόπου αναφέρεστε πολύπλοκα γενικώς και αορίστως, την ώρα που εκείνος μιλάει απλά, ειδικώς όμως και συγκεκριμένα, ζητώντας απαντήσεις τις οποίες ποτέ δεν έχετε;

Είναι σαφές και προφανές ότι η μεγάλη ανησυχία έρχεται από το μέλλον, από αυτό που βλέπετε να έρχεται μπροστά σας. Ούτε το όνομά του, λοιπόν, θυμίζει τίποτα από το παρελθόν ούτε κανένας γόνος τζακιού είναι, κανείς δεν του χάρισε τίποτα ούτε έκανε πολιτική μοιρασιά και συμφωνία για να είναι Πρωθυπουργός. Παλεύει με αρχές και αξίες στο στίβο της πολιτικής και της ζωής, αυτή τη ζωή που υπονομεύσατε με τον πιο βάρβαρο τρόπο, σκορπίζοντας, βέβαια, και ένα μαύρο σύννεφο πάνω από το πολιτικό σκηνικό. Καταλάβατε και εσείς και εμείς ότι τίποτα πια δεν είναι ίδιο.

Ποιος μπορεί να είναι πια ανυποψίαστος μαζί σας; Ποιος μπορεί να πιστέψει λέξη από εσάς; Ποιος μπορεί να δικαιολογήσει τις αντιφάσεις, τα οξύμωρα, τα παράλογα, τα ανήκουστα, τα πρωτοφανή αλλά και τα κοινότυπα ακόμα;

Νόμιμη, λέτε, η παρακολούθηση του Ανδρουλάκη. Παρ’ όλα αυτά θα τη σταμάταγε αν την ήξερε ο Πρωθυπουργός. Ο κ. Γεραπετρίτης δηλώνει σήμερα ότι δεν γνωρίζει απολύτως τίποτα ούτε για τους εθνικούς λόγους που έγινε αυτό, αλλά ο Πρωθυπουργός χθες είπε ότι κανένας πρωθυπουργός δεν μπορεί να γνωρίζει τι κάνει η ΕΥΠ. Τότε γιατί την πήρε ως πολιτικός προϊστάμενος στα χέρια του την ΕΥΠ; Για να μην την γνωρίζει;

Και ο κ. Γεραπετρίτης μας έσκασε και το καλό το μυστικό σήμερα, λέγοντας ότι ουδέν βγήκε από την παρακολούθηση αυτή για τον πολιτικό Αρχηγό. Εμένα, κύριε Μητσοτάκη, γιατί με παρακολουθούσατε, προσωπικά; Εγώ ήμουν από αυτούς που συνομιλούσα με τον κ. Ανδρουλάκη κατά τη διάρκεια της προεκλογικής περιόδου, όπως και οι συνάδελφοί μου Βουλευτές, όπως και πολλοί φίλοι, πολλά μέλη του κόμματος, δημοσιογράφοι ίσως. Εμείς; Και εμείς για λόγους εθνικής ασφαλείας; Και οι χιλιάδες άνθρωποι τους οποίους παρακολουθούσατε μαζί με τις επισυνδέσεις του κ. Ανδρουλάκη; Και μετά τολμάτε να λέτε από αυτό το Βήμα ότι δεν είναι μεγάλο σκάνδαλο, σκάνδαλο ολκής, το οποίο πλέον υπονομεύει τους θεσμούς, τη δικαιοσύνη, αλλά και την ίδια σας την ύπαρξη;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σιγήν ιχθύος, όμως, και για ένα πολύ μεγάλο άλλο θέμα, για το «Predator», για το οποίο βοά η Ευρωπαϊκή Ένωση και θα πάρει τις πρωτοβουλίες σε λίγο και θα τις βρείτε μπροστά σας, γιατί εσείς, κύριε Υφυπουργέ της Δικαιοσύνης, δεν τις παίρνετε τις πρωτοβουλίες. Το Υπουργείο Δικαιοσύνης δεν τις παίρνει τις πρωτοβουλίες, το Υπουργείο Εξωτερικών δεν τις παίρνει τις πρωτοβουλίες, ο Πρωθυπουργός δεν τις παίρνει τις πρωτοβουλίες και όλοι γνωρίζουμε ότι ο διευθύνων της Google, όχι εμείς, όχι το ΠΑΣΟΚ, βγαίνει δημόσια, σε ανύποπτο παρακαλώ χρόνο, το Μάη και το Γενάρη του 2021 και 2022 και λέει ότι βεβαίως και κατοικοεδρεύει στην Ελλάδα και βεβαίως, παρακολουθεί πληθώρα προσώπων και βεβαίως δεν γνωρίζουμε κατά ποιο τρόπο μισθώνονται οι υπηρεσίες και με ποιους συνδέεται, σε ό,τι αφορά τουλάχιστον την ΕΥΠ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Λιακούλη, ολοκληρώστε παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, σας παρακαλώ τον μέσο όρο και των υπολοίπων ομιλητών, με την ανοχή και την ευγένειά σας πάντα.

**ΠΡΟΕΔΡΕΥΩΝ (Χαράλαμπος Αθανασίου):** Γύρω στα έξι λεπτά μιλάνε όλοι, μόνο ο κ. Σπίρτζης πήγε στα οχτώ. Μιλήστε κι εσείς οχτώ, εντάξει.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ.

Κύριε Πρωθυπουργέ, γιατί μας κλείσατε προχθές το μάτι λοξά και μας είπατε ότι ξέρει ο κ. Ανδρουλάκης ότι δεν μπορώ να δημοσιοποιήσω τους εθνικούς λόγους, να έρθει να τους μάθει; Από ποιους να τους μάθει; Από εσάς που δεν έχετε επικοινωνία με την ΕΥΠ; Από τον κ. Γεραπετρίτη που δεν έχει κανένα θεσμικό ρόλο να πληροφορηθεί από την ΕΥΠ; Να γίνει συμμέτοχος μιας παράνομης διαδικασίας; Να μάθει αυτό που μας είπε σήμερα ο κ. Γεραπετρίτης, ότι δεν υπάρχει; Τι μας λέτε τελικά; Τι μας λέτε;

Και κοιτάξτε να δείτε, αυτά που λέτε κλείνοντας τα μάτια, δεν μπορείτε να τα λέτε εσαεί, διότι τα λέτε σε Βουλευτές του ελληνικού Κοινοβουλίου της Ελληνικής Δημοκρατίας, που υπηρετούμε ένα κόμμα, έναν πυλώνα δηλαδή της δημοκρατίας, με έναν αρχηγό που πρέπει κι εμείς να ξέρουμε αν είναι τρομοκράτης, αν είναι κατάσκοπος, που δεν είναι, μας είπε ο κ. Γεραπετρίτης, αλλά και που μπορεί να είναι μας είπε ο κ. Μητσοτάκης.

Αποφασίστε μεταξύ σας πόσο πολύ χαμένα τα έχετε, λοιπόν.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Ευχαριστώ πολύ, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Αυτό που θέλω να πω, κύριε Πρόεδρε -μία φράση μόνο να πω, σας παρακαλώ πολύ- είναι ότι αποκαλύφθηκε μέσω της ιστορίας του κ. Ανδρουλάκη ότι έχουμε ζητήματα με το Κομμουνιστικό Κόμμα Ελλάδας, που το συμπεριλάβαμε στην πρότασή μας, θέματα με τον δημοσιογράφο Κουκάκη και άλλες υποθέσεις, οι οποίες πρέπει να διαλευκανθούν πλήρως.

Αυτό που λέμε εμείς, κύριε Πρόεδρε, σε όλους τους τόνους είναι ότι ποτέ δεν πρόκειται να έρθει η λύτρωση σε αυτή την υπόθεση, αν δεν υπάρχει πρώτα η κάθαρση. Είναι μονόδρομος. Όσο να κλείσετε τα μάτια, όσο να κλείσετε τα αυτιά, η πορεία είναι δεδομένη και δεν έχει επιστροφή μέχρι το τέλος.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Γιάννης Βρούτσης. Δεν ξέρω αν έρθει ο πρώην Πρωθυπουργός, ο κ. Παπανδρέου. Αν έρθει ο κ. Παπανδρέου, θα μιλήσει αμέσως μετά τον κ. Βρούτση.

Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, παρακολουθώ από το πρωί τη διεξαγωγή της συζήτησης και επιτρέψτε μου, ως ένα πολιτικό στέλεχος της κυβερνώσας παράταξης, της Νέας Δημοκρατίας, που ανήκω σε αυτή την παράταξη από τότε που αισθάνομαι την πολιτική ζωή του τόπου, να απευθυνθώ προς όλα τα κόμματα της Αντιπολίτευσης και προς τους Βουλευτές οι οποίοι μίλησαν ή και θα μιλήσουν και να πω αυτό που αυθόρμητα από τον κόσμο που παρακολουθεί εδώ και χρόνια την πολιτική ζωή του τόπου βγαίνει: Την τιμή, την υπόληψη και το κύρος της Νέας Δημοκρατίας ούτε κανείς μπορεί να το θίξει ούτε να το αμαυρώσει. Και το λέω αυτό, γιατί ειπώθηκαν πράγματα ανυπόστατα.

Ειπώθηκαν πράγματα, κυρίες και κύριοι συνάδελφοι, τα οποία δεν έχουν να κάνουν με τη συζήτηση, που διεξάγεται σήμερα και το περιεχόμενο της ημερήσιας διάταξης. Κρατώ στα χέρια μου την πρόταση για σύσταση της εξεταστικής επιτροπής, όπως την κατέθεσε το ΠΑΣΟΚ. Είναι πρόταση για σύσταση εξεταστικής επιτροπής; Δεν είναι πρόταση για σύσταση εξεταστικής επιτροπής. Είναι πόρισμα της εξεταστικής επιτροπής. Αυτά τα οποία αναγράφει εδώ μέσα, σε αυτό το πολυσέλιδο υπόμνημα η Κοινοβουλευτική Ομάδα του ΠΑΣΟΚ εμπεριέχουν και αποτελέσματα.

**ΓΕΩΡΓΙΟΣ ΜΟΥΛΚΙΩΤΗΣ:** Όχι.

**ΙΩΑΝΝΗΣ ΒΡΟΥΤΣΗΣ:** Έχουν δικάσει, έχουν προδικάσει και έχουν βγάλει τα δικά τους συμπεράσματα πριν γίνει η διεξαγωγή της εξεταστικής επιτροπής.

**ΓΕΩΡΓΙΟΣ ΜΟΥΛΚΙΩΤΗΣ:** Όχι, δεν είναι έτσι.

**ΙΩΑΝΝΗΣ ΒΡΟΥΤΣΗΣ:** Έτσι είναι, κύριοι συνάδελφοι.

**ΓΕΩΡΓΙΟΣ ΜΟΥΛΚΙΩΤΗΣ:** Δεν είναι έτσι.

**ΙΩΑΝΝΗΣ ΒΡΟΥΤΣΗΣ:** Και γι’ αυτό, η Νέα Δημοκρατία με απόλυτη ευθύνη στους δημοκρατικούς θεσμούς και επειδή δεν σηκώνουμε ούτε μύγα στο σπαθί μας και επειδή από τον Πρωθυπουργό, τον Κυριάκο Μητσοτάκη, μέχρι όλη την Κοινοβουλευτική Ομάδα έχουμε πει «όλα στο φως, τίποτα στη σκιά» και επειδή αυτό το θεσμικό πλαίσιο η Νέα Δημοκρατία, ως Κυβέρνηση, δημιούργησε στη συνταγματική Αναθεώρηση, δηλαδή να μπορεί και η Μειοψηφία να δημιουργεί εξεταστική επιτροπή -δεν υπήρχε αυτό, κύριοι συνάδελφοι, η Νέα Δημοκρατία με τη δημοκρατική της ευαισθησία το έφερε στο Σύνταγμα, η Κυβέρνηση αυτή- είπαμε ότι δεν θα εμποδίσουμε τη διεξαγωγή της εξεταστικής επιτροπής. Και το «παρών» ακριβώς αυτό το στοιχείο εμπεριέχει. Δεν την εμποδίζουμε, αλλά δεν μπορεί να συμβαδίσουμε με πόρισμα εξεταστικής επιτροπής.

Διότι αυτά τα οποία λέγονται, κυρίες και κύριοι συνάδελφοι του ΠΑΣΟΚ, ουσιαστικά βγάζουν και το πόρισμα και καταδικάζουν και βγάζουν και το αποτέλεσμα.

Σήμερα η συζήτηση η οποία διεξάγεται είναι εάν και κατά πόσο πρέπει να πάμε σε μια εξεταστική επιτροπή και εκεί έπρεπε να είναι οι τοποθετήσεις. Εκεί έπρεπε να βρίσκεται το επίκεντρο των εισηγήσεων στο γιατί ή όχι πρέπει να πάμε στην εξεταστική επιτροπή.

Άκουσα τον Κοινοβουλευτικό Εκπρόσωπο του ΠΑΣΟΚ να τοποθετείται απέναντι στη Νέα Δημοκρατία, στην Κυβέρνηση και να λέει ότι υπάρχει πρόβλημα στη λειτουργία της δημοκρατίας και των θεσμών. Αλήθεια, πιστεύετε ότι υπάρχει πρόβλημα στη δημοκρατία και στη λειτουργία των θεσμών της δημοκρατίας; Αυτό πιστεύετε; Με αυτό το επιχείρημα έρχεστε να κάνουμε την εξεταστική επιτροπή;

Ως προς την εξεταστική επιτροπή, θα συμφωνήσω με τον εισηγητή σας, τον κ. Καστανίδη, σε αυτά τα οποία είπε στην αρχή, σε ένα περιεχόμενο το οποίο έρχεται συγκεκριμένα πράγματα να εξετάσει, όχι όμως όπως έχει ειπωθεί κατά κόρον από τους συναδέλφους του ΠΑΣΟΚ, ότι έχουμε πρόβλημα στη λειτουργία των δημοκρατικών θεσμών και από τους συναδέλφους του ΣΥΡΙΖΑ.

Αλήθεια, έχουμε πρόβλημα; Και απαντώ, ρητορικά και εγώ: Δεν έγινε συζήτηση προ ημερησίας διατάξεως σε επίπεδο Αρχηγών για το συγκεκριμένο ζήτημα; Αυτό είναι πρόβλημα λειτουργίας των δημοκρατικών θεσμών, της δημοκρατίας; Δεν έγινε η συζήτηση στην Επιτροπή Θεσμών και Διαφάνειας; Δεν θα υπάρξει, όπως ανακοίνωσε ο Πρόεδρος της Βουλής, ο κ. Τασούλας, τη βδομάδα αυτή που έρχεται συνέχιση της Επιτροπής Θεσμών και Διαφάνειας; Αυτό σημαίνει ότι έχουμε πρόβλημα στη λειτουργία των θεσμών της δημοκρατίας; Δεν συζητάμε σήμερα για την εξεταστική επιτροπή;

Εκ προοιμίου, σας λέω ότι με τη στάση της Νέας Δημοκρατίας, που δεν εμποδίζει τη λειτουργία της εξεταστικής επιτροπής, θα γίνει εξεταστική επιτροπή για να εξετάσει τα συγκεκριμένα αυτά ζητήματα. Αυτό είναι πρόβλημα στη λειτουργία των θεσμών της δημοκρατίας; Σαφέστατα, όχι.

Αυτή, λοιπόν, είναι η Νέα Δημοκρατία. Αυτή είναι η Κυβέρνηση του Κυριάκου Μητσοτάκη και αυτή είναι η πολιτική στάση της Κοινοβουλευτικής Ομάδας της Νέας Δημοκρατίας, γιατί η συζήτηση κατ’ εξοχήν σήμερα είναι κοινοβουλευτική. Προχωράμε για να χυθεί φως σε κάθε σκιά η οποία υπάρχει.

Είναι η πρώτη φορά που γίνεται αυτό το πρόβλημα στη λειτουργία των κοινοβουλευτικών θεσμών; Όχι, αλλά η Νέα Δημοκρατία έχει κάθε λόγο να υπερασπίζεται τους δημοκρατικούς θεσμούς, γιατί είναι η παράταξη που το 1974 αποκατέστησε τη δημοκρατία και το Σύνταγμα, γιατί είναι η παράταξη που κυβερνάει διαχρονικά σε περιόδους κρίσιμες για τον τόπο και έχει δώσει εξετάσεις για τη δημοκρατία. Και συνεχίζει να δίνει και θα δίνει στο μέλλον, γιατί αισθανόμαστε μια πολιτική ευθύνη απέναντι στον τόπο, απέναντι στους πολίτες, απέναντι στη δημοκρατία που η παράταξή μας το 1974 αποκατέστησε. Και αυτή η Κοινοβουλευτική Ομάδα της Νέας Δημοκρατίας είναι Βουλευτές εκλεγμένοι οι οποίοι είναι γαλουχημένοι μέσα σε αυτό το πολιτικό περιβάλλον και την πολιτική αντίληψη. Στηρίζουμε τη δημοκρατία, στηρίζουμε τους δημοκρατικούς θεσμούς και όπου συναντάμε προβλήματα ανοίγουμε δρόμους και δεν σταματάμε. Δεν υπάρχουν αδιέξοδα.

Υπήρχαν στο παρελθόν προβλήματα; Βεβαίως και υπήρχαν. Τα αντιμετωπίσαμε; Βεβαίως και το πολιτικό σύστημα της χώρας διαχρονικά, με συναινέσεις ή χωρίς συναινέσεις, άνοιγε δρόμους σε θεσμικά ελλείμματα και προβλήματα, επούλωνε πληγές και προχωρούσε.

Αντιμετωπίσαμε στο πρόσφατο παρελθόν ανάλογα ζητήματα. Πάρα πολλά, από την πανδημία, με τεράστια θέματα τα οποία προέκυπταν σε ένα πρωτόγνωρο περιβάλλον, μέχρι την ενεργειακή κρίση, αλλά και στο παρελθόν, στα ζητήματα εξωτερικής πολιτικής, θεσμικά προβλήματα-ελλείμματα, τα οποία όμως το πολιτικό σύστημα αντιμετώπιζε και έλυνε.

Σήμερα αξίζει να αντιμετωπίσουμε το συγκεκριμένο ζήτημα;

Εγώ, κυρίες και κύριοι συνάδελφοι, θέλω να πω προς την πλευρά του ΠΑΣΟΚ, το οποίο κάνει και τη συγκεκριμένη πρόταση με τα χαρακτηριστικά τα οποία καταγράφει στο κείμενο της εισήγησής του, το εξής. Το θεσμικό πλαίσιο για το οποίο συζητάμε έχει προβλήματα; Βεβαίως και έχει. Τα αναγνώρισε πρώτα ο ίδιος ο Πρωθυπουργός. Είναι θεσμικό πλαίσιο καινούργιο ή είναι θεσμικό πλαίσιο που προϋπήρχε πολλών-πολλών ετών πίσω; Είναι ένα θεσμικό πλαίσιο που προϋπήρχε. Λειτούργησε με αυτό το θεσμικό πλαίσιο και ο ΣΥΡΙΖΑ. Λειτούργησε με αυτό το θεσμικό πλαίσιο και η συγκυβέρνηση της Νέας Δημοκρατίας με το ΠΑΣΟΚ. Λειτούργησε και η κυβέρνηση του ΠΑΣΟΚ στο παρελθόν.

Άρα, λοιπόν, μέσα σε αυτό το υφιστάμενο θεσμικό πλαίσιο, σε μια κρίσιμη στιγμή, καθώς έχουμε τεχνολογικές εξελίξεις σε διάφορα πράγματα τα οποία δεν προλαβαίνει να παρακολουθήσει η ίδια η ζωή, έρχεται και εμφανίζεται ένα ζήτημα που δείχνει ότι υπάρχει μια προβληματική κατάσταση στο υφιστάμενο θεσμικό πλαίσιο.

Και τι έκανε ο Πρωθυπουργός; Ο Πρωθυπουργός έκανε τα αυτονόητα, αυτά που θα έκανε ο καθένας στη θέση του, για να μην πω ότι έκανε αυτά τα οποία εκείνος πίστευε και ήταν στη σωστή κατεύθυνση. Πρώτον, ο ίδιος ο Πρωθυπουργός δημοσιοποίησε και πήρε πάνω του το θέμα και με την προσωπική ανακοίνωση την οποία έκανε, αλλά και με τη δημοσιοποίηση του θέματος κεντρικά, ως Κυβέρνηση.

Δεύτερον, ο ίδιος ο Πρωθυπουργός απέπεμψε, για να μετατοπιστεί και να δειχθεί μια τυπική πολιτική ευθύνη στον γενικό του γραμματέα και στον διοικητή της ΕΥΠ.

Και ο ίδιος ο Πρωθυπουργός είπε: με πράξη νομοθετικού περιεχομένου φέρνω μία πρώτη θεσμική δέσμη μέτρων, έτσι ώστε να το αντιμετωπίσουμε, και δείχνουμε την πολιτική μας βούληση για να επιλύσουμε αυτά τα θεσμικά ελλείμματα, αλλά είμαι ανοιχτός, και είμαστε ανοιχτοί ως Κυβέρνηση, να ακούσουμε προτάσεις, να ακούσουμε ιδέες, να ακούσουμε σκέψεις, οι οποίες θα έρθουν να γίνουν ένα πλαίσιο νέου νόμου, το οποίο θα θωρακίσει ακόμα περισσότερο τη λειτουργία της ΕΥΠ.

Αυτή είναι η πραγματικότητα. Άρα, σας ρωτώ το εξής. Υπήρξε λειτουργία η οποία δεν συνάδει με τους δημοκρατικούς θεσμούς; Δεν λειτουργήσαμε ως Κυβέρνηση και δεν αντιμετωπίσαμε αμέσως το ζήτημα;

Υπάρχει ένα μεγάλο ερώτημα το οποίο εγείρεται αυτήν τη στιγμή, κυρίες και κύριοι συνάδελφοι, μπροστά σε ένα πρόβλημα, που πράγματι είναι πρόβλημα. Και θα συμφωνήσω, όπως το είπε και ο ίδιος ο Πρωθυπουργός, ότι αυτό που έγινε με τον Αρχηγό του ΠΑΣΟΚ, τον Νίκο τον Ανδρουλάκη, δεν ήταν σωστό, ήταν λάθος. Πρέπει να αντιμετωπιστεί. Πρέπει να θωρακιστεί όλο το θεσμικό πλαίσιο ακόμη περισσότερο, έτσι ώστε στο μέλλον να μην έχουμε ανάλογα φαινόμενα. Το ερώτημα είναι: Υπάρχει πεδίο μέσα στο οποίο μπορούμε να αναζητήσουμε λύσεις κοινές και προτάσεις; Διότι δεν πρέπει να είναι μια μονομερής ενέργεια της Κυβέρνησης ή του κόμματος που έχει την πλειοψηφία, πρέπει να δοθεί η ευκαιρία σε όλα τα κόμματα.

Εγώ άκουσα με χαρά και την πλευρά του ΠΑΣΟΚ και την πλευρά του ΣΥΡΙΖΑ, διαμέσου των Αρχηγών τους ή διαμέσου των εκπροσώπων του Αρχηγού τους, να καταθέτουν μερικές προτάσεις. Σε κάποιες προτάσεις μπορούμε να συμφωνήσουμε. Σε κάποιες προτάσεις μπορεί να διαφωνήσουμε. Αυτό είναι το ουσιαστικό κομμάτι του δημοκρατικού διαλόγου. Και υπάρχει το πεδίο και ο χώρος να υπάρξει συνεννόηση. Πού μπορεί να υπάρξει αυτή η συνεννόηση; Στην εξεταστική επιτροπή.

Για την εξεταστική επιτροπή αυτή ήταν λάθος, κύριοι του ΠΑΣΟΚ, που την προδικάσατε και βγάλατε πόρισμα σήμερα, καταδικάζοντας την Κυβέρνηση, με αυτά που είπατε. Η εξεταστική επιτροπή έχει να κάνει δύο βασικά πράγματα. Πρώτον, να ρίξει άπλετο φως σε όλα αυτά τα ερωτήματα τα οποία εγείρονται και τα οποία θέσατε όλες οι πλευρές του Κοινοβουλίου, μέσα στο πλαίσιο των δυνατοτήτων που δίνει το Σύνταγμα και οι νόμοι. Και δεύτερον, να θωρακίσουμε περισσότερο ακόμα τη δημοκρατία στο κρίσιμο αυτό ζήτημα της περιφρούρησης των δημοκρατικών θεσμών για το συγκεκριμένο ζήτημα. Αυτή είναι η γραμμή που πρέπει να ακολουθήσουμε. Η εξεταστική επιτροπή είναι πεδίο δόξης λαμπρό να ακουστούν προτάσεις, ιδέες, να χυθεί άπλετο φως.

Και όσον αφορά τη Νέα Δημοκρατία και την Κυβέρνηση, πρέπει να σας πω αυτό που διαχρονικά ισχύει και πιστεύουμε, καθαρός ουρανός δεν φοβάται! Γιατί αν φοβόμασταν κάτι, τίποτα από όλα αυτά τα οποία συζητάμε αυτή τη στιγμή δεν θα γινόταν στην πραγματικότητα. Θα είχαμε αποφύγει και τη στάση μας για την εξεταστική επιτροπή και τη συζήτηση των Αρχηγών των κομμάτων. Θα είχαμε αποφύγει και τη συζήτηση στην Επιτροπή Θεσμών και Διαφάνειας. Θα μπορούσαμε με κάποιους τρόπους να την αποφύγουμε. Τα κάναμε όλα. Όλα τα εργαλεία, τα οποία δίνει η δημοκρατική δυνατότητα και του Κοινοβουλίου και της ίδιας της πολιτικής διαδικασίας, εξαντλήθηκαν. Υπάρχει κάτι άλλο που ζήτησε η Αντιπολίτευση, η Μείζων και η Ελάσσων, που δεν το κάναμε; Όλα έγιναν. Και θα γίνει και το έσχατο, το τελευταίο, η εξεταστική επιτροπή, για να αντιμετωπίσει τα δύο αυτά ζητήματα και να βρούμε κοινές θέσεις, προτάσεις, σε μια δέσμη, έτσι ώστε να κλείσουμε παθογένειες και ελλείμματα που πιθανόν υπάρχουν και που η ίδια η εξέλιξη τα έχει φέρει, και να χυθεί άπλετο φως στα ερωτήματα τα οποία εγείρονται και τα οποία είναι κοινά ερωτήματα για όλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω, κύριε Πρόεδρε, να κλείσω με κάτι το οποίο θεωρώ σημαντικό για τη συζήτηση. Διότι ένα από τα κρίσιμα ζητήματα τα οποία ακούστηκαν και δόθηκε έμφαση από όλες τις πλευρές ήταν: Τι γίνεται στη διεθνή εμπειρία; Δηλαδή στη διεθνή εμπειρία οι Πρωθυπουργοί παίρνουν πάνω τους την ευθύνη των αντίστοιχων υπηρεσιών, των κρατικών υπηρεσιών; Και ποια είναι η πρακτική που ακολουθήθηκε στην Ελλάδα;

Θέλω, κυρίες και κύριοι συνάδελφοι, να διαβάσω κάποια στοιχεία τα οποία είναι πολύ σημαντικά και κρίσιμα για τη συζήτησή μας. Τι λέει η διεθνής εμπειρία; Στη Γερμανία η ομοσπονδιακή Υπηρεσία Πληροφοριών που είναι υπεύθυνη για την προστασία της εθνικής ασφάλειας της χώρας υπάγεται απευθείας στο γραφείο του Καγκελάριου, η εσωτερική ομοσπονδιακή Υπηρεσία Πληροφοριών υπάγεται στο ομοσπονδιακό Υπουργείο Εσωτερικών. Στην Ιταλία η υπεύθυνη υπηρεσία για την προστασία της εθνικής ασφάλειας υπάγεται στον πρόεδρο του υπουργικού συμβουλίου, στον οποίο ανήκει η διοίκηση και η γενική πολιτική ευθύνη. Στην Πορτογαλία η υπεύθυνη υπηρεσία για την προστασία της εθνικής ασφάλειας λειτουργεί υπό την εποπτεία του υπουργικού συμβουλίου και υπάγεται στο γραφείο του Πρωθυπουργού. Στην Τσεχία η υπεύθυνη υπηρεσία για την προστασία της εθνικής ασφάλειας υπάγεται στο γραφείο του Πρωθυπουργού και στο υπουργικό συμβούλιο. Στην Πολωνία η υπεύθυνη υπηρεσία για την προστασία της εθνικής ασφάλειας υπάγεται απευθείας στο γραφείο του Πρωθυπουργού. Στη Ρωσία η υπηρεσία υπάγεται απευθείας στον Πρόεδρο. Στη Νέα Ζηλανδία η Εθνική Υπηρεσία Πληροφοριών αναφέρεται στον αρμόδιο Υπουργό Ασφαλείας. Στον Καναδά ο Πρωθυπουργός διατηρεί αυξημένη εποπτεία σε ομοσπονδιακό επίπεδο. Στη Μεγάλη Βρετανία αντίστοιχα. Στις Ηνωμένες Πολιτείες ο πρόεδρος, υποστηριζόμενος από το συμβούλιο εθνικής ασφάλειας, έχει την ευθύνη για τον συντονισμό των διαφορετικών υπηρεσιών πληροφοριών.

Δηλαδή σε πολλά κράτη οι υπηρεσίες ασφαλείας εποπτεύονται απευθείας από τον Πρωθυπουργό ως επικεφαλής της εκτελεστικής λειτουργίας, όπως Γερμανία, Ιταλία, Πορτογαλία, Τσεχία, Πολωνία, αλλά και Ηνωμένες Πολιτείες και Ρωσία. Και σε άλλες χώρες οι υπηρεσίες εποπτεύονται από Υπουργούς, στο πλαίσιο και πάλι της εκτελεστικής λειτουργίας, όπως Μεγάλη Βρετανία, Νέα Ζηλανδία και Καναδάς. Να, λοιπόν, που η διεθνής εμπειρία λέει ότι αυτό που γίνεται στην Ελλάδα δεν είναι κάτι ξεχωριστό, γίνεται σε όλο τον κόσμο.

Για να δούμε τώρα τι ισχύει στην Ελλάδα, όσον αφορά την αρμοδιότητα του Πρωθυπουργού. Θυμίζω: Νομοθετικό διάταγμα 75 του ’74, η ΚΥΠ τότε -ΕΥΠ σήμερα- υπάγεται κατευθείαν στον Πρωθυπουργό. Νόμος 1415 του ’84, υπάγεται στον Πρωθυπουργό. Νόμος 1645 του ’86, υπάγεται στον Πρωθυπουργό και μετονομάζεται η ΚΥΠ σε ΕΥΠ. Προεδρικό διάταγμα 395 του 2001, υπάγεται στον Υπουργό Δημοσίας Τάξης. Νόμος 3649 του ’08, υπάγεται στον Υπουργό Εσωτερικών. Πράξη νομοθετικού περιεχομένου, κυρώθηκε με τον νόμο 3817 του ’10, υπάγεται στον Υπουργό Προστασίας του Πολίτη. Προεδρικό διάταγμα 81 του 2019 υπάγεται στον Πρωθυπουργό.

Άρα, ούτε το ότι υπάγεται σήμερα στον Πρωθυπουργό η αρμοδιότητα της ΕΥΠ είναι κάτι καινούργιο για τα ελληνικά πολιτικά πράγματα. Είναι κάτι το οποίο έχει ιστορία και ακολουθείται με την περιγραφή που σας έκανα και τους νόμους τους συγκεκριμένους.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΙΩΑΝΝΗΣ ΒΡΟΥΤΣΗΣ:** Ολοκληρώνω, κύριε Πρόεδρε.

Κυρίες και κύριοι συνάδελφοι, έκανα αυτές τις αναφορές γιατί είμαι και εγώ σε αυτούς που πιστεύουν βαθιά στους δημοκρατικούς θεσμούς. Δεν πιστεύει μόνο η Αντιπολίτευση, δεν πιστεύει μόνο ο ΣΥΡΙΖΑ, το ΚΚΕ, το ΠΑΣΟΚ. Όλοι εδώ μέσα υπηρετούμε το Κοινοβούλιο και τους δημοκρατικούς θεσμούς. Και όποτε και εφόσον συναντήσουμε ένα πρόβλημα, δεν είναι για να δείχνουμε με το δάχτυλο ο ένας τον άλλο, είναι για να μπορέσουμε να βρούμε κοινές λύσεις σε προβλήματα που υπήρχαν στο παρελθόν, υπήρξε σήμερα το συγκεκριμένο, και με μαθηματική βεβαιότητα στη λειτουργία των δημοκρατικών θεσμών θα υπάρξουν και στο μέλλον.

Όμως, εμείς ως εκλεγμένοι Βουλευτές έχουμε μια κυρίαρχη ευθύνη, με όρους ουσιαστικού και ειλικρινούς διαλόγου, να αντιμετωπίζουμε όποτε υπάρχουν τέτοιου είδους ζητήματα για το καλό της δημοκρατίας και της πατρίδας μας, της Ελλάδας, που είναι πάνω από όλα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα η κ. Κεφάλα Μαρία από τη Νέα Δημοκρατία. Και αμέσως μετά τον λόγο θα πάρει ο κ. Δημήτρης Τζανακόπουλος από τον ΣΥΡΙΖΑ.

Κυρία Κεφάλα, έχετε τον λόγο.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η πολιτική ευθύνη και η σοβαρότητα αποτελούν βασικές θεμελιώδεις αρχές που θα πρέπει να διέπουν το πολιτικό μας σύστημα. Η ευθύνη δε αυτή μετατρέπεται σε εθνική όταν αναφερόμαστε σε ζητήματα εθνικής ασφάλειας της χώρας. Δεν χωρούν, λοιπόν, κομματικοί ανταγωνισμοί και τοξικότητα. Απαιτείται ελάχιστη εθνική συνεννόηση.

Για να βάλουμε τα πράγματα στη θέση τους και να αξιολογήσουμε γεγονότα και δεδομένα υπό το σωστό πρίσμα, οφείλουμε να παραδεχτούμε όλοι πως η υπόθεση Ανδρουλάκη ήρθε να αναδείξει τις διαχρονικές παραλείψεις όλων των κυβερνήσεων. Η πολιτική τους διάσταση υποτιμήθηκε. Το λάθος αναγνωρίστηκε και η πολιτική ευθύνη αναλήφθηκε άμεσα και έμπρακτα. Από εκεί και πέρα, είναι ξεκάθαρη η πρόθεση της Κυβέρνησης να διερευνηθεί η υπόθεση σε βάθος, θεσμικά, ώστε να μην μείνει ούτε μία σκιά.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Η προσφορά της ΕΥΠ στην ασφάλεια της χώρας υπήρξε κατά το παρελθόν και συνεχίζει και σήμερα να είναι πολύ σημαντική. Δεν μπορούμε σε καμμία περίπτωση να υποβαθμίσουν το έργο και τον ρόλο της στην προάσπιση των εθνικών μας δικαίων στο σύνθετο γεωπολιτικό περιβάλλον που ζούμε, στη θωράκιση της πατρίδας μας από συμβατικές και υβριδικές απειλές. Είναι ένας πολύτιμος επιχειρησιακός βραχίονας του κράτους.

Η λειτουργία και η φύση των δομών αυτών ωστόσο είναι ιδιαίτερα ευαίσθητη, για αυτό ας μείνουμε μακριά από εύκολα αφηγήματα, αντιπολιτευτικές κορώνες και ευφάνταστα σενάρια κατασκοπείας. Θα ήταν λάθος να αποδυναμώσουμε τις μυστικές μας υπηρεσίες. Αυτό που χρειάζονται είναι θωράκιση, βελτίωση της επιχειρησιακής τους επάρκειας, επαναξιολόγηση και επαναπροσδιορισμό του πλαισίου, μέσα στο οποίο λειτουργούν και εποπτεύονται.

H λειτουργία των υπηρεσιών πληροφοριών απαιτεί επιπρόσθετα φίλτρα και δικλίδες. Ελάτε να συμφωνήσουμε σε αυτό. Στη χώρα μας υφίσταται ήδη ένα αυστηρό ρυθμιστικό πλαίσιο που αφορά την άρση του απορρήτου των επικοινωνιών και περιλαμβάνει τεκμηριωμένη εισήγηση της υπηρεσίας, περιλαμβάνει έγκριση με εισαγγελική διάταξη σήμερα και έγκριση δεύτερου εισαγγελέα, το οποίο είχατε καταργήσει το 2018, κύριοι συνάδελφοι του ΣΥΡΙΖΑ, και περιλαμβάνει κοινοποίηση στην ΑΔΑΕ.

Για ποιους λόγους συντελείται άρση; Για δύο. Για λόγους εθνικής ασφάλειας και για τη διακρίβωση ιδιαιτέρως σοβαρών εγκλημάτων. Ποιος εποπτεύει την υπηρεσία; Πολύς λόγος έγινε για το γεγονός ότι η ΕΥΠ υπάγεται στον ίδιο τον Πρωθυπουργό. Ας δούμε, λοιπόν, τι ισχύει επιγραμματικά στον υπόλοιπο κόσμο. Σε πολλά κράτη οι υπηρεσίες πληροφοριών εποπτεύονται από τον Πρωθυπουργό ή τον αντίστοιχο επικεφαλής του κράτους. Σας αναφέρω χαρακτηριστικά τη Γερμανία, την Ιταλία, την Πορτογαλία, την Τσεχία, την Πολωνία και τις Ηνωμένες Πολιτείες. Η υπαγωγή της ΕΥΠ στον Πρωθυπουργό έχει ξεκάθαρη λογική, καθώς τα ζητήματα εθνικής ασφάλειας και καταπολέμησης εγκλήματος δεν αφορούν μόνο ένα Υπουργείο, αλλά απασχολούν περισσότερα, οπότε και δικαίως υπάγεται στο υψηλότερο κυβερνητικό επίπεδο, στον ίδιο τον Πρωθυπουργό. Είναι η πρώτη φορά που η ΕΥΠ υπάγεται στον Πρωθυπουργό; Όχι. Έγινε πάλι το 1953, το 1969, το ’74, το ’84 με τον Ανδρέα Παπανδρέου, το ’86, το 2001, το 2008.

Ποιος εγκρίνει την άρση; Σε ορισμένες χώρες η άρση για λόγους εθνικής ασφάλειας δίνεται από πολιτικό πρόσωπο, είτε τον Πρωθυπουργό είτε τον αρμόδιο Υπουργό. Σε ελάχιστες περιπτώσεις μεσολαβεί δικαστική κρίση. Στην Ελλάδα, μετά την πρόσφατη πράξη νομοθετικού περιεχομένου της Κυβέρνησης Μητσοτάκη, μεσολαβεί η έγκριση από δύο εισαγγελείς. Επαναλαμβάνω, εσείς κύριοι του ΣΥΡΙΖΑ, το είχατε μειώσει στο ένα. Μας κατηγορείτε γιατί καταργήθηκε τον Μάρτιο του 2021 η δυνατότητα εκ των υστέρων ενημέρωσης του υποκειμένου για άρση απορρήτου για λόγους εθνικής ασφάλειας. Σκεφτείτε. Το 2020 είχαμε τα γεγονότα του Έβρου. Λίγο αργότερα την αποδεδειγμένη περίπτωση κατασκοπείας στη Ρόδο. Φαντάζεστε τι θα γινόταν αν δεν υπήρχε η συγκεκριμένη διάταξη;

Σε δύσκολους καιρούς έχουμε χρέος να διασφαλίσουμε την αποτελεσματικότητα της υπηρεσίας με απόλυτη στεγανότητα και το τονίζουμε αυτό σε όλους τους τόνους. Η διάταξη αυτή ισχύει μόνο για θέματα εθνικής ασφάλειας. Η δυνατότητα ενημέρωσης για διακρίβωση εγκλημάτων παραμένει. Τη συγκεκριμένη διάταξη υπερψηφίσατε και εσείς, συνάδελφοι του ΠΑΣΟΚ.

Και για να κλείνει αυτό το θέμα, είναι γνωστές και οι επιφυλάξεις που έχουν εκφράσει ο Πρόεδρος και δύο μέλη της ΑΔΑΕ για τη σχετική διάταξη και κάθε άποψη είναι σεβαστή. Όμως, για νομοθετικά θέματα αποφασίζει κυρίαρχα η Βουλή και βεβαίως η Αρχή είναι υποχρεωμένη να εφαρμόζει τον νόμο. Άλλωστε, ανάλογη διάταξη για δυνατότητα μη αποκάλυψης υφίσταται στις περισσότερες ευρωπαϊκές χώρες.

Κυρίες και κύριοι συνάδελφοι, αντιμετωπίζουμε το όλο θέμα με σοβαρότητα, νηφαλιότητα και υπευθυνότητα. Είμαστε ανοιχτοί να συζητήσουμε αλλαγές που θα θωρακίσουν την υπηρεσία και παράλληλα θα ενισχύσουν τη διαφάνεια στη δράση της. Θα ρυθμίσουμε τις όποιες επιχειρησιακές αστοχίες, αλλά δεν θα επιτρέψουμε να μετατραπεί η ΕΥΠ σε τηλεοπτικό ριάλιτι. Δεν θα μετατρέψουμε την ΕΥΠ σε μια άνευρη και αναποτελεσματική δημόσια υπηρεσία, χωρίς εκπτώσεις στα θεμελιώδη δικαιώματα των πολιτών, αλλά και χωρίς εκπτώσεις στην προστασία της εθνικής μας ασφάλειας. Έχουμε στα χέρια μας ένα πολύ ισχυρό όπλο, τη δημοκρατία, που έχει τη δύναμη να κοιτά κατάματα τα λάθη της και να τα διορθώνει και έχουμε την τύχη να έχουμε Πρωθυπουργό τον Κυριάκο Μητσοτάκη, που δεν διστάζει να μετουσιώνει σε πράξη αυτήν τη δύναμη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει ο κ. Τζανακόπουλος εκ μέρους του ΣΥΡΙΖΑ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κυρίες και κύριοι συνάδελφοι, όταν πριν από τρία χρόνια εκ μέρους του ΣΥΡΙΖΑ είχαμε μιλήσει για μια επιχείρηση οικοδόμησης ολοκληρωτικού καθεστώτος εκ μέρους του κ. Μητσοτάκη με αφορμή μια σειρά από νομοθετήματα της πρώτης περιόδου της Νέας Δημοκρατίας, από το επιτελικό κράτος μέχρι τις αλλαγές των τυπικών προϋποθέσεων για τον διορισμό του διοικητή της ΕΥΠ και άλλα πολλά, όταν στη συνέχεια μιλήσαμε για ολοκληρωτικό καθεστώς Μητσοτάκη σε ό,τι αφορά τη διαχείριση των μέσων ενημέρωσης, ασυλίας των τραπεζιτών, τις απευθείας αναθέσεις, σπεύδατε διαρκώς να μας κατηγορείτε για προσβολή της Νέας Δημοκρατίας, για προσβολή της Κυβέρνησης, για προσβολή του ίδιου του δημοκρατικού πολιτεύματος, σπεύδατε να μας κατηγορήσετε για υπερβάλλοντα αντιπολιτευτικό ζήλο. Ξέρετε πού έχουμε φτάσει; Τρία χρόνια μετά κανείς δεν αμφιβάλλει ότι πράγματι έχουμε να κάνουμε με έναν ολοκληρωτικό τρόπο διακυβέρνησης με όλη τη σημασία της λέξης, με ένα καθεστώς που δεν διστάζει να χρησιμοποιεί παρακρατικές μεθόδους. Έχουμε να κάνουμε με το παρακράτος Μητσοτάκη.

Παρά το προφανές αυτού του συμπεράσματος, εγώ θα ήθελα να προσπαθήσω να σταθώ σε δύο-τρία, θα έλεγε κάποιος, επιχειρήματα ή στην προσπάθεια οικοδόμησης ενός είδους επιχειρήματος από τη δική σας μεριά να δικαιολογήσετε τα αδικαιολόγητα και να επισημάνω, όχι απλώς τις αντιφάσεις σας, διότι οι αντιφάσεις σας είναι πρόδηλες, αλλά στην κυριολεξία την τρικυμία που επικρατεί στο κρανίο. Τρικυμία στο κρανίο. Αυτά είναι τα επιχειρήματα και του κ. Μητσοτάκη την Παρασκευή και τα επιχειρήματα της Κοινοβουλευτικής Ομάδας της Νέας Δημοκρατίας σήμερα.

Επιχείρημα πρώτο. Λέτε «νόμιμη η παρακολούθηση». Με βάση ποια ερμηνεία είναι νόμιμη η παρακολούθηση εν ενεργεία Βουλευτή ή Ευρωβουλευτή; Ακόμη κι αν δεχτούμε την αμφισβητήσιμη -το λιγότερο- ερμηνευτική εκδοχή, σύμφωνα με την οποία μπορεί επί της αρχής να αρθεί το απόρρητο των επικοινωνιών Βουλευτή ή Ευρωβουλευτή, απαιτείται να υπάρχει και κάτι παραπάνω. Ποιο είναι αυτό το κάτι παραπάνω που απαιτείται να υπάρχει; Λόγος εθνικής ασφάλειας.

Και ρωτάμε εδώ και μέρες. Και ήρθε και ο κ. Τσίπρας την Παρασκευή και ρώτησε ευθέως τον κ. Μητσοτάκη. Για ποιον λόγο δεν μας λέτε ποιος λόγος εθνικής ασφάλειας, υπό τη δική σας ερμηνευτική εκδοχή, επέβαλε την παρακολούθηση του υποψήφιου τότε Προέδρου του ΠΑΣΟΚ - ΚΙΝΑΛ και ποιος λόγος εθνικής ασφάλειας επέβαλε την παρακολούθηση του κ. Κουκάκη; Τι είναι αυτοί οι άνθρωποι; Επιβουλεύονται το πολίτευμα; Είναι κατάσκοποι; Είναι πράκτορες ξένων δυνάμεων; Απεργάζονται εσχάτη προδοσία; Ποιος είναι ο λόγος εθνικής ασφάλειας που επέβαλε την παρακολούθηση αυτών των δύο προσώπων, για τα οποία ξέρουμε; Γιατί υπάρχουν και κάποια για τα οποία δεν ξέρουμε, αλλά θα το δούμε παρακάτω αυτό.

Τι απαντάτε; Λέει ο κ. Μητσοτάκης: «Ναι μεν έχω την εποπτεία της ΕΥΠ, αλλά δεν ξέρω τους λόγους». Αν δεν ξέρει τους λόγους ο κ. Μητσοτάκης, ποιος τους ξέρει; Ο διοικητής δηλαδή της ΕΥΠ αποφάσισε μόνος του σε συνεργασία με διάφορους επιχειρησιακούς να παρακολουθήσουν τον κ. Ανδρουλάκη και δεν ενημέρωσε τον Πρωθυπουργό; Ποιον ενημέρωσε; Δεν ενημέρωσε τον κ. Δημητριάδη, τον ανιψιό του Πρωθυπουργού; Και ο κ. Δημητριάδης, αφού ενημερώθηκε, δεν σκέφτηκε ότι, ξέρετε, είναι κάπως σημαντικό να παρακολουθείται από μια μυστική υπηρεσία ένας εν ενεργεία Βουλευτής, Ευρωβουλευτής εν προκειμένω και υποψήφιος Πρόεδρος του τρίτου σε δύναμη κοινοβουλευτικού κόμματος; Τη θεώρησε ήσσονος σημασίας πληροφορία αυτή και είπε «δεν βαριέσαι, ας μην του το πω»; Αν αυτό ισχύει, στην κυριολεξία θέλετε να μας τρελάνει όλους κανονικά. Δεν υπάρχει άλλη εξήγηση.

Απάντηση δεύτερη. «Τους ξέρουμε τους λόγους, αλλά δεν σας τους λέμε». Γιατί δεν μας τους λέτε; Είναι, λέει, παράνομο να σας τους πούμε. Από πού προκύπτει ότι είναι παράνομο, εφόσον δεν εξακολουθεί να υφίσταται θέμα εθνικής ασφάλειας; Όπως λένε αρμόδια κυβερνητικά στελέχη, δεν προέκυψε τίποτα από τις παρακολουθήσεις, δεν υπάρχει λοιπόν θέμα εθνικής ασφάλειας. Ποια ήταν η πληροφορία που είχατε και δεν έχετε την υποχρέωση να ενημερώσετε αρμοδίως την Επιτροπή Θεσμών και Διαφάνειας, τους πολιτικούς Αρχηγούς, το ελληνικό Κοινοβούλιο; Τι θα πει «το ξέρουμε και δεν σας το λέμε»; Εδώ δεν είναι να παίζουμε την κολοκυθιά. Εδώ τίθενται ζητήματα για τις ίδιες τις βάσεις του δημοκρατικού πολιτεύματος.

Απάντηση τρίτη. Γιατί υπάρχει και τρίτη απάντηση. «Να έρθει ο κ. Ανδρουλάκης, να του πούμε τους λόγους». Ο κ. Κουκάκης να έρθει ή να μην έρθει; Να έρθει και ο κ. Κουκάκης. Στη βάση ποιας διάταξης νόμου θα γίνει αυτό; Διότι τον Μάρτη του 2021 περάσατε μια διάταξη που λέει ότι η ΑΔΑΕ δεν επιτρέπεται να ενημερώνει όσους παρακολουθούνται, ακόμα κι αν έχει λήξει ο συναγερμός, ακόμα κι αν δεν υπάρχει πια θέμα εθνικής ασφάλειας σε σχέση με τα πρόσωπα αυτά. Άρα, λοιπόν, τι λέτε; Να πάει ο κ. Ανδρουλάκης ή ο κ. Κουκάκης να πιούνε καφέ με τον κ. Μητσοτάκη να τους πει γιατί τους παρακολουθούσε. Και αυτό είναι θεσμική λειτουργία! Και αυτά είναι επιχειρήματα τα οποία δεν έχετε ντροπή να έρχεστε και να τα εκσφενδονίζετε ενώπιον της Εθνικής Αντιπροσωπείας. Δεν έχετε ντροπή! Να έρθουν -λέει- οι παρακολουθούμενοι να τους πούμε, να πιούμε καφέ.

Για να κλείνουμε, η παρακολούθηση είναι παράνομη, καραμπινάτα παράνομη. Δεν υφίσταται κανένας λόγος εθνικής ασφάλειας. Υπάρχουν ποινικά αδικήματα τετελεσμένα για τα οποία ο εισαγγελέας πρέπει να κινηθεί άμεσα και σχετίζονται με την παραβίαση του απορρήτου. Τα αδικήματα αυτά εμπλέκουν και τον κ. Δημητριάδη και τον πρώην διοικητή της ΕΥΠ και ενδεχομένως, εμπλέκουν και τον νυν Πρωθυπουργό της χώρας. Το μόνο που υπάρχει είναι αυτά τα αδικήματα και η εξουσιαστική βουλιμία του Κυριάκου Μητσοτάκη, οι παρακρατικές μέθοδοι και η λογική ολοκληρωτικού καθεστώτος. Αυτό υπάρχει. Αναλαμβάνετε την ευθύνη, εσείς της Νέας Δημοκρατίας, υπεράσπισης ακριβώς αυτού του καθεστώτος, δημιουργώντας τους όρους και τις προϋποθέσεις για ένα στίγμα απαράγραπτο και αμετάθετο στο ίδιο σας το κόμμα.

Με αυτά τα επιχειρήματα δεν βάζετε σε κίνδυνο απλώς και μόνο, όμως, το ίδιο σας το κόμμα. Βάζετε σε κίνδυνο την ίδια την Κοινοβουλευτική Δημοκρατία. Την υπονομεύετε διαρκώς. Διότι τι μας λέτε; Μας λέτε ότι αύριο το πρωί η ΕΥΠ έχει δικαίωμα, χωρίς να ανακοινώνει σε κανέναν και χωρίς να είναι υποχρεωμένη στο μέλλον να ανακοινώσει σε κανέναν τους λόγους εθνικής ασφάλειας που θα την οδηγήσουν σε αυτό, να παρακολουθήσει το σύνολο των κινητών τηλεφώνων της εξεταστικής επιτροπής που θα συγκροτηθεί. Αυτό μας λέτε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε σας παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα ολοκληρώσω, κυρία Πρόεδρε.

Μας λέτε ότι μπορεί η ΕΥΠ αύριο το πρωί στα ανακοινωμένα ονόματα των Βουλευτών που θα συγκροτήσουν εξεταστική επιτροπή να κάνει νόμιμη επισύνδεση, επικαλούμενη λόγους εθνικής ασφαλείας που δεν θα ανακοινώσει ποτέ και σε κανέναν. Σε αυτή την περιπέτεια βάζετε το κοινοβουλευτικό πολίτευμα και τη δημοκρατία.

Θα απαντήσετε, λοιπόν, σε συγκεκριμένα ερωτήματα στην εξεταστική επιτροπή, αρκεί να μην ακολουθήσετε τη γνωστή λειτουργία που ακολουθήσατε και στην προηγούμενη όπου, στην πραγματικότητα αξιοποιώντας την πλειοψηφία σας, δεν αφήσατε να κληθούν μάρτυρες. Για να δούμε τι θα κάνετε σε αυτή.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κλείνω με τα ερωτήματα, κυρία Πρόεδρε.

Ποιος έδωσε εντολή για την παρακολούθηση Ανδρουλάκη - Κουκάκη. Ποιος ήταν ο λόγος εθνικής ασφάλειας. Ποια είναι η σχέση της ΕΥΠ και του ΚΕΤΥΑΚ με την «INTELLEXA» που εμπορεύεται το «Predator». Ποια άλλα πολιτικά πρόσωπα τέθηκαν σε παρακολούθηση την προηγούμενη τριετία. Για ποιον λόγο απαγορεύτηκε στην ΑΔΑΕ να ενημερώνει όσους έχουν παρακολουθηθεί εφόσον δεν υπάρχει πλέον λόγος εθνικής ασφάλειας με τη συγκεκριμένη τροπολογία που υπέγραψε ο κ. Πικραμμένος με τον κ. Τσιάρα.

Συμπέρασμα: Ο χρόνος του κ. Μητσοτάκη τελειώνει. Το πουλόβερ του παρακράτους έχει αρχίσει να ξηλώνεται.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριοι συνάδελφοι, σας υπενθυμίζω ότι ο χρόνος ομιλίας σας είναι πέντε λεπτά με την σχετική ανοχή. Παρακαλώ πολύ να τον κρατάνε οι περισσότεροι.

Τον λόγο τον έχει εκ μέρους της Νέας Δημοκρατίας ο κ. Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ:** Κυρία πρόεδρε, κυρίες και κύριοι συνάδελφοι, στην αρχή της ομιλίας μου θα ήθελα να απαντήσω στα όσα είπε προηγουμένως ο συνάδελφος από τον ΣΥΡΙΖΑ και να του πω ότι δεν θα πρέπει να ασχημονεί χαρακτηρίζοντας τον κ. Μητσοτάκη ψευδώς ως επικεφαλής μιας δήθεν σκοτεινής ομάδας παρακρατικής λειτουργίας. Γιατί, κύριε Τζανακόπουλε και κύριε Πολάκη, η τελευταία παρακρατική ομάδα που λειτούργησε στην Ελλάδα απ’ όσα γνωρίζουμε ήταν η ομάδα του Υπουργού του ΣΥΡΙΖΑ του κ. Παπαγγελόπουλου που διαλύθηκε, ευτυχώς, στα χρόνια της διακυβέρνησής μας.

Προχωρώντας στην ομιλία μου θέλω να πω ότι έναν μήνα μετά την αποκάλυψη της παραβίασης του απορρήτου των επικοινωνιών του Προέδρου του ΠΑΣΟΚ - ΚΙΝΑΛ, του κ. Ανδρουλάκη, από την ΕΥΠ ή και από άλλα φυσικά ή νομικά πρόσωπα, η Βουλή των Ελλήνων συζητά σήμερα την πρόταση της Κοινοβουλευτικής Ομάδας του ΠΑΣΟΚ - ΚΙΝΑΛ για τη σύσταση Εξεταστικής Επιτροπής.

Η Κυβέρνηση της Νέας Δημοκρατίας και ο Πρωθυπουργός ο ίδιος, ο Κυριάκος Μητσοτάκης, υπογραμμίζοντας από την πρώτη στιγμή την ανάγκη να διαλευκανθεί η υπόθεση, στηρίζει τη σύσταση της εξεταστικής επιτροπής προκειμένου να μην μείνει ούτε η παραμικρή σκιά στην πολιτική ζωή, αλλά και στους θεσμούς του τόπου μας. Όλα στο φως. Καμμιά δικαιολογία σε κανέναν να μιλάει για κυβερνητικό εθελοτυφλισμό, για συγκαλύψεις και άρνηση αυτοκριτικής πάνω σε ένα υπαρκτό ζήτημα, όχι βέβαια νομιμότητας, αλλά οπωσδήποτε πολιτικής δεοντολογίας.

Εξάλλου, ο ίδιος ο Πρωθυπουργός αμέσως μόλις πληροφορήθηκε το ζήτημα κατέστησε σαφές ότι παρότι η επισύνδεση στο τηλέφωνο του κ. Ανδρουλάκη έγινε απολύτως κατά τον νόμο, εν τούτοις η υπόθεση δεν φιλτραρίστηκε πολιτικά πριν φτάσει στην Εισαγγελέα που εποπτεύει τη λειτουργία της ΕΥΠ. Αυτή την πολιτική αστοχία, όμως, ακολούθησε η ανάληψη της αναλογούσας ευθύνης, με σαρωτικές αλλαγές στο Μέγαρο Μαξίμου και στην ΕΥΠ, αλλά και η κατάθεση πράξης νομοθετικού περιεχομένου και συγκεκριμένων προτάσεων που διασφαλίζουν τις αναγκαίες δικλίδες για την εξάλειψη των παθογενειών στη λειτουργία της ΕΥΠ, αλλά και δεν θα θέτουν σε κίνδυνο τον άκρως ευαίσθητο τρόπο λειτουργίας της υπηρεσίας. Έτσι κάνουν οι σοβαροί ηγέτες.

Δυστυχώς, όμως, η υπεύθυνη στάση του κ. Μητσοτάκη ήδη με το καλημέρα συνάντησε την τοξικότητα του κ. Τσίπρα, ο οποίος στην προ ημερησίας διάταξης συζήτηση της προηγούμενης Παρασκευής από αυτό εδώ το Βήμα, σε μια βαθιά διχαστική και λαϊκίστικη ομιλία, κατηγόρησε τον κ. Μητσοτάκη ως δήθεν γνώστη και εντολέα των παρακολουθήσεων, αλλά και ως τον υπεύθυνο, δήθεν, για τη θεσμική εκτροπή και υπονόμευση του δημοκρατικού μας πολιτεύματος. Έτσι αντιλαμβάνεται ο Αρχηγός σας τον ρόλο της εξεταστικής επιτροπής, συνάδελφοι του ΣΥΡΙΖΑ, ως ένα λαϊκό δικαστήριο που a priori θα καταδικάζει όσους φαντασιώνεται ως ενόχους ο τιμητής κ. Τσίπρας;

Και να σας πω γιατί προκαταβολικά κάνει ο κ. Τσίπρας τον κήνσορα και τον δικαστή; Γιατί νιώθει στο φυσικό του πολιτικό περιβάλλον, όταν απαξιώνει και τορπιλίζει κάθε πρωτοβουλία του κ. Μητσοτάκη που δεν πρόλαβε ως πρωθυπουργός να πράξει και κάθε ενέργεια που δεν βολεύει στο δικό του κατά συνθήκη αφήγημα. Γιατί ενώ ο Πρωθυπουργός ανέδειξε την ανάγκη ενίσχυσης της λογοδοσίας της ΕΥΠ μέσω πιο σταθερής εποπτείας της από τη Βουλή κι ενώ αμέσως κλήθηκε για ακρόαση στην Επιτροπή Θεσμών και Διαφάνειας ο νέος Διοικητής της ΕΥΠ κ. Δεμίρης, ο κ. Τσίπρας εν εξελίξει αυτής της απόρρητης συνεδρίασης έφτασε στο σημείο να επικαλεστεί ο ίδιος σε αυτήν εδώ την Αίθουσα μια διαρροή της απόρρητης τοποθέτησης του νέου διοικητή, διαστρεβλώνοντας κιόλας τα λόγια του.

Αποκαλύπτεται έτσι το πώς ο ίδιος αντιλαμβάνεται τις έννοιες της εχεμύθειας και του απορρήτου για τις οποίες υποτίθεται τώρα ότι κόπτεται. Διότι αν κόπτονταν πραγματικά για διαφάνεια, δεν θα είχε για διακόσμηση επί των ημερών του την Επιτροπή Θεσμών και Διαφάνειας, με την τότε Προεδρεύουσά της κ. Τασία Χριστοδουλοπούλου να αρνείται το 2016 να ελέγξει κατηγορίες της Κριστίν Λαγκάρντ εναντίον της κυβέρνησης ΣΥΡΙΖΑ - ΑΝΕΛ για υποκλοπές της τρόικας, πετώντας ειρωνείες για παιδιαρίσματα.

Αυτή είναι η υποκρισία σας! Μέμφεστε τον Κυριάκο Μητσοτάκη που ενισχύει τη διαφάνεια στην ΕΥΠ εισάγοντας το διπλό εισαγγελικό φίλτρο, ενώ εσείς, κυρίες και κύριοι του ΣΥΡΙΖΑ, με τον τότε Ποινικό Κώδικα που είχατε ψηφίσει υποβαθμίσατε από κακούργημα σε πλημμέλημα την υποκλοπή των επικοινωνιών και τη χρήση των προϊόντων της.

Κυρίες και κύριοι συνάδελφοι, η συναίνεσή μας για τη σύσταση της εξεταστικής επιτροπής που κατέθεσε το ΠΑΣΟΚ - ΚΙΝΑΛ είναι απολύτως συμβατή με τη διαχρονική ευαισθησία μας σε θέματα δημοκρατίας. Η Νέα Δημοκρατία εξάλλου ήταν αυτή που με πρότασή της κατά την τελευταία συνταγματική Αναθεώρηση έδωσε τη δυνατότητα στην κοινοβουλευτική μειοψηφία να συστήνει εξεταστικές επιτροπές.

Θα κληθούμε όλοι μας, λοιπόν, να βρούμε απαντήσεις μέσα από τις συνεδριάσεις της, για να εκλείψει επιτέλους η εργαλειοποίηση της υπόθεσης από την Αντιπολίτευση, κυρίως από την Αξιωματική, που προσπαθεί απεγνωσμένα να βαφτίσει ένα επιχειρησιακό κενό και μια διοικητική αστοχία σε σκηνικό γενικευμένης θεσμικής εκτροπής.

Κυρίες και κύριοι συνάδελφοι του ΣΥΡΙΖΑ, κρατήστε μικρό «καλάθι». Και μέχρις ότου απαντηθούν όλα τα ερωτήματα, σταματήστε να κάνετε με το στανιό τους υπερασπιστές του κ. Ανδρουλάκη, προκειμένου να αλώσετε τους ψηφοφόρους του ΠΑΣΟΚ - ΚΙΝΑΛ. Δεν σας τιμά και δεν είναι αυτή η αποστολή σας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα εκ μέρους του Κομμουνιστικού Κόμματος Ελλάδας έχει η κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Μπορεί κάποιος να υποστηρίξει με σοβαρότητα ότι για την απαράδεκτη παρακολούθηση του κινητού του Νίκου Ανδρουλάκη δεν υπάρχουν αδιαμφισβήτητες, σοβαρότατες και αμετάκλητες ευθύνες στην Κυβέρνηση της Νέας Δημοκρατίας και προσωπικά στον ίδιο τον Πρωθυπουργό; Ευθύνες, όχι μόνο αντικειμενικές ως άμεσου εποπτεύοντα της ΕΥΠ, αλλά και υποκειμενικές, αφού μόνο δικαιολογίες μαθητών δημοτικού θυμίζουν τα «δεν ήξερα, δεν ρώτησα» και τα άλλα φαιδρά περί υπηρεσιακών αστοχιών. Ούτε βέβαια μπαίνει σε διαπραγμάτευση το αν η παρακολούθηση ενός Αρχηγού πολιτικού κόμματος, ενός Βουλευτή, πόσω μάλλον ενός ολόκληρου πολιτικού κόμματος είναι πράξη παράνομη και σαφέστατα καταδικαστέα.

Σωστά η πρόταση του ΠΑΣΟΚ - ΚΙΝΑΛ για τη σύσταση της εξεταστικής επιτροπής επικαλείται τη διαφύλαξη της ελεύθερης εσωτερικής λειτουργίας των πολιτικών κομμάτων, την προστασία σημαντικών πολιτικών ελευθεριών για τον λαό, για τις οποίες είναι δεδομένη η ευθύνη του κράτους και των κυβερνήσεων να τις εγγυώνται.

Από αυτή την άποψη, είναι κάτι παραπάνω από αυτονόητο ότι στο αντικείμενο της υπό σύσταση εξεταστικής επιτροπής οφείλουν να συμπεριληφθούν, όπως και ήδη έγινε, και οι συγκεκριμένες περιπτώσεις για τις καταγγελίες δημοσιογράφων, πόσω μάλλον οι συγκεκριμένες και επαναλαμβανόμενες καταγγελίες που έχει κάνει το ΚΚΕ για πολλαπλά καταγεγραμμένα περιστατικά ακρόασης στο τηλεφωνικό κέντρο της έδρας της Κεντρικής Επιτροπής του ΚΚΕ τον Νοέμβρη του 2016, τον Απρίλη του 2017, το 2019, το 2020, τελευταία τον Απρίλη του 2022.

Δύο κυβερνήσεις άλλαξαν. Ούτε η Νέα Δημοκρατία σήμερα ούτε ο ΣΥΡΙΖΑ πριν δέησαν να δώσουν απαντήσεις σε πολύ συγκεκριμένα ερωτήματα που επανέλαβε και προηγούμενα ο Γενικός Γραμματέας της Κεντρικής Επιτροπής.

Δεν μπορούμε να μην επισημάνουμε την επιλεκτική σας ευαισθησία στις ελευθερίες και τα δικαιώματα όταν επί έξι χρόνια όλοι σας σφυρίζατε αδιάφορα στις καταγγελίες του ΚΚΕ για συγκεκριμένα περιστατικά υποκλοπών, τα οποία μάλιστα θα είχατε φροντίσει να ξεπετάξετε γρήγορα-γρήγορα προς αρχειοθέτηση, κύριοι και κυρίες του ΣΥΡΙΖΑ, αν δεν προκαλούσαμε με παρέμβασή μας τη συνέχιση των ερευνών από τη δικαιοσύνη, οι οποίες μέχρι και σήμερα συγκεντρώνουν νέα και αξιοποιήσιμα στοιχεία. Πρόκειται γι’ αυτά τα στοιχεία που έσπευσε να δηλώσει ότι δεν υπήρχαν για τη διεξαγωγή της έρευνας ο κ. Κατρούγκαλος, για να απαλλάξει με έναν σμπάρο αμφότερες τις κυβερνήσεις εκ των ευθυνών τους για την προκλητική μέχρι σήμερα αδράνεια.

Επιλεκτικές όμως είναι οι ευαισθησίες σας, και γι’ αυτό μάλλον υποκριτικές, γιατί δεν βγάζετε τσιμουδιά κανένας από εσάς γι’ αυτό το τρομακτικό θεσμικό πλαίσιο που επιτρέπει ο κάθε ένας να κρίνεται με συνοπτικές διαδικασίες ύποπτος και να μπαίνει στο στόχαστρο κρατικών, και όχι μόνο, μυστικών υπηρεσιών.

Η όλη αντιπαράθεση εξαντλείται στο νόμιμο ή το παράνομο των παρακολουθήσεων, λες και αυτός ο «βούρκος» των υποκλοπών γίνεται λιγότερο άθλιος και επικίνδυνος για τον λαό, αποκτώντας μια κάποια τυπική νομιμοποίηση. Πέσατε ξαφνικά όλοι από τα σύννεφα με αυτή την κυνική παραδοχή του νεοδιορισθέντα διοικητή της ΕΥΠ ότι ουδείς εξαιρείται των παρακολουθήσεων.

Δεν είναι, αλήθεια, κοινό σας δημιούργημα αυτό το πολυπλόκαμο και άθλιο πλέγμα ευρω-ενωσιακών οδηγιών, νόμων, διακρατικών συμφωνιών που επιτρέπει ο καθένας να βαφτίζεται ως εν δυνάμει επικίνδυνος για ό,τι μπορεί να χωρέσει σε αυτά τα ευρύτατα όρια της έννοιας της εθνικής ασφάλειας ή ως εν δυνάμει ύποπτος για τρομοκρατία και να συγχωρείται έτσι το σμπαράλιασμα των όποιων λαϊκών ελευθεριών και δικαιωμάτων κατοχυρώνεται, έστω και υποτυπωδώς, από το Αστικό Δίκαιο;

Πόσοι είναι, αλήθεια, αυτοί οι επιβουλευόμενοι την εθνική ασφάλεια και επίδοξοι τρομοκράτες, ώστε να δικαιολογείται η έκδοση δεκαπέντε χιλιάδων εισαγγελικών παραγγελιών κατ’ έτος; Τριακόσιοι οκτώ ήταν πριν μια εικοσαετία, κύριε Καιρίδη. Σαν πολλά κινητά να απέκτησαν ξαφνικά οι ύποπτοι. Πάνω από εκατό χιλιάδες την τελευταία δεκαετία. Αριθμοί που ζαλίζουν και γιγαντώνουν τον αριθμό των παρακολουθούμενων προσώπων, αν σκεφτεί κανείς και το εύρος των προσώπων που επικοινωνούν με τους διάφορους στόχους.

Σε αυτά τα αποτελέσματα οδηγούν οι τερατώδεις εξαιρέσεις από το απόρρητο των τηλεπικοινωνιών που όλοι μαζί ψηφίσατε και αποδέχεστε και στην ευρωπαϊκή, αλλά και στην ελληνική, νομοθεσία, ακόμη και στο ίδιο το Σύνταγμα, μετατρέποντας τελικά σε κανόνες τις παρακολουθήσεις και σε εξαίρεση την προστασία του απορρήτου τους.

Είναι ένα μόνο δείγμα αυτών, ο νόμος που πρόσφατα ψηφίσατε από κοινού Νέα Δημοκρατία, ΣΥΡΙΖΑ, ΠΑΣΟΚ και ΜέΡΑ25, ενσωματώνοντας στην ελληνική νομοθεσία την οδηγία για τα προσωπικά δεδομένα, με την οποία καθιερώθηκε το νόμιμο, υποτίθεται, γενικευμένο και συστηματικό φακέλωμα.

Για να μην μιλήσουμε για τον ευρωπαϊκό κανονισμό 2021/821, που πάλι από κοινού ψηφίσατε πριν λίγους μήνες Νέα Δημοκρατία, ΣΥΡΙΖΑ και ΠΑΣΟΚ, που νομιμοποιεί την εμπορία και διακίνηση κατασκοπευτικού λογισμικού, δηλαδή αυτά τα τύπου «Predator», «Pegasus» κ.λπ., για τα οποία σήμερα παραπονιέστε.

Και κάπως έτσι, κύριοι του ΠΑΣΟΚ, πέσατε στον «λάκκο» που μόνοι σας σκάψατε, όπως πάθατε το ίδιο και με την κατάπτυστη τροπολογία που ψηφίσατε με την Νέα Δημοκρατία, καταργώντας ακόμα και αυτή την υποχρέωση ενημέρωσης του στόχου μετά την ολοκλήρωση της διαδικασίας παρακολουθήσεων όταν αυτή η άρση γίνεται με την επίκληση των περιβόητων λόγων εθνικής ασφάλειας.

Το θεσμικό, λοιπόν, πλαίσιο κάθε άλλο παρά ατελές είναι. Είναι αποτελεσματικότατο για τον λόγο για τον οποίο δημιουργήθηκε, δηλαδή για την προστασία του αστικού κράτους και του συστήματος απ’ ό,τι μπορεί να θεωρηθεί επικίνδυνο για τη διαιώνισή του. Είναι ένα θεσμικό πλαίσιο-«λάστιχο» που, πότε στο όνομα της εθνικής ασφάλειας, πότε στο όνομα της καταπολέμησης της τρομοκρατίας και του εξτρεμισμού ή της ριζοσπαστικής σκέψης, που εξίσου επικίνδυνη βαφτίζεται από την Ευρωπαϊκή Ένωση, δίνει τη δυνατότητα στο κράτος και στις ουκ ολίγες μυστικές υπηρεσίες, χωρίς καμμία αιτιολόγηση και με συνοπτικές διαδικασίες, να στοχοποιεί εργαζόμενους, συνδικαλιστές, δημοσιογράφους, επιτρέποντας μάλιστα άρσεις απορρήτου να γίνονται μαζικά σε ολόκληρες περιοχές, ακόμα και προληπτικά.

Είναι κατανοητό, λοιπόν, γιατί κανείς δεν βρίσκει να ψελλίσει μια λέξη γι’ αυτό το επικίνδυνο για τις λαϊκές ελευθερίες σκοτεινό, θεσμικό πλαίσιο. Κατανοητό, αλλά όχι ανεκτό.

Μπορεί εσείς να επιλέξατε να διαμορφώσετε αυτόν τον «δυσώδη βούρκο» των υποκλοπών και της καταπάτησης κάθε έννοιας ατομικής και συλλογικής ελευθερίας, μην περιμένοντας ίσως ότι κάποια στιγμή θα κυλιστείτε και εσείς μέσα σε αυτό τον «βούρκο». Εμείς όμως σε ό,τι μας αφορά θα κάνουμε ό,τι περνάει από το χέρι μας και με τη συμμετοχή μας στην εξεταστική επιτροπή, στο πλαίσιο βέβαια που αυτή επιτρέπει να γίνει αυτό, ώστε να μην σας ακολουθήσει σε αυτόν τον «βούρκο» ο λαός, και κυρίως να γνωρίζει, να προστατευτεί και να παλέψει για να απαλλαγεί από αυτόν τον «βούρκο», απ’ αυτό το επικίνδυνο θεσμικό πλαίσιο που θέτει συνολικά σε κίνδυνο τις ελευθερίες του. Γιατί είναι κυρίως υπόθεση του ίδιου του λαού να μην δείξει καμμία ανοχή σε αυτό με τη δράση του και τις πολιτικές επιλογές του, να υπερασπιστεί τα δικαιώματα και τις ελευθερίες του, «γυρίζοντας την πλάτη» σε όσους συστηματικά τα υπονομεύουν, κόντρα σε αυτό που βαφτίζεται «νομιμότητα» της καταστολής, του αυταρχισμού, των παρακολουθήσεων και τελικά στην ίδια τη δικτατορία του κεφαλαίου.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει ο κ. Λαζαρίδης εκ μέρους της Νέας Δημοκρατίας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η δημοκρατία λειτουργεί καλά όταν οι εξουσίες λειτουργούν ανεξάρτητα, οι θεσμοί υπεύθυνα και οι κρατικές υπηρεσίες αποτελεσματικά και παραγωγικά προς όφελος των πολιτών και πάντα μέσα στο αυστηρά επιγεγραμμένο όριο των αρμοδιοτήτων τους. Διαφωνεί κανείς με αυτό; Δεν νομίζω.

Και επειδή η δημοκρατία είναι το ιδανικό που όλες και όλοι υπηρετούμε, οφείλουμε με τους λόγους και με τις πράξεις μας να την ενδυναμώνουμε. Αυτό ακριβώς που κάνει ο Πρωθυπουργός Κυριάκος Μητσοτάκης, ο οποίος είχε την πολιτική παρρησία να αναδείξει την αλήθεια, να παραδεχτεί τα ρυθμιστικά κενά και να προτείνει λύσεις, λύσεις που τιμούν τη Δημοκρατία και προάγουν τη διαφάνεια.

Τι έκανε ο Πρωθυπουργός άμεσα, αποφασιστικά, μα πάνω απ’ όλα θεσμικά και υπεύθυνα; Ζήτησε να ανοίξει άμεσα η Βουλή και κατέθεσε τέσσερις τομές για την ΕΥΠ με στόχο την ενδυνάμωση της λογοδοσίας και την αποφυγή στο μέλλον ανάλογων περιστατικών. Αποδέχτηκε, επίσης, την παραίτηση του Γενικού του Γραμματέα και του Διοικητή της ΕΥΠ.

Επιτρέψτε μου εδώ μια παρένθεση για τον κ. Γρηγόρη Δημητριάδη. Απλά και σύντομα θα πω ότι η επιτυχία στον τρόπο επιτέλεσης των καθηκόντων του τον έκανε στόχο και αποδέκτη μιας νοσηρής τοξικότητας, η οποία δεν του πρέπει. Είναι κρίμα γιατί η αρετή της ευθιξίας στερεί ένα συνειδητό λειτουργό, με ακονισμένα αντανακλαστικά, θεσμική υπευθυνότητα και περισσή ευαισθησία για τους πιο ευάλωτους. Ο κ. Δημητριάδης αποτέλεσε αθόρυβο επιταχυντή και συνεκτικό κρίκο των επιτυχιών της Κυβέρνησης σε όλα μα όλα τα επίπεδα, στο κοινωνικό, στο εθνικό, στο υγειονομικό. Εδώ κλείνει η παρένθεση.

Και σε αυτό το πλαίσιο που έβαλε ο Πρωθυπουργός σας καλώ, κυρίες και κύριοι της Αντιπολίτευσης, να συνεισφέρετε παραγωγικά και να υποστηρίξετε δημιουργικά αυτή τη διαδικασία. Οτιδήποτε άλλο θεωρώ ότι είναι εκ του πονηρού. Γιατί; Θα σας πω αμέσως.

Στην αρχή της ομιλίας μου περιέγραψα πώς λειτουργεί σωστά η Δημοκρατία. Να σας πω τώρα πότε δεν λειτουργεί σωστά η Δημοκρατία. Η Δημοκρατία, λοιπόν, δεν λειτουργεί σωστά όταν οι θεσμικοί της εκπρόσωποι επιλέγουν την πόλωση, τον λαϊκισμό, την ισοπέδωση, τον μηδενισμό και την επένδυση στην τοξικότητα και τα άκρα ως μέσα προσπορισμού κομματικών οφελών. Η επιλογή αυτού του δρόμου είναι ηθικά λανθασμένη, πολιτικά ανεύθυνη και εθνικά επικίνδυνη.

Κυρίες και κύριοι της Αντιπολίτευσης, απορώ πραγματικά γιατί κάνετε ότι πέφτετε από τα σύννεφα με το γεγονός ότι γίνονται παρακολουθήσεις. Συγγνώμη που σας αναστατώσαμε, αλλά, ναι, γίνονται παρακολουθήσεις παντού στον κόσμο. Οι πενήντα τέσσερις χιλιάδες επισυνδέσεις επί ΣΥΡΙΖΑ μιλούν από μόνες τους. Αυτές ήταν καλές παρακολουθήσεις; Ο κ. Τσίπρας φαντάζομαι ότι δεν γνωρίζει για ποιους πρόκειται, εκτός και αν γνωρίζει και δεν μας λέει.

Όλοι, λοιπόν, στο ίδιο καζάνι βράζουμε. Μην ξεχνάμε ότι και ο ίδιος ο Κυριάκος Μητσοτάκης και μέλη της οικογένειάς του υπήρξαν στόχος παρακολουθήσεων.

Και μην προσυπογράφετε άκοπα θεωρίες συνωμοσίας, όπως γιατί έχει υπαχθεί η ΕΥΠ στον Πρωθυπουργό, κάτι που είχαν κάνει και άλλοι πρωθυπουργοί στο παρελθόν, συμπεριλαμβανομένου του Ανδρέα Παπανδρέου, κυρίες και κύριοι συνάδελφοι του ΠΑΣΟΚ.

Αν δεν αντιληφθούμε ότι οφείλουμε όλοι μαζί να συνδράμουμε στην περαιτέρω θεσμική θωράκιση του πλαισίου των παρακολουθήσεων και την εξεύρεση δικλείδων δημοκρατικότητας, τότε είναι βέβαιο ότι θα χάσουμε ακόμα μια ευκαιρία να καταπολεμήσουμε διαχρονικές παθογένειες.

Μην προσεγγίζετε, λοιπόν, το θέμα με τρόπο ανεύθυνο, υποκριτικό και παραπλανητικό για τον ελληνικό λαό. Ακούσαμε, για παράδειγμα, την εξωφρενική πρόταση να κλείσει η ΕΥΠ.

Είναι εξωφρενική γιατί κάθε κυβέρνηση πρέπει να βελτιώνει, να συνεισφέρει και να προσθέτει, όχι να γκρεμίζει και να αφαιρεί, εκτός και αν για εσάς, κυρίες και κύριοι του ΣΥΡΙΖΑ, αυτός είναι ο τρόπος να ελέγξετε τους αρμούς της εξουσίας, σύμφωνα με την εκπεφρασμένη σας επιθυμία, και, εν προκειμένω, για την ΕΥΠ, που όλοι γνωρίζουμε ότι έχει καταγράψει εθνικές επιτυχίες που δεν θα τις μάθουμε ποτέ καθώς είναι μυστική υπηρεσία με αποστολή την προάσπιση του εθνικού συμφέροντος. Η έμφαση στο μυστική. Μην παίζετε, λοιπόν, με την εθνική ασφάλεια και μη δίνετε επιχειρήματα στους εχθρούς της πατρίδας και της Δημοκρατίας. Είναι πολλοί αυτοί. Κοιτάξτε τι γίνεται γύρω μας.

Σήμερα εδώ επιδιώκουμε να θωρακίσουμε την αξιοπιστία, να ενισχύσουμε τη λογοδοσία, να ενδυναμώσουμε τη θεσμική λειτουργία και τελικά να θωρακίσουμε περαιτέρω την ήδη ισχυρή Δημοκρατία μας. Η διαφύλαξη των αρχών της φιλελεύθερης δημοκρατίας δεν μπορεί και δεν επιτρέπεται να χρωματιστεί κομματικά από κανέναν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε, που ήσασταν συνεπής και στον χρόνο σας.

Τον λόγο τώρα έχει η κ. Γεροβασίλη εκ μέρους του ΣΥΡΙΖΑ.

**ΟΛΓΑ ΓΕΡΟΒΑΣΙΛΗ:** Κύριε Καιρίδη, μιας και είστε εδώ, να πω ότι με εκπλήξατε σήμερα από τη μία θετικά, διότι όντως κατεβάσατε τους τόνους. Υπάρχει και άλλο ένα θετικό, όμως. Ακούσαμε για πρώτη φορά από αυτό το Βήμα από Βουλευτή της Νέας Δημοκρατίας ότι «πιστεύω προσωπικά» και το είπατε μετ’ επιτάσεως. Το «πιστεύω προσωπικά» δεν έχει ακουστεί ξανά εδώ μέσα, από την πλευρά σας εννοώ, διότι όλα ήταν ή κατ’ εντολήν ή εξαιτίας αυτού του θαύματος του κ. Μητσοτάκη. Και είναι η πρώτη φορά που νομίζω ότι αλλάζετε γραμμή και προσπαθείτε να πείτε ότι δεν είναι του κ. Μητσοτάκη, διότι δεν βγαίνει η ατζέντα και δεν συμφέρει και διότι ο Πρωθυπουργός δεν ήξερε τι του γινόταν. Είναι εντυπωσιακή στροφή θα έλεγα. Θα παρακολουθήσουμε αν θα κρατήσετε την ίδια γραμμή και παρακάτω ή αν για όλα πάλι θα είναι εξαιτίας ή με εντολή του κ. Μητσοτάκη.

Κυρίες και κύριοι συνάδελφοι, σε οποιαδήποτε άλλη χώρα συνέβαινε αυτό που συνέβη εδώ με τις υποκλοπές και αποκαλύπτονταν όλα αυτά που αποκαλύφθηκαν αυτό το διάστημα, ο Πρωθυπουργός αυτής της χώρας θα είχε παραιτηθεί ή το κόμμα του, η παράταξή του θα του ζητούσε να παραιτηθεί και, βεβαίως, όταν πρόκειται για παράνομη παρακολούθηση, όπως αυτή του κ. Ανδρουλάκη, εν ενεργεία Ευρωβουλευτή και τώρα Αρχηγού του ΠΑΣΟΚ - ΚΙΝΑΛ.

Μας είπε, λοιπόν, ο κ. Μητσοτάκης στην αρχή ότι κανένας δεν παρακολουθεί τον κ. Ανδρουλάκη, μετά είπε «νόμιμο, αλλά λάθος», μετά «αν το ήξερα, δεν θα το επέτρεπα». Δηλαδή το νόμιμο δεν θα το επέτρεπε. Άρα, με ποια λογική δεν θα το επέτρεπε αφού ήταν νόμιμο; Μετά είπε: «Εγώ δεν ήξερα, φταίει ο Κοντολέων, ο οποίος έκανε το λάθος». Νόμιμο το λάθος. Και, βεβαίως, παραιτήθηκε για αυτόν τον λόγο, ενώ το νόμιμο έκανε ο κ. Κοντολέων. Και, βεβαίως, παραιτήθηκε ο κ. Δημητριάδης, διότι δεν άντεχε την τοξικότητα. Για πολιτική ευθύνη καμμία συζήτηση.

Το μέτρο της νομιμότητας, κυρίες και κύριοι συνάδελφοι, θυμίζω ξανά ότι δεν είναι εάν έδωσε την έγκριση μία εισαγγελέας, η οποία, βεβαίως, και φέρει την ευθύνη της. Και εδώ είναι ένα ζήτημα βαθιά πολιτικό, βαθιά θεσμικό. Ακούσαμε πολλά από τον κύριο Πρωθυπουργό και την Παρασκευή. Ακούστηκαν και εδώ σήμερα πολλά. Δεν ακούσαμε καμμία απάντηση στα ουσιαστικά ερωτήματα που τίθενται από ολόκληρη την Αντιπολίτευση.

Και έχει άδικο η Αντιπολίτευση όταν λέει ότι εδώ πρόκειται για συνταγματική εκτροπή και ότι οφείλει ο κ. Μητσοτάκης να παραιτηθεί; Γιατί δεν ήταν άλλος, ο ίδιος ο κ. Μητσοτάκης ήταν που άλλαξε τον νόμο για να χρίσει πολιτικό προϊστάμενο στην ΕΥΠ τον κ. Κοντολέοντα.

Σας θυμίζω, επίσης, το εξής: Αν ήταν Υπουργός και δεν είχε μεταβιβαστεί αυτή η αρμοδιότητα και είχε συμβεί αυτό που συνέβη, θα είχε παραιτηθεί ο Υπουργός της Κυβέρνησης; Νομίζω ότι θα είχε παραιτηθεί. Αλλά τώρα τον λένε Κυριάκο Μητσοτάκη, η μέρα είναι Δευτέρα.

Ο Πρωθυπουργός φέρνει στις πλάτες του το βάρος να αποδείξει -και η Νέα Δημοκρατία μαζί, όχι μόνο ο Πρωθυπουργός- ότι η Ελλάδα της ΚΥΠ και των ΚΥΠατζήδων δεν γίνεται σύγχρονη πραγματικότητα. Καλείται ο Πρωθυπουργός και η Νέα Δημοκρατία να αποδείξουν ότι το κράτος δεν είναι παρακράτος, ότι ολόκληρες πολιτικές παρατάξεις δεν βαφτίζονται προδότες για να εκβιάζονται με παράνομα μέσα.

Και βεβαίως γι’ αυτή την κρίση βοά ο διεθνής Τύπος -τα είπαν και οι συνάδελφοι προηγουμένως-, αλλά σας θυμίζω ότι όταν ο διεθνής Τύπος έλεγε καλά λόγια για τη Νέα Δημοκρατία και την Κυβέρνηση, τότε λέγατε ότι αυτοί δεν είναι στη λίστα Πέτσα και δείτε τι καλά λόγια λένε. Τώρα που λένε κακά λόγια, σχεδόν τους είπατε ότι είναι στον ΣΥΡΙΖΑ. Το στόρι δεν πέτυχε τώρα, αλλά αλλάζει η ατζέντα. Ο διασυρμός λοιπόν της χώρας συνεχίζεται με διαρροές για ξένες χώρες, για ρωσικό δάκτυλο και τα λοιπά και τα λοιπά.

Επίσης, επιχειρήθηκε και άστοχος συμψηφισμός με τη δίκη της Χρυσής Αυγής και τα δεδομένα τότε, διότι ο Πρωθυπουργός δεν ήξερε ότι δεν παρακολουθήθηκαν οι Βουλευτές της Χρυσής Αυγής. Αναρωτιέμαι μήπως δεν ξέρουμε ότι όταν σηκώνουμε ένα τηλέφωνο, υπάρχει και κάποιος άλλος από την άλλη γραμμή. Έχει δύο σημεία το τηλέφωνο, δεν έχει ένα, αλλά μάλλον ούτε αυτό το ήξερε ο Πρωθυπουργός.

Κυρίες και κύριοι συνάδελφοι, η εξέδρα έχει γεμίσει από μπάλες. Όσο για τις σαΐτες κατά του ΣΥΡΙΖΑ -διότι βέλη δεν τα λες-, ο Πρόεδρος, ο Αλέξης Τσίπρας, είπε από αυτό το Βήμα προχθές ότι ο ίδιος με εντολή του ο κ. Ρουμπάτης, ο Διοικητής τότε της ΕΥΠ, ενημέρωνε ανά εξάμηνο τον Αρχηγό της Αξιωματικής Αντιπολίτευσης τον κ. Μητσοτάκη. Από αυτό και μόνο μπορείτε να κρίνετε τις θεσμικές συμπεριφορές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Χρειάζομαι λίγο ακόμη χρόνο. Ευχαριστώ.

Και επειδή γράφτηκε αυτές τις ημέρες, τι ακούστηκε και το άκουσα και μου το ρώτησαν, ότι η προμήθεια των συστημάτων αυτών στην ΕΥΠ ήδη ξεκίνησε επί ΣΥΡΙΖΑ και μάλιστα επί των ημερών μου, έχω να πω τα εξής: Συστήματα παρακολούθησης κακοποιών, εγκληματικών οργανώσεων και τα λοιπά υπήρχαν και υπάρχουν και πρέπει να υπάρχουν και στην ΕΥΠ και στην Αστυνομία. Έχει η Αντιτρομοκρατική, έχει και η ΔΙΔΑΠ. Δεν είναι ένα το σύστημα.

Κλήθηκα επί των ημερών μου να υπογράψω και να εγκρίνω κονδύλι καινούργιων συστημάτων λόγω παλαιότητας, αντικατάστασης δηλαδή. Όντως εγκρίθηκε αυτό το κονδύλι. Συστήθηκε ειδική επιτροπή, για να προτείνει προδιαγραφές, νόμιμες προδιαγραφές, για να συνεχίσουν οι υπηρεσίες τη δουλειά τους ως οφείλαμε και βεβαίως στη συνέχεια να ακολουθήσει διαγωνισμός. Αυτό υπάρχει εγγράφως στο Υπουργείο, μπορείτε να το αναζητήσετε.

Ο διαγωνισμός αυτός, με την ανάληψη της διακυβέρνησης της Νέας Δημοκρατίας, σταμάτησε αυτομάτως και στη συνέχεια έγιναν άλλα -αυτά για τα οποία συζητάμε σήμερα ή που θα αποτελέσουν αντικείμενο έρευνας στην εξεταστική επιτροπή- όπως επίσης σταμάτησε αυτομάτως ο διαγωνισμός για τις περίφημες ταυτότητες, διαβατήρια, έγγραφα ασφαλείας, προκειμένου η Κυβέρνηση να συζητήσει με τους αρεστούς της επιχειρηματίες. Για νόμιμα, για παράνομα μέσα; Μένει να ερευνηθεί.

Ο νόμος λοιπόν επιβάλλει σειρά εγγυήσεων και για τους τηλεπικοινωνιακούς παρόχους, για να είναι νόμιμες επισυνδέσεις και όχι υποκλοπές. Οι εγγυήσεις αυτές προφανώς και εξ ορισμού δεν μπορούν να τηρηθούν από κάποιο «Predator» ή όπως αλλιώς λέγεται ή όποιο άλλο παράνομο λογισμικό και γι’ αυτό όλα αυτά είναι υποκλοπές και δεν μπορούν να έχουν καμμία επίφαση νομιμότητας.

Και βεβαίως η εξεταστική θα πρέπει να διερευνήσει και την υπόθεση Ανδρουλάκη, αλλά και την υπόθεση Κουκάκη που εκτός της Εθνικής Υπηρεσίας Πληροφοριών εμπλέκεται και το «Predator» και να βρεθεί και να ερευνηθεί και ποιούς άλλους παρακολουθεί. Τους Βουλευτές, τους εν ενεργεία Βουλευτές, τους Υπουργούς, τον ίδιο τον Πρωθυπουργό; Δεν ξέρω. Δεν ξέρω ποιος παρακολουθεί ποιον. Αυτά θα έπρεπε σήμερα να ψάχνει η ελληνική Κυβέρνηση και γι’ αυτά να ανησυχεί.

Αντ’ αυτών, κυρίες και κύριοι συνάδελφοι, δίνεται μία μάχη προσωπικής πολιτικής επιβίωσης του κ. Μητσοτάκη και όχι μάχη για να τηρηθεί η θεσμική τάξη στη χώρα και όχι για να στηριχθεί η δημοκρατία. Τον ένοχο τον ξέρουμε. Θα ήταν θαυμάσιο να μην υπάρχουν συνένοχοι.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο έχει τώρα ο Ανεξάρτητος Βουλευτής κ. Κωνσταντίνος Μπογδάνος.

Στη συνέχεια είναι ο κ. Παπαδημητρίου, ο κ. Βίτσας, ο κ. Δαβάκης, ο κ. Κεγκέρογλου. Μπαίνουμε στον τρίτο κύκλο των ομιλητών.

Ορίστε, κύριε Μπογδάνο, έχετε τον λόγο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κυρίες και κύριοι συνάδελφοι, χθες κατέθεσα στον Γράμμο στεφάνι στη μνήμη των ηρώων που έπεσαν κατά τις επιχειρήσεις 1947-1949 για την εθνική ακεραιότητα και τη δημοκρατία. Δεν πρέπει να ξεχνάμε ότι εάν οι συμμορίτες-στασιαστές του ΔΣΕ και τα κομμουνιστικά καθεστώτα που τους υποστήριζαν δεν είχαν τότε ηττηθεί, τώρα, κυρία Πρόεδρε, η Μακεδονία θα ήταν εκτός ελληνικών συνόρων.

Ντροπή λοιπόν, κατά κύριο λόγο στη Νέα Δημοκρατία, διότι δεν ήταν εκεί με εκπρόσωπό της.

Όσο για τον υμνητή της Συμφωνίας των Πρεσπών, τον πολέμιο της εξόρυξης των ελληνικών υδρογονανθράκων, θαυμαστή του Χο Τσι Μινχ και, κατά την κ. Έλενα Ακρίτα, φυσικό ηγέτη της Νέας Δημοκρατίας που προαλείφεται εξ αριστερών για Πρωθυπουργός, ας φωνασκεί. Είναι τιμή να διαγράφεσαι, επειδή δίνεις το παρόν στον Γράμμο.

Μάλιστα, αν η Νέα Δημοκρατία βρίσκεται σήμερα σε στενωπό, είναι ακριβώς λόγω της αριστεροποίησής της μέσω της αριστεροποίησης του Μαξίμου. Εγκατέλειψε τον συντηρητικό της ψηφοφόρο για προοδευτικές περιπέτειες. Εφαρμόζει αριστερές και σοσιαλιστικές πολιτικές στην κοινωνία και την οικονομία. Υιοθέτησε –και απόδειξη είναι η σημερινή μας συνεδρίαση- μέχρι και τον αριστερό καθεστωτισμό. Και κάπως έτσι έχει χάσει περίπου το 1/4 της εκλογικής επιρροής που είχε το 2019.

Να πούμε τα πράγματα με το όνομά τους. Η κατάσταση στη χώρα είναι πολύ ρευστή, δυσώδης και κρίσιμη. Μια Κυβέρνηση που μέχρι πρότινος απολάμβανε την εύνοια εγχώριων και διεθνών ελίτ, υπέπεσε σε βαρύ πολιτικό παράπτωμα και αντιμετωπίζει πλέον φαινόμενα απώλειας στήριξης, μέσα σε ένα περιβάλλον πρωτοφανούς διεθνούς αστάθειας.

Μέσα σε λίγες εβδομάδες, η Κυβέρνηση απώλεσε τη συμπάθεια κεντρώων, κεντροαριστερών και φιλελεύθερων εγχώριων κοινών αλλά και αυτή ενός προοδευτικού διεθνούς ακροατηρίου που μέχρι τώρα ήταν στην καρδιά της πολιτικής στόχευσης του κυρίου Πρωθυπουργού, έχοντας ήδη χάσει τους πραγματικούς δεξιούς. Αυτό σημαίνει πως η Νέα Δημοκρατία χάνει και την ελπίδα μελλοντικής αυτοδυναμίας.

Ματαίως, λοιπόν, στήθηκε από τον επικοινωνιακό μηχανισμό της Κυβέρνησης, που εν τη απουσία Δημητριάδη λειτουργεί μάλλον σε τρικυμία εν κρανίω, ολόκληρη εκστρατεία για να ακυρωθεί το δημοσίευμα των «NEW YORK TIMES». Ματαίως επιστρατεύτηκαν μέχρι ξεγυμνώσεως ακόμα και οι εξωκοινοβουλευτικοί πολιτικοί χαβαλέδες που λειτουργούν ως κυβερνητικά εξαπτέρυγα. Γιατί; Διότι οι επιθέσεις έρχονται από παντού.

Τα κείμενα των κ. Αλιβιζάτου, Παπαχελά, τα δημοσιεύματα του «POLITICO», των «FINANCIAL TIMES», του «REUTERS», του «EURONEWS», η δήλωση κόλαφος του Ευάγγελου Βενιζέλου, οι ομοβροντίες του Σταύρου Θεοδωράκη από το δελτίο του ALPHA, όλα αυτά δείχνουν προς μία συγκεκριμένη κατεύθυνση. Πληθαίνουν εκείνοι, εντός και εκτός Ελλάδος, που αίρουν την υποστήριξή τους στον Πρωθυπουργό και στην Κυβέρνησή του.

Γιατί; Από τη μία, είναι η αλαζονεία, είναι ο συγκεντρωτισμός, η έπαρση. Το μονοπρόσωπο μοντέλο διοίκησης, που εχθρεύεται και κατασιγάζει την κριτική, αποκτά προφανώς με τον καιρό περιορισμένη απήχηση. Από την άλλη, ναι, είναι επίσης συμφέροντα. Εγχώρια κέντρα αντιτίθενται σε πολιτικές και σχεδιασμούς της Κυβέρνησης και μαζί με διεθνή κέντρα θέλουν να επισπεύσουν τη συνεκμετάλλευση της ελληνικής ΑΟΖ, που η επόμενη κυβέρνηση -το ξέρετε όλες και όλοι εδώ μέσα- θα πιεστεί για να προωθήσει.

Δεν τα λέω εγώ. Δεν ήταν καθόλου τυχαία η δήλωση του Αντώνη Σαμαρά για τις επαπειλούμενες Πρέσπες του Αιγαίου, ούτε βεβαίως ήταν τυχαία η προειδοποίηση του Κώστα Καραμανλή ότι κάθε συνεκμετάλλευση είναι αδιανόητη. Αυτό είναι το πραγματικό προκείμενο, η επόμενη κυβέρνηση και η ατζέντα της και αυτή την στιγμή κάθε πλευρά διαπραγματεύεται και συναλλάσσεται.

Παρ’ όλη την κατάσταση μιας παράστασης που έχει στηθεί εκατέρωθεν, παρά το βαρύ θεσμικό ατόπημα, δηλαδή να παρακολουθεί υπηρεσία υπαγόμενη στον Πρωθυπουργό εκλεγμένο εκπρόσωπο του ελληνικού λαού, το πραγματικό θέμα της συζήτησης δεν είναι οι υποκλοπές. Χρόνια τώρα, άλλωστε, είναι κοινός τόπος ότι οι τηλεπικοινωνίες είναι διάτρητες. Κανένα σημαίνον πρόσωπο δεν μιλάει στο τηλέφωνο, εάν θέλει να πει κάτι όντως ιδιωτικό. Μεγάλοι οικονομικοί παράγοντες και ξένες υπηρεσίες έχουν πρόσβαση σε συστήματα που ακούν και καταγράφουν. Η δε ΕΥΠ είναι παραδοσιακά το ακουστήριο κάθε κυβέρνησης.

Εάν όλες οι πλευρές, λοιπόν, επιθυμούν να λάμψει η αλήθεια, ας κάνουν το εξής: Ο Πρωθυπουργός ας ανακοινώσει, εφόσον ισχυρίζεται ότι είναι νόμιμες, όλες τις παρακολουθήσεις εκλεγμένων και θεσμικών προσώπων. Ο κ. Ανδρουλάκης ας ζητήσει πλήρη διαφάνεια και δημοσιότητα για τα δεδομένα που τον αφορούν. Ο κ. Τσίπρας ας δεχθεί κάθε έλεγχο στα σκοτεινά πεπραγμένα της κυβέρνησής του. Δεν θα το κάνουν. Όπως και η υπόθεση Τόμπρα, Μαυρίκη, «VODAFONE», έτσι και αυτή η υπόθεση θα παρέλθει σαν ένα Βατοπέδι. Στο μεταξύ, όμως, μέσα από αυτή την υπόθεση διαμορφώνεται η επόμενη συγκυβέρνηση και η ατζέντα της.

Κυρίες και κύριοι, για τη νέα γενιά των Ελλήνων πατριωτών, όπως και για κάθε συντηρητικό, εθνικόφρονα, πατριώτη και εν τέλει λογικό Έλληνα που αντιλαμβάνεται ότι το έθνος σήμερα αντιμετωπίζει υπαρξιακό κίνδυνο μέσα από το δημογραφικό και το λαθρομεταναστευτικό, που προσμένει κάποτε να λυτρωθεί από τον βαρύ οικονομικό ζυγό του κράτους, που απορρίπτει τις αυταρχικές και άδικες υποχρεωτικότητες των δοκησίσοφων ελίτ, που επιμένει ότι ο πατέρας είναι άνδρας, η μητέρα είναι γυναίκα και οι γονείς ανδρόγυνο, που αγωνιά για την εθνική ταυτότητα, την εθνική ακεραιότητα και τα εθνικά δίκαια και συμφέροντα, για κάθε Ελληνίδα, κάθε Έλληνα, κάθε ελληνόπουλο, κάθε νομοταγή φορολογούμενο, χριστιανό, γηγενή, αυτόχθονα πολίτη αυτής της χώρας, που βλέπει μέρα με τη μέρα τον κόσμο του να καταρρέει μέσα σε έναν εφιάλτη ισλαμικής εισβολής, ανομίας, αποθρασυμένης εγκληματικότητας, επιδομάτων και συσσιτίων, αυτό είναι το κρίσιμο διακύβευμα: Ποιοι και πώς θα κυβερνήσουν την Ελλάδα τα επόμενα καθοριστικά χρόνια, εάν θα σωθούμε ή θα χαθούμε.

Για να ανακοπεί, λοιπόν, η επερχόμενη λαίλαπα, στην επόμενη Βουλή πρέπει να υπάρξει ένα κόμμα ξεκάθαρα δεξιό, αστικό, απελευθερωμένα συντηρητικό, προσηλωμένο στις αρχές της πατρίδας, της θρησκείας, της οικογένειας και της ελεύθερης οικονομίας και βέβαια ανεξάρτητο, όχι δεκανίκι του Μαξίμου. Απευθυνόμαστε στο σύνολο του λεγόμενου πατριωτικού χώρου. Είμαστε ιστορικά η τελευταία γραμμή άμυνας για την Ελλάδα και τους Έλληνες. Καλούμαστε όλοι και όλες να αναλάβουμε τις ευθύνες μας για την πατρίδα και για το μέλλον των παιδιών μας.

Ευχαριστώ θερμά για την προσοχή.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Έχουμε μπει τώρα στον τρίτο κύκλο των ομιλητών και τον λόγο έχει ο κ. Παπαδημητρίου εκ μέρους της Νέας Δημοκρατίας.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ, κυρία Πρόεδρε.

Αγαπητοί συνάδελφοι, επιδιώκει η Αξιωματική Αντιπολίτευση, «καπελώνοντας» το ΠΑΣΟΚ ή τουλάχιστον επιδιώκοντας να το «καπελώσει» -το οποίο παραμένει πιο προσεκτικό στις παρεμβάσεις του-, να δημιουργήσει μια ψευδή εικόνα για τα γεγονότα που θα κληθεί να εξετάσει, να φωτίσει και να αξιοποιήσει η Εξεταστική Επιτροπή.

Η σημερινή συζήτηση, όμως, είναι η προσήκουσα απάντηση της Βουλής σε μια δαιμονισμένη Αξιωματική Αντιπολίτευση, η οποία στηριγμένη σε μισές αλήθειες, αλλά πραγματικά ψέματα, σκοπεύει ανερυθρίαστα στο να υπάρξει ηθική έκπτωση της χώρας και να αποσταθεροποιηθούν τελικά οι θετικές προοπτικές της οικονομίας και της κοινωνίας.

Η σημερινή συζήτηση είναι η δημοκρατική και θεσμική απάντηση στις πονηρές και καταστροφικές ενέργειες της μεγάλης ανατροπής που ονειρεύονται ο κ. Τσίπρας και ο στενός κύκλος της Κουμουνδούρου. Αρνούνται συνήθως ότι οι υπηρεσίες πληροφοριών -ενώ κατ’ ιδίαν δεν υπάρχουν και τόσες αντιρρήσεις- χρησιμοποιήθηκαν μετά το 2015 κάθε φορά που εξυπηρετούσαν σχεδιασμούς και σκοπιμότητες της παράδοξης συμμαχίας ΣΥΡΙΖΑ - ΑΝΕΛ. Πώς αλλιώς κρεμάστηκε στα μανταλάκια αυστηρώς προσωπική αλληλογραφία εξέχοντος δικαστή του Συμβουλίου της Επικρατείας, με σκοπό να ακυρωθεί η κρίση του για τις ενέργειες τού τότε Υπουργού Νίκου Παππά, ο οποίος σχεδίαζε τον έλεγχο του κρίσιμου αρμού της εξουσίας μέσω των τηλεοπτικών αδειών; Πιο σταλινική και πιο αποτρόπαιη ενέργεια δεν μπορούσε να έχει γίνει. Να γιατί μεταφέρθηκε, λοιπόν, η αρμοδιότητα των μυστικών υπηρεσιών στο «δεξί χέρι» του κ. Τσίπρα, που πρόκειται μάλιστα να δικαστεί για τις παρανομίες που επιχείρησε τότε.

Ευτυχώς, όμως, η Ελληνική Δημοκρατία διαθέτει δικλίδες ελέγχου και εξισορρόπησης. Άλλωστε, είναι η σημερινή πολιτική πλειοψηφία, προφανώς με την κατεύθυνση που είχε δώσει ο ίδιος ο Κυριάκος Μητσοτάκης που κατοχύρωσε το δικαίωμα συγκρότησης Εξεταστικών Επιτροπών από την Αντιπολίτευση, δίχως δηλαδή προαπαιτούμενη τη συμφωνία της Πλειοψηφίας, όπως γίνεται σήμερα. Η άμεση αντίδραση του Πρωθυπουργού στα όσα συνέβησαν, λυπηρά και σε κάθε περίπτωση ελέγξιμα, με την αντικατάσταση του υπεύθυνου της ΕΥΠ, η ειλικρινής και θαρραλέα αναγνώριση των όποιων ευθυνών υπάρχουν, η ενίσχυση του ελέγχου της υπηρεσίας από την ανεξάρτητη δικαιοσύνη και τη Βουλή είναι οι πρώτες -θα υπάρξουν κι άλλες- δημοκρατικές απαντήσεις.

Δύσκολα κρύβονται πίσω από κραυγές, ψιθύρους και ψέματα όσοι θα ήθελαν να ακυρωθεί η δουλειά του αναντικατάστατου μηχανισμού πληροφοριών που οφείλει να έχει το κράτος και τελικώς να αποσταθεροποιηθεί η χώρα καταμεσής της μεγάλης κρίσης που έχουμε μπροστά μας και αυτόν τον χειμώνα.

Πού βρίσκεται, όμως, το πραγματικό πολιτικό ζήτημα; Με τις εκλογές του 2019 έγινε σαφές ότι η πλειοψηφία των ψηφοφόρων επέλεξε την πρόταση διακυβέρνησης της Νέας Δημοκρατίας επειδή αναγνώρισε ότι στην παράταξη αυτή υπάρχει θέληση, υπάρχουν ικανότητες για να δοθούν λύσεις στα προβλήματα που κληροδότησε η χαώδης και καταστροφική τετραετία των ΣΥΡΙΖΑ-ΑΝΕΛ, αλλά και σε όσα θα προέκυπταν και δυστυχώς προέκυψαν πολλά, ιστορικών διαστάσεων. Οι πολίτες ψήφισαν μια διακυβέρνηση που θα οργανώνει την άμυνα της χώρας απέναντι σε κακόβουλες εξωτερικές απειλές, όπως είναι η οργανωμένη μεταναστευτική πίεση και η τουρκική επιθετικότητα.

Οι πολίτες αναγνωρίζουν τον κρίσιμο ρόλο της Εθνικής Υπηρεσίας Πληροφοριών. Θέλουν μια ΕΥΠ ενισχυμένη, σύγχρονη και αποτελεσματική, όπως θέλουν βεβαίως την ΕΥΠ να βρίσκεται υπό άμεσο και συνεχή έλεγχο ως προς την τήρηση των νόμων και τον σεβασμό των ατομικών ελευθεριών. Σίγουρα πάντως δεν θέλουν την ΕΥΠ με την εικόνα με την οποία αυτήν την στιγμή έχουμε να αναμετρηθούμε.

Σεβόμαστε τον προβληματισμό και την ανησυχία των πολιτών όταν διαπιστώνονται σοβαρά σφάλματα στη λειτουργία των κρατικών υπηρεσιών. Απορρίπτουμε, όμως, κάθε μία λέξη και αποστρεφόμαστε τις κρυφές προθέσεις, όπως αυτές που με επίσημη δήλωσή του ο κ. Τσίπρας έφερε αυτές τις μέρες στην επικαιρότητα, για σχέδιο ανάταξης και ανασύνταξης της τρίτης ελληνικής δημοκρατίας. Καταλαβαίνουμε τον κίνδυνο της αυταρχικής εκτροπής όταν τον βλέπουμε μπροστά μας.

Θα περίμενα επίσης τις μέρες αυτές από λαλίστατους αρθρογράφους, ανταποκριτές και άλλους φιλοξενούμενους, στη ζεστή δική μας ελληνική αγκαλιά, παρατηρητές μια κάποια προσοχή στα λόγια αυτά, όταν προέρχονται από τον Αρχηγό της Αξιωματικής Αντιπολίτευσης, αντί της «βοερής» σιωπής τους, ενώ από την άλλη δεν έχει χαθεί καμμία ευκαιρία αυτές τις μέρες να εξαπολυθούν εμμονικές επιθέσεις εναντίον της Ελλάδας για τα κρίσιμα θέματα, με υπόβαθρο πάντα το ίδιο, τα ζητήματα της μετανάστευσης και την κατά κάποιον τρόπο δικαιολόγηση της απέναντι πλευράς. Δεν έχει κανένα θέμα η παράταξή μας να γράφονται και να μεταδίδονται τα πράγματα όπως τα επιθυμούν όσοι τα γράφουν. Μη μας ζητούν, όμως, να κλείσουμε τα μάτια στο θέαμα των συγκοινωνούντων πολιτικών δοχείων.

Για παράδειγμα, πώς διέλαθε της προσοχής τους ότι η Εθνική Αρχή Διαφάνειας σε έκθεσή της στις 12 Ιουλίου φέτος, μετά από αυτοψία στην ΕΥΠ, την ΕΛΑΣ, αλλά και σε εταιρείες που φαίνονται να προσφέρουν υπηρεσίες παρακολούθησης, ελέγχοντας μάλιστα και τις απόρρητες δαπάνες των δημοσίων φορέων, διαβεβαίωσε ότι δεν έγινε προμήθεια του λογισμικού «Predator» ή άλλου κακόβουλου λογισμικού; Πώς, για παράδειγμα, δεν πρόσεξαν αυτοί, των οποίων την εργασία προσεταιρίζεται η προπαγάνδα της Κουμουνδούρου, ότι η περιορισμένη κατάργηση του απορρήτου αποφασίστηκε από τη Βουλή, ενόσω η Ελλάδα υφίστατο επιθέσεις, με την Τουρκία να εκτοπίζει χιλιάδες μετανάστες; Πώς τους διέφυγε η δικαστικώς αποδεδειγμένη περίπτωση κατασκοπείας στη Ρόδο; Γνωρίζουν μήπως κάποιο κράτος που δεν φροντίζει να υπάρχει στεγανότητα, ώστε να διασφαλίζεται η αποτελεσματικότητα της Υπηρεσίας Πληροφοριών σε δύσκολους μάλιστα καιρούς;

Πώς, λοιπόν, τελικά, κυρίες και κύριοι συνάδελφοι, να μην είμαστε επιφυλακτικοί και καχύποπτοι για τις σκοπιμότητες που υποκρύπτονται, όταν έγκριτα μέσα ενημέρωσης αποσιωπούν επίσημες και δημόσιες εξηγήσεις, ενώ δεν χάνουν λέξη από όσα λέγει η Αξιωματική Αντιπολίτευση;

Απέναντι σε όλα αυτά, κυρίες και κύριοι, με πίστη στη διαφάνεια πιστεύουμε ότι η Βουλή των Ελλήνων θα δώσει τις απαντήσεις που απαιτούνται με καταλυτικό τρόπο στη βάση του Συντάγματος και των νόμων της πατρίδας.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ, κύριε συνάδελφε.

Τον λόγο έχει ο κ. Παπανδρέου, πρώην Πρωθυπουργός.

**ΓΕΩΡΓΙΟΣ ΠΑΠΑΝΔΡΕΟΥ:** Κυρίες και κύριοι συνάδελφοι, η υπαρκτή και ομολογημένη παραδοχή, εκ μέρους μάλιστα του Πρωθυπουργού, ότι έγιναν παρακολουθήσεις πολιτικών και δημοσιογράφων και ειδικότερα του Προέδρου του ΠΑΣΟΚ - ΚΙΝΑΛ Νίκου Ανδρουλάκη είναι παραδοχή ενός εγκλήματος που απαιτεί κάθαρση. Εντούτοις, αυτό καθαυτό το γεγονός δεν αποτελεί παρά την κορυφή του παγόβουνου μιας συγκεκριμένης αντίληψης για τη διαχείριση της εξουσίας. Αναδεικνύει και τη διεθνή διάσταση του προβλήματος της ψηφιακής εποχής, αλλά και τα βαθύτερα ζητήματα δημοκρατίας στη χώρα μας.

Στις Ηνωμένες Πολιτείες η ιδιοκτησία των προσωπικών μας δεδομένων και των συλλογικών μας δεδομένων -τα big data- ανήκει στα μεγαθήρια των πολυεθνικών εταιρειών, Google, Facebook, Αmazon, TikTok και άλλους. Απέναντι σ’ αυτόν τον λεγόμενο κατασκοπευτικό καπιταλισμό, πολλοί πια προσπαθούν να αντισταθούν. Στην Κίνα η ιδιοκτησία των δεδομένων αυτών ανήκει στο κράτος ή στους μηχανισμούς του κομμουνιστικού κόμματος. Και στις δύο περιπτώσεις κράτος και ιδιωτικές εταιρείες βρίσκουν τρόπους συνεργασίας και τελικά μας «φακελώνουν». Αλλά δεν αρκεί το «φακέλωμα». Μέσω τεχνητής νοημοσύνης μπορούν να ελέγχουν, να γνωρίζουν κάθε μας κίνηση, προτίμηση, τη ζωή μας ολόκληρη καλύτερα από τη μητέρα μας, όπως κάποιος είπε, και βέβαια να μας επηρεάζουν αρχικά για να πουλήσουν προϊόντα, αλλά με τον καιρό, χωρίς να το συνειδητοποιούμε, να επηρεάζουν ή και να ελέγχουν τις πολιτικές μας προτιμήσεις.

Η Ευρώπη αντίθετα, με τον αγώνα προοδευτικών δυνάμεων, αντιστέκεται σθεναρά. Κάνει σοβαρά βήματα –όχι ακόμα αρκετά- απέναντι σ’ αυτή την απειλή και νομοθετεί για την προστασία των δικαιωμάτων μας, θέλοντας ουσιαστικά να αυτοδιαχειριζόμαστε δημοκρατικά τα δικά μας δεδομένα.

Η Ελλάδα και η Κυβέρνησή της είχε μια επιλογή: Ή να κινηθεί ευρωπαϊκά, να τιμήσει το ότι είναι η γενέτειρα της δημοκρατίας, να πρωτοπορήσει διεθνώς, να πρωτοστατήσει στην προστασία ανθρωπίνων δικαιωμάτων ή από την άλλη να γίνει η ίδια μέρος του προβλήματος, κατατασσόμενη στην κατηγορία κρατών που αυθαιρετούν και αγνοούν τη σημασία αυτών των αξιών.

Δυστυχώς, επέλεξε το δεύτερο με μεγάλη ζημιά για την εικόνα, αλλά και την αξιοπιστία της χώρας μας στην Ευρώπη. Τι θα πει ο Πρωθυπουργός όταν βρεθεί με ομολόγους του στην Ευρωπαϊκή Ένωση και τον ρωτήσουν: «Γιατί το ίδιο σου το γραφείο παρακολουθούσε δημοσιογράφους και αντίπαλο πολιτικό, Πρόεδρο κόμματος της Αντιπολίτευσης»; Το έωλο επιχείρημα ότι και άλλες χώρες χρησιμοποιούν μεθόδους παρακολούθησης για θέματα εθνικής ασφάλειας κατέρρευσε εκκωφαντικά, καθώς ο ίδιος ο Πρωθυπουργός δεν μπόρεσε ενώπιον της Βουλής να μας πει γιατί ο Νίκος Ανδρουλάκης αποτελεί κίνδυνο για την εθνική μας ασφάλεια και τελικά γιατί παρακολουθείτο.

Ακόμα και η ομολογία του λάθους -αν ήταν λάθος- δεν αποτελεί εξήγηση του γιατί έγινε το λάθος. Γιατί προφανώς αυτοί που έδωσαν την εντολή για την παρακολούθηση δεν το θεωρούσαν λάθος. Ποιοι, όμως, ήσαν αυτοί; Κάποιοι υπάλληλοι της ΕΥΠ; Όχι. Ήσαν η καρδιά του κυβερνητικού συστήματος της Νέας Δημοκρατίας του λεγόμενου «άρτια οργανωμένου επιτελικού κράτους» που θεωρούσαν ότι έκαναν το σωστό.

(Χειροκροτήματα από την πτέρυγα του Κινήματος Αλλαγής)

Και αυτή είναι η ουσία της υπόθεσης των πρόσφατων υποκλοπών. Δεν αποτελεί μια τυχαία εγκληματική πράξη, ένα λάθος. Αποτελεί τεκμήριο μιας αντίληψης για τη νομή της εξουσίας. Δυστυχώς για τη Νέα Δημοκρατία η υπόθεση των υποκλοπών αναδεικνύει τη διαχρονική αντίληψη της παράταξης αυτής απέναντι στην εξουσία. Το προσωπείο προοδευτισμού, δημοκρατικού φιλελευθερισμού και σύγχρονου επιτελικού κράτους έπεσε. Άκρατος συγκεντρωτισμός, αυθαιρεσία, αδιαφάνεια στη διαχείριση των χρημάτων του ελληνικού λαού με απευθείας αναθέσεις πολλών δισεκατομμυρίων, αλλά και των πολύ σημαντικών κονδυλίων του πακέτου ανάκαμψης χωρίς διαβούλευση, λογοδοσία, χωρίς δημοκρατικό έλεγχο. Αποτέλεσμα; Ασυλόγιστη διαχείριση της πανδημίας με αλλοπρόσαλλες αδιαφανείς επιλογές αντί της ουσιαστικής ενίσχυσης του δημόσιου συστήματος υγείας, χειραγώγηση μέσων ενημέρωσης μέσω των κρατικών διαφημίσεων και έκτακτων επιδοτήσεων, υψηλότατο κόστος ζωής και δραματική εκτόξευση του ενεργειακού κόστους τόσο με την ασύδοτη λειτουργία ιδιωτικών συμφερόντων, όσο και με την χωρίς σχέδιο και με συνεχείς καθυστερήσεις μετάβαση στην πράσινη ανάπτυξη. Χάθηκαν περισσότερο από δεκαπέντε χρόνια για να κατανοήσουν οι ηγεσίες της Νέας Δημοκρατίας ότι η πράσινη μετάβαση δεν είναι «πράσινα άλογα».

Μήπως, όμως, αυτές οι αντιλήψεις δεν είναι νεόφερτες, αλλά χαρακτηρίζουν διαχρονικά την παράταξή σας από τις παρακολουθήσεις της περιόδου της Νέας Δημοκρατίας 2004-2009, τις αλλεπάλληλες θεσμικές εκτροπές και τα σκάνδαλα εκείνης της εποχής, τις εκατοντάδες χιλιάδες προσλήψεις στο δημόσιο με τη μέθοδο των συμβασιούχων και των «σταζιέρ», τις αναθέσεις προς «ημετέρους», την εκτίναξη των ελλειμμάτων και τον υπερδιπλασιασμό του χρέους, την απάτη των στατιστικών στοιχείων με συνέπεια το έλλειμμα αξιοπιστίας της χώρας μας, το έπος των τριχίλιαρων με αφορμή τις πυρκαγιές το 2007 σε δικαιούχους και μη, τη λογική τού «δεν συναινώ στο λάθος» του Αντώνη Σαμαρά, παρά το ότι ο αναγκαστικός δανεισμός ήρθε ως συνέπεια των δικών σας λαθών για τα οποία ποτέ δεν υπήρξε μια συγγνώμη, της πλατείας του μίσους και του διχασμού όπου συναντιόταν Νέα Δημοκρατία, ΣΥΡΙΖΑ και Χρυσή Αυγή και βέβαια την άκρως υποκριτική δίωξη του Γεωργίου επειδή αποκάλυψε την αλήθεια για το τεράστιο έλλειμμα για τη δική σας διαχείριση της οικονομίας;

Ακούω πολλές φορές, όταν αναφέρομαι στο παρελθόν, να με κατηγορούν ότι παρελθοντολογώ, ότι απλά επιδιώκω τη δικαίωση των προσωπικών μου επιλογών. Κάνετε λάθος, αγαπητοί συνάδελφοι. Αν ζητώ δικαίωση είναι η δικαίωση των θυσιών του ελληνικού λαού. Και αν μιλώ για το παρελθόν δεν είναι ούτε από ρεβανσισμό, ούτε με πικρία, αλλά αγωνία για το μέλλον της χώρας. Γιατί βλέπω ότι δυστυχώς δεν μάθατε, κύριοι της Νέας Δημοκρατίας από τα λάθη σας. Ή δεν θέλετε ή δεν μπορείτε. Διαλέξτε.

Και αντί της αυτογνωσίας, της αυτοκριτικής, έχετε και μια άλλη τακτική. Βρήκατε τον μπαμπούλα του ΣΥΡΙΖΑ, που όντως έκανε λάθη πολλά και την όποια κριτική γίνεται προς την Κυβέρνηση της Νέας Δημοκρατίας, όποια διαφορετική άποψη υπάρχει την ονομάζετε φιλο-ΣΥΡΙΖΑ. Είναι μια βαθιά αυταρχική αντίληψη που θέλει κάθε κριτική φωνή να στιγματίζεται, όπως παλιά στιγματίζατε κάθε διαφορετική άποψη άλλων χαρακτηρίζοντάς τους προδότες, αντεθνικόφρονες, μιάσματα, κομμουνιστές, απειλή για την ασφάλεια της χώρας. Ή είσαι με τον κακό ΣΥΡΙΖΑ ή είσαι με την άψογη Νέα Δημοκρατία. Δεν υπάρχει άλλη επιλογή για εσάς γιατί αυτό σας βολεύει.

Γι’ αυτόν τον λόγο σας εξέπληξε το ότι ο κ. Βενιζέλος και ο κ. Αλιβιζάτος σας έκαναν αυστηρή κριτική. Γιατί, καλώς ή κακώς, τους είχατε κατατάξει στο αντισυριζαϊκό μέτωπο και άρα στον φιλοκυβερνητικό χώρο και τώρα πώς να τα δικαιολογήσετε; Αλλά, ξέρετε, κύριοι συνάδελφοι, εμείς στο ΠΑΣΟΚ - ΚΙΝΑΛ κάνουμε πιο αυστηρή κριτική προς τον ΣΥΡΙΖΑ από εσάς της Νέας Δημοκρατίας. Και πάλι όχι από μένος, όχι από ρεβανσισμό, που θα μπορούσε να είχε δικαιολογηθεί από το τι ακούσαμε και τι υποστήκαμε -και προσωπικά αν θέλετε- από τη στάση τους απέναντί μας. Η κριτική μας γίνεται από τη σκοπιά της παράταξης που προώθησε και υπερασπίστηκε διαχρονικά τις μεγάλες δημοκρατικές και κοινωνικές αλλαγές της χώρας.

(Χειροκροτήματα από την πτέρυγα του Κινήματος Αλλαγής)

Θα σας πω απλά, τους βγαίνουμε από τα αριστερά. Γιατί; Γιατί ενώ εξελέγησαν σε πλατφόρμα αντιμνημονιακή, όπως και εσείς, όταν έγιναν εξουσία μετά βέβαια από την περιπέτεια ενός δημοψηφίσματος που ακύρωσαν οι ίδιοι, αναγκάστηκαν να καταφύγουν σε κυβίστηση, όπως βέβαια και εσείς.

Γιατί, ενώ μιλούσαν για αλλαγές επαναστατικές με το λενινιστικό πρόσχημα του ελέγχου των αρμών της εξουσίας, απορροφήθηκαν από τις πελατειακές δομές και τις πιο αναχρονιστικές αντιλήψεις περί άσκησης και νομής της εξουσίας, όπως και εσείς. Αποδείχτηκαν μιμητές των πρακτικών της δεξιάς, όπως και σε άλλα με τις τηλεοπτικές άδειες, την εργαλειοποίηση της δικαιοσύνης, τα νομοσχέδια που υπονόμευσαν εργατικά δικαιώματα, όπως και εσείς.

Πιθανόν να ρωτήσετε σκόπιμα για να αλλάξετε τη συζήτηση τι σχέση έχουν αυτά με τα όσα συζητούμε σήμερα. Μάλιστα βλέπω στα φιλοκυβερνητικά μέσα να δημοσιεύονται δημοσκοπήσεις που λένε ότι λίγοι είναι εκείνοι που ενδιαφέρονται για το θέμα των υποκλοπών. Αυτά που απασχολούν τον κόσμο είναι άλλα, η ακρίβεια, η ενέργεια, η υγεία, τα ελληνοτουρκικά. Πράγματι μεγάλα θέματα. Με αυτό το πλευρό να κοιμάστε.

Ο ελληνικός λαός τώρα που το μεταρρυθμιστικό προσωπείο έπεσε, θα δει ότι το ζήτημα των υποκλοπών αφορά τη γενικότερη αντίληψη από την οποία διακατέχεστε για τη διαχείριση της χώρας της οικονομίας των χρημάτων του και θα αντιληφθείτε σύντομα πόσο θα αλλάξει αυτή η εικόνα. Γιατί το πραγματικό διακύβευμα για τη χώρα είναι το λεγόμενο «ελληνικό πρόβλημα», το πώς επιτέλους θα σπάσει το πελατειακό παρασιτικό σύστημα.

Συνειδητοποιεί καθημερινά ο ελληνικός λαός ότι το κράτος δεν μπορεί να είναι λάφυρο προς πλιάτσικο για τον νικητή των εκλογών, για ένα κόμμα που αυθαιρετεί με πρόσχημα την εκλογική του πλειοψηφία, που αγνοεί κανόνες, που δεν λογοδοτεί, που δεν ελέγχεται, που εργαλειοποιεί θεσμούς και καταπατά δημοκρατικά δικαιώματα.

Το διακύβευμα είναι η δημοκρατία και αφορά από τις υποκλοπές μέχρι την ετυμηγορία του ελληνικού λαού και την εθνική ασφάλεια που εσείς υπονομεύσατε με την κομματικοποίηση της ΕΥΠ.

Συνειδητοποιεί ο ελληνικός λαός ότι θα ζήσει νέες κρίσεις και θα χαθούν ευκαιρίες για τα νέα παιδιά, για τους παραγωγικούς και δημιουργικούς Έλληνες όταν εκείνοι που κυβερνούν χωρίς δημοκρατικό έλεγχο συγκεντρώνουν, ιδιοποιούνται την εξουσία αλλά και το βιός, τα χρήματα, τους πόρους του ελληνικού λαού όπως έγινε το 2004 - 2009. Γι’ αυτό και η εξεταστική επιτροπή έχοντας εντολή να διερευνήσει τις πράξεις της Κυβέρνησης στο ζήτημα των υποκλοπών πρέπει ταυτόχρονα να γίνει σταθμός για ανατρεπτικές αλλαγές στο πελατειακό σύστημα της χώρας με την εμβάθυνση των δημοκρατικών θεσμών.

Αυτόν τον ιστορικό ρόλο θα υπηρετήσει ξανά η παράταξή μας γιατί εμείς καλούμαστε να εκφράσουμε αυτές τις αγωνίες και να διαμορφώσουμε μια δίκαιη, βιώσιμη προοπτική για τη χώρα. Έχουμε αποδείξει όχι στα λόγια αλλά στην πράξη ότι μπορούμε. Αναλάβαμε ευθύνες ακόμα και όταν δεν μας αναλογούσαν αψηφώντας πολιτικό κόστος για να αποφευχθεί μια εθνική τραγωδία όχι όμως για να μπορείτε εσείς σήμερα να πράττετε το ίδιο ασυλόγιστα με καταστροφικό έργο όπως τότε. Μόνο εμείς δώσαμε δύσκολες μάχες για να σπάσουμε πελατειακά κατεστημένα που κρατάνε τη χώρα σε ομηρία γιατί ακόμα και αν έγιναν λάθη η πορεία μας είναι ξεκάθαρη. Ποιος πράγματι οργάνωσε και εφάρμοσε θεσμούς ελέγχου της αυθαιρεσίας της εξουσίας στη χώρα αυτή; Ποιος έκανε τη «ΔΙΑΥΓΕΙΑ» ενώ την πολέμησαν η Νέα Δημοκρατία και ο ΣΥΡΙΖΑ; Ποιος τις ηλεκτρονικές προμήθειες και την ηλεκτρονική συνταγογράφηση χτυπώντας τη διαφθορά που είχε τεράστιο κόστος για τα ασφαλιστικά μας ταμεία και τον ελληνικό λαό; Ποιος θεσμοθέτησε ανεξάρτητες αρχές, τα ΚΕΠ, την Ελεύθερη Ραδιοφωνία, την αποκέντρωση της εξουσίας, την αυτοδιοίκηση, την αξιοκρατία στις προσλήψεις με τον ΑΣΕΠ, την πρόσβαση στη δημόσια υγεία και παιδεία για όλους και όχι για τους λίγους, όπως το Ανοικτό Πανεπιστήμιο και το ΕΣΥ και εκατοντάδες άλλες προοδευτικές τομές και μεταρρυθμίσεις που εμπέδωναν ένα δημοκρατικό κράτος δικαίου για να σπάσουμε τη νοοτροπία που θέλει τον πολίτη εξαρτημένο υπάκουο υπήκοο στις ορέξεις κατεστημένων και όχι ελεύθερο και σκεπτόμενο; Εμείς το ΠΑΣΟΚ αυτά κάναμε. Γι’ αυτό μας πολεμήσανε, γι’ αυτό μας λοιδορούσαν.

Σήμερα το ΠΑΣΟΚ - Κίνημα Αλλαγής καλείται να διαδραματίσει πάλι τον ιστορικό του ρόλο. Να ανατρέψουμε αντιλήψεις νομής και λεηλασίας του κράτους, να αφυπνίσουμε, να κινητοποιήσουμε, να συσπειρώσουμε όλες τις προοδευτικές παραγωγικές και δημιουργικές δυνάμεις της χώρας. Σε μια εποχή που απαιτεί τεράστιες αλλαγές, τη μετάβαση σε ένα άλλο πρότυπο ανάπτυξης ποιοτικό, πράσινο, δίκαιο που μόνο με την ευρύτερη δημοκρατική συμμετοχή αλλά και την εμπιστοσύνη του πολίτη στους θεσμούς της πολιτείας μπορεί αυτό να επιτευχθεί. Μια τεράστια μετάβαση που θέλει τη συμμετοχή και εμπιστοσύνη του πολίτη που εσείς όμως υπονομεύσατε ως Νέα Δημοκρατία γιατί θέλατε και θέλετε να κρατάτε ασφυκτικά τον έλεγχο του κράτους και των πόρων.

Αυτό είναι το στοίχημα για όλους τους δημοκρατικούς και προοδευτικούς πολίτες και δυνάμεις: να αγωνιστούν για την αλλαγή της χώρας και όχι για τη νομή της εξουσίας. Για μια Ελλάδα δικαίου και μια Ελλάδα των αξιών.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο τώρα έχει ο κ. Βίτσας εκ μέρους του ΣΥΡΙΖΑ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ευχαριστώ, κυρία Πρόεδρε.

Πολλές φορές βλέπω τις εξέδρες να έχουν γεμίσει μπάλες. Αλλά παρ’ ό,τι αναγνωρίζω ότι κάθε πολιτικό κόμμα έχει κάθε δικαίωμα να υπερασπίζεται την πολιτική του και να προσπαθεί να κερδίσει, θα έλεγε κανένας να υποστηρίξει, θέλω να διαβεβαιώσω τους πάντες σε αυτή την Αίθουσα ότι για τον ΣΥΡΙΖΑ - Προοδευτική Συμμαχία το μέτωπό του είναι σταθερά στραμμένο ενάντια στη Νέα Δημοκρατία, τη δεξιά του κ. Μητσοτάκη. Δεν πρόκειται να αλλάξουμε ρότα. Εμείς καταλαβαίνουμε ποιο είναι σήμερα το βασικό. Η ιστορία των προηγούμενων χρόνων έχει γραφεί. Οι ευθύνες έχουν κατανεμηθεί και από κει και πέρα ο καθένας μας θα δείξει πόσο προοδευτικός είναι σε εκείνη την πορεία όπου θα συγκροτείται ένα κοινό πρόγραμμα των προοδευτικών δυνάμεων με δημοκρατία, ανάπτυξη και αλληλεγγύη. Αυτό είναι κατά τη γνώμη μου το βασικό.

Περνώντας στη συγκεκριμένη συζήτηση που έχουμε θα ήθελα να πω ότι φαντάζομαι ότι είναι κοινή η αντίληψη ενός μεγάλου κομματιού της Αίθουσας ότι δεν γίναμε καθόλου σοφότεροι την Παρασκευή από την ομιλία του κυρίου Πρωθυπουργού. Και εκεί κατά κύριο λόγο είναι πως πετάς την μπάλα στην εξέδρα συνεχώς και αδιαλείπτως για να αποφύγεις να απαντήσεις στα βασικά προβλήματα που αυτή τη στιγμή καλούμαστε να αντιμετωπίσουμε.

Για ποιο λόγο παρακολουθούνταν ο κ. Ανδρουλάκης; Απάντησε ο Πρωθυπουργός; Βεβαίως όχι. Ποιος έδωσε την εντολή να παρακολουθείται; Και μαζί με τους πολιτικούς αντιπάλους να παρακολουθούνται ακόμα και δημοσιογράφοι κ.λπ.. Έδωσε κάποια απάντηση ο κ. Μητσοτάκης; Βεβαίως όχι. Υπάρχουν άλλοι πολιτικοί που αυτή τη στιγμή που συζητάμε σε αυτή την Αίθουσα παρακολουθούνται ή απλά έχει διακοπεί για κάποιες μέρες και ώρες η παρακολούθησή τους; Το βασικό ρήμα είναι αν χρησιμοποιήθηκε, όχι αν αποκτήθηκε αλλά αν χρησιμοποιήθηκε το παράνομο λογισμικό «Predator» στην παρακολούθηση πολιτικών αντιπάλων. Φοβάμαι ότι όσοι θα είναι στην εξεταστική επιτροπή θα έχουν ένα μεγάλο πρόβλημα. Όσοι δεν θα είναι από τη Νέα Δημοκρατία θα έχουν πρόβλημα από τη Νέα Δημοκρατία. Είναι φανερή η προσπάθεια να επικρατήσει η λογική του απορρήτου. Μην σας φανεί καθόλου παράξενο ότι όλα μέσα στην επιτροπή θα είναι απόρρητα. Ακόμα και όταν θα έρχεται κάποιος στην ερώτηση μπορεί να λέει «δεν μπορώ να απαντήσω γιατί αυτό είναι ζήτημα εθνικής ασφάλειας». Μήπως η ασφάλεια, η φήμη αλλά και η δράση της ίδιας της χώρας δεν πλήττεται όταν κάνεις κριτική στην Κυβέρνηση, αλλά πλήττεται από αυτά που κάνει η Κυβέρνηση; Πλήττεται από το γεγονός ότι έχουμε γίνει ρεζίλι κυριολεκτικά διεθνώς και προσπαθούν να το ξεπεράσουν με τον ΣΥΡΙΖΑ εξωτερικού. Θυμάστε το εσωτερικού και εξωτερικού. Ο ΣΥΡΙΖΑ έχει απλώσει τα πλοκάμια του και την αίγλη του και αναγκάζει διεθνή συγκροτήματα όπως τους «New York Times» καθώς και άλλα στο Λονδίνο, στην Αμερική κ.λπ. να λένε ότι το μεγάλο πρόβλημα είναι η δράση αυτής της Κυβέρνησης.

Την Κυριακή προσπαθώντας να διαβάσω την ειδησεογραφία, ξεχώρισα ένα άρθρο στην «Δημοκρατία της Κυριακής», του κ. Κοττάκη. Λέω για τον κ. Κοττάκη για τον απλούστατο λόγο ότι φαντάζομαι κανένας δεν λέει ότι είναι στον χώρο του ΣΥΡΙΖΑ. Εκεί, λοιπόν, ο κ. Κοττάκης κάτω από τον τίτλο «Καλώς ορίσατε, κύριε Μακάρθι» λέει ότι η Κυβέρνηση του Κυριάκου Μητσοτάκη ζητά τα ρέστα για ένα λάθος που ομολόγησε ότι έκανε η ίδια.

Και αυτό το είδα σήμερα πάρα πολλές φορές. Δηλαδή βγαίνει ο άλλος και σου λέει «κάναμε ένα λάθος» -κανένα λάθος δεν κάνατε, προσδιορίστε και ποιο είναι το λάθος που κάνατε- αλλά τώρα «σας κουνάω και το χέρι, σας κουνάω και το δάχτυλο». Έχετε χάσει το μυαλό σας; Αυτή τη στιγμή καταδικάζεστε στη συνείδηση του ελληνικού λαού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σύντομα, μαζί με τα ζητήματα της ακρίβειας, μαζί με μια σειρά από άλλα ζητήματα της καθημερινής ζωής, μαζί με το ζήτημα του ΕΣΥ δεν καταλαβαίνετε ή θα μείνετε έκπληκτοι από το γεγονός ότι πλέον η μάχη δεν θα είναι μόνο μέσα στη Βουλή, αλλά θα είναι και στους δρόμους, θα είναι κοινωνική αντίσταση. Δεν τα καταλαβαίνετε αυτά.

Επιμένετε στο παραμύθι που φτιάξατε για να μπορείτε να ζείτε και να δράτε πολιτικά τα προηγούμενα χρόνια; Έτσι ξαφνικά ξύπνησε ο κόσμος και πήγε στις πλατείες όλης της χώρας, αντιστάθηκε στην πολιτική σας και τελικά έριξε μια διακυβέρνηση πάρα πολλών δεκαετιών; Κατηγορείτε ακόμα το ΣΥΡΙΖΑ για ποιο λόγο; Γιατί έβγαλε τη χώρα από τα μνημόνια; Γιατί πλέον από το 2015 και μετά δεν υπήρχαν άνθρωποι και δεν ήταν μόνο οι παράτυποι μετανάστες και οι πρόσφυγες αλλά ήταν και Έλληνες και Ελληνίδες που έψαχναν στα σκουπίδια. Πήγαινε κανένας προς το Περιστέρι και προς το Αιγάλεω κι έβλεπε από πάνω ένα ολόκληρο σύννεφο, γιατί οι άνθρωποι για να ζεσταθούν έκαιγαν, όχι ξύλα αλλά ό,τι έβρισκαν μπροστά τους. Έχετε δει ποτέ -θα έλεγε κανένας- την Πειραιώς άδεια, γιατί δεν μετακινούνταν τα αυτοκίνητα, δεν κυκλοφορούσαν τα αυτοκίνητα; Αυτά γινόντουσαν στην Ελλάδα.

Και λέω ότι ο κ. Κοττάκης λέει ακόμα ότι ο μεγαλύτερος κίνδυνος είναι πώς διαχειρίζεται η Κυβέρνηση το σκάνδαλο και όχι το ίδιο το σκάνδαλο. Ακόμα κι αν διαβάζοντας την τροπολογία του 4790/2021 φτάνουμε να υποστηρίζουμε εμείς ότι το έγκλημα νομοθετήθηκε, ότι το έγκλημα προετοιμάστηκε με το διορισμένο διοικητή που δεν είχε πτυχίο, με δικονομικές εγγυήσεις εθνικής ασφάλειας, με τροπολογίες που προβλέπουν ότι θα καταστρέφεται καλού κακού το υλικό που συλλέγουν οι κοριοί της ΕΥΠ από τις παρακολουθήσεις, πραγματικά, πόσος καιρός έχει περάσει από τότε που το σκάνδαλο βγήκε στον αέρα; Πόσα πράγματα, άραγε, δικαιούμαι να σκεφτώ ότι έχουν ήδη κρυφτεί από το ίδιο το σκάνδαλο;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε πρέπει να κλείσετε, σας παρακαλώ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ναι, αμέσως, κυρία Πρόεδρε και σας ευχαριστώ πάρα πολύ.

Αυτά δεν τα σκέφτεστε; Αυτά πρέπει να απαντήσει η εξεταστική επιτροπή. Σε αυτά πρέπει να δώσει βασικές απαντήσεις.

Άρα θέλω να πω ότι σε όλη αυτή τη λογική ο ΣΥΡΙΖΑ θα σταθεί ενάντια στη Νέα Δημοκρατία και στην πολιτική της, θα προσπαθήσει να αναδείξει όλη την αλήθεια κι αν όχι, αν δεν μπορεί να βρεθεί, δεν μπορεί να αντιμετωπίσει η Κυβέρνηση την αλήθεια, θα αναδείξει τις ερωτήσεις που έκαναν και δεν απαντήθηκαν.

Κι έτσι, γυρνώντας, είδα κάποιους συναδέλφους από τη Νέα Δημοκρατία, οι οποίοι υπήρξαν και είναι δημοσιογράφοι -γιατί όταν είσαι δημοσιογράφος, είσαι δημοσιογράφος, πάει, τελείωσε και πολιτικός να γίνεις- βλέπω τουλάχιστον τρεις αυτή τη στιγμή εδώ, ίσως είναι και παραπάνω, και πιστεύω ότι αν είχανε παραμείνει στην ειδησεογραφία, όντας νεοδημοκράτες, με το στυλ και το ύφος του κ. Κοττάκη θα γράφανε. Γιατί υπάρχουν και σ’ αυτό το κόμμα άνθρωποι που μπορούν να βλέπουν τα πράγματα αντικειμενικά και να μην θέλουν να εξαφανιστεί ή να πληγωθεί αυτή η παράταξη από το γεγονός ότι η οικογένεια Μητσοτάκη προσπαθεί να δημιουργήσει ένα καθεστώς το οποίο θα αξιοποιήσει προς ίδιον πολιτικόν -και όχι μόνο- όφελος.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο έχει τώρα ο κ. Δαβάκης και αμέσως μετά ο κ. Κεγκέρογλου.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, διάβασα με προσοχή την πρόταση του Κινήματος Αλλαγής για τη σύσταση εξεταστικής επιτροπής σχετικά με την υπόθεση της νόμιμης συνακρόασης στο κινητό τηλέφωνο του κ. Ανδρουλάκη και παράλληλα κατέγραψα τα επιχειρήματα της Αντιπολίτευσης, τόσο της Μείζονος όσο και της Ελάσσονος, κατά τη διάρκεια της προ ημερησίας διατάξεως την περασμένη εβδομάδα.

Αν κάποιος επικεντρωθεί στην ουσία της επιχειρηματολογίας των κομμάτων της Μειοψηφίας, αφαιρώντας από αυτή τις κορώνες, τα ρητορικά σχήματα και τα πονηρά υπονοούμενα, θα δει ότι αυτή χαρακτηρίζεται, σχεδόν, εξ’ ολοκλήρου από μία αδυναμία διαχωρισμού μεταξύ του ρόλου του Πρωθυπουργού ως καταναλωτή ή αποδέκτη τον διαβαθμισμένων πληροφοριακών προϊόντων της ΕΥΠ και του ρόλου του επόπτη του κύκλου της συλλογής, της επεξεργασίας και της διανομής των πληροφοριών.

Κυρίες και κύριοι συνάδελφοι, σε έναν κόσμο υψηλής αβεβαιότητας, σε έναν κόσμο πολλαπλών και πολυεπίπεδων απειλών, ο Πρωθυπουργός ως ο κεντρικός λήπτης αποφάσεων του πολιτικού μας συστήματος πρέπει να έχει, κατά την άποψή μου, την άμεση δυνατότητα παροχής καθοδήγησης της ΕΥΠ καθορισμού των πληροφοριακών απαιτήσεων και προτεραιοτήτων με βάση την εθνική πολιτική, καθώς και ταχείας διατύπωσης αιτημάτων, το λεγόμενο Request for Information, RFI. Στην περίπτωση αυτή, η υπαγωγή της ΕΥΠ απευθείας στο γραφείο του Πρωθυπουργού βελτιώνει τη συνάφεια, την καταλληλότητα και την ταχύτητα της πληροφόρησης που αυτός λαμβάνει ως ο συνολικά αρμόδιος για το κυβερνητικό έργο και στον τομέα της εθνικής ασφάλειας.

Στο πλαίσιο αυτό, η απευθείας υπαγωγή της ΕΥΠ στον Πρωθυπουργό, πιστεύω ότι είναι, ίσως, μία από τις ορθότερες πολιτικές αποφάσεις που έχει λάβει αυτή η Κυβέρνηση από την αρχή της θητείας της, οδηγώντας σε ορατά και μετρήσιμα αποτελέσματα στις πολλαπλές κρίσεις που τόσα χρόνια περνά ο τόπος.

Η Αντιπολίτευση, αντί να αντιληφθεί τη σημασία αυτής της αλλαγής εξισώνει, όπως είπα προηγουμένως, το ρόλο του καταναλωτή με το ρόλο του επόπτη. Με λίγα λόγια, η Αντιπολίτευση μάς λέει ότι αφού η ΕΥΠ υπάγεται στον Πρωθυπουργό αυτός οφείλει προσωπικά να εποπτεύει και διοικητικά και θεσμικά το σύνολο της λειτουργίας της. Το επιχείρημα αυτό παραβλέπει ότι για λειτουργικούς, πρακτικούς και θεσμικούς λόγους η εποπτεία δεν μπορεί να συγκεντρωθεί σε ένα πρόσωπο, αλλά διαιρείται εν προκειμένω μεταξύ της διοίκησης της υπηρεσίας, των αρμόδιων εισαγγελέων και της Επιτροπής Θεσμών και Διαφάνειας της Βουλής.

Σε αυτό το σημείο βρίσκεται -πιστεύω- η ουσία του αντικειμένου της εξεταστικής επιτροπής που θα συσταθεί σήμερα. Λαμβάνοντας, λοιπόν, το σημείο εκκίνησης, την επιχειρησιακή αστοχία της παρακολούθησης του κινητού τηλεφώνου του Αρχηγού του ΠΑΣΟΚ, η επιτροπή πρέπει να εξετάσει τη λειτουργία και τους μηχανισμούς εποπτείας της υπηρεσίας σε βάθος χρόνου ώστε να εντοπίσουμε τις δυσλειτουργίες που υπάρχουν και να προχωρήσουμε σε βελτιώσεις.

Στο πλαίσιο αυτό, ακολουθώντας την προτροπή του Πρωθυπουργού σχετικά με την κατάθεση προτάσεων στο Σώμα και κινούμενος με βάση την προσαρμογή των καλών διεθνών πρακτικών στην ελληνική πραγματικότητα, θέλω να προτείνω τέσσερα σημεία η σκοπιμότητα των οποίων θα μπορούσε να εξεταστεί στο πλαίσιο της υπό σύσταση επιτροπής.

Πρώτον, όπως προβλέπεται και στο σχετικό νομικό πλαίσιο των Ηνωμένων Πολιτειών, όπου κωδικοποιείται ο Foreign Intelligence Surveillance Act του 1978, η έγκριση των αιτημάτων ηλεκτρονικής παρακολούθησης είναι καλύτερα να γίνεται από ειδικά επιλεγμένους δικαστές με πολυετή θητεία, στους οποίους θα κοινοποιείται το σκεπτικό γύρω από τους λόγους εθνικής ασφάλειας που καθιστούν την ηλεκτρονική συνακρόαση αναγκαία και επιβεβλημένη. Για την περίπτωση αιτήματος παρακολούθησης τηλεφώνων πολιτικών προσώπων, θα μπορούσε για τη λήψη απόφασης να απαιτείται, μάλιστα, πολυμελής δικαστική σύνθεση.

Δεύτερον, τη θέσπιση μιας εξαιρετικά ολιγομελούς, κλειστής κοινοβουλευτικής επιτροπής, εποπτείας του συστήματος πληροφοριών, η οποία θα ενημερώνεται τακτικά για τις προτεραιότητες, τις δράσεις, τις δαπάνες και τις βασικές στρατηγικές εκτιμήσεις της Εθνικής Υπηρεσίας Πληροφοριών. Αντίστοιχες κοινοβουλευτικές επιτροπές υπάρχουν και στις Ηνωμένες Πολιτείες και στο Ηνωμένο Βασίλειο.

Τρίτον, παράλληλα με τη λειτουργία της κοινοβουλευτικής μας επιτροπής, ίσως είναι χρήσιμο να θεσπιστεί και η τακτική ενημέρωση των Πολιτικών Αρχηγών των κοινοβουλευτικών κομμάτων, απευθείας από τη διοίκηση της Εθνικής Υπηρεσίας Πληροφοριών.

Και τέλος, θα πρότεινα την αναβάθμιση του Συμβούλου Εθνικής Ασφαλείας σε βαθμό Υπουργού ή Υφυπουργού με πολιτική ευθύνη δηλαδή στον Πρωθυπουργό όπως για παράδειγμα ισχύει στην Πολωνία, κίνηση που θα βελτιώσει τις δυνατότητες της προεδρίας της Κυβέρνησης να ανταποκρίνεται τόσο στη διαχείριση των πληροφοριών για την οποία σήμερα εγκαλείται όσο επίσης και στη διοικητική εποπτεία της ΕΥΠ, ενώ θα συνεισφέρει και στον ακόμη καλύτερο συντονισμό της κυβερνητικής πολιτικής, στον τομέα της εθνικής άμυνας και εξωτερικών υποθέσεων, ζητήματα που έχουμε δει κατ’ επανάληψη στην αρχή της θητείας αυτής της Κυβέρνησης, με την υβριδική απειλή του Έβρου.

Κυρίες και κύριοι συνάδελφοι, σήμερα με βάση τη δυνατότητα που η Νέα Δημοκρατία κατά την πρόσφατη συνταγματική Αναθεώρηση θέσπισε και έδωσε στα κόμματα της Αντιπολίτευσης, θα συσταθεί η εξεταστική επιτροπή που εισηγείται το ΚΙΝΑΛ. Εύχομαι οι συνάδελφοι της Μειοψηφίας που θα συμμετάσχουν σε αυτή να την αντιμετωπίσουν όχι ως μία ευκαιρία για πολιτικές κορώνες, αλλά ως μία διαδικασία σύνθεσης μιας δέσμης θεσμικών μεταρρυθμίσεων για την ενίσχυση της αποτελεσματικότητας και της εποπτείας του συστήματος πληροφοριών της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο κ. Κεγκέρογλου εκ μέρους του Κινήματος Αλλαγής. Αμέσως μετά ο Κοινοβουλευτικός Εκπρόσωπος του ΜέΡΑ25, κ. Γρηγοριάδης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, το επιτελικό κράτος τρία χρόνια τώρα αποδείχθηκε ανεπαρκές και χωρίς βούληση στην αντιμετώπιση κρίσιμων θεμάτων που αφορούν στην προστασία των πολιτών της κοινωνίας με αποκορύφωμα την ακρίβεια. Όμως αποδείχτηκε επαρκέστατο και με ισχυρή πολιτική βούληση στην εξυπηρέτηση των λίγων και ισχυρών με την αδιαφανή διαχείριση των εθνικών πόρων και ειδικότερα του ταμείου ανάκαμψης, αλλά όχι μόνο.

Με το τελευταίο μεγάλο σκάνδαλο του δεκαπενταύγουστου, με την απόλυτα φωτογραφική διαδικασία αδειοδότησης και σύνδεση ΑΠΕ που σημειώνω δεν θα μείνει έτσι, δεν ωφελούνται απλά οι μεγάλοι, όπως με τη συνήθη πολιτική της η Νέα Δημοκρατία πάντα έπραττε. Αλλά μόνο οι ημέτεροι και από αυτούς μόνο όσοι πέρασαν με ραντεβού από το γραφείο στο Μαξίμου, όχι από τον αρμόδιο Υπουργό, αλλά από τον εντολοδόχο στο Μαξίμου. Έναν άνθρωπο που ο Πρωθυπουργός θεωρεί και είναι επιτυχημένος σε αυτά που του ανέθετε στο πλαίσιο του επιτελικού κράτους, για τον έλεγχο των δομών της κρατικής εξουσίας, το μοίρασμα της κρατικής πίτας, με αναπαραγωγή του ιδιότυπου συστήματος νομής εξουσίας που δομήθηκε.

Με την αποκάλυψη όμως της παρακολούθησης του τηλεφώνου του Προέδρου του ΠΑΣΟΚ, Νίκου Ανδρουλάκη πιάστηκαν με τη γίδα στην πλάτη. Όλα ξεκινούν και επιστρέφουν αποκλειστικά στον κ. Μητσοτάκη. Ανέλαβε προσωπικά την εποπτεία της ΕΥΠ με νόμο του επιτελικού κράτους και σε αυτόν παραμένει τρία χρόνια τώρα η αποκλειστική ευθύνη. Δεν υπάρχει ΦΕΚ παραχώρησης της αρμοδιότητας στον γενικό γραμματέα. Αν υπάρχει ας το καταθέσουν. Άτυπη ανάθεση αρμοδιότητας και μάλιστα για την ΕΥΠ για τα εθνικά θέματα δεν υφίσταται. Είναι δεδομένο ότι η εξουσία φθείρει. Όμως ο κ. Μητσοτάκης επεδίωξε την απόλυτη εξουσία που διαφθείρει και οδηγεί στην αλαζονεία και την έπαρση.

Η Νέα Δημοκρατία θυσιάζει τα πάντα στο βωμό της εξουσίας χρησιμοποιώντας κάθε μέσο, αδιαφορώντας για τις επιπτώσεις στην κοινωνία αλλά και στους δημοκρατικούς θεσμούς. Οι επιπτώσεις όμως δεν αφορούν μόνο το εσωτερικό και τον κλονισμό της εμπιστοσύνης των πολιτών. Η χώρα εκτέθηκε διεθνώς. Και το χειρότερο, σε μια περίοδο με την επιθετικότητα της Τουρκίας σε έξαρση, ο Πρωθυπουργός της χώρας αντί να χτίζει σχέσεις εμπιστοσύνης και συνεννόησης με τους Αρχηγούς των κομμάτων της Αντιπολίτευσης, παρακολουθεί πολιτικούς και δημοσιογράφους νομίμως, όπως συνεχίζει να υποστηρίζει, διακορεύοντας έτσι κάθε δυνατότητα εθνικής συνεννόησης.

Ειδικότερα η ΕΥΠ υπό τον κ. Μητσοτάκη παρακολουθεί έναν Έλληνα Ευρωβουλευτή που έδωσε μάχες για τα εθνικά συμφέροντα και ήταν υποψήφιος πρόεδρος του τρίτου κοινοβουλευτικού κόμματος τη συγκεκριμένη περίοδο. Τριάντα μέρες τώρα δεν απαντά ο Πρωθυπουργός για ποιον εθνικό λόγο έγινε η παρακολούθηση, ποιοι το ζήτησαν, ποιοι το αποφάσισαν και ποιοι το υλοποίησαν. Είναι εθνικά επικίνδυνος ή ύποπτος ο Νίκος Ανδρουλάκης; Αν ναι, ο λαός πρέπει να το γνωρίζει. Επειδή όμως δεν ισχύει τίποτα από όλα αυτά, γιατί με τις προφάσεις σας σπιλώνετε τον ίδιο και μια ολόκληρη παράταξη; Ποιοι ήθελαν να κρατούν όμηρο και να χειραγωγήσουν, όπως νόμιζαν, τον Πρόεδρο αλλά και το ΠΑΣΟΚ; Ποιος κατέχει σήμερα το υλικό της παρακολούθησης; Ποιοι το επεξεργάστηκαν; Και δηλώνει ο κ. Γεραπετρίτης ότι από την επεξεργασία προέκυψε ότι τελικά δεν υπάρχει τίποτα μεμπτό.

Επιπλέον, πρέπει να ερευνηθεί ποιοι κατέχουν και διαχειρίζονται το «Predator» και ποια η σχέση τους με κυβερνητικά στελέχη. Ο λαός, όχι μόνο εμείς, απαιτεί να λάμψει η αλήθεια, ώστε πρώτον, οι ποινικά υπεύθυνοι να οδηγηθούν στη δικαιοσύνη, δεύτερον, οι πολιτικά υπεύθυνοι να κριθούν καθαρά από το λαό και τρίτον, να θωρακιστεί η υπηρεσία πληροφοριών για να λειτουργεί ως εθνική και όχι ως κομματικοκρατική.

Κυρίες και κύριοι συνάδελφοι, η Κυβέρνηση προσπάθησε αρχικά να κρύψει το θέμα διαψεύδοντας την παρακολούθηση, αλλά μετά τις αποκαλύψεις επεδίωξε την αντιστροφή και τη χειραγώγηση των διαδικασιών.

Ο κ. Μητσοτάκης πρόταξε τη συζήτηση Αρχηγών, γιατί ήθελε την πόλωση με τον ΣΥΡΙΖΑ και την Αξιωματική Αντιπολίτευση και τις δικομματικές άγονες αντιπαραθέσεις με τον κ. Τσίπρα αντί της ουσίας. Επεδίωξε τη συσκότιση αντί της διαλεύκανσης. Η σύσταση της εξεταστικής επιτροπής για τη διερεύνηση αυτού του μείζονος θέματος είναι δημοκρατική επιταγή και η Κυβέρνηση σήμερα δεν μπορεί να την αποφύγει. Είναι ωστόσο σίγουρο ότι θα αναδιπλωθεί και θα επιχειρήσει μέσα από τις διαδικασίες της να την απαξιώσει με την πλειοψηφία που διαθέτει.

Εμείς τονίζουμε για άλλη μια φορά ότι δεν πρέπει να υπάρξουν περιθώρια συγκάλυψης και συμψηφισμών. Η υπόθεση αφορά στα μείζονα δημοκρατικά δικαιώματα όλων των πολιτών και στη λειτουργία του δημοκρατικού πολιτεύματος. Σκιές, υποψίες και προσπάθειες χειραγώγησης πολιτικών προσώπων διά της μεθόδου υποκλοπής προσωπικών δεδομένων και συνομιλιών δεν χωρούν σε μια δημοκρατία.

Με την απόφαση της Βουλής σήμερα κατοχυρώνεται όχι μόνο το δικαίωμα της Αντιπολίτευσης για τη σύσταση εξεταστικής, αλλά και η απρόσκοπτη λειτουργία της. Ουσιαστικά η Ολομέλεια καλείται να αποφασίσει σήμερα και δεν μπορεί αυτό να το ανατρέψει η πλειοψηφία της επιτροπής και τη διάθεση στην επιτροπή όλων των εγγράφων και του υλικού παρακολούθησης και την κλήση όλων των εμπλεκομένων και των μαρτύρων που θα προταθούν από την Αντιπολίτευση. Η εξεταστική επιτροπή δεν πρέπει να πελαγοδρομεί έτσι και να αποπροσανατολιστεί. Γι’ αυτό όπως ο εισηγητής μας ανέφερε η επέκταση της έρευνας θα γίνει για όλες τις περιπτώσεις που υπάρχουν στοιχεία και μόνο. Εφόσον κατατεθούν και άλλα στοιχεία, βεβαίως και θα εξεταστεί.

Κυρίες και κύριοι συνάδελφοι, η πλήρης αποκάλυψη της αλήθειας θα δώσει επιπλέον τη δυνατότητα να θωρακίσουμε το δημοκρατικό μας πολίτευμα απέναντι σε κάθε είδους αντιδημοκρατικές αντιλήψεις και πρακτικές ελέγχου του κράτους. Ο Πρόεδρος Νίκος Ανδρουλάκης και το ΠΑΣΟΚ ως υπεύθυνη Αντιπολίτευση κατέθεσαν δημόσια μια σειρά προτάσεων για τον εκσυγχρονισμό του πλαισίου λειτουργίας της ΕΥΠ, αλλά και προτάσεων ώστε να υπάρξει ένα ευρωπαϊκό νομοθετικό πλαίσιο που θα αποτρέπει τη χρήση τέτοιων λογισμικών που καταπατούν τα ανθρώπινα δικαιώματα και τη δημοκρατία.

Στα έωλα κυβερνητικά επιχειρήματα περί προσπάθειας αποσταθεροποίησης της χώρας, περί νομιμότητας της παρακολούθησης και ότι ουδείς δεν εξαιρείται απαντάει με στεντόρεια φωνή η δημοκρατική συνείδηση του κάθε πολίτη. Δεν υπάρχει δίλημμα μεταξύ νόμιμου και πολιτικά ηθικού και ορθού. Στη δημοκρατία το νόμιμο πρέπει να είναι και πολιτικά ορθό και ηθικό. Δεν υπάρχουν νόμιμα λάθη που παραβιάζουν το Σύνταγμα. Δεν υπάρχει δίλημμα μεταξύ δημοκρατίας και εθνικής ασφάλειας. Χωρίς δημοκρατία δεν υπάρχει εθνική ασφάλεια. Δεν υπάρχει δίλημμα μεταξύ σταθερότητας, σεβασμού των ανθρωπίνων δικαιωμάτων και κράτους δικαίου. Οι έννοιες αυτές είναι ταυτόσημες και αλληλοϋποστηριζόμενες.

Εγκαταλείψετε λοιπόν τα ψευτοδιλήμματα και κατανοήσετε επιτέλους ότι δεν μπορείτε να χειραγωγήσετε το ΠΑΣΟΚ, δεν μπορείτε να ανακόψετε την πορεία και τον αυτόνομο και πρωταγωνιστικό του ρόλο. Τελικά να ξέρετε, να είστε σίγουροι, ότι δεν θα αποφύγετε την κρίση των Ελλήνων πολιτών που ήδη σας δείχνουν την πόρτα εξόδου.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Τον λόγο έχει τώρα ο κ. Γρηγοριάδης, Κοινοβουλευτικός Εκπρόσωπος του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε, που μου δίνετε τον λόγο.

Κύριε Υπουργέ, κυρίες και κύριοι Βουλευτές: «Αισθήματα έχω αδελφικά για της ασφάλειας τα φτωχά λαγωνικά που με χιόνια και βροχές να με φυλάνε έχουν διαταγές. Μικρόφωνα βάζουν για να ακούν όσα από το στόμα μου περνούν, τραγούδια και βρισιές και αστεία, στον καμπινέ και στην τραπεζαρία. Αδέρφια μου ασφαλίτες, εσείς μόνο τον δικό μου ξέρετε τον πόνο. Εσείς ξέρετε πως η σκέψη μου είναι διαρκώς τρυφερή και παθιασμένη, στον αγώνα αφιερωμένη. Λόγια που αλλιώς θα είχαν χαθεί, στα μαγνητόφωνά σας έχουν γραφτεί κι έτσι για ύπνο όταν πάτε τα τραγούδια μου -ξέρω- τραγουδάτε. Ευχαριστώ γι’ αυτό πολύ, συνεργάτες μου πιστοί.»

(Χειροκροτήματα από την πτέρυγα του ΣΥΡΙΖΑ)

Πράγματι, ευχαριστούμε. Το είπε ο αγαπητός Βουλευτής του ΣΥΡΙΖΑ, Βολφ Μπήρμαν τη δεκαετία του 1960, μελοποιημένο το 1975 στα «Πολιτικά Τραγούδια» του αείμνηστου Θάνου Μικρούτσικου.

Το είπε τη δεκαετία του 1960. Και έχουμε 1970, 1980, 1990, 2000, 2010, 2020, στο 2030 θα φτάσουμε και τα ίδια και τα ίδια -να μην πω τη λέξη, ρε παιδιά, γιατί είναι ντροπή, είμαστε εδώ μέσα- τα ίδια και τα ίδια. Και ξέρετε ποιο είναι το πρόβλημα;

Απευθύνομαι σε εσάς, τους Βουλευτές της Συμπολίτευσης. Σας σέβομαι όλους. Είστε αιρετοί και σας σέβομαι κυρίως γι’ αυτόν τον λόγο. Σέβομαι αυτούς που σας ψήφισαν και σας έφεραν εδώ μέσα. Θα συνεχίσετε με αυτόν τον «…» Πρωθυπουργό; Θα συνεχίσετε την πολιτική σας αυτοκτονία; Και κυρίως θα συνεχίσετε την ηθική σας αυτοκτονία;

Κοιτάξτε, θα είμαι ξεκάθαρος. Αυτά γίνονται και γίνονταν πάντα, για να μην γλιτώνει κανείς, θα συμπληρώσω από τον καιρό του αείμνηστου Τόμπρα. Δεν ξέρω αν ζει ο άνθρωπος ακόμα, φαντάζομαι όχι, αλλά μπορεί και να ζει. Τα κάνατε κι εσείς όταν είχατε την εξουσία, τα κάνουν όλοι. Το λένε τα νούμερα. Και επί ΣΥΡΙΖΑ παρακολουθούνταν άνθρωποι. Μας εξήγησε ο πρώην Πρωθυπουργός ότι γινόταν με τελείως διαφορετικές προϋποθέσεις και ότι το επέβλεπε.

Έχετε έναν Πρωθυπουργό ο οποίος τολμάει να αντικρίζει όλη την Εθνική Αντιπροσωπεία -ήρθε εδώ πριν από δυόμισι μέρες- και λέει τι; «Δεν ήξερα και δεν είχα δικαίωμα να ξέρω». Δηλαδή λέει: «Έχω εκχωρήσει το δικαίωμά μου ως αιρετός Πρωθυπουργός της χώρας να ξέρω στον ανιψιό μου, τον οποίο διόρισα και ο όποιος δεν έχει καν θεσμικό λόγο και ρόλο, αλλά είναι μετακλητός υπάλληλός μου και εξ αίματος ανιψιός μου, τον διόρισα και γι’ αυτό τον παραίτησα». Και λέω ότι πρόκειται για πρωτόγνωρο ευτελισμό, για οποιοδήποτε Κοινοβούλιο της Ευρώπης φαντάζομαι. Διότι κρύβεται ένας πρωθυπουργός με αυτό τον κωμικοτραγικό τρόπο -θα ήταν κωμικός, αλλά είναι πιο πολύ τραγικός- πίσω από τον ανιψιό του ο οποίος όμως δεν ήταν θεσμικά εκεί, δεν βρέθηκε εκεί, τον έβαλε ο ίδιος.

Συγγνώμη, κύριε Μητσοτάκη, αν βάλατε τον ανιψιό σας σε μια θέση που δεν έπρεπε να τον βάλετε γιατί τον βάλατε αν όχι για να σας ενημερώνει; Τον βάλατε για να μην σας ενημερώνει, για να σας κρατάει μυστικά και για να εκτίθεστε εσείς και η παράταξή σας με αυτόν τον τρόπο;

Σας το λέω γιατί είστε μια παράταξη τεράστια. Εμείς σαν ΜέΡΑ25 υπάρχουμε έξι χρόνια. Εσείς υπάρχετε από τον καιρό της Μεταπολίτευσης. Υπάρχετε και θα υπάρχετε διαχρονικά για πολύ καιρό. Αν συνεχίσετε έτσι, η πολιτική επιβίωσή σας τίθεται σε αμφισβήτηση. Σας το λέω ευθέως. Σταματήστε να τον καλύπτετε.

Το δεύτερο επιχείρημά του ήταν: «Δεν φταίω εγώ. Φταίει ο Κοντολέων.» Ποιος έφερε τον Κοντολέων; Εσύ έφερες τον Κοντολέων. Μας τον έφερες, μας το φόρεσες και ουρλιάζαμε όλοι υπερκομματικά, όχι τίποτα άλλο, όχι ότι είναι σεκιουριτάς. Δεν πήγαμε καν έτσι, γιατί δεν σκεφτόμαστε ταξικά. Και ένας σεκιουριτάς μπορεί μια φορά στις χίλιες να έχει ικανότητες που δεν έχει Υπουργός. Έλα όμως, που δεν είχε το πτυχίο.

Έφερες κάποιον, κύριε Πρωθυπουργέ αυτής της χώρας, που δεν είχε το πτυχίο, τον διόρισες και όταν έγινε γενική κατακραυγή ότι δεν έχει το πτυχίο, ότι δηλαδή δεν έχει τις αντικειμενικές προϋποθέσεις που ζητάει ο νόμος, είπες: Εντάξει, θα πάρω έναν με τις αντικειμενικές προϋποθέσεις; Είπες: Πετάω όλη τη νομιμότητα στα σκουπίδια; Θα νομοθετήσω και θα εξευτελίσω. Δηλαδή, εμάς κι εσάς, ρε παιδιά, εσάς ξεφτιλίζει. Εσείς ψηφίσατε ο Κοντολέων να μπορεί να είναι Αρχηγός στην ΕΥΠ χωρίς να έχει πάρει κανένα πτυχίο ποτέ στη ζωή του σχετικό με το αντικείμενό του.

Ο Πρωθυπουργός σας είναι ταυτοχρόνως και ανώνυμη εταιρεία. Και θα εξηγήσω αμέσως μετά για τις υποκλοπές και τις παρακολουθήσεις όλων μας ανεξαιρέτων όσων θέτουμε σε κίνδυνο αυτό το σφιχταγκάλιασμα της τεράστιας παρασιτικής ολιγαρχίας με την πολιτική ηγεσία σας από την οποία μπορείτε να απαλλαγείτε. Δεν σας κατηγορούμε τόσο καιρό ότι είστε όλοι οι άνθρωποι του Βαρδινογιάννη, του Λάτση, του Νιάρχου και του Περιστέρη. Μόνο τον περίφημο πεθερό -αυτό το λέω ευφυολογώντας- κατηγορούμε καμμιά φορά. Θεωρούμε ότι είστε Βουλευτές του ελληνικού λαού. Σταθείτε επιτέλους, για όνομα του θεού, στο ύψος των περιστάσεων.

Είναι ένας Πρωθυπουργός που εξευτέλισε τα πάντα για να παραμείνει ο Κοντολέων και μετά από δυο - τρία χρόνια ήρθε να μας πει: «Συγγνώμη, δεν ήξερα, με έριξε ο Κοντολέων και ο ανιψιός». Μα, εσύ τους διόρισες, ρε άνθρωπε.

Και το κυριότερο από όλα και θα τελειώσω με αυτό για τον Πρωθυπουργό σας, αν δεν επανέλθω αργότερα. Κοιτάξτε, συμβαίνει παντού στην υφήλιο. Δεν είναι πρωτοφανές, δεν είναι πρωτόγνωρο. Συμβαίνει να πιάνονται πρωθυπουργοί αντί με κατσίκες ή με γίδες -όπως είπε ο Αρχηγός της Αξιωματικής Αντιπολίτευσης- στην πλάτη, με κοριούς στα αυτιά. Συμβαίνει πάντα, συμβαίνει συνέχεια. Ξέρετε ποιο είναι το πρωτοφανές; Αυτό που δεν συμβαίνει ποτέ πουθενά στην ιστορία της ανθρωπότητας; Ο Πρωθυπουργός αυτός να μην έχει την τσίπα να παραιτηθεί. Ξέρετε τι λένε; Το κάνουν όλοι. Το κάνουν και κατά τεκμήριο. Το κάνουν σε διάφορες χώρες. Αν είσαι τυχερός και δεν σε πιάσουν, συνέχισε να πορεύεσαι. Όμως, αν είσαι άτυχος και σε πιάσουν -και εδώ τον έπιασαν γιατί ήταν άτυχος- φεύγεις μόνο και μόνο για να σώσεις την παράταξή σου. Θα σας σύρει για έναν χρόνο μέχρι τις εκλογές με αυτό τον βρόγχο, με αυτό το βαρίδι που σας κρεμάει. Σας κρεμάει όλους. Κοιτάξτε να δείτε γιατί έχω δίκιο.

Ας πάρουμε τα πράγματα από την αρχή. Θα είμαι σύντομος όσο μπορώ. Εκλεγήκατε στο όνομα του ελληνικού λαού -και όχι στο όνομα Κυριάκος Μητσοτάκης- στις 7 Ιουλίου 2019. Ξέρετε ποια είναι η πρώτη πολιτική κανονιστική σας πράξη, η πρώτη πράξη που κάνατε μέσα στο κράτος, στις 8 Ιουλίου, δηλαδή δώδεκα ώρες αφού εκλεγήκατε; Μετά από δώδεκα ώρες ο κ. Μητσοτάκης εξέδωσε την πρώτη κανονιστική σας απόφαση. Ξέρετε ποια ήταν αυτή; Να περάσει η ΕΡΤ, η ΑΠΕ-ΜΠΕ και η ΕΥΠ απευθείας στον Πρωθυπουργό. Τι κάνατε; Αυτά πώς συνδέονται, άραγε; Γιατί ήθελε το Αθηναϊκό Πρακτορείο την Ελληνική Ραδιοφωνία - Τηλεόραση και την ΕΥΠ να την έχει ο Πρωθυπουργός Κυριάκος Μητσοτάκης; Γιατί έπρεπε να συνεργαστούν αυτά. Ξέρετε πώς; Από την ΕΥΠ αρπάζατε, λαμβάνατε πληροφορίες για πολιτικούς, δημοσιογράφους, επιχειρηματίες και μέσω των ΕΡΤ και ΑΠΕ-ΜΠΕ στέλνατε τα ανάλογα μηνύματα σε όλο τον Τύπο και φυσικά στα παπαγαλάκια σας, στα χιλιάδες σάιτ -τα πετσωμένα σάιτ- ότι εάν δεν συμμορφώνονταν με τα συμφέροντα που υπηρετείτε και εξυπηρετείτε, χαθήκανε.

Έτσι ακριβώς και απαράλλακτα πολιτευτήκατε, αγαπητοί, για τρία ολόκληρα χρόνια, δηλαδή τα ίδια που ζήσαμε σε αυτή τη χώρα πριν από τριάντα χρόνια -τι σύμπτωση! Καταπληκτικές αυτές οι συμπτώσεις, πέφτουν από τον ουρανό- όπου κατά σύμπτωση πάλι Μητσοτάκη είχε η χώρα. Ποιον; Τον αείμνηστο Κωνσταντίνο Μητσοτάκη.

Τι έκανε λοιπόν η Κυβέρνηση του Κυριάκου Μητσοτάκη; Ό,τι έκανε και ο μπαμπάς! Πρόσωπα άλλαξαν μόνο. Ξέρετε κάτι; Τότε ήταν ο Γρυλλάκης και ο Μαυρίκης. Τους θυμάστε; Θα σας τους θυμίσω εγώ. Στον Κωνσταντίνο Μητσοτάκη ήταν ο Γρυλλάκης και ο Μαυρίκης, δηλαδή ο εξ απορρήτων του ήταν ο Γρυλλάκης και ο Μαυρίκης ήταν ο κοριός του, κατά ομολογία του ιδίου.

Τώρα λοιπόν αυτοί έχουν γίνει Δημητριάδης, μετακλητός διορισμένος ανιψιός και Κοντολέων, χωρίς τα τυπικά προσόντα, διορισμένος από το παράθυρο, με νόμο που βίασε όλη τη Βουλή των Ελλήνων. Έτσι; Το μόνο που κάνατε, ξέρετε ποιο είναι; Ποια είναι η πρόοδος της οικογένειας Μητσοτάκη μέσα σε μισό αιώνα; Ότι από εταιρικό οικογενειακό σας κοριό μετατρέψατε τον κ. Κοντολέοντα σε εθνικό μας κοριό, κουρελιάζοντας την ίδια στιγμή κάθε έννοια άρτιας ή έστω ημι-άρτιας ή ημιθανούς, θα πω εγώ, νομοθέτησης.

Αυτά είναι γνωστά, κυρίες και κύριοι, σε όλες και όλους. Γι’ αυτό τον λόγο και είναι σήμερα απόλυτα φαιδρό να ποιεί ο Πρωθυπουργός σας την νήσσαν και να προσπαθεί να κρυφτεί πίσω από τον ανιψιό και τον Κοντολέοντα, να δηλώνει πριν δύο μέρες από αυτό εδώ το Βήμα ότι ο ίδιος δεν ήξερε τίποτα. Πού είναι αυτός ο άνθρωπος; Έχω πει κι άλλη φορά. Μήπως τον παίρνετε τα βράδια, τον βάζετε σε ένα λίαρ τζετ και τον πάτε σε άλλη χώρα, γιατί αυτά που δηλώνει για τη διαβίωση των πολιτών της χώρας, αυτά που δηλώνει για το πώς αντιμετωπίζονται οι ασθενείς της πανδημίας, αυτά που δηλώνει για τους παρασιτικούς με την ενέργεια, δείχνουν ότι πρέπει να κατοικεί στην Ισπανία. Θα φτάσουμε στην Ισπανία, που η KWh κάνει 167 ευρώ, ενώ εδώ κάνει 700. Θα φτάσουμε και στο γιατί έγινε αυτό.

Εδώ λοιπόν είναι ο πρωτεργάτης αυτού του ανίερου μηχανισμού παρακολούθησης και πίεσης, που σχημάτισε ο ίδιος την πρώτη μέρα, όπως σας εξήγησα, που ανέβηκε στην εξουσία. Όχι μόνο γνώριζε, μην κοροϊδεύετε. Αυτός ο ίδιος ενορχήστρωνε και ενορχηστρώνει τα πάντα, για να ξεκαθαρίσουμε και να τελειώνουμε.

Προφανέστατα αυτονοήτως υπερψηφίζουμε τη σύσταση της εξεταστικής των πραγμάτων επιτροπής για ένα τεράστιο θέμα, ένα μείζον θέμα ζητώντας -επαναλαμβάνω, να τα θυμόμαστε- τρία σημεία μετ’ επιτάσεως να διερευνηθούν.

Πρώτον, παρακολούθηση ανθρώπων και γραφείων ενός ολόκληρου κόμματος που τυγχάνει να είναι ένα από τα πιο προοδευτικά, από τα ελάχιστα μάλλον προοδευτικά κόμματα εδώ μέσα, του Κομμουνιστικού Κόμματος της Ελλάδας, της πατρίδας μας.

Δεύτερον, απαιτούμε μετά το 2005 να ξέρουμε τι έκανε η ΕΥΠ όλα αυτά τα χρόνια, αφού όλοι ξέρουμε και εσείς ξέρετε ότι παρακολουθούσαν τον προ-προηγούμενο πρωθυπουργό σας. Και δεν παρακολουθούσαν μόνο αυτόν. Αυτό θα ήταν καλό. Παρακολουθούσαν εκατό πολιτικά στελέχη και παρακολουθούσαν και το υπουργικό συμβούλιό σας. Ο τότε πρωθυπουργός ήταν ο Κώστας Καραμανλής, θυμάστε έτσι; Και τη σύζυγό του παρακολουθούσαν κ.τ.λ.. Από ποιον γινόταν; Από την NSA. Τι είναι η NSA; Η Αμερικανική Κρατική Υπηρεσία Ασφαλείας, κυρία Πρόεδρε.

Το δεύτερο λοιπόν που απαιτούμε -δεν ζητάμε, δεν παρακαλάμε- γιατί τελικά έχουμε χάσει την μπάλα εδώ πέρα, είναι να διερευνήσει αυτή η εξεταστική των πραγμάτων επιτροπή -για να μην είναι απλώς για τα μάτια του κόσμου- τι ακριβώς έχει κάνει η Εθνική Υπηρεσία Πληροφοριών μας για να προστατεύει τους πολιτικούς, τους δημοσιογράφους, αλλά και τους πολίτες μας, τους Έλληνες πολίτες από την Αμερικανική Μυστική Υπηρεσία Πληροφοριών. Γιατί αν, όπως φαίνεται, δεν έχει κάνει τίποτα -το ακούτε, κυρία Πρόεδρε;- τίποτα απολύτως εδώ και είκοσι χρόνια, σημαίνει για μένα, για το φτωχό μου το μυαλό -δεν είμαι έμπειρος πολιτικός- ότι δεν τελεί υπό καμία διαταγή κανενός θεσμικού ελληνικού οργάνου ούτε καν μη θεσμικού, αλλά τελεί ευθύτατα υπό τις διαταγές της CIA και της NSA.

Δεν προστατεύει τους πρωθυπουργούς σας, τους δικούς σας. Εμείς δεν κυβερνήσαμε τη χώρα. Τον δικό σας πρωθυπουργό παρακολουθούσε και τη γυναίκα του και το υπουργικό συμβούλιο. Αν η ΕΥΠ σας είκοσι χρόνια μετά δεν έχει δει γιατί τους παρακολουθούσαν, πώς τους παρακολουθούσαν, ποιος τους παρακολουθούσε, με τι ακριβώς τρόπο και κυρίως δεν έχει κάνει τίποτα, κυρία Πρόεδρε, σε αυτή την κατεύθυνση, τότε η ΕΥΠ σας είναι αμερικάνικη ΕΥΠ, είναι ιμπεριαλιστική ΕΥΠ. Δεν είναι η ΕΥΠ της πατρίδας μας. Να τη μαζέψετε και να φύγετε μαζί της.

Το τρίτο που θα ζητήσουμε από την επιτροπή μας είναι να εξετάσει τα εξής. Το είπε ο Πρόεδρός μας. Την προηγούμενη εβδομάδα μίλησε με τον Πρόεδρο της διασφάλισης του απορρήτου των τηλεπικοινωνιών, έναν εξαίρετο δικαστικό, τον κ. Ράμμο, τον οποίο εσείς διορίσατε σε αυτή τη θέση. Τον ρώτησε κάτι πολύ απλό, αν ξέρει ποιοι πολιτικοί και δημοσιογράφοι παρακολουθούνται. Η απάντηση αυτού που εσείς διορίσατε σε αυτή τη θέση είναι «όχι». Μάλιστα είπε ότι δεν ξέρει και δεν μπορεί να ξέρει, σύμφωνα με το νομικό πλαίσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξέρετε τι θα πει αυτό, ελληνικέ λαέ, για να μην κοροϊδευόμαστε; Βάζουν ένα Ράμμο με έξωθεν καλή μαρτυρία, ένα τίμιο πρόσωπο υπό ένα νομικό πλαίσιο που τον έχει έτσι τον Ράμμο. Τον έχουν τον Ράμμο για τα μάτια του κόσμου, δηλαδή για να ρίχνουν στάχτη στα μάτια του κόσμου. Δεν μπορεί ο κ. Ράμμος λοιπόν να ξέρει αν εμένα με παρακολουθείτε, όχι εσείς, ο πολιτικός σας Αρχηγός. Δεν μπορεί να ξέρει τίποτα από όλα αυτά και κυρίως ότι το μόνο που μπορεί να κάνει είναι να διασφαλίσει τη διαδικασία που οδηγεί στην άρση του απορρήτου ενός πολιτικού, ενός δημοσιογράφου ή ενός πολίτη.

Έχουμε δηλαδή, κυρία Πρόεδρε, μια αρχή διασφάλισης υποτίθεται του απορρήτου των τηλεπικοινωνιών μας με έναν εξαιρετικό δικαστή, που δεν έχει ούτε προσωπικό ούτε τεχνικές δυνατότητες, αλλά κυρίως δεν του διαθέτετε εσείς, ξετσίπωτα, το νομικό πλαίσιο για να μπορέσει να απαντήσει σε αυτά τα ερωτήματα που καλείται να απαντήσει, όταν φέρνουμε στην Επιτροπή Θεσμών και Διαφάνειας της Βουλής αυτά τα θέματα, την ακρίβεια και πώς συνδέεται με τις παρακολουθήσεις μας.

Σήμερα η μεγαβατώρα στην Ισπανία είναι 202 -ντροπή σας- και στην Πορτογαλία, ενώ 671 στην Ελλάδα. Τι έγινε, ρε παιδιά; Η Ελλάδα τι είναι; Έχει την τιμωρία του Θεού; Γιατί συμβαίνει αυτό; Επειδή πολύ απλά, κυρία Πρόεδρε, οι δύο αυτές χώρες πέτυχαν τέλη Μαρτίου εξαίρεση από την οριακή τιμολόγηση, που πάει πακέτο βέβαια με το Χρηματιστήριο της ενέργειας. Δεν τιμολογούνται λοιπόν για παράδειγμα οι κιλοβατώρες, που παράγονται με εξαιρετικά χαμηλό κόστος από τις εναλλακτικές πηγές ενέργειας, αυτές που δεν ρυπαίνουν ή από τα υδροηλεκτρικά εργοστάσια με τιμές φυσικού αερίου, όπως κάνετε εδώ. Σας έχω εξηγήσει ακριβώς τι κάνετε.

Αυτά τα τέσσερα, πέντε «ατομάκια» κάνουν το πρωινό τους καφέ και βάζουν στο τέλος και λίγο φυσικό αέριο και έτσι στρώνει το φύλλο. Όπως είχε δηλώσει τότε Υπουργός της Ισπανίας «μόνο το φυσικό αέριο θα πληρωθεί στην τιμή του φυσικού αερίου». Αυτό είναι το απλό πράγμα που δεν γίνεται στην Ελλάδα. Εμείς πληρώνουμε τα πάντα στην τιμή του φυσικού αερίου.

Και προσοχή! Με αυτό τον τρόπο στην Ισπανία και την Πορτογαλία δεν μπαίνει μέσα κανένας παρασιτικός Ισπανός ή Πορτογάλος. Απλώς ψαλιδίζεται λιγάκι η κερδοσκοπία τους. Εσείς από 1,2 δισεκατομμύριο το μήνα το πήγατε 2 δισεκατομμύρια και κάτι το μήνα. Ξέρετε ότι έχετε εκτεθεί ανεπανόρθωτα έτσι;

Θα τελειώσω με αυτό, κυρία Πρόεδρε, δεν θα καθυστερήσω πολύ.

Ανεπανορθώτως έχετε εκτεθεί για τον εξής λόγο: Αποφασίσατε πια να επιδοτείτε δήθεν τον ελληνικό λαό. Α, ρε κατακαημένε ελληνικέ λαέ, τι άλλο θα ακούσεις να κάνεις στο όνομά σου! Επιδοτείτε τους τέσσερις παρασιτικούς, Λάτση, Βαρδινογιάννη, Περιστέρη, Μυτιληναίο και την αμερικανική παρασιτική μέχρι τώρα με 1,2 δισεκατομμύριο το μήνα. Φεσώνετε την Ελλάδα. Σε αυτούς δηλαδή λέτε «δεν έχεις να πάρεις πετρέλαιο, δεν έχεις ρεύμα, δεν έχεις να φας»; Λέτε «πάρτα, σου τα δίνω εγώ γιατί είμαι καλή πατρίδα». Όχι, τα παίρνετε από δικά τους φορολογητέα λεφτά, αυτά που τους έχετε αρπάξει.

Τώρα τα κάνετε 2 δισεκατομμύρια. Ξέρετε γιατί σας εκθέτουν τα 2 δισεκατομμύρια; Γιατί για κακή σας τύχη, σήμερα συμπτωματικά η μετοχική αξία της ΔΕΗ, που είναι εισηγμένη στο Χρηματιστήριο, είναι 2 δισεκατομμύρια, κυρίες και κύριοι Βουλευτές της Νέας Δημοκρατίας. Θέλετε να προφυλάξετε τον έρημο τον ελληνικό λαό; Πάρτε τη ΔΕΗ με 2 δισεκατομμύρια, με ό,τι θα δίνατε κάθε μήνα στα τέσσερα παρασιτικά καθάρματα, αγοράστε την, κρατικοποιείστε την και κάντε την οικονομία που πρέπει απευθείας στον ελληνικό λαό.

Εσείς ξέρετε τι κάνετε; Δίνετε στον ελληνικό λαό βοήθεια από τη φορολογία του για να πληρώσει τα τέσσερα παρασιτικά καθάρματα. Κανένα δεν μου κάνει μήνυση που το λέω «κάθαρμα» εδώ και έναν χρόνο και ξέρετε γιατί; Γιατί γνωρίζουν καλύτερα από μένα ότι είναι μεγάλα καθάρματα. Γι’ αυτό δεν μου κάνει κανένας μήνυση.

Όταν λοιπόν το 2016 θεσμοθετήθηκε από την κυβέρνηση Τσίπρα -να τα λέμε όλα- το Χρηματιστήριο Ενέργειας, τότε καταστάθηκε οριστικά το ρεύμα εμπόρευμα προς κερδοσκοπία. Έλα όμως που δεν είναι, δεν είναι εμπόρευμα για να κερδοσκοπείτε πάνω του. Είναι όπως το νερό, όπως ο αέρας. Ξέρετε γιατί; Γιατί χωρίς ρεύμα δεν μπορείς να δεις, χωρίς ρεύμα δεν μπορείς να λειτουργήσεις το σπίτι σου, χωρίς ρεύμα δεν μπορείς να έχεις ζεστό νερό, δεν μπορείς να έχεις φως. Χωρίς πετρέλαιο δεν μπορείς να έχεις τίποτα.

Με λίγα λόγια -και φταίτε γι’ αυτό- η εισαγωγή μας στο Χρηματιστήριο Ενέργειας, όπου και η Γερμανία, η νεοφιλελεύθερη Γερμανία έχει μόνο το 20% της εισηγμένο εκεί μέσα από την ενέργεια που πουλιέται κάθε μέρα στη χώρα της, γιατί ξέρει ότι θα πτωχεύσει…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Σοσιαλδημοκράτες είναι στη Γερμανία.

**ΚΛΕΩΝ ΓΡΗΓΟΡΙΑΔΗΣ:** Ορίστε;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μην απαντάτε.

**ΚΛΕΩΝ ΓΡΗΓΟΡΙΑΔΗΣ:** Να τους χαίρεστε. Έχουν τα ίδια με τους χριστιανοδημοκράτες. Να τους χαιρόσαστε τους χριστιανοδημοκράτες σας.

Επανέρχομαι στις υποκλοπές, διότι όλα συνδέονται μεταξύ τους και θα τελειώσω. Ο ρόλος σας δυστυχώς, όπως όλων ανεξαιρέτως των συνθηκολογημένων μνημονιακών κομμάτων, είναι απλά να διαχειριστείτε την εξουσία προς όφελος των ολιγαρχικών συμφερόντων, τα οποία με τη σειρά τους ανταποδοτικά σάς υπόσχονται προβολή από τα μέσα που έχουν όλα τα κανάλια και χρήμα για τις προεκλογικές εκστρατείες.

Οι παρακολουθήσεις, λοιπόν -για να το μάθει ο ελληνικός λαός- είναι μέρος της δουλειάς σας όχι στα πολιτικά πλαίσια, στα πλαίσια του απολύτως ενδοσυστημικού και ενδολιγαρχικού αυτού παιγνίου εξουσίας και εξυπηρέτησης συμφερόντων.

Κυρία Πρόεδρε, θα κλείσω με αυτό. Πίσω από την βολικά αόριστη αιτιολογία περί εθνικών λόγων -τάχα μου δήθεν- για τις παρακολουθήσεις σας, υποκρύπτεται ακριβώς αυτός ο ενδοσυστημικός και ενδολιγαρχικός ανταγωνισμός. Ακούστε τι θέλετε: Ο «Μητσοτάκης Α.Ε.» θέλει να ξέρει τι λέει ο «χ» ή ο «ψ» ολιγάρχης στους ανταγωνιστές σας τους κομματικούς. Τι λέει, δηλαδή, με τον κ. Ανδρουλάκη. Τι του λέει; Του λέει: «Θα πάω και μαζί σου» ή «Θα κάνω μπίζνες και μαζί σου»;

Θέλετε, λοιπόν, τους πολιτικούς διαχειριστές του ίδιου αυτού σάπιου συστήματος να ελέγξετε, τους υπόλοιπους μνημονιακούς. Γιατί μην μου πείτε ότι ξαφνικά ο Ανδρουλάκης είναι το πρόβλημα που θα τινάξει…

Δεν λέω, ο άνθρωπος παρακολουθείτε και είναι Αρχηγός κόμματος, αλλά και αν ήταν ένας απλός πολίτης είναι απαράδεκτο που παρακολουθείται, εφόσον δεν είναι κατάσκοπος. Ωστόσο μην πείτε ότι αποτελεί κίνδυνο και βόμβα στα θεμέλια της κοινωνίας μας. Είναι συστημικός. Ανήκει στο κόμμα που έφερε τα μνημόνια. Ανήκει στο κόμμα που κράτησε με ψυχή και δόντια τα μνημόνια.

Άρα, για να παρακολουθείται ο κ. Ανδρουλάκης δεν παρακολουθείται και τόσο πολύ γιατί είναι μια απειλή πολιτική για το σύστημα. Αντιθέτως, ενδιαφέρον έχει σημειολογικά σαν αντιπαράθεση ότι το ΠΑΣΟΚ εδώ και μέρες επαναλαμβάνει την απαίτησή του για φορολόγηση της ενέργειας στη λιανική. Ξέρετε τι σημαίνει αυτό για μας, με απλά ελληνικά; Θα γλιτώσει κάποια δισεκατομμύρια ο κ. Βαρδινογιάννης.

Σας λέει τίποτα το όνομα Βαρδινογιάννης εκεί στο ΠΑΣΟΚ; Εμάς πολλά μας λέει.

Λέω, λοιπόν, κυρία Πρόεδρε: Εμάς μας παρακολουθούν, μας παρακολουθείτε χρόνια. Δεν μας κόφτει, όμως, ιδιαίτερα. Δεν μας πειράζει. Ξέρετε γιατί; Γι’ αυτό σας διάβασα το ποίημα στην αρχή της ομιλίας μου, γιατί έτσι έστω με αυτόν τον τρόπο κάπου θα καταγραφεί, σε κάποια κιτάπια σας και κάποια στιγμή θα ξαναβγούν αυτά στον αέρα, ότι υπήρχαν κάποιοι Έλληνες που υπηρέτησαν στη Βουλή των Ελλήνων που με όλη τη λύσσα της ψυχής και της καρδιάς τους πάλευαν νυχθημερόν και έχουν καταγραφεί οι μέθοδοι και ο τρόπος που οργανώνονταν γι’ αυτή την πάλη για να καταρρίψουν αυτό το απαίσιο ολιγαρχικό σχήμα που νέμεται και κλέβει τους φτωχούς ανθρώπους στην πατρίδα μας.

Δεν μας κόφτει που μας παρακολουθείτε. Είναι τίτλος τιμής όταν θα βγουν μετά από τριάντα χρόνια οι παρακολουθήσεις και του κ. Βαρουφάκη και εμού, αν μου έχετε κάνει την τιμή να με παρακολουθείτε, γιατί έτσι ξέρουν και οι παρακολουθητές, οι «συνεργάτες» μας οι πιστοί, οι ασφαλίτες, όπως και τα αφεντικά τους –εσείς- ότι εμείς δεν είμαστε προδότες! Εμείς είμαστε εδώ για να μην μπορείτε να πουλάτε τη μεγαβατώρα 700 ευρώ, όταν θα μπορούσατε να την πουλάτε 200 στο πόπολο.

Ευχαριστώ πολύ, κυρία Πρόεδρε, για την ανοχή σας.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πριν κατέβετε από το Βήμα, θα σας παρακαλέσω, επειδή χρησιμοποιήσατε προσβλητικές εκφράσεις επανειλημμένα στο πρόσωπο του Πρωθυπουργού, να ανακαλέσετε και να διαγραφούν από τα Πρακτικά. Είναι εκφράσεις που δεν αρμόζουν στο Κοινοβούλιο, κύριε συνάδελφε.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κυρία Πρόεδρε. Θεωρώ ότι προστατεύετε κι εμένα με αυτό τον τρόπο. Σας ευχαριστώ. Αν προσέβαλα τον Πρωθυπουργό σας -να τον χαίρεστε!- ανακαλώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο έχει τώρα ο κ. Μπουτσικάκης εκ μέρους της Νέας Δημοκρατίας.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ πολύ, κυρία Πρόεδρε.

Κύριε Γρηγοριάδη, φανταστική η παράστασή σας. Μπράβο, συγχαρητήρια. Γελάσαμε πάρα πολύ και ευτυχώς που διαγράψατε από τα Πρακτικά τον απαράδεκτο χαρακτηρισμό, γιατί -να σας πω την αλήθεια- το μεγαλύτερο λάθος από όλα είναι να ακολουθείς και να θεωρείς Αρχηγό σου έναν άνθρωπο ο οποίος εκτός του ότι κατέγραφε τους ομολόγους του στην Ευρωπαϊκή Ένωση παρανόμως και έφερε εδώ στη Βουλή ένα στικάκι και πήγε να το καταθέσει στον Πρόεδρο…

(Θόρυβος στην Αίθουσα)

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Θα τα ακούσετε, κύριε Γρηγοριάδη. Θα τα ακούσετε.

**ΚΛΕΩΝ ΓΡΗΓΟΡΙΑΔΗΣ:** Έχει αποφανθεί ο Άρειος Πάγος νομίμως!

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ακολουθείτε έναν άνθρωπο ο οποίος ρίσκαρε τα πάντα ακόμα και την ύπαρξη αυτής της χώρας στην Ευρωπαϊκή Ένωση προς προσωπικό του και ίδιον όφελος μόνο και μόνο για να φανεί, για να αποκτήσει ένα όνομα και να βρίσκεστε εσείς τώρα αυτή τη στιγμή στο κάθισμα στο οποίο κάθεστε, που ονειρευόταν τη δραχμή, τα IOU και δεν ξέρω τι άλλο ονειρευόταν και ο λογαριασμός ήταν 100 δισεκατομμύρια ευρώ για την ελληνική οικονομία και τον ελληνικό λαό.

Λοιπόν, ντροπή και ξεφτίλα μάλλον σε εσάς, κύριε Γρηγοριάδη!

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Σχετικά με το σημερινό, θα πρέπει να γνωρίζετε, κυρίες και κύριοι συνάδελφοι, ότι η Νέα Δημοκρατία είναι η παράταξη της ευθύνης και της ευθύτητας. Είναι η παράταξη που λέει πάντα την αλήθεια, που σέβεται τους θεσμούς και τις διαδικασίες και η οποία λειτουργεί πάντα με γνώμονα το εθνικό και το δημόσιο συμφέρον. Νίκησε -καλή ώρα όπως αναφέρθηκα και πριν- το μεγαλύτερο κύμα λαϊκισμού που υπήρξε τα τελευταία χρόνια στη χώρα μας στην πράξη. Είναι η παράταξη που κρατάει όρθια την Ελλάδα εδώ και τρία χρόνια και γι’ αυτόν τον λόγο δεν έχουμε να φοβηθούμε τίποτα και δεν έχουμε να κρύψουμε και κάτι.

Από την πρώτη στιγμή που ο Πρωθυπουργός δεσμεύτηκε ότι θα ρίξει άπλετο φως και θα διαλευκάνει την υπόθεση της νόμιμης επισύνδεσης στον κ. Ανδρουλάκη. Γι’ αυτό και σήμερα λέμε «ναι» μόνο σε μια διευρυμένη πρόταση. Λέμε «ναι» στο να ελεγχθούν όλα διαχρονικά, να ερευνηθεί το παρόν, αλλά και το παρελθόν, ώστε να βγουν χρήσιμα συμπεράσματα και να παρθούν αποφάσεις για τη βελτίωση της λειτουργίας της Εθνικής Υπηρεσίας Πληροφοριών.

Άλλωστε το κράτος, κυρίες και κύριοι, έχει συνέχεια. Ερευνά με σεβασμό στην αυξημένη ευαισθησία που επιβάλλουν οι συνθήκες, χωρίς να κάνουμε δημόσια αρένα θέματα που άπτονται της εθνικής ασφάλειας.

Να προσέξετε, λοιπόν, κυρίες και κύριοι συνάδελφοι της Αντιπολίτευσης, και να αποφύγετε υπεύθυνα τη μικροκομματική σκοπιμότητα. Ίσως θα ήταν προς όφελος σας για μια φορά έστω να αποφύγετε τα ψέματα και τα σενάρια επιστημονικής φαντασίας. Εμείς αναγνωρίζουμε τα λάθη μας τα διορθώνουμε, προτείνουμε και θεσπίζουμε βελτιώσεις.

Θα περίμενε κανείς ότι η παράταξη που έχει ήδη κυβερνήσει, η παράταξη του ΣΥΡΙΖΑ, θα είχε αποβάλει οτιδήποτε οδηγεί στην πόλωση και σε αντιπαραγωγική αντιπολίτευση και διχαστικές ρητορικές. Δυστυχώς, όμως, στην καθημερινότητα αυτό διαψεύδεται στην πράξη και είστε πραγματικά ίδιοι και απαράλλαχτοι. Φέρεστε αντιδεοντολογικά και ανήθικα. Διχάζετε την κοινωνία απειλώντας ότι «θα τους τελειώσετε ή θα μας τελειώσουν». Καταφεύγετε σε απαράδεκτες δηλώσεις ότι είχατε την κυβέρνηση αλλά δεν ασκούσατε εξουσία και ότι θα ελέγξετε τους αρμούς της.

Και τώρα που βλέπω και τον κ. Πολάκη που θα μιλήσει και μετά από μένα, θα ήθελε να μας πει πώς θα είναι αυτή η επόμενη φορά της Αριστεράς.

Ακόμη και τώρα σε ένα τόσο σοβαρό ζήτημα για χάρη του μικροκομματικού συμφέροντος κάνατε τον Κανονισμό της Βουλής κουρελόχαρτο διαθέτοντας απόρρητες πληροφορίες σε φιλικά σας μέσα. Ακούσαμε τον Αρχηγό σας να απευθύνει ερωτήματα στη Βουλή γνωρίζοντας ότι δεν μπορεί να πάρει απάντηση λόγω και του απορρήτου και ξέρει ότι υπάρχουν διαδικασίες οι οποίες δεν το επιτρέπουν αυτό. Ίσως ο κ. Τσίπρας τότε να είχε διαφορετική σχέση με την ΕΥΠ και οι παρακολουθήσεις να ήταν μια συνήθης πρακτική και δραστηριότητα της προηγούμενης Κυβέρνησης.

Κυρίες και κύριοι συνάδελφοι, οι δυνάμεις που είναι απέναντι στη δυτική και φιλελεύθερη πορεία της χώρας θα βρουν απέναντί τους ένα τείχος, μια ισχυρή κυβέρνηση, έναν κυρίαρχο λαό που ξέρει ποιοι και γιατί απεργάζονται σχέδια ψάχνοντας ένα ρήγμα για μια αποσταθεροποιημένη κυβέρνηση. Υπάρχουν πολλοί καλοθελητές και πρόθυμοι οι οποίοι θα τους δώσουν την ευκαιρία που ψάχνουν.

Εμείς, κυρίες και κύριοι συνάδελφοι, θα λειτουργήσουμε για μία ακόμα φορά θεσμικά, συντεταγμένα και με συνέπεια στην ιστορία της παράταξής μας. Τα υπόλοιπα θα τα συζητήσουμε διεξοδικά στην επιτροπή, όπου θα λάμψει η αλήθεια όσο κι αν κάποιοι δεν το επιθυμούν.

Σας καλούμε, λοιπόν, να αποδείξετε έστω και τώρα ότι δεν έχετε τίποτα να κρύψετε. Ακόμα δεν είναι αργά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα. Παρακαλώ.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ που μου δίνετε τον λόγο, κύριε Πρόεδρε.

Δεν είχα κανέναν λόγο ούτε να σας απαντήσω προσωπικά, αγαπητέ συνάδελφε, ούτε τίποτα άλλο. Θέλω να σας ενημερώσω μόνο για δύο, τρία πράγματα που μπορεί να μην ξέρετε.

Το Eurogroup είναι ένα όργανο που δεν προβλέπεται από καμμία σύμβαση της Ευρωπαϊκής Ένωσης η δημιουργία του. Είναι ένα παράνομο όργανο και οι διάφοροι παρασιτικοί της Ευρώπης το έχουν συστήσει, για να κάνουν τη δουλίτσα τους με τους Υπουργούς που γίνονται υπάλληλοί τους.

Η απόδειξη ότι είναι παράνομο και δη βδελυρό είναι ότι δεν τηρούνται πρακτικά. Ξέρετε εσείς κανένα δημοκρατικό όργανο, όπου γης, που να μην τηρούνται πρακτικά; Γι’ αυτό ο Άρειος Πάγος, αγαπητέ -και πραγματικά μπορείτε να το δείτε αυτό-, έκρινε ότι βεβαίως, κρατικός λειτουργός έχει κάθε δικαίωμα να παρακολουθεί, να ηχογραφεί, για να μεταφέρει στην πατρίδα του, στους πολίτες δηλαδή, το τι διημείφθη, τι ειπώθηκε εκεί μέσα.

**ΔΗΜΗΤΡΙΟΣ ΚΑΙΡΙΔΗΣ:** Τώρα είναι αυτό προσωπικό ζήτημα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γρηγοριάδη, το προσωπικό ζήτημα; Αυτό ήταν;

**ΚΛΕΩΝ ΓΡΗΓΟΡΙΑΔΗΣ:** Τελειώνω αμέσως, κύριε Πρόεδρε.

Ήθελα μόνο να σας πω ότι γι’ αυτό που κατηγορείτε τον Γραμματέα μου -αυτόν εκπροσωπώ, τον Γραμματέα του κόμματός μου- ότι δηλαδή μας χρέωσε 100 δισεκατομμύρια, ξέρετε και εσείς ο ίδιος, αγαπητέ, ότι είναι ένα όλως αυθαίρετο νούμερο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι προσωπικό αυτό, αλλά το είπατε. Εντάξει.

**ΚΛΕΩΝ ΓΡΗΓΟΡΙΑΔΗΣ:** Και ξέρετε, δεν προκύπτει από πουθενά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΚΛΕΩΝ ΓΡΗΓΟΡΙΑΔΗΣ:** Με συγχωρείτε, αλλά δεν έχω μιλήσει ούτε ένα λεπτό. Δεν είναι τίποτα αυτό. Να τελειώσω αμέσως.

Αυτό που σας κόφτει είναι, ενδεχομένως, ότι είναι ο μόνος που κράτησε τον λόγο του εδώ μέσα! Εξελέγη με μία εντολή, να μην τα βρει με την τρόικα, να μην συμβιβαστεί. Και δεν συμβιβάστηκε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΚΛΕΩΝ ΓΡΗΓΟΡΙΑΔΗΣ:** Αν με αυτό δεν μπορείτε να συμβιβαστείτε, κακό του κεφαλιού σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Γρηγοριάδη.

Ο κ. Πολάκης έχει τον λόγο τώρα.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κατ’ αρχάς να εκφράσω τη συμπαράστασή μου στον κ. Κώτσηρα. Εκτίεις ποινή σήμερα. Κανείς άλλος Υπουργός της Νέας Δημοκρατίας δεν βρέθηκε εδώ, για να υπερασπίσει την άποψη της Νέας Δημοκρατίας σε σχέση με το σκάνδαλο των υποκλοπών και την εξεταστική επιτροπή που σήμερα θα συγκροτηθεί.

Δεύτερον, σας ρωτάω ευθέως, κύριοι συνάδελφοι της Νέας Δημοκρατίας αλλά και της Αντιπολίτευσης. Δεν μου λέτε, συνάδελφοι, γιατί αυτό το ερώτημα απαντάει σε όλα αυτά τα πραγματικά ακατανόητα και φαιδρά, τα οποία έχετε υποστηρίξει οι περισσότεροι από εδώ πάνω: Αν το καλοκαίρι του 2018 έβγαινε στη δημοσιότητα, αποκαλυπτόταν ότι ο Αλέξης ο Τσίπρας και ο Ρουμπάτης στην ΕΥΠ παρακολουθούσαν την αείμνηστη Φώφη Γεννηματά και τον δημοσιογράφο Γιάννη Πρετεντέρη, θα είχε πέσει η κυβέρνηση, ναι ή όχι; Θα είχε πέσει η κυβέρνηση ναι ή όχι;

Αυτό το ερώτημα δείχνει την κακομοιριά και την κατρακύλα που έχετε φτάσει, προσπαθώντας να υπερασπιστείτε τα ανυπεράσπιστα.

Χρησιμοποιείτε όλοι σας στις ομιλίες σας την έκφραση «διαχρονικές παθογένειες». Έβγαλε το non paper το Μαξίμου «διαχρονικές παθογένειες». Ναι, διαχρονικές παθογένειες είναι. Μόνο που είναι διαχρονικές παθογένειες της ΚΥΠ, της ΕΡΕ του ’50, της χούντας των συνταγματαρχών…

(Χειροκροτήματα από την πτέρυγα του ΣΥΡΙΖΑ)

…του Μητσοτάκη, με τον Μαυρίκη και τον Γρυλλάκη το ’90-’93 και άλλος ένας Μητσοτάκης δρόμος για τον Κοντολέοντα, τον Δημητριάδη και τον Μητσοτάκη τον νεότερο στο σήμερα. Ναι, αυτές είναι οι διαχρονικές παθογένειες, το ξέρουμε.

Λοιπόν, να πάρουμε λίγο τα πράγματα με τη σειρά. Θα τα πω πολύ σύντομα, για να μην δουλευόμαστε μεταξύ μας, πλέον.

Στην πρώτη μου ομιλία στη Βουλή επί των προγραμματικών δηλώσεων είχα πει ότι εσείς δεν ήρθατε για να φέρετε καμμία ανάπτυξη, καμμία παραγωγική ανασυγκρότηση, καμμία αξιοκρατία, καμμία περισσότερες και καλύτερα αμειβόμενες δουλειές και αξιοκρατία, αλλά για να φτιάξετε έναν σκληρό μηχανισμό παρακολούθησης και νομής του δημόσιου χρήματος, το οποίο ονομάσατε επιτελικό κράτος, το οποίο το φτιάξατε την πρώτη μέρα που αναλάβατε.

Πήρατε την ΕΥΠ, την ΕΡΤ και το ΑΠΕ-ΜΠΕ κατευθείαν την πρώτη μέρα υπό τον έλεγχο του «ΜΑΞΙΜΟΥ Α.Ε.», για να ελέγχετε, να παρακολουθείτε τους πάντες και να διαχέετε και την πληροφόρηση που θέλατε στους πάντες.

Νομοθετήσατε την ασυλία των τραπεζιτών. Νομοθετήσατε σε εκκρεμείς υποθέσεις την απαλλαγή τους για τα δάνεια που έδωσαν αέρα στο κόμμα σας, σε άλλα κόμματα, σε εφοπλιστές και ολιγάρχες.

Αυτά έλεγε ο Κουκάκης, αυτά έψαχνε, το 1 δισεκατομμύριο χάρισμα «Χ» στα δάνεια των εφοπλιστών που έκανε η Πειραιώς. Αυτό έψαχνε και γι’ αυτό τον παρακολουθήσατε. Γι’ αυτό βάλατε την ΕΥΠ του Κοντολέοντα να τον παρακολουθήσει, για να ξέρετε τι συμβαίνει και τι ξέρει και να πουλήσετε εκδούλευση σε αυτούς που σας στηρίζουν ή να τους εκβιάσετε να συνεχίζουν να σας στηρίζουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Διορίσατε ανεξάρτητες αρχές, οι οποίες ήταν πλήρως ελεγχόμενες από εσάς. Διώξατε τη Θάνου, γιατί ετοίμαζε το πόρισμα για το πρακτορείο «ΑΡΓΟΣ». Ή κάνω λάθος; Ακόμα να βγει αυτή η απόφαση με τον καινούργιο που έχετε διορίσει. Κάποιες άλλες τις αφήσατε χωρίς προσωπικό, για να ακυρωθεί πρακτικά ο ρόλος τους.

Πήρατε -τώρα μιλάμε με στοιχεία- 7,5 δισεκατομμύρια απευθείας αναθέσεις. Έχετε συλλάβει το ύψος του ποσού; Στο όνομα του κορωνοϊού! Τι σχέση έχει ο κορωνοϊός με τα έργα των δήμων; Τι σχέση έχει ο κορωνοϊός με το Υπουργείο του Μηταράκη, για το προσφυγικό; Τι σχέση έχει ο κορωνοϊός με το Υπουργείο του Πιερρακάκη, με όλα τα έργα, που έχετε δώσει αέρα κοπανιστό εκατοντάδες δεκάδες χιλιάδες ευρώ, στα πλαίσια της ψηφιοποίησης και δεν συμμαζεύεται; Ή στα ΕΛΤΑ; Παντού, όπου υπάρχει δημόσιος οργανισμός, απευθείας ανάθεση 7,5 δισεκατομμύρια και παράλληλα χαρίζατε, σε δικούς σας, στον Βασιλάκη της «AEGEAN», σε αυτούς που είχαν τους αυτοκινητόδρομους**,** φτιάχνατε τα «σκόιλ ελικίκου», που εκεί σας ξευτιλίσαμε και τα πήρατε πίσω.

Δώσατε στους «Φουρθιώτηδες» εκατοντάδες χιλιάδες ευρώ. Ακόμα περιμένω τα στοιχεία και από τον Σταϊκούρα και από τον Χατζηδάκη. Πόσοι πήρανε αυτά που πήρε ο Φουρθιώτης, τότε; Πόσους ταΐσατε με το πρόγραμμα «ΣΥΝ-ΕΡΓΑΣΙΑ»; Κάνατε όλη αυτή τη διασπάθιση και προφανώς, όλα αυτά γίνονται με ανταλλάγματα. Έτσι;

Και ξέρετε τώρα ποιο είναι το θέμα, το μεγάλο; Πλέον, η αστική τάξη της χώρας μας και οι ολιγάρχες, οι δέκα οικογένειες που κάνουν κουμάντο, αρχίζουν να αντιμετωπίζουν την οικογένεια Μητσοτάκη και το «Μαξίμου Α.Ε.», όχι σαν έναν πολιτικό διαχειριστή που τους ζητάει εξυπηρέτηση ή παράπλευρα οφέλη. Τους ζητάει να είναι συνεταίρος και να έχει μόνιμο μερτικό η οικογένεια στις δουλειές. Αυτό συμβαίνει πλέον. Αυτό συμβαίνει πλέον σε πάρα πολλά πράγματα, όπως καταγράφονται σε όλη τη χώρα. Έχει ανακατευτεί η Ευρωπαϊκή Επιτροπή σε αυτά -στις απευθείας αναθέσεις- και σύντομα θα έχουμε εξελίξεις σε αυτό και να ξέρετε.

Και βέβαια, όταν έχετε χτίσει ένα τέτοιο παρασιτικό, πελατειακό παρακράτος, που το ονομάσατε επιτελικό κράτος, η κορυφή του παγόβουνου είναι αυτή των παρακολουθήσεων. Η κορυφή του παγόβουνου είναι! Μην έχετε καμμία αμφιβολία. Σας άκουγε όλους! Μας άκουγε όλους!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ ολοκληρώστε.

**ΠΑΥΛΟΣ ΠΟΛΑΚΗΣ:** Τελειώνω. Δεν θέλω πολύ.

Μας άκουγε όλους, για να ξέρει ποιος ήταν ο πολιτικός σχεδιασμός, για να ξέρει τι ξέρουν οι δημοσιογράφοι, για να ξέρει τι κινήσεις επιχειρηματικές γίνονται για να παίρνει θέση και να εκβιάζει. Αυτό έκανε.

Όμως, έσπασε το καπάκι του καζανιού του παρασιτικού επιτελικού παρακράτους που φτιάξατε.

Και ξέρετε κάτι; Υπουργό Επικρατείας είχαμε τον Τζανακόπουλο -έτσι δεν είναι;- το τελευταίο διάστημα. Φαντάζεστε ο πεθερός του Τζανακόπουλου να ήταν εκτελεστικός αντιπρόεδρος της «ΓΕΚ ΤΕΡΝΑ», που είναι αυτή που καταθέτει τη μοναδική πρόταση, για να αγοράσει τη «ΛΑΡΚΟ», που την αφήσατε και την διαλύσατε δύο χρόνια και απολύσατε τους ανθρώπους και τους εκβιάσατε να ξαναπάνε με δίμηνη σύμβαση, γιατί αλλιώς δεν θα τους πάρετε μετά;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΠΑΥΛΟΣ ΠΟΛΑΚΗΣ:** Δεν θα είχε πέσει η κυβέρνηση; Ο κ. Γεραπετρίτης, που ήρθε προχθές εδώ και μας «το έπαιζε» προσβεβλημένος και μιλούσε στον Αλέξη τον Τσίπρα προσβεβλημένος, δεν προσβάλλεται που ο πεθερός του είναι ο εκτελεστικός αντιπρόεδρος της «ΓΕΚ ΤΕΡΝΑ», που είναι η μοναδική προσφορά για τη «ΛΑΡΚΟ», που την ξεπουλάτε τώρα που ανεβαίνει το νικέλιο; Και μιλάτε για ηθική; Μιλάτε για πατριωτισμό; Μιλάτε για ανάπτυξη;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχουμε φτάσει οκτώ λεπτά.

**ΠΑΥΛΟΣ ΠΟΛΑΚΗΣ:** Επειδή αργήσατε να αναλάβετε, κύριε Πρόεδρε, έχουν φτάσει πάρα πολλοί και από το δικό σας κόμμα να μιλάνε πάνω από εννέα με δέκα λεπτά.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, έχει δίκιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επειδή ο επόμενος ομιλητής είναι ο κ. Μαρκόπουλος, περιμένει να δει πόσο θα μιλήσετε, για να μιλήσει, να ξέρετε. Σας το λέω.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Για πρώτη και τελευταία φορά θα συμφωνήσω με τον κ. Πολάκη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε για ένα λεπτό ακόμα να τελειώνουμε.

**ΠΑΥΛΟΣ ΠΟΛΑΚΗΣ:** Με βάση λοιπόν όλα αυτά να ξέρετε καλά ότι διανύετε το τελευταίο χιλιόμετρο, το τελευταίο μίλι αυτής σας της κοινοβουλευτικής θητείας. Γιατί δεν μπορείτε να το πάτε πίσω. Θα σας πω ένα πράγμα. Θα βρίσκετε 1,5 με 2 δισεκατομμύρια κάθε μήνα για να μη φαίνεται η τεράστια αύξηση στους λογαριασμούς της ΔΕΗ και να επιδοτείτε τους λογαριασμούς από τη γενική φορολογία; Πώς θα το πάτε; Το κάματε τον Αύγουστο. Θα το κάμετε και τον Σεπτέμβρη. Αν τα δίνατε αυτά τα λεφτά θα είχαμε ξαναπάρει τη ΔΕΗ πίσω και θα ελέγχαμε τη χονδρική και όχι να αφήνουμε να κονομάνε -που έχουν γίνει πλουσιότεροι από τους ολιγάρχες του Πούτιν- οι τέσσερις, πέντε ιδιώτες πάροχοι συν οι άλλοι δύο του πετρελαίου «MOTOR OIL» και «ΕΛΠΕ». Πόσο καιρό θα αντέχετε να το κάνετε αυτό; Διανύετε λοιπόν το τελευταίο μίλι!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ!

**ΠΑΥΛΟΣ ΠΟΛΑΚΗΣ:** Και που είστε; Εφόσον ξαναβγάλατε πάλι πληρωμένες δημοσκοπήσεις με την GPO του Θεοδωρικάκου και επειδή είδα και την κ. Μπακογιάννη και κάποιους άλλους από εσάς να λένε ότι πρέπει να αλλάξει ο εκλογικός νόμος και να πάμε στους πενήντα, να το αλλάξετε παιδιά! Δεν το αλλάζετε. Αλλά αφού είστε και πρώτοι, αλλάξτε τον για να βγάλουμε αυτοδυναμία με 34%.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και τώρα καταλαβαίνετε ότι ο Μαρκόπουλος συμφωνούσε γιατί θέλει να πάρει τον ίδιο χρόνο.

Ορίστε, κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ :** Κύριε Πολάκη, άλλα θέλω και άλλα κάνω, που λέει και το τραγούδι. Αλλιώς ήθελα να ξεκινήσω, αλλιώς θα το πάω. Για να τα ξεκαθαρίζουμε ο κ. Γεραπετρίτης ούτε φίλος του Πετσίτη ήταν, ούτε στα ειδικά δικαστήρια θα είναι τους επόμενους μήνες. Ο βίος του είναι καθαρός, είναι κρυστάλλινος όσο κι αν θέλετε να τον λερώσετε. Δεν μπορείτε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, παρακαλώ!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Επίσης γνωρίζω ότι είσαστε ένας καλός - αυτό θα το παραδεχτώ- χειρουργός εντατικολόγος. Θα σας πρότεινα όμως έναν καλό οφθαλμίατρο γιατί την Παρασκευή ήμασταν όλοι εδώ, σύσσωμη η Κυβέρνηση και εκατόν πενήντα επτά Βουλευτές σαν γροθιά μαζί με τον Κυριάκο Μητσοτάκη και συνεχίζουμε.

Θα πω και κάτι άλλο. Αν βρισκόμαστε σήμερα στο κοινοβούλιο, βρισκόμαστε γιατί ο Κυριάκος Μητσοτάκης ανέδειξε το θέμα. Ο Κυριάκος Μητσοτάκης δεν συσκότισε, φώτισε. Ο δικός σας Αρχηγός σαν μοιρολογίστρα μοιρολογάει τους δύο Υπουργούς σας οι οποίοι θα πάνε –επαναλαμβάνω- στα ειδικά δικαστήρια το επόμενο διάστημα. Ο Κυριάκος Μητσοτάκης φωτίζει και δεν συσκοτίζει.

Άκουσα κάτι επίσης και για «Watergate». Αν δεν κάνω λάθος το είπε o κ. Κατρούγκαλος. Ξέρετε «Watergate» χωρίς Ρίτσαρντ Νίξον δεν υπάρχει. Ο Νίξον κρυβόταν για μήνες. Ο Κυριάκος Μητσοτάκης έφερε το θέμα στη δημοσιότητα. Πρώτος ήταν εκείνος που το είπε χωρίς καμμία πίεση από τα μέσα μαζικής ενημέρωσης. Εκτός αν μου πείτε τώρα ότι κάτι φωτοβολίδες της «ΕΦΗΜΕΡΙΔΑΣ ΤΩΝ ΣΥΝΤΑΚΤΩΝ» και της «ΑΥΓΗΣ» ήταν ικανές να δημιουργήσουν τέτοια ώθηση στην υπόθεση! Ο Κυριάκος Μητσοτάκης φώτισε. Ο δικός σας ο Πρόεδρος τι έχει φωτίσει; Ποια υπόθεση δική σας έχει φωτίσει; Σε όλα σας στηρίζει, στον Καλογρίτσα, στον Παπαγγελόπουλο, σε όλες τις υποθέσεις.

Άκουσα τον κ. Τζανακόπουλο επίσης ο οποίος είπε ότι είναι ζήτημα δημοκρατίας όλη αυτή η υπόθεση. Βεβαίως είναι ζήτημα δημοκρατίας. Όμως ζήτημα δημοκρατίας είναι και αυτό το οποίο θα πρέπει να θυμίσουμε ότι είπε ο Αρχηγός σας -και όχι το είπε, το έγραψε, διότι scripta manent- πως η εναλλαγή των κομμάτων στην εξουσία δεν αρκεί. Τι εννοούσε ο ποιητής; Αυτά, επειδή μας κάνετε και μαθήματα δημοκρατίας.

Ο Πρωθυπουργός λοιπόν για να είμαστε ξεκάθαροι, διόρθωσε το λάθος. Ο δικός σας Αρχηγός εξακολουθεί και ζει με το λάθος και στηρίζει αυτούς οι οποίοι κατηγορούνται για κατάχρηση εξουσίας.

Θέλω να πω και κάτι άλλο. Ένα λάθος δεν μπορεί να κρίνει μια συνολικά πάρα πολύ επιτυχημένη κυβερνητικά περίοδο, μια περίοδο με εθνικές επιτυχίες. Μία περίοδο ανάταξης και ανάτασης της χώρας σε όλα τα επίπεδα, μια περίοδο προκλήσεων για τις οποίες η Ελλάδα έχει ειδικό ενδιαφέρον. Προκλήσεις όμως για τις οποίες ο ΣΥΡΙΖΑ έχει θολές θέσεις, οι οποίες μπορεί να οδηγήσουν σε εθνικές περιπέτειες.

Μας μιλήσατε για την ΕΥΠ. Την έχετε αφορίσει. Θέλετε να την καταργήσετε. Είχα δει και ένα Τweet του κυρίου Πολάκη πριν. «Ο ΣΥΡΙΖΑ με αυτή του τη στάση πυροβολεί τα πόδια της χώρας, όταν ζητάει ξήλωμα της ΕΥΠ». Κάτι αντίστοιχο άκουσα αν δεν κάνω λάθος και από τον κ. Σπίρτζη σήμερα. Προσέξτε ο λαϊκισμός σας να μην σας εξελίξει εσάς συγκεκριμένα σε χρήσιμους ηλίθιους ή σε χρήσιμα δεκανίκια ξένων παραγόντων που ζητούν την αποσταθεροποίηση της χώρας λόγω της καθαρής θέσης που πήρε η Ελλάδα σε ό,τι αφορά τον πόλεμο στην Ουκρανία.

Έχουμε δει επίσης Βουλευτές δικούς σας, Ευρωβουλευτές σας δίπλα σε περίεργες μη κυβερνητικές οργανώσεις οι οποίες βλέπουμε να παίρνουν περίεργες θέσεις για τη χώρα μας, όπως για το μεταναστευτικό με το οποίο έχει πολύ μεγάλη σχέση η ΕΥΠ. Γιατί εσείς θέλετε να διαλύσετε την ΕΥΠ. Βλέπουμε ανθρώπους να μιλάνε για το ελληνικό Λιμενικό -που έχει σώσει χιλιάδες ανθρώπους- και να λένε ότι –ακούστε!- πνίγει μετανάστες στο Ανατολικό Αιγαίο. Και δικοί σας Ευρωβουλευτές αντί να καταδικάσουν, αντί να αποδοκιμάσουν, κάθονται και παρακολουθούν, κάθονται και χειροκροτούν. Και τι χειροκροτούν; Την προπαγάνδα και τα fake news. Και ποια προπαγάνδα και fake news; Άλλων κρατών. Και μένω εδώ.

Δεν δεχόμαστε λοιπόν κριτική από αυτούς που έχτισαν ένα παρακράτος κατά των πολιτικών τους αντιπάλων, που πολιτικά καταδίωξαν δέκα πολιτικούς γιατί είχαν εκλογές να κερδίσουν. Εμείς τα θυμόμαστε αυτά. Το ΠΑΣΟΚ του κ. Ανδρουλάκη μάλλον τα ξέχασε.

Αυτό το οποίο συντελείται δε τις τελευταίες μέρες και πρέπει να το επισημάνουμε είναι έγκλημα κατά της μνήμης. Παρακολουθούμε στο ΠΑΣΟΚ κάτι περίπου σαν το Σύνδρομο της Στοκχόλμης. Αυτοί οι οποίοι έχουν απαγάγει τις ιδέες, τα σύμβολα σας, αυτοί που μιμούνται ακόμα και τη φωνή του πρώην Αρχηγού σας του Αντρέα Παπανδρέου, βλέπουμε ότι τυγχάνουν μιας -δεν ξέρω- μην πω συμπάθειας, αλλά ανοχής. Είδαμε μέχρι και χειροκρότημα στον κ. Καστανίδη από τις τάξεις του ΣΥΡΙΖΑ. Δεν ξέρω, κύριε Καστανίδη, αισθάνεστε βολικά με αυτό; Με αυτούς οι οποίοι πριν από λίγα χρόνια σας φώναζαν απατεώνες, αισθάνεστε βολικά που σας χειροκρότησαν σήμερα; Είδαμε και τον κ. Παπανδρέου –μην τον πω τώρα «Τσιπρανδρέου»- ο οποίος σήμερα τι ήρθε και μας είπε; Παρουσίασε μία ταύτιση. Είστε σίγουροι ότι η μεγάλη πλειοψηφία των ψηφοφόρων και υποστηρικτών σας στο ΠΑΣΟΚ θέλει αυτή την ερμαφρόδιτη σχέση με αυτούς που –επαναλαμβάνω- σας κατηγορούσαν ως κλέφτες, ως απατεώνες;

Επίσης δεν είδαμε το κόμμα σας να βγάζει μια ανακοίνωση για το απαλλακτικό βούλευμα του κ. Λοβέρδου, το οποίο τον απέδιδε καθαρό στην κοινωνία. Τι έχει συμβεί το τελευταίο διάστημα;

Για να ολοκληρώνω, η πολιτική αντιπαράθεση θα χρειαστεί ένα μέτρο. Έχοντας πλέον μια εμπειρία αν και νέος Βουλευτής σε δύο προανακριτικές και μία εξεταστική με μεγάλο ενδιαφέρον, θεωρώ πως η τοξικότητα και η πόλωση αυτή τη συγκεκριμένη χρονική περίοδο είναι επιζήμιες. Όμως δεν θα επιτρέψουμε τον ευτελισμό.

Η εικόνα της Επιτροπής Θεσμών και Διαφάνειας την περασμένη εβδομάδα ήταν ανησυχητική. Θα μπορούσε κάποιος να πει ότι τα όσα έγιναν με τις διαρροές ήταν η χαρά του Τούρκου πράκτορα. Είναι δυνατόν σε μία διαδικασία που διέπεται από το απόρρητο, να έχουμε διαρροές για θέματα της Εθνικής Υπηρεσίας Πληροφοριών; Είναι δυνατόν να συμβαίνουν αυτά τα πράγματα; Ναι λοιπόν να έρθουν όλα στο φως, χωρίς όμως εκπτώσεις, όχι με αλά καρτ προσεγγίσεις. Να συζητήσουμε καταγγελίες όχι δικών μας στελεχών, αλλά του κ. Κοντονή. Να συζητήσουμε για παράδειγμα αν παρακολουθούνταν μέσα μαζικής ενημέρωσης και δημοσιογράφοι ή ακόμα και αν είχαν κλαπεί υλικά από τις τσάντες τους, αν είχαμε διαρρήξεις στα χρόνια τα δικά σας, στα χρόνια τα προηγούμενα. Να συζητήσουμε προφανώς και την υπόθεση του κ. Ανδρουλάκη, τον οποίο σεβόμαστε και όλα στο φως! Όχι όμως μερικά στο φως. Όταν λέμε όλα, εννοούμε όλα! Σε αυτή λοιπόν την επιτροπή θα εξεταστούν όλα είτε το θέλετε, είτε δεν το θέλετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε και για την αγάπη σας. Δεν μου επιτρέπεται, αλλά θέλω να σας πω -νομίζω ότι το κάνατε από τη μεγάλη σας αγάπη- έχει βγάλει ανακοίνωση για τον κ. Λοβέρδο το ΠΑΣΟΚ. Απλώς, επειδή μας αγαπάτε πολύ, μπορεί από την αγάπη σας να το ξεχάσατε.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Οι καταγγελίες και οι αποκαλύψεις για τις παρακολουθήσεις και τις υποκλοπές είναι χωρίς αμφιβολία εξαιρετικά σοβαρές. Δεν οφείλονται όμως ούτε στους κακούς χειρισμούς και τα λάθη, όπως ισχυρίζεται η Κυβέρνηση, ούτε στην κατάλυση του κράτους δικαίου, που λέει ο ΣΥΡΙΖΑ -τη δικτατορία του κεφαλαίου τώρα ο ΣΥΡΙΖΑ τη χαρακτηρίζει ως κράτος δικαίου, για να δείτε πού έχουμε φτάσει- ούτε είναι κάτι το πρωτοφανές, όπως λέει το ΠΑΣΟΚ. Για το πραγματικό αίτιο, δηλαδή τον βούρκο αυτού του θεσμικού νομοθετικού πλαισίου που έχετε νομοθετήσει όλοι σας διαχρονικά, ούτε κουβέντα, τσιμουδιά, σαν να μη συμβαίνει τίποτα.

Και τα λέμε αυτά, ενώ έχουν προηγηθεί όχι τέτοια, αλλά πολύ σοβαρότερα περιστατικά και μάλιστα επαναλαμβανόμενα, όπως η παρακολούθηση ενός ολόκληρου κόμματος, του ΚΚΕ, στην έδρα της Κεντρικής Επιτροπής. Το Κομμουνιστικό Κόμμα Ελλάδας χρόνια τώρα και προς τιμήν του ήταν το μόνο κόμμα που προειδοποιούσε για τους μεγάλους κινδύνους για τα ατομικά δικαιώματα και τις ελευθερίες του λαού, που κανένας σας δεν κάνει νύξη για αυτό, από το σκοτεινό, πολυπλόκαμο θεσμικό πλαίσιο, τη νομοθεσία της Ευρωπαϊκής Ένωσης, παρά τον καταιγισμό συκοφαντίας και λάσπης ενάντια στο ΚΚΕ.

Οι σημερινές όμως εξελίξεις αποδεικνύουν τη διαχρονική αξία της πολιτικής του κόμματός μας, το ποιος τελικά ήταν για μια ακόμη φορά στη σωστή πλευρά της ιστορίας. Από την πρώτη στιγμή, όπως κάνει άλλωστε πάντα το ΚΚΕ, απαίτησε να χυθεί άπλετο φως και στην υπόθεση παρακολούθησης του κ. Ανδρουλάκη, στην υπόθεση των έξι χρόνων από την παρακολούθηση των γραφείων της Κεντρικής Επιτροπής του ΚΚΕ καθώς και των δημοσιογράφων, για να διαλευκανθούν αυτές οι υποθέσεις, να αποδοθούν οι όποιες ευθύνες χωρίς καθυστερήσεις, χωρίς αστερίσκους, χωρίς υπεκφυγές. Γι’ αυτό και συμφωνήσαμε στη σύσταση εξεταστικής επιτροπής για τις παραπάνω υποθέσεις, μεταξύ αυτών και τις υποκλοπές στην έδρα της Κεντρικής Επιτροπής του κόμματός μας, όπως άλλωστε καταγράφεται και στο σχετικό αίτημα του ΠΑΣΟΚ - ΚΙΝΑΛ.

Διαφωνούμε όμως με αυτή την εκ του πονηρού και αποπροσανατολιστική πρόταση της Νέας Δημοκρατίας για δεκαετή επέκταση του χρόνου διερεύνησης της εξεταστικής επιτροπής. Η Κυβέρνηση έχει πιαστεί «στα πράσα» και νομίζει ότι με αυτές τις αόριστες προτάσεις, χωρίς να συγκεκριμενοποιεί προτάσεις, υποθέσεις και περιστατικά θα βγει από τη δύσκολη θέση του υπόλογου για όλα όσα έχουν αποκαλυφθεί.

Βέβαια η καλή μέρα από το πρωί φαίνεται και πριν καλά-καλά αναλάβει καθήκοντα ο νέος διοικητής της ΕΥΠ κυνικά, χωρίς κανέναν απολύτως δισταγμό επιβεβαίωσε στην Επιτροπή Θεσμών και Διαφάνειας της Βουλής ότι κανείς δεν εξαιρείται από τις παρακολουθήσεις, επιβεβαιώνοντας τον βούρκο αυτού του τερατώδους θεσμικού πλαισίου, που καθιστά τον καθένα στόχο των υποκλοπών και που έχετε συνδιαμορφώσει όλοι σας Νέα Δημοκρατία, ΣΥΡΙΖΑ, ΠΑΣΟΚ, με την επίκληση λόγων εθνικής ασφάλειας, μια γενική έννοια που επιτρέπει, θα έλεγα, με έναν μαζικό τρόπο άρσης του απορρήτου ακόμη και προληπτικά.

Και όλα αυτά τα επικαλείστε τη στιγμή που εσείς έχετε μετατρέψει τη χώρα σε ξέφραγο αμπέλι, γεμάτο αμερικανικές βάσεις, με ανεξέλεγκτη τη δράση διαφόρων κρατικών μηχανισμών και πρακτορείων, μυστικών υπηρεσιών, όπως είναι η CIA, η MI16, η Μοσάντ και άλλες μυστικές υπηρεσίες. Την ίδια στιγμή σας προκαλούν εντύπωση τα όσα συμβαίνουν και κάνετε ότι πέφτετε από τα σύννεφα.

Ο δε ΣΥΡΙΖΑ καλά, παλιά του τέχνη κόσκινο, ραδιουργεί συνεχώς. Όχι μόνο δεν αναφέρθηκε κανείς από τον ΣΥΡΙΖΑ και πουθενά για την ανάγκη διαλεύκανσης της υπόθεσης ΚΚΕ, αλλά -αν είναι δυνατόν- έτρεξε ο κ. Κατρούγκαλος.

**ΙΩΑΝΝΗΣ ΡΑΓΚΟΥΣΗΣ:** Ανακρίβειες.

**ΕΜΜΑΝΟΥΗΛ ΣΥΝΤYΧΑΚΗΣ:** Κύριε Ραγκούση, αφήστε τα, γιατί είμαστε και οι δύο στην Επιτροπή Θεσμών και Διαφάνειας και ξέρουμε τι στάση κράτησε ο καθένας εκεί μέσα.

**ΙΩΑΝΝΗΣ ΡΑΓΚΟΥΣΗΣ:** Έτσι ξεκίνησα εγώ την ομιλία μου σήμερα.

**ΕΜΜΑΝΟΥΗΛ ΣΥΝΤYΧΑΚΗΣ:** Αφήστε τα αυτά.

Έτρεξε, λοιπόν, ο κ. Κατρούγκαλος, κύριε Ραγκούση, να πει ότι δεν υπήρχαν αδιάσειστα στοιχεία γι’ αυτό δεν έγινε έρευνα, κάτι που, εκτός ότι ψεύδεστε ασύστολα, διότι διερευνάται από τη δικαιοσύνη και υπάρχουν πολύτιμα ευρήματα, είναι και επικίνδυνο συν τοις άλλοις, ρίχνοντας νερό στον μύλο όσων θέλουν να κουκουλώσουν την υπόθεση παρακολουθήσεων στην έδρα της Κεντρικής Επιτροπής του ΚΚΕ. Στο κάτω-κάτω, για να ρωτήσω, πώς το γνωρίζετε ότι δεν προκύπτουν αδιάσειστα στοιχεία; Πού το γνωρίζετε εσείς αυτό; Τι εξυπηρετεί η στάση αυτή;

Το τι γινόταν τα ξέρετε όλοι, αλλά κάνετε τα στραβά μάτια. Η παρακολούθηση των επικοινωνιών, η συλλογή προσωπικών δεδομένων και πληροφοριών με στόχο τη χειραγώγηση και την καταστολή έχουν γίνει πλέον επιστήμη. Οι λεγόμενες νόμιμες παρακολουθήσεις για τις οποίες μιλάει η Κυβέρνηση και βέβαια υπήρχαν και επί κυβέρνησης ΣΥΡΙΖΑ και επί ΠΑΣΟΚ -γι’ αυτό δεν βγάζει άχνα κανένας. Βασίζονται στον γνωστό ν.2225/1994, δηλαδή πριν από είκοσι οκτώ χρόνια, και ήρθαν στην πορεία οι νόμοι του 2008, του 2018, που καθιερώνουν την αυθαιρεσία, ορίζοντας ότι η άρση του απορρήτου θα γίνεται αποκλειστικά από τον εισαγγελέα της ΕΥΠ για να ελέγχει δήθεν τη νομιμότητα των δράσεών της. Αυτοί, λοιπόν, οι εισαγγελείς έχουν δώσει τα τελευταία χρόνια πάνω από εκατό χιλιάδες άδειες υποκλοπών. Στην πραγματικότητα αυτός ο αριθμός είναι υπερπολλαπλάσιος και απροσδιόριστος, αφού μια άρση μπορεί να αφορά όλες τις αποθηκευμένες επαφές στο κινητό του παρακολουθούμενου, ακόμη και ολόκληρες περιοχές.

Κανείς από αυτούς που παρακολουθούνταν δεν θα μάθουν ποτέ ότι υπήρξαν στόχοι υποκλοπών και μάλιστα αυτό γίνεται πλέον κανονικά και με τον νόμο με την τροπολογία τον Μάρτη του 2021 με Κυβέρνηση Νέας Δημοκρατίας, καταργώντας την υποχρέωση ενημέρωσης του στόχου από την ΑΔΑΕ με την ολοκλήρωση της διαδικασίας εφόσον η άρση απορρήτου είχε γίνει με την επίκληση λόγων εθνικής ασφαλείας.

Τι ειρωνεία όμως, το καταγγέλλον σήμερα ΠΑΣΟΚ, που καλά κάνει, ο Πρόεδρός του έχει πέσει θύμα των υποκλοπών, είχε ψηφίσει αυτή την τροπολογία. Ο δε ΣΥΡΙΖΑ διαμαρτύρεται γιατί οι εισαγγελείς της ΕΥΠ, όπως και οι προηγούμενοι, υπέγραψαν τις διατάξεις άρσης του απορρήτου επικοινωνιών του κ. Ανδρουλάκη και χιλιάδων άλλων πριν, επί της κυβερνητικής του θητείας και μετά.

Όλα αυτά αποδεικνύουν τη σήψη του αστικού πολιτικού συστήματος και είναι τουλάχιστον αφέλεια αν όχι σκόπιμος αποπροσανατολισμός να πιστεύει κανείς ότι το ίδιο το κράτος, οι κυβερνήσεις και οι συμμαχίες του, που εμπλέκονται σε τέτοιες δουλειές -κλείνω, κύριε Πρόεδρε- θα έβαζαν ή θα βάλουν ποτέ φρένο στα επίσημα και ανεπίσημα κέντρα παρακολούθησης που δραστηριοποιούνται όλο και περισσότερο στην Ελλάδα, λόγω και του ιδιαίτερου ρόλου αν θέλετε που έχει αναλάβει ως προκεχωρημένο φυλάκιο του ΝΑΤΟ στην περιοχή.

Το ΚΚΕ θα κάνει ό, τι περνά από το χέρι του, προσκομίζοντας στην επιτροπή όλα τα στοιχεία που έχει στη διάθεσή του για τις υποκλοπές-συνακροάσεις στην έδρα της Κεντρικής Επιτροπής του ΚΚΕ και για όλες τις άλλες υποθέσεις των υποκλοπών. Υπάρχει όμως και μια σχετική εμπειρία για τα όρια δυνατοτήτων τέτοιων εξεταστικών επιτροπών ή για το γεγονός ότι ενίοτε μετατρέπονται σε πολιτικό πεδίο ανάμεσα στη Νέα Δημοκρατία, και στον ΣΥΡΙΖΑ και στο ΠΑΣΟΚ για να εξυπηρετηθούν μικροκομματικές σκοπιμότητες και από αυτή την άποψη δεν τρέφουμε αυταπάτες.

Όσο ενοχλητική είναι η φωνή του ΚΚΕ για την εξουσία του κεφαλαίου και των κομμάτων του, των κρατικών μυστικών και φανερών μηχανισμών, η ανατροπή του άθλιου αυτού θεσμικού πλαισίου, των μηχανισμών παρακολούθησης του λαού, της ίδιας της εξουσίας του κεφαλαίου για να γίνει κτήμα της πάλης με τη συμμετοχή του, με τον ίδιο τον λαό στη διακυβέρνηση, στην εξουσία της χώρας, υπερασπιστή πραγματικό του μόχθου για τη δική του ευημερία και την ανάπτυξη, ο λαός μας έχει γνώση, έχει μεγάλη πείρα, αλλά και νέα δεδομένα για να μπορεί να σας κρίνει όλους. Δεν πρόκειται να εξοικειωθεί ούτε με τις παράνομες ούτε με τις νόμιμες παρακολουθήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Καραγκούνης από τη Νέα Δημοκρατία έχει τον λόγο. Ακολουθεί η κ. Τζάκρη, η κ. Απατζίδη και η κ. Αδάμου.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, μετά τον κ. Καραγκούνη είμαι εγώ, κάνατε λάθος!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, με συγχωρείτε, κύριε Παφίλη. Αμέσως μετά τον κ. Καραγκούνη είστε εσείς, έχετε δίκιο.

**ΝΙΚΟΛΑΟΣ ΒΟΥΤΣΗΣ:** Κύριε Πρόεδρε, και εγώ έχω ζητήσει τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και θα ολοκληρωθεί η διαδικασία με σας, κύριε Πρόεδρε.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Κυρίες και οι συνάδελφοι, η πρώτη παρατήρηση που θέλω να κάνω αφορά την ίδια τη λειτουργία του Κοινοβουλίου και το πώς πρέπει να συμπεριφερόμαστε εδώ μέσα, ποιος είναι ο ρόλος μας και μέχρι ποιου σημείου μπορούμε να κάνουμε κατάχρηση της ιδιότητάς μας, κάτι που πρέπει τουλάχιστον να καταλαβαίνουμε εμείς οι ενήλικοι.

Και αναφέρομαι, κύριε Πρόεδρε, μιας και είστε εδώ, σε αυτό το οποίο άκουσα νωρίτερα, διότι εδώ πρέπει να καταλάβουν κάποιοι ότι δεν είναι ούτε επιθεώρηση ούτε βαριετέ.

Και επειδή χρησιμοποίησαν αυτόν τον χαρακτηρισμό, κύριε Γρηγοριάδη, τον μόνο άνθρωπο που θυμάμαι να χρησιμοποιεί τέτοιον χαρακτηρισμό ήταν ο κ. Μελανσόν, ο οποίος είχε αναφερθεί στην περίφημη «Ομάδα του 2015», συμπεριλαμβανομένου και του κ. Βαρουφάκη τότε. Γι’ αυτό θα πρέπει να είμαστε πάρα πολύ προσεκτικοί στους χαρακτηρισμούς που κάνουμε.

Δεύτερη παρατήρηση: Άκουσα με πολύ μεγάλη προσοχή όλους τους συναδέλφους και επίσης τους υψηλούς τόνους που σήκωσαν ιδιαίτερα οι Βουλευτές του ΣΥΡΙΖΑ, αλλά σε έναν βαθμό άκουσα και τον κ. Κατρίνη και θέλω πολύ σύντομα να κάνω κάποιες παρατηρήσεις.

Πρώτα από όλα, η κριτική τους εκκινεί, κυρίες και κύριοι συνάδελφοι, από μια λανθασμένη βάση. Ξεχνούν στην κριτική τους κάτι πολύ ουσιαστικό. Επειδή μιλάμε για τη νόμιμη επισύνδεση, νομίζω ότι ο όρος τα λέει όλα, η επισύνδεση είναι νόμιμη. Και έχει ξεκάθαρα -το είπαμε από την πρώτη στιγμή- μια θεσμική διάσταση το πρόβλημα, γιατί το πρόβλημα με αυτή την επισύνδεση δεν ήταν ότι ήταν παράνομη, αλλά ότι έλαβε χώρα μέσα σε ένα πλαίσιο νομιμότητας το οποίο, βεβαίως -εμείς το παραδεχθήκαμε και το είπαμε πρώτοι- χρήζει περαιτέρω ελέγχου και δικλίδων ασφαλείας.

Εξίσου σημαντικό: Εύχομαι στην πορεία αυτής της διερεύνησης να επιδείξουμε όλοι την απαιτούμενη σοβαρότητα, υπευθυνότητα και εμπιστευτικότητα που επιτάσσει αυτή η διαδικασία, διότι δεν ξέρω τι υπηρεσίες προσφέρουμε στην πατρίδα, αν υπονομεύσουμε το ίδιο έργο της Εθνικής Υπηρεσίας Πληροφοριών. Γιατί φοβάμαι ότι έχει γίνει ήδη πολύ μεγάλη ζημιά και ελπίζω να μη γίνει ακόμα μεγαλύτερη για τα συμφέροντα της πατρίδας. Διότι η Υπηρεσία Πληροφοριών είναι το «άλφα και το ωμέγα» της ασφάλειας για τα κράτη και αν δεν λειτουργεί σωστά αυτή η Υπηρεσία, τότε τα κράτη είναι αδύναμα και οι μόνοι που χαίρονται και μπορεί να εύχονται κάτι τέτοιο, δηλαδή να μη λειτουργεί σωστά η Εθνική Υπηρεσία Πληροφοριών, είναι μόνο οι εχθροί μας.

Αφήστε τα όσα ακούσαμε όλο αυτό το διάστημα να λένε διάφοροι Βουλευτές από τον ΣΥΡΙΖΑ, να φέρουμε -λέει- όλες τις επισυνδέσεις στη Βουλή να τις εξετάσουμε. Δηλαδή, τι μας λένε; Να κάνουμε σουρωτήρι την Υπηρεσία; Δεν την κλείνουμε καλύτερα;

Κύριε Κατρούγκαλε, δεν την κλείνουμε καλύτερα; Τι την χρειαζόμαστε, όταν ακούμε τέτοια πράγματα; Αυτό καταλάβαμε και αυτό καταλαβαίνει έξω ο κόσμος. Είναι δυνατόν να τα λέτε αυτά τα πράγματα; Και το χειρότερο είναι ότι περιμένετε με αυτό τον τρόπο να πάρετε ψήφους.

Και επειδή άκουσα τον κ. Παπανδρέου που μίλησε για τις δημοσκοπήσεις, οι δημοσκοπήσεις τι κάνουν; Μεταφέρουν την αξιολόγηση των πολιτών. Και αυτό που είδαμε από τις πρόσφατες δημοσκοπήσεις είναι ότι και οι διαφορές παραμένουν αναλλοίωτες, αλλά και αξιολογούν αυτό το ζήτημα οι πολίτες. Άκουσα για 11%, για 12%, εκεί αξιολογούν οι πολίτες. Θέλετε να υποβαθμίσουμε το πρόβλημα; Όχι, δεν το υποβαθμίζουμε. Αξιολογήστε το και αυτό. Έχω την αίσθηση ότι με αυτά που λέτε και αυτά που λένε διάφορα στελέχη σας -που στην ουσία προσβάλλουν και την Εθνική Υπηρεσία Πληροφοριών- το μόνο που κάνετε είναι να χάνετε ψήφους και κυρίως να χάνετε και τον κεντρώο χώρο στον οποίο διεκδικείτε να πάρετε, διότι ο κόσμος τι τοποθετεί πάνω από όλα; Την ασφάλεια των πολιτών, την ασφάλεια του κράτους.

Και εμείς ως Νέα Δημοκρατία την πολιτική ευθύνη για αυτό το ζήτημα τη λάβαμε. Ακούσατε και τον εισηγητή μας, ακούσατε τι πιστεύει για αυτή την υπόθεση, δηλαδή τι πιστεύει η Νέα Δημοκρατία για αυτή την υπόθεση. Και είπαμε ότι δεν είναι μια ευχάριστη κατάσταση και ότι πρέπει να διορθωθεί το νομικό πλαίσιο και η αβελτηρία η οποία παρουσιάστηκε.

Όμως, όπως κουραστικά επαναλαμβάνουμε, αυτή η επισύνδεση είναι νόμιμη, διότι εδώ πρέπει να ξεκαθαρίσουμε το εξής το οποίο ξεχνάτε.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ λίγο χρόνο, όχι πολύ.

Είναι διαφορετική η νόμιμη επισύνδεση και το παράνομο λογισμικό. Για δε το παράνομο λογισμικό ήδη οι αρμόδιες αρχές έχουν αποφανθεί ότι η Κυβέρνηση ουδεμία σχέση έχει με αυτό. Και ποιος έφτιαξε το νομικό πλαίσιο το οποίο αυτή τη στιγμή αξιολογείται και βάσει αυτού λειτουργεί και η Εθνική Υπηρεσία Πληροφοριών και έχει γίνει όλη αυτή τη διαδικασία; Όχι εμείς, η προηγούμενη κυβέρνηση, μάλλον η κυβέρνηση το 1994, που ήταν η κυβέρνηση ΠΑΣΟΚ.

Και επειδή έχω ακούσει αυθαίρετα συμπεράσματα -καθένας λέει ό,τι θέλει- τι προτείνετε, για να καταλάβουμε; Προτείνετε να λειτουργήσει το θεσμικό πλαίσιο και ο νόμος που έχει ψηφιστεί το 1994, όπως έχει τροποποιηθεί; Εξαιρούνται τα πολιτικά πρόσωπα από τις νόμιμες επισυνδέσεις; Σαφέστατα και όχι, το προβλέπει το Σύνταγμα στο άρθρο 19 παράγραφος 1 και, βεβαίως, ο εκτελεστικός νόμος, ο ν.2225/1994. Όπως πολύ σωστά είπε και ο Πρωθυπουργός, αν ο συντακτικός νομοθέτης επιθυμούσε κάποια εξαίρεση, θα το είχε ξεκάθαρα προβλέψει σε αυτόν τον νόμο.

Οπότε, ο κ. Ανδρουλάκης μπήκε νόμιμα σε αυτό το καθεστώς της νόμιμης επισύνδεσης; Μπήκε νόμιμα.

Το πιο σημαντικό, όμως -και το έχουν πει και αρκετοί συνάδελφοι- είναι το άρθρο 3 του νόμου. Και τι λέει το άρθρο 3, που προφανώς ψηφίστηκε το 1994, κύριε συνάδελφε, κύριε Κατρούγκαλε, αλλά καμμία σημασία δεν έχει, διότι αυτό αφορά όλες τις κυβερνήσεις μέχρι σήμερα και αποτελεί και κοινό τόπο; Στην ουσία διαχωρίζει τη χώρα μας από όλες τις υπόλοιπες του κόσμου -μόνο η Ιταλία και η Ισπανία μάς ακολουθούν σε αυτό- και δίνει την απόλυτη κυριαρχία, την αρμοδιότητα και εξουσία στον εισαγγελέα να αποφασίζει αν πρέπει το κινητό του οποιουδήποτε -και πολιτικού προσώπου- να μπει σε νόμιμη επισύνδεση και του κ. Ανδρουλάκη και του κ. Μητσοτάκη και του κ. Καραγκούνη και όλων μας. Διότι, όπως ρητά αναφέρει το άρθρο, ο εισαγγελέας αποφασίζει εντός είκοσι τεσσάρων ωρών για την άρση ή όχι του απορρήτου. Και αυτό γίνεται αποκλειστικά και κυρίαρχα, έχει την αποκλειστική αρμοδιότητα να το κάνει.

Και τι λέει το άρθρο 5 του ν.3649/2008 στην παράγραφο 3; Ότι ο εισαγγελικός λειτουργός ελέγχει και τη νομιμότητα των ειδικών επιχειρησιακών δράσεων της ΕΥΠ. Δηλαδή, τι κάνει; Ελέγχει όλη την υπόθεση και ελέγχει όλες τις πτυχές της υπόθεσης. Έχω την αίσθηση ότι αυτό παραγνωρίζεται.

Με λίγα λόγια, κυρίες και κύριοι συνάδελφοι, στο ερώτημα της Αντιπολίτευσης για ποιον λόγο υπήρξε νόμιμη επισύνδεση στο κινητό του κ. Ανδρουλάκη, στις ανοίκειες επιθέσεις που γίνονται όλο το τελευταίο διάστημα -και επιτρέψτε μου να πω χωρίς καμμιά περιστολή, χωρίς καμμιά ντροπή ακούμε εκφράσεις για μαφία, για παρακράτος και όλα αυτά τα οποία επιστρέψτε μου να πω ότι παραπέμπουν σε φρασεολογίες που χρησιμοποιεί το περιθώριο της ελληνικής δημοσιογραφίας- προτού, λοιπόν, ρωτήσετε και πείτε τα όσα λέτε, θα σας πρότεινα να διαβάσετε τον νόμο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Τελειώνω, κύριε Πρόεδρε.

Θα δείτε ότι ο κ. Ανδρουλάκης, όπως και όλοι μας, δεν εξαιρείται του ελέγχου, ότι ο Πρωθυπουργός δεν έχει καμμία δυνατότητα να διατάξει την οποιαδήποτε επισύνδεση, σύμφωνα με τον νόμο και ότι ο μόνος που μπορεί νόμιμα και θεσμικά να ενημερώσει τον Πρόεδρο του ΠΑΣΟΚ για όλα αυτά είναι η ίδια η Υπηρεσία. Τα υπόλοιπα νομίζω γίνονται μόνο για επικοινωνιακούς λόγους. Στη συνέχεια, στο πλαίσιο και της Επιτροπής Θεσμών και Διαφάνειας αλλά και της εξεταστικής που θα συγκροτηθεί, θα τα συζητήσουμε όλα ενδελεχώς, γιατί εμείς λέμε όλα να έρθουν στο φως και αυτό θα το υπηρετήσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί ο κ. Παφίλης.

Ορίστε, κύριε Παφίλη, έχετε τον λόγο σε ένα λεπτό, για να τακτοποιηθεί υγειονομικά το Βήμα.

**ΑΘΑΝΑΣΙΟΣ ΠΑΦΙΛΗΣ:** Πριν μιλήσω επί της ουσίας, θα ήθελα να κάνω τρία σχόλια δευτερολέπτων.

Το πρώτο αφορά είδηση ότι η Χρυσή Αυγή βρήκε κοινοβουλευτικό εκπρόσωπο τον Μπογδάνο και παρουσίασε σήμερα τις φασιστικές ιδέες.

Το δεύτερο. Έφυγε ο κ. Μαρκόπουλος; «Όλα στο φως», λέει. Μα, για το ΚΚΕ δεν είπε, για την παρακολούθηση. Δύο πράγματα συμβαίνουν. Ή συμφωνεί με την παρακολούθηση ή δεν θέλει καν να πει τίποτα για την παρακολούθηση του ΚΚΕ που έχει διάρκεια έξι χρόνων, τρία και τρία. Τόσα δεν είναι; ΣΥΡΙΖΑ, Νέα Δημοκρατία.

Το τρίτο σχόλιο δεν μπορώ να μην το κάνω. Ακούω ότι έχουμε γίνει διεθνώς ρεζίλι. Καλά, σοβαρολογείτε; Εδώ η Μέρκελ ζητά εξηγήσεις από τον Ομπάμα γιατί την παρακολουθούσε η CIA και δεν ξέρω ποιος άλλος. Εδώ Πρωθυπουργοί και κράτη ολόκληρα κάνουν τέτοιες καταγγελίες και λέτε «έχουμε γίνει ρεζίλι». Σε ποιους; Στους πρωταγωνιστές όλου αυτού του τέρατος που έχουν δημιουργήσει μετά το 1990-1991;

Θα μιλήσω για το θεσμικό πλαίσιο, γιατί και ο Γενικός Γραμματέας του κόμματός μας μίλησε αναλυτικά και έθεσε ερωτήματα που δεν απάντησε η Κυβέρνηση, πρώτα απ’ όλα η Κυβέρνηση για τις τεράστιες ευθύνες -δεν χρειάζεται να τα επαναλάβω- που έχει αυτή, αλλά και η προηγούμενη. Ο εισηγητής μας και οι ομιλητές μας μίλησαν αναλυτικά και για τη θέση μας για την εξεταστική επιτροπή. Απλά θέλω να πω ότι αυτά τα θέματα προσφέρονται και για ατάκες και για πολλά πράγματα. Θετικά το λέω, δεν το λέω αρνητικά. Είναι βολική αυτή η αντιπαράθεση. «Εσείς κάνατε» και «εσείς κάνατε». «Εμείς κάναμε» κανένας δεν λέει. Όλοι το απαρνούνται. Κανένας δεν έκανε τίποτα! Γελοιοποιείστε πραγματικά. Μιλάω για όλες τις κυβερνήσεις.

Όμως, ποιο θεσμικό πλαίσιο τα επιτρέπει όλα αυτά; Όπως έλεγε ο αείμνηστος Χαρίλαος Φλωράκης, το «νόμιμον» διαβάζεται το ίδιο και από την αρχή και από το τέλος. Είναι καρκινική λέξη. Πράγματι, αν δει κάποιος το θεσμικό πλαίσιο που έχει δημιουργηθεί, όχι μόνο από την Ευρωπαϊκή Ένωση αλλά και εδώ -θα πω συγκεκριμένα, για να μην τρώω τον χρόνο-, θα δει ότι μπορεί να χαρακτηρίζονται νόμιμα τα πάντα.

Πρώτον, Σύνταγμα. Τι λέει το άρθρο 19; Λέει μια γενική διακήρυξη ότι είναι απόλυτα απαραβίαστο το απόρρητο επιστολών επικοινωνίας, δηλαδή και τηλέφωνα κ.λπ., και μετά τι λέει; «Η δικαστική αρχή δεν δεσμεύεται από το απόρρητο για λόγους εθνικής ασφαλείας» -ποιας, με ποιους όρους;- «ή διακρίβωση ιδιαίτερα σοβαρών εγκλημάτων», μεταξύ των οποίων και η τρομοκρατία. Σημειώστε το αυτό, γιατί λέω «και η τρομοκρατία», γιατί τα άλλα τα ποινικά κ.λπ., είναι γνωστά. Στη συνέχεια, ως συνήθως, παραπέμπει σε εφαρμοστικό νόμο, τον οποίον εφαρμοστικό νόμο φέρνουν όλες οι κυβερνήσεις ανάλογα με το πώς τις βολεύει και κυρίως μέσα στο Ευρωπαϊκό Δίκαιο.

Δεύτερον: Το άρθρο 28 -αυτά τα έχετε ψηφίσει όλοι, γι’ αυτό το λέω- κατοχυρώνει τη συμμετοχή της Ελλάδος στην Ευρωπαϊκή Ένωση, κατοχυρώνει την υπεροχή του Διεθνούς και Ευρωπαϊκού Δικαίου, την υποχρέωση εφαρμογής και ενσωμάτωσής του στο Ελληνικό Δίκαιο. Ναι ή όχι; Άρα είσαι υποχρεωμένος ό,τι ψηφίζει η Ευρωπαϊκή Ένωση και ό,τι αποφασίζει, με τις οδηγίες να το ενσωματώνεις. Έχει γίνει αυτό; Έχει γίνει πάρα πολλές φορές, αμέτρητες. Τις έχουμε πει εδώ.

Γιατί τα λέω αυτά, λοιπόν; Διότι όλα τα κόμματα πλην ΚΚΕ αποδέχτηκαν -παλιότερα, πολύ παλιότερα υπήρχαν και μερικά λευκά και «κατά»- και ιδιαίτερα τα τελευταία χρόνια αποδέχονται όλο αυτό το θεσμικό πλαίσιο και έρχονται σήμερα και διαμαρτύρονται. Θα πω χαρακτηριστικά, γιατί δεν μπορώ να τα πω όλα αυτά. Ειδικά από την επίθεση στους Δίδυμους Πύργους και μετά επιταχύνθηκε όλο αυτό το τρομοκρατικό πλαίσιο το θεσμικό της Ευρωπαϊκής Ένωσης με ρυθμούς πάρα πολύ γρήγορους, οικοδομώντας κάτι τεράστιο. Τι «Μεγάλος Αδελφός»; Δεν ξέρω τι παραπάνω υπάρχει. Υπάρχουν αυτά τα στοιχεία. Διαβάστε και τον «ΡΙΖΟΣΠΑΣΤΗ»! Δημιουργεί έναν ατσάλινο φράχτη για ποιον λόγο; Για να χτυπήσει την τρομοκρατία; Για να προστατεύσει τα ατομικά και κοινωνικά δικαιώματα; Όχι. Για να προστατεύσει το βάρβαρο καπιταλιστικό σύστημα, την εξουσία των μονοπωλίων, αυτό που έχει αμύθητο πλούτο και απίστευτη εκμετάλλευση από τους εργαζόμενους, από οποιαδήποτε λαϊκή αντίδραση και κυρίως από αντίδραση ανατροπής του.

Πώς έγιναν αυτά; Πρώτον, θεσμικό πλαίσιο. Δεν θα πω για αυτό της Ευρωπαϊκής Ένωσης, γιατί θα έπρεπε να μιλάω ώρες. Όλοι εσείς υπερασπίζεστε την Ευρωπαϊκή Σύμβαση Ανθρωπίνων Δικαιωμάτων. Έτσι δεν είναι, κύριε Υπουργέ; Την υπερασπίζεστε όλοι και εσείς του ΣΥΡΙΖΑ και του ΠΑΣΟΚ και της Νέας Δημοκρατίας. Την υπερασπίζεστε, κύριε Κατρούγκαλε; Ναι, μάλιστα.

Τι λέει, λοιπόν; «Η επέμβαση του κράτους στην ιδιωτική ζωή του καθενός», άρα και στο δικαίωμα στο απόρρητο των επικοινωνιών του, «επιτρέπεται όχι μόνο για λόγους εθνικής ασφάλειας». Κάνω μια μικρή παρένθεση: Για την οποία εθνική ασφάλεια δεν κάνει καμμία νύξη παρά λέει ότι το κάθε κράτος θα καθορίζει τι σημαίνει, γιατί είναι διαφορετικά τα κράτη. «Αλλά και για λόγους δημόσιας ασφάλειας». Τι σημαίνει αυτό και ποιος το ερμηνεύει; «Οικονομικής ευημερίας της χώρας». Έτσι λέει και η Κυβέρνηση σήμερα, ότι έχουμε οικονομική ευημερία, όμως ο κόσμος, ο λαός λέει ότι έχουμε οικονομική δυστυχία. Υπεράσπιση της τάξης, όχι κινητοποιήσεις, όχι απεργίες, πρόληψη ποινικών παραβάσεων -εδώ μπορεί να συμφωνούμε-, προστασία της υγείας, της ηθικής κ.λπ.. Σύμβαση Ευρωπαϊκή Δικαιωμάτων του Ανθρώπου που την επικαλείστε συνεχώς. Αυτά λέει. Επομένως το πρώτο θεσμικό θέμα που επιτρέπει να παραβιάζονται τα πάντα είναι η Ευρωπαϊκή Σύμβαση, πέρα από τις αποφάσεις της Ευρωπαϊκής Ένωσης, οι οποίες είναι πάρα πολλές.

Δεύτερο θέμα: Αντιμετώπιση της τρομοκρατίας. Εδώ είναι το «ζουμί». Έρχεται ο ν.187, ο ένας μετά τον άλλον οι αντιτρομοκρατικοί νόμοι. Θα έλεγε κανείς: «Μα, εσείς διαφωνείτε με το χτύπημα της τρομοκρατίας;». Να προσδιορίσουμε τι είναι τρομοκρατία. Τι προσδιορίζει η Ευρωπαϊκή Ένωση ως τρομοκρατία, που τα έχετε συμφωνήσει όλοι σας ή κάποιοι μπορεί να μην τα πήραν χαμπάρι, εννοώ ατομικά και όχι πολιτικά; Λέει να βρούμε την πηγή της ριζοσπαστικοποίησης. Και τι θεωρεί ριζοσπαστικοποίηση; Τη θρησκευτική -ισλαμική-, την ακροδεξιά -φασίστες- και την ακροαριστερή και αριστερή. Τι θεωρεί, λοιπόν, ως φυτώριο της τρομοκρατίας; «Η άποψη..», λέει, «…των ακροαριστερών…» -δηλαδή εμάς σημαδεύει γενικότερα- «…για την κοινωνία συνεπάγεται δέσμευση για ισότητα και δίκαιη κατανομή εισοδήματος». Το ακούτε; Αυτό είναι φυτώριο τρομοκρατίας, το να ζητάς αυτός που παράγει τον πλούτο να τον απολαμβάνει κιόλας. Έτσι λέει η Ευρωπαϊκή Ένωση. Συνεχίζει: «Αυτοί απορρίπτουν τις υποκείμενες καπιταλιστικές αξίες, οι οποίες θεωρούνται ως η κύρια αιτία της κοινωνικής ανισότητας». Τι λέτε, δηλαδή; Ένα 10% του παγκόσμιου πληθυσμού έχει το 90% του παγκόσμιου ΑΕΠ, ένας επιχειρηματίας για ένα βράδυ ξοδεύει όσα βγάζει μια ζωή ένας εργαζόμενος και όταν του λες ότι αυτό είναι πηγή κοινωνικής ανισότητας, θεωρείσαι φυτώριο της τρομοκρατίας.

Πάμε παρακάτω. Έχει κι άλλο. «Επιπλέον αντιτίθεται στην αυξανόμενη ιδιωτικοποίηση της εκπαίδευσης, της υγείας και των μεταφορών, καθώς και στις διεθνείς συμφωνίες ελεύθερου εμπορίου». Τα ακούτε; Δηλαδή, όποιος είναι κατά της ιδιωτικοποίησης του νερού, της υγείας, των μεταφορών, του ρεύματος, της ενέργειας κ.λπ., αυτός είναι φυτώριο της τρομοκρατίας και κανονικά πρέπει να τον πιάσει ο εισαγγελέας και να τον παραπέμψει ως τρομοκράτη. Αυτά έχετε συμφωνήσει όλοι.

Δεν άκουσα καμμία κουβέντα και την Παρασκευή και σήμερα πέρα από τις τοποθετήσεις που έκανε το δικό μας κόμμα.

Φτάνουν μόνο αυτά; Αυτό είναι το θεσμικό πλαίσιο. Αυτό δεν αθωώνει κανέναν, ούτε την Κυβέρνηση της Νέας Δημοκρατίας ούτε οποιονδήποτε άλλον, γιατί αυτά τα ψηφίσατε και τα εφαρμόζετε και δίνουν το δικαίωμα στον οποιονδήποτε όχι να αυθαιρετεί, να σου λέει ότι είναι νόμιμο και ότι δεν εξαιρείται κανένας και αφήστε τις υπόλοιπες ερμηνείες.

Δεύτερον, υπάρχει ένα τερατώδες σύστημα φακελώματος απίστευτο. Δεν έχω χρόνο να τα διαβάσω όλα, μόνο θα πάω στο Σένγκεν. Τι λέει το Σένγκεν; Το Σένγκεν έχει εκσυγχρονιστεί, έχει γίνει τέρας. Περιλαμβάνει στοιχεία όλων των πολιτών στην Ευρωπαϊκή Ένωση, καθώς και τα βιομετρικά δεδομένα των ατόμων άνω των δώδεκα ετών. Τα ακούτε, κύριε Κατρούγκαλε, που είπατε για παρακολούθηση των δώδεκα ετών; Για το προσφυγόπουλο εσείς το είπατε ή κάποιος άλλος; Νά το, συνθήκη Σέγκεν. Τι άλλο; Ανάμεσα στα προσωπικά δεδομένα, τα οποία επεξεργάζονται και μεταφέρουν οι αστυνομικές αρχές, υπηρεσίες ασφάλειας, μυστικές κ.λπ., είναι και τα λεγόμενα ευαίσθητα προσωπικά δεδομένα. Ποια είναι αυτά; Αν κάνω λάθος, διαψεύστε με. Αφορούν φυλετική, εθνική προέλευση, πολιτικά φρονήματα. Ξαναλέω, πολιτικά φρονήματα, θρησκευτικές και φιλοσοφικές πεποιθήσεις. Φιλοσοφικές πεποιθήσεις! Το λέω δύο φορές για να εμπεδωθεί. Τη συμμετοχή σε ένωση ή σε σωματεία, την υγεία, την κοινωνική πρόνοια και τον γενετήσιο προσανατολισμό. Αυτούς τους φακέλους φτιάχνει η Σένγκεν της περιβόητης «δημοκρατικής» Ευρωπαϊκής Ένωσης που υπερασπίζεται τα ατομικά δικαιώματα. Και μιλάμε για συστήματα-τέρας, κυριολεκτικά.

Στο Στρασβούργο συντονίζονται όλες αυτές οι υπηρεσίες, όλες κυριολεκτικά, οι οποίες φακελώνουν όλους όσοι ζουν στην Ευρωπαϊκή Ένωση. Και τι μας λέτε τώρα; Ποια δημοκρατία, ποια ελευθερία, ποιες ανθρώπινες αξίες;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε, με αυτό και ευχαριστώ πολύ.

Αυτά είναι ορισμένα παραδείγματα και θα μπορούσαμε να μιλάμε πολλές ώρες και με περισσότερα ακόμα στοιχεία. Δεν υπάρχει αριθμός. Κάθε χρόνο! Βιομηχανία υπάρχει και θεσμική, αλλά βιομηχανία και οργανωτική, δηλαδή τέρατα παρακολούθησης. Γιατί το κάνουν αυτό; Υπάρχει ένα ερώτημα. Ποιος είναι ο εχθρός; Το δωδεκάχρονο παιδί εν δυνάμει τρομοκράτης; Γι’ αυτό; Όχι. Εχθρός είναι ο λαός. Θέλουν να κάνουν τα πάντα για να τσακίσουν κυριολεκτικά ό,τι αντίσταση αναπτύσσεται. Ματαιοπονούν.

Τι θα κάνουμε τώρα; Λέτε να διορθωθεί το θεσμικό πλαίσιο. Τι να διορθωθεί; Αυτά που σας είπα διορθώνονται; Κατ’ αρχάς είναι υποχρεωτικά για όσους συμφωνούν με την Ευρωπαϊκή Ένωση. Εμείς τι λέμε; Να καταργηθεί όλο το θεσμικό πλαίσιο. Ποιος συμφωνεί; Συμφωνεί κανένας; Και αν θέλετε να συζητήσουμε για την ΕΥΠ, να συζητήσουμε ξεχωριστά. Συμφωνεί κανένας; Ποιο θεσμικό πλαίσιο να βελτιωθεί; Όλο αυτό βελτιώνεται;

Εμείς, λοιπόν, λέμε ο λαός να μην αποδεχθεί να βάλουν στον γύψο τα δικαιώματά του και τις ελευθερίες του, γιατί ακριβώς -ξαναλέω- στοχεύουν να εμποδίσουν το αναπόφευκτο αργά ή γρήγορα, που είναι η ανατροπή αυτού του συστήματος. Γι’ αυτό τους λέμε ελάτε μαζί μας, όσο και αν διαφωνείτε -τους έχετε δει όλους τους υπόλοιπους και σε αυτό το θέμα- για να μπορέσουμε να αλλάξουμε την καπιταλιστική βαρβαρότητα που συντρίβει όλους τους λαούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την κ. Τζάκρη. Ακολουθεί η κ. Απατζίδη, η κ Αδάμου και ολοκληρώνει ο τέως Πρόεδρος κ. Βούτσης.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, από το υφιστάμενο νομικό πλαίσιο και αναφέρομαι στο άρθρο 9.9α και 19 του Συντάγματος και στα άρθρα 2, 3 και 4 του ν.2225 του 1994 για τις υποκλοπές των τηλεφωνικών επικοινωνιών. Και επικαλούμαι το Σύνταγμα, ενώ γνωρίζω ότι ουδόλως ενδιαφέρει τη Νέα Δημοκρατία. Το παραβίαζε και το παραβιάζει καθημερινά.

Είτε γίνονται οι υποκλοπές με συμβατικές ή με εξελισσόμενες -να το πω κατά αυτή την έννοια- τεχνολογίες, είτε κατά σατανικό τρόπο και με τις δύο τεχνολογίες αυτό συνιστά αυτοτελή εγκλήματα θα έλεγα, δηλαδή είναι ποινικά αδικήματα στα οποία θεμελιώνεται η ποινική ευθύνη των συγκεκριμένων δραστών ανάλογα με τον τρόπο συμμετοχής τους στο συγκεκριμένο έγκλημα.

Και δύο είναι τα εγκλήματα αυτά. Το πρώτο είναι το αδίκημα της παράβασης του απορρήτου των επικοινωνιών που εδράζει στο άρθρο 370α του Ποινικού Κώδικα και τιμωρείται σε βαθμό πλημμελήματος και το δεύτερο είναι το αδίκημα της παραβίασης των προσωπικών δεδομένων που εδράζεται στο άρθρο 38 του ν.4624 του 2019 και τιμωρείται σε βαθμό κακουργήματος. Κρίσιμο στοιχείο για την παραβίαση του απορρήτου των επικοινωνιών που εδράζεται στο άρθρο 19 του Συντάγματος, άρα και για την ύπαρξη των προαναφερόμενων αδικημάτων είναι ακριβώς η νομιμότητα της παραβίασης αυτής η οποία θεωρείται ότι συντρέχει όταν υφίστανται λόγοι που έχουν σχέση με την εθνική ασφάλεια, δηλαδή λόγοι προστασίας του κράτους από εξωτερικούς κινδύνους ή ανάγκη διακρίβωσης συγκεκριμένων αδικημάτων που αναφέρονται μάλιστα περιοριστικά στον νόμο που εξειδικεύεται η συγκεκριμένη συνταγματική αναφορά.

Η έννοια της εθνικής ασφάλειας προσεγγίζεται -θα έλεγα- με συσταλτική ερμηνεία και αφορά συγκεκριμένα ζητήματα που έχουν σχέση με την απειλή του κράτους, με την κατασκοπεία, με τη διεθνή -θα έλεγα- τρομοκρατία ώστε η επίκληση της ως λόγου άρσης του απορρήτου να μην εγκυμονεί κίνδυνο ουσιαστικά κατάργησης του δικαιώματος αυτού, καθιστώντας έτσι δυνατό τον έλεγχο της νομιμότητας της άρσης όχι στο ολισθηρό πεδίο της πολιτικής ευθύνης που κατά την άποψή μου αποτελεί την πιο σαφή μορφή υπαιτιότητας που προσλαμβάνεται κατά το δοκούν ανάλογα με τη συγκυρία, την ταυτότητα και το συμφέρον του καθενός, αλλά στο πραγματικό πεδίο της νομιμότητας.

Σύμφωνα με τα παραπάνω νόμιμη παρακολούθηση δεν είναι η νομότυπη παρακολούθηση, η οποία νομότυπη παρακολούθηση πάντα συνάδει με την πολιτική σκοπιμότητα, δηλαδή με την επίκληση της τήρησης στην προκειμένη περίπτωση της διαδικασίας άρσης του απορρήτου, ούτε δηλαδή όταν ζητάει η διοικητική αρχή την άρση του απορρήτου και την εγκρίνει ο εισαγγελικός λειτουργός. Η τυπικότητα αυτή δεν ισοδυναμεί, δίχως άλλο, με τη νομιμότητα της παρακολούθησης, αφού αυτή συναρτάται με μια σειρά όρων και προϋποθέσεων του νόμου, τη συνδρομή των οποίων οφείλει να εκτιμήσει προσηκόντως, όχι τόσο η υπηρεσία, που ζητά την παρακολούθηση, όσο περισσότερο θα έλεγα η εισαγγελική αρχή που δίνει την έγκρισή της. Αν, λοιπόν, οι όροι και οι προϋποθέσεις αυτοί δεν ισχύουν, τότε, όπως αντιλαμβάνεστε, η εισαγγελική εντολή δεν είναι νόμιμη και σε αυτές τις περιπτώσεις η νομιμότητα δεν περιλαμβάνει μόνο τον έλεγχο της συνταγματικότητας και της αναλογικότητας, αλλά συμπεριλαμβάνει ακριβώς και τις παραμέτρους του άρθρου 5, του ν.2225 του 1994, μεταξύ και ο σκοπός επιβολής αυτής της άρσης που είναι όπως είπα ήδη η ύπαρξη λόγων εθνικής ασφάλειας. Μόνο όταν έχουμε λόγους ύπαρξης εθνικής ασφάλειας μόνο τότε η παρακολούθηση είναι σύννομη.

Πολλώ δε μάλλον όταν πρόκειται για Βουλευτή το άρθρο 61 παράγραφος 3 του Συντάγματος υπαγορεύει ή βάζει πρόσθετες θεσμικές εγγυήσεις για την άρση του απορρήτου, όχι ότι αυτό απαγορεύεται. Μπορεί να δοθεί και έχει δοθεί σε πολλές περιπτώσεις, αλλά γίνεται μόνο σε δύο περιπτώσεις. Μόνο για τη διακρίβωση της τέλεσης σοβαρών ποινικών αδικημάτων και μόνο για την ύπαρξη όταν υπάρχουν λόγοι εθνικής ασφάλειας. Η εθνική ασφάλεια είναι, βέβαια, πολύ στενά κυρίως έννοια από τη δημόσια τάξη. Θα έλεγα μάλιστα ότι τίθεται σε κίνδυνο η εσωτερική ή η εξωτερική υπόσταση του κράτους, δηλαδή ουσιαστικά να πρόκειται για κατασκοπεία, για προετοιμασία πραξικοπήματος και φυσικά ως εθνική ασφάλεια εννοούμε την ασφάλεια της χώρας μας και όχι λόγους που υπαγορεύονται από ξένες πρεσβείες.

Κυρίες και κύριοι Βουλευτές, στις επίμαχες παρακολουθήσεις νομίζω ότι δεν χωρεί καμμία αμφιβολία, είναι κάτι παραπάνω από προφανές, ότι η πολιτική ευθύνη ανήκει στον ίδιο τον Πρωθυπουργό που την επόμενη ημέρα των εκλογών πήρε κάτω από την άμεση εποπτεία του την ΕΥΠ. Θυμίζω το άρθρο 22 του νόμου που περιγράφεται με τον μεγάλο όρο «επιτελικό κράτος». Τι επιτελικό δηλαδή; Επιτελικό είναι ένα μικρό και ευέλικτο κράτος, το οποίο αυτοπεριορίζεται μόνο σε έναν επιτελικό ρόλο. Εδώ το κράτος μετακόμισε στο Μαξίμου και τη μια μοιράζει πεντοχίλιαρα σε μέσα μαζικής ενημέρωσης, την άλλη κλείνει deals και την άλλη παρακολουθεί τους πολιτικούς αντιπάλους. Επιτελικό κράτος, επομένως, θα το κάνει μόνο ο θεός.

Αυτό, λοιπόν, το επιτελικό κράτος με αυτές τις διατάξεις συνέστησε επιτελική αυτοτελή δημόσια υπηρεσία επονομαζόμενη ως «προεδρία της κυβέρνησης» υπαγόμενη απευθείας στον Πρωθυπουργό ως διοικητικό της προϊστάμενο και σε αυτόν τον προϊστάμενο εισήγαγε και την ΕΥΠ.

Επομένως με το άρθρο 11 μεταξύ των αρμοδιοτήτων του Πρωθυπουργού ως διοικητικός εποπτεύων αναφέρονται επακριβώς «να εποπτεύει για την εφαρμογή της νομοθεσίας από τις υπηρεσίες του δημοσίου τομέα και τη λειτουργία τους ως προς το συμφέρον του κράτους και των πολιτών» και από τα παραπάνω καθίσταται σαφές ότι ο Πρωθυπουργός ως διοικητικός εποπτεύων της ΕΥΠ, υπερκείμενος, όπως αντιλαμβάνεστε, του διοικητή της ακόμη και από την εκδοχή ότι δεν γνώριζε, όπως ο ίδιος ισχυρίστηκε, ότι παρακολουθούνταν ο Ανδρουλάκης. Δεν γνώριζε, δηλαδή, ότι παρακολουθείται Βουλευτής και Αρχηγός πολιτικού κόμματος. Ελέγχεται για αδίκημα που τελέστηκε με παράλειψη λήψης προσηκόντων μέτρων αποτροπής παράνομων ενεργειών. Πολλώ δε μάλλον, βέβαια, που γνώριζε, όπως είναι βέβαιο ότι θα αποδειχθεί, αφού ο ίδιος ως πολιτικός και διοικητικός προϊστάμενος της ΕΥΠ έδωσε την εντολή γι’ αυτές τις παρακολουθήσεις, η ποινική του ευθύνη θεμελιώνεται ακριβώς στην ιδιότητά του ως πολιτικού και διοικητικού προϊσταμένου της ΕΥΠ. Στο πλαίσιο, λοιπόν, του ελέγχου της νομιμότητας αυτής της διάταξης για την άρση του απορρήτου, εκτός από τους λόγους εθνικής ασφάλειας είναι αναγκαίο, εφόσον η παρακολούθηση αφορά συγκεκριμένο πρόσωπο, να συνεκτιμηθεί και η θεσμική και πολιτική ιδιότητα του τελευταίου.

Η έλλειψη αυτών των προϋποθέσεων καθιστά επομένως την άρση του απορρήτου μη νόμιμη και θεμελιώνεται ποινική ευθύνη ως προς την οποία ισχύουν λεπτομερειακές συνταγματικές διατάξεις κατά παρέκκλιση της κείμενης διαδικασίας. Είναι αναγκαίο, λοιπόν, και γι’ αυτό βρισκόμαστε σήμερα εδώ, να κινηθεί η διαδικασία του κοινοβουλευτικού ελέγχου με τη συγκρότηση της εξεταστικής επιτροπής, η οποία θα διαλευκάνει και θα διερευνήσει όχι μόνο τις ποινικές και τις πολιτικές ευθύνες των πολιτικών προσώπων του άρθρου 86 του Ποινικού Κώδικα, αλλά θα δώσει συγκεκριμένες απαντήσεις σε συγκεκριμένα ερωτήματα. Πρώτα απ’ όλα ποιος παρακολουθούσε τον Ανδρουλάκη, αν συντρέχουν στο πρόσωπό του λόγοι εθνικής ασφάλειας και πώς τεκμηριώνονται αυτοί οι λόγοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΘΕΟΔΩΡΑ ΤΖΑΚΡΗ:** Αν ελέγχεται ο κ. Ανδρουλάκης για κατασκοπεία, για συμμετοχή σε διεθνή τρομοκρατία. Αν επιβουλεύεται την εθνική μας κυριαρχία και την εδαφική μας ακεραιότητα. Σε ποια συγκεκριμένα πολιτικά πρόσωπα -και όχι μόνο- έχουν υπάρξει παρακολουθήσεις με τη χρήση του κακόβουλου αυτού λογισμικού. Ποιοι χρησιμοποίησαν το κακόβουλο αυτό λογισμικό στην ελληνική επικράτεια και ποιες οι σχέσεις τους με πολιτικά πρόσωπα και με δημόσιους λειτουργούς. Αν υπάρχει στην κατοχή ποιων το υλικό αυτών των υποκλοπών της ΕΥΠ, αν έγιναν οι νόμιμες γνωστοποιήσεις στον εισαγγελέα. Το άρθρο 5 λέει ότι πρέπει να ενημερώνονται οι Αρχηγοί των πολιτικών κομμάτων. Αν συντάχθηκαν από την ΑΔΑΕ οι εκθέσεις και αν επιδόθηκαν αυτές. Και το κυριότερο: να διερευνηθεί η ηθική αυτουργία.

Ο Πρωθυπουργός μάς είπε ότι είναι μεν νόμιμο, αλλά δεν θα το επέτρεπε. Θέλω να δούμε το εξής, να κάνουμε την εξής υπόθεση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, παρακαλώ.

**ΘΕΟΔΩΡΑ ΤΖΑΚΡΗ:** Μ’ αυτό θα κλείσω, κύριε Πρόεδρε.

Μετά απ’ όλα όσα έγιναν, αν είχαν τη δυνατότητα να γυρίσουν πίσω τον χρόνο, θα κρατούσαν την εποπτεία της ΕΥΠ κάτω από τον Υπουργό Προστασίας του Πολίτη, όπως συνέβαινε μέχρι χθες; Αντιλαμβάνεστε φαντάζομαι και καταλαβαίνετε όλοι ότι μετά από όλες αυτές τις αποκαλύψεις ο Υπουργός Προστασίας του Πολίτη θα είχε δει ήδη την πόρτα της εξόδου.

Επομένως εδώ τι σημαίνει η μετακύλιση της ευθύνης από τον Υπουργό Προστασίας του Πολίτη προς το Μέγαρο Μαξίμου; Είναι η αναβάθμιση ή η εξαφάνιση της ευθύνης αυτής; Επίσης, να μας εξηγήσουν οι Βουλευτές της Νέας Δημοκρατίας τι ακριβώς εννοούν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σας παρακαλώ.

**ΘΕΟΔΩΡΑ ΤΖΑΚΡΗ:** Θέλετε ποινική ευθύνη για τον Κοντολέοντα και πολιτική ευθύνη για τον ανιψιό του Πρωθυπουργού και μέχρις εκεί; Τελειώσαμε; Είστε πολύ γελασμένοι, αν πιστεύετε κάτι τέτοιο. Είμαι σίγουρη ότι η Νέα Δημοκρατία θα κάνει ό,τι μπορεί για να συγκαλύψει. Σήμερα και προχθές ακούσαμε όλα τα επιχειρήματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε φτάσει τα εννιά λεπτά.

**ΘΕΟΔΩΡΑ ΤΖΑΚΡΗ:** Μισό λεπτό, κύριε Πρόεδρε.

Ακούσαμε όλα τα επιχειρήματα. Τι ότι ο ίδιος δεν ήξερε. Βέβαια ότι δεν ήξερε δεν το λένε ούτε οι νεοδημοκράτες στα καφενεία. Το θεωρούν γελοίο επιχείρημα. Τι ότι υπάρχει παγκόσμια συνωμοσία. Τα ίδια έλεγε και ο Παττακός. Τι ότι ανέκαθεν από την εποχή του Καποδίστρια πρέπει να ελεγχθούν οι ευθύνες. Τι ότι συμβαίνει και στις καλύτερες των οικογενειών. Τι ότι μας έφαγε η εξυμνησθείσα τεχνολογία.

Παρήλθαν όμως ανεπιστρεπτί οι εποχές της απόσυρσης των όποιων ευθυνών με αυτά τα γελοία επιχειρήματα. Σας δηλώνουμε, λοιπόν, εδώ ότι είμαστε αποφασισμένοι -και θα το πράξουμε- να φτάσουμε με τη σύσταση της εξεταστικής επιτροπής στο πλαίσιο της οποίας θα αναδείξουμε με μεθοδικότητα και αποτελεσματικότητα τις πολιτικές ευθύνες και τις ποινικές ευθύνες όλων των πολιτικών προσώπων όχι περιοριζόμενες, όπως τις αντιλαμβάνεστε εσείς, δηλαδή στον κ. Κοντολέοντα και στον κ. Δημητριάδη, αλλά μέχρι εκεί που ανήκει και μέχρι εκεί που αναλογεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κυρία συνάδελφε.

**ΘΕΟΔΩΡΑ ΤΖΑΚΡΗ:** Δηλαδή μέχρι τον κ. Μητσοτάκη, που είναι ο πραγματικός υπεύθυνος και υπόλογος του πρωτοφανούς αυτού σκανδάλου, που ξεπέρασε τα όρια της χώρας μας και έχει εξάψει το διεθνές και το ευρωπαϊκό ενδιαφέρον, μειώνοντας το κύρος και τις μεθόδους τις οποίες μετέρχεται, των παρακολουθήσεων, δηλαδή, ουσιαστικά για να εκβιάζει τους πολιτικούς του αντιπάλους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Απατζίδη από το ΜέΡΑ25. Αμέσως μετά η κ. Αδάμου.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι άκουσα πολλά σήμερα. Η αλήθεια είναι ότι έχετε κάνει νομικές προσεγγίσεις, έχετε κάνει κομματικές προσεγγίσεις, αλλά δυστυχώς ό,τι διατυπώθηκε σήμερα είναι τα ίδια και τα ίδια. Μήπως -λέω εγώ τώρα- ήρθε η ώρα κάποια στιγμή να μιλήσετε ειλικρινά, εσείς, κύριοι της Κυβέρνησης, στον ελληνικό λαό; Δεν θα ξεκινήσω με την υπόθεση των συντρόφων του ΚΚΕ, του κ. Ανδρουλάκη και του κ. Κουκάκη. Αν και θεωρώ ότι όντως είναι πολύ σημαντικές. Εκεί θα καταλήξω.

Οι κυβερνήσεις σας φρόντισαν να μετατρέψουν μια χώρα, την Ελλάδα, σε αποικία χρέους και σε προτεκτοράτο. Δεν σας έφτανε αυτό, θέλατε οι υπηρεσίες ασφαλείας σας, δηλαδή οι πραιτοριανοί σας, να είναι αντάξιοι αυτού του καθεστώτος. Να λειτουργούν με τρόπο που πολλές φορές θα ζήλευε ακόμη και ο Πινοσέτ και ο Τρουχίγιο.

Ποια είναι η περιβόητη ΕΥΠ σας, κύριε Μητσοτάκη; Είναι απλά το ιδεολογικό εγγονάκι της ΚΥΠ, των χαφιέδων του Γκαστ Αβράκωτου και του Τομ Καραμεσίνη. Η Δεξιά από την εποχή του Παπάγου ήταν το πιστό και υπάκουο σκυλί της CIA. Θα μου πείτε τώρα «Απατζίδη, αυτά γινόντουσαν παλιά» και θα σας απαντήσω εγώ: Πόσο παλιά διέρρευσε το όνομα του Στιβ Λάλα; Πόσο παλιά παραδόθηκε ο Κούρδος αγωνιστής ηγέτης Αμπντουλάχ Οτσαλάν στα χέρια των δημίων του τουρκικού καθεστώτος; Πόσο παλιά έχει γίνει αυτή η παράξενη δολοφονία του αναρχικού αγωνιστή Χριστόφορου Μαρίνου; Πόσο παλιές είναι άραγε οι απαγωγές Τούρκων και Κούρδων αντικαθεστωτικών από το κέντρο της Αθήνας;

Κύριοι Βουλευτές της Νέας Δημοκρατίας, σε εσάς απευθύνομαι. Πόσο παλιές είναι οι επαναπροωθήσεις στην Τουρκία με παρακρατικές μεθόδους των αντιφρονούντων που παραδίδετε στον Ερντογάν; Αυτή είναι η υπηρεσία που προσπαθείτε να μας πείσετε ότι είναι άμεμπτη και αγγελική; Να σας πω κάτι; Είναι ό,τι πιο διαβολικό και βρώμικο έχει υπάρξει.

Θα ήθελα σήμερα αν μπορείτε να μας απαντήσετε πώς εξηγείτε τις δεκαπέντε χιλιάδες παρακολουθήσεις Ελληνίδων και Ελλήνων πολιτών. Εξηγήστε μας για ποιον λόγο αυξήθηκαν κατά 70%. Μήπως οφείλεται -λέω τώρα- κύριε Μητσοτάκη, αυτή η αύξηση στο γεγονός ότι σε κάθε χωριουδάκι υπάρχει ένας τρομοκρατικός πυρήνας; Δεν νομίζω. Σοβαρευτείτε επιτέλους.

Όλοι ξέρουμε για το σκοτεινό παράρτημα που υπάρχει στην ΕΥΠ, στην Αγία Παρασκευή, που καταβροχθίζει τα μυστικά κονδύλια που προέρχονται από το υστέρημα του ελληνικού λαού. Μία από τις σημαντικότερες όμως και πιο επικίνδυνες πλευρές σε αυτή την υπόθεση είναι η ανάμειξη ενός τύπου, του κ. Ντίλιαν, ιδιοκτήτη της εταιρείας «INTELLEXA», ο οποίος, πέραν από συστήματα «Predator», έχει μια παράξενη αγάπη και στα στελέχη της ΕΥΠ.

Για να καταλήξουμε, λοιπόν, απαιτούμε μια απάντηση για τα σαράντα έξι παραποιημένα domain, τα οποία παρακολουθούσαν εξακόσιους ογδόντα δημοσιογράφους, πολιτικούς, δικηγόρους, ακόμη και επιχειρηματίες. Ανάμεσα σε αυτούς ήταν και οι κύριοι Ανδρουλάκης και Κουκάκης.

Δεν χρειάζεται πλέον να σας πω τι πιστεύει ο ελληνικός λαός για σας. Αυτό το ξέρετε καλύτερα. Στην Ελλάδα του Μητσοτάκη και οι τοίχοι έχουν αυτιά. Θα μας πείτε πως όλα αυτά που λέω εγώ αυτή τη στιγμή είναι ψέματα, πως ο κ. Μητσοτάκης είναι ένας υπέροχος Πρωθυπουργός, ότι τον ξεγέλασε ο ανιψιός του και ότι η ΕΥΠ πραγματικά προστατεύει τους πολίτες. Και το παραμύθι συνεχίζεται. Δεν έχει νόημα πολλές φορές να αναρωτιόμαστε τι είναι σάπιο στο βασίλειο της Δανιμαρκίας. Η απάντηση είναι αυτονόητη και νομίζω ότι τη γνωρίζουν όλοι.

Ειρήσθω εν παρόδω, για το θέμα της ΔΕΗ κάντε κάτι επιτέλους. Καταργείστε το Χρηματιστήριο Ενέργειας.

Καταλήγοντας, ο Πρωθυπουργός προσπάθησε να γίνει ένας Έλληνας Όρμπαν, ένας Έλληνας Ερντογάν. Δημιούργησε ένα προσωποπαγές αυταρχικό καθεστώς παντού. Να υπάγεται η ΕΥΠ και η ΕΡΤ σε εκείνον. Ταιριάζει σε άλλα καθεστώτα. Τώρα όμως αυτή τη στιγμή τελειώνει η Κυβέρνησή σας. Το ξέρετε εσείς καλύτερα από εμάς.

Αυτό που χρειάζεται εμείς να κάνουμε είναι να επουλώσουμε τις πληγές της δημοκρατίας. Κι έχουμε συγκεκριμένες προτάσεις ως ΜέΡΑ25. Η αρχή διασφάλισης απορρήτου των επικοινωνιών πρέπει -και μπορεί- να ξέρει τι γίνεται, ποιοι παρακολουθούνται και γιατί, να μπορεί να ελέγξει ακόμα και τον εισαγγελέα ο οποίος υπογράφει αυτά που του δίνουν στην ΕΥΠ, γιατί, δυστυχώς, όπως είδαμε, έφεραν στον εισαγγελέα αριθμούς τεράστιους κάθε μέρα και δεν μπορούσε να ξέρει με την απαραίτητη ακρίβεια ποιες είναι οι περιπτώσεις αυτές.

Όλα αυτά θα διορθωθούν και θα πορευτούμε με τη δημοκρατική ομαλότητα. Και γι’ αυτόν τον λόγο εμείς ως ΜέΡΑ25 υπερψηφίζουμε την πρόταση της εξεταστικής.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί η κ. Αδάμου.

**ΚΩΝΣΤΑΝΤΙΝΑ ΑΔΑΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν φτάνει που εδώ και τόσους μήνες η Κυβέρνηση της Νέας Δημοκρατίας περιγελά τον κόσμο με ημίμετρα, λανθασμένες πολιτικές και κακή διαχείριση της ενεργειακής κρίσης και της ακρίβειας που μαστίζει όλους τους πολίτες, έρχεται τώρα ο Πρωθυπουργός και μας κοροϊδεύει όλους μπροστά στα μάτια μας. Βαπτίζει «νόμιμο λάθος» την παραβίαση του Συντάγματος και συγκεκριμένα των άρθρων 19, 61 και 62, που αφορούν στο απαραβίαστο του απορρήτου, και αποποιείται κάθε ευθύνη σχετικά με την παρακολούθηση του Νίκου Ανδρουλάκη, Ευρωβουλευτή και Προέδρου του ΠΑΣΟΚ - Κινήματος Αλλαγής, παρ’ όλο που ο πρώτος νόμος που θέσπισε ο ίδιος ο Πρωθυπουργός αμέσως μετά την ανάληψη εξουσίας το 2019 ήταν να υπαγάγει την ΕΥΠ, την Εθνική Υπηρεσία Πληροφοριών, αποκλειστικά στο πρόσωπό του με το άρθρο 21 παράγραφος 4 του ν.4622.

Ο Πρόεδρος του ΠΑΣΟΚ, με το που ενημερώθηκε πριν από έναν μήνα από τις αρμόδιες υπηρεσίες του Ευρωπαϊκού Κοινοβουλίου για την απόπειρα παγίδευσης του κινητού του με το άκρως κακόβουλο λογισμικό «Predator» τον Σεπτέμβρη του 2021, κατέθεσε αμέσως μηνυτήρια αναφορά στον Άρειο Πάγο και στην Αρχή Προστασίας Δεδομένων. Αυτό φαίνεται, βέβαια, πως έχει διαφύγει από την αντίληψη του Πρωθυπουργού, διότι μόλις προχθές από αυτό εδώ το Βήμα ο κ. Μητσοτάκης κάλεσε τον κ. Ανδρουλάκη να προσφύγει στη δικαιοσύνη. Μα, έχει ήδη προσφύγει στη δικαιοσύνη ο Πρόεδρος του ΠΑΣΟΚ, κύριε Πρωθυπουργέ. Το γνωρίζει όλος ο ελληνικός λαός. Εσείς όχι;

Η Κυβέρνηση, αντιλαμβανόμενη, βέβαια, το μέγεθος του σκανδάλου, επιχείρησε στοχευμένα και μεθοδευμένα να απαξιώσει και να κουκουλώσει το θέμα. Ωστόσο, στις 5 Αυγούστου παραιτείται ο Γενικός Γραμματέας του Πρωθυπουργού, που είναι και ανιψιός του, ο κ. Δημητριάδης. Την ίδια μέρα οδηγήθηκε σε παραίτηση και ο κ. Κοντολέων, ο Διοικητής της ΕΥΠ, ο οποίος είναι ο εκλεκτός του κ. Μητσοτάκη, αφού για να τον τοποθετήσει σε αυτή τη θέση ευθύνης προέβη σε ειδική τροποποίηση του ν.3649/2008, ώστε ως διοικητής της ΕΥΠ να μπορεί να γίνει οποιοσδήποτε διαθέτει απλώς επαγγελματική εμπειρία, χωρίς καν να είναι απόφοιτος πανεπιστημίου. Η τροπολογία ήταν ξεκάθαρα φωτογραφική.

Οι παραιτήσεις συνέβησαν αφού αποκαλύφθηκε ότι η ΕΥΠ παρακολουθούσε τον κ. Ανδρουλάκη και μέσω αυτού ολόκληρη τη δημοκρατική παράταξη κατά την κρισιμότατη περίοδο των εσωκομματικών εκλογών του ΠΑΣΟΚ, δηλαδή από τον Σεπτέμβριο έως τον Δεκέμβρη του 2021. Προφανώς ο Πρωθυπουργός ήθελε να παρέμβει ακόμη και στις εσωκομματικές εκλογές του ΠΑΣΟΚ - Κινήματος Αλλαγής και να κρατά σε ομηρία ολόκληρη την παράταξη.

Είναι ξεκάθαρο ότι την ευθύνη τη φέρει αποκλειστικά ο κ. Μητσοτάκης ως διοικητικός εποπτεύων της ΕΥΠ και πολιτικός προϊστάμενος. Η ευθύνη αυτή είναι δεδομένη, είναι αμείωτη και μη μεταβιβάσιμη, με νόμους, μάλιστα, που ο ίδιος θέσπισε. Στις 8 Αυγούστου ο κ. Μητσοτάκης ανακοινώνει στον ελληνικό λαό πως δεν γνώριζε ότι η ΕΥΠ παρακολουθούσε τον κ. Ανδρουλάκη και μάλιστα τόνισε πως, αν είχε ενημερωθεί, δεν θα επέτρεπε αυτή την παρακολούθηση.

Τι ακριβώς εννοείτε με αυτό, κύριε Πρωθυπουργέ; Αν η αρμόδια εισαγγελέας έκρινε ότι κάποιο πρόσωπο έπρεπε να παρακολουθηθεί από την ΕΥΠ και αν ήταν νόμιμη η διαδικασία, θα παρεμβαίνατε στο έργο της και θα απαγορεύατε την έρευνα; Σοβαρά; Ως τι ακριβώς αντιλαμβάνεστε την ΕΥΠ; Έπειτα, δηλώσατε πως πρόκειται για ένα «ολίσθημα». Όχι, κύριε Πρωθυπουργέ, δεν πρόκειται απλώς για ένα ολίσθημα, αλλά για διολίσθηση σε άλλες εποχές και άλλα καθεστώτα. Πρόκειται για αδιανόητες παρακρατικές μεθόδους, για πλήρη απαξίωση των θεσμών, για υπονόμευση της ίδιας της δημοκρατίας. Είναι σαφές ότι οραματιστήκατε μία ΕΥΠ άλλων, σκοτεινών εποχών και δεν μπορείτε να υποδύεστε τον αθώο.

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, παρακαλώ, καθίστε.

**ΚΩΝΣΤΑΝΤΙΝΑ ΑΔΑΜΟΥ:** Επιμένετε, επίσης, ότι οι κρατικές υπηρεσίες δεν έχουν προμηθευτεί το «Predator» ούτε το χρησιμοποιούν και ότι η παρακολούθηση του κ. Ανδρουλάκη έγινε με τη μέθοδο της νόμιμης επισύνδεσης. Προφανώς είναι εντελώς τυχαίο το γεγονός ότι η παρακολούθηση από την ΕΥΠ συνέπεσε με την περίοδο που έγινε απόπειρα παγίδευσης του κινητού του κ. Ανδρουλάκη με το «Predator». Ακριβώς, όμως, η ίδια σύμπτωση συνέβη και με τον δημοσιογράφο, τον κ. Κουκάκη. Δηλαδή προηγήθηκε η παρακολούθησή του και έπειτα μολύνθηκε το κινητό του από το λογισμικό «Predator».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επίσης πρέπει με ειλικρίνεια, επιτέλους, να απαντήσετε στην εξεταστική επιτροπή για όσα ακούγονται για ενοικίαση του λογισμικού από την ΕΥΠ και χρήση αυτού από κρατικούς φορείς στην Ελλάδα, όπως συμβαίνει σε χώρες όπως είναι η Μαδαγασκάρη ή η Ακτή Ελεφαντοστού. Η ΕΥΠ χρησιμοποιήθηκε ως παρακρατικός βραχίονας του επιτελικού κράτους, με υπογραφή της Νέας Δημοκρατίας. Μιλάμε, λοιπόν, για οργανωμένο και μεθοδικό σχέδιο οικοδόμησης ενός ολοκληρωτικού καθεστώτος. Δυστυχώς, όμως, για εσάς δεν ήσασταν τόσο τυχεροί, ήσασταν λίγο άτυχοι, διότι δεν υπολογίσατε ότι το Ευρωκοινοβούλιο θα προστάτευε τον Βουλευτή του. Και είναι θλιβερό το γεγονός ότι, εάν ο κ. Ανδρουλάκης δεν ήταν Ευρωβουλευτής, ο ελληνικός λαός δεν θα μάθαινε ποτέ ποιον ρόλο παίζουν οι μυστικές υπηρεσίες της χώρας του.

Τονίζετε κάθε στιγμή, κύριε Μητσοτάκη, την τεράστια σημασία της ΕΥΠ για τα θέματα εθνικής ασφάλειας. Μα, δεν αμφισβητήθηκε ποτέ από κανέναν η αξία και η σημαντικότητα της ΕΥΠ ούτε ζητήθηκε η αποδυνάμωσή της. Είμαστε, όμως, αντίθετοι στην κατάχρησή της. Αφού, λοιπόν, επικαλείστε λόγους εθνικής ασφαλείας, αόριστα, χωρίς καμμία απολύτως τεκμηρίωση, περιφρονώντας τη νοημοσύνη του ελληνικού λαού, πρέπει να συσταθεί εξεταστική επιτροπή,…

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, παρακαλώ, καθίστε κάτω.

**ΚΩΝΣΤΑΝΤΙΝΑ ΑΔΑΜΟΥ:** …ώστε να δοθεί απάντηση στα ερωτήματα.

Πρώτον, τι είδους απειλή για την εθνική ασφάλεια αποτελεί ο κ. Ανδρουλάκης; Δεύτερον, ο Πρόεδρος του τρίτου κοινοβουλευτικού κόμματος είναι κατάσκοπος κάποιας ξένης δύναμης ή μήπως είναι τρομοκράτης; Τρίτον, μήπως αποτελεί μέλος εγκληματικής οργάνωσης ή, τέταρτον, είναι εμπλεκόμενος σε κάποιο αυτόφωρο κακούργημα;

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, παρακαλώ. Έχουμε ακόμα τον κ. Βούτση. Παρακαλώ, καθίστε και θα ολοκληρωθεί η διαδικασία σε λίγα λεπτά.

**ΚΩΝΣΤΑΝΤΙΝΑ ΑΔΑΜΟΥ:** Εάν ισχύει κάτι τέτοιο, θα πρέπει να το πείτε ευθέως και όχι να αφήνετε υπονοούμενα, διότι τα υπονοούμενα που αφήνετε σπιλώνουν το ήθος του Προέδρου του ΠΑΣΟΚ, ο οποίος είναι βασικός πολιτικός σας αντίπαλος. Υπονομεύουν, επίσης, μια ολόκληρη παράταξη και τελικά προσβάλλουν τις χιλιάδες δημοκρατικούς πολίτες που τη στηρίζουν και σας δείχνουν την πόρτα της εξόδου από την εξουσία.

Είναι ξεκάθαρο, κυρίες και κύριοι της Κυβέρνησης, ότι τα λόγια σας αποτελούν μια θλιβερή απόπειρα αντιπερισπασμού, ένα άτοπο ψευδοεπιχείρημα βάσει του οποίου θα μπορούσατε να παρακολουθείτε όλους τους πολίτες της χώρας, συμπεριλαμβανομένων και όλων των πολιτικών σας αντιπάλων. Ακόμη και την ίδια την Πρόεδρο της Δημοκρατίας θα μπορούσατε να παρακολουθείτε, καταλύοντας έτσι παντελώς την παράγραφο 1 του άρθρου 19 του Συντάγματος, καθώς επίσης και τα άρθρα 61 και 62, τα οποία αποτελούν θεσμική εγγύηση της ομαλής λειτουργίας του πολιτεύματος, ισοπεδώνοντας έτσι κάθε έννοια ελευθερίας και δημοκρατίας, καταστρατηγώντας ρητά τα συνταγματικά δικαιώματα οποιουδήποτε πολίτη ή εκλεγμένου εκπροσώπου.

Επιπροσθέτως, για ακόμα μία φορά εκθέσατε τη χώρα μας διεθνώς. Οι Πρεσβείες της Ουκρανίας και της Αρμενίας διέψευσαν τις διαρροές από το Μέγαρο Μαξίμου περί εμπλοκής των χωρών αυτών στην παρακολούθηση του Νίκου Ανδρουλάκη. Επίσης, δημοσιεύματα του ξένου Τύπου παρουσιάζουν την Ελλάδα ως μια χώρα που, εξαιτίας της Κυβέρνησής της, αδυνατεί να συμπορευτεί με τα κράτη του δημοκρατικού τόξου. Ο ρόλος της ΕΥΠ κουρελιάστηκε στη συνείδηση των πολιτών. Δηλαδή, από μια υπηρεσία που είναι προς όφελος του εθνικού συμφέροντος, μετατράπηκε σε μια υπηρεσία προς όφελος της Κυβέρνησης.

Η υπόθεση της παράνομης και αντισυνταγματικής παρακολούθησης του κ. Ανδρουλάκη πλήττει την ίδια τη δημοκρατία μας. Αποτελεί θεσμική αντιδημοκρατική εκτροπή, υπονόμευση της λειτουργίας του δημοκρατικού πολιτεύματος και κατάλυση του κράτους δικαίου. Οι πολίτες νιώθουν απροστάτευτοι, όταν το κράτος καταστρατηγεί θεμελιώδη δημοκρατικά δικαιώματα και όταν η ίδια η Κυβέρνηση καταπατά το Σύνταγμα.

Γι’ αυτό πρέπει να μάθουμε την αλήθεια και στην εξεταστική επιτροπή πρέπει να απαντηθούν τα ερωτήματα: Πρώτον, γιατί από όλους τους Ευρωβουλευτές είκοσι επτά κρατών παρακολουθήθηκε μόνο ο κ. Ανδρουλάκης και μαζί με αυτόν ένα ολόκληρο κόμμα; Δεύτερον, πόσα ακόμη πολιτικά πρόσωπα ή δημοσιογράφοι παρακολουθούνται από τις κρατικές μυστικές υπηρεσίες;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, σας παρακαλώ.

**ΚΩΝΣΤΑΝΤΙΝΑ ΑΔΑΜΟΥ:** Τρίτον, ποιος είναι ο ρόλος της «INTELLEXA» και ποιοι αξιοποιούν στη χώρα μας το κακόβουλο λογισμικό; Πολύ φοβάμαι ότι ο Πρωθυπουργός δεν θα δώσει ειλικρινείς απαντήσεις. Αυτό όμως που πρέπει να αποφασίσετε, κύριοι και κυρίες της Νέας Δημοκρατίας, είναι εάν την ευθύνη τελικά θα την αναλάβει προσωπικά ο κ. Μητσοτάκης ή συνολικά όλη η Νέα Δημοκρατία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΚΩΝΣΤΑΝΤΙΝΑ ΑΔΑΜΟΥ:** Αυτό που πρέπει να αποφασίσει ο ελληνικός λαός, όταν έρθει η ώρα, είναι αν θέλει συγκάλυψη και ψέματα ή αν θέλει αλήθεια, αν θέλει επιτελικό κράτος ή αν θέλει ένα κράτος δικαίου, αν θέλει αυταρχισμό και καταπάτηση ελευθεριών ή θέλει πραγματική δημοκρατία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΚΩΝΣΤΑΝΤΙΝΑ ΑΔΑΜΟΥ:** Η υπόθεση της παράνομης και αντισυνταγματικής παρακολούθησης του Νίκου Ανδρουλάκη πλήττει την ίδια τη δημοκρατία μας.

Γι’ αυτούς τους λόγους, λοιπόν, πρέπει να συγκληθεί εξεταστική επιτροπή, της οποίας το έργο η Κυβέρνηση οφείλει να μην παρακωλύσει, να σεβαστεί και να σεβαστεί με τον οποιοδήποτε τρόπο, ώστε να επιτελέσει πραγματικά τον σκοπό της, που είναι να μάθει ο ελληνικός λαός όλη την αλήθεια.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, δεν ήσασταν εδώ. Δυστυχώς όλοι οι συνάδελφοι Βουλευτές ήταν στα οκτώ, εννέα λεπτά. Τώρα μπήκατε μέσα και είχατε μεγάλη απορία. Λείπατε στο προηγούμενο χρονικό διάστημα.

Ολοκληρώνουμε τώρα με τον τέως Πρόεδρο της Βουλής, τον κ. Βούτση, για δώδεκα λεπτά.

**ΝΙΚΟΛΑΟΣ ΒΟΥΤΣΗΣ:** Κυρίες και κύριοι συνάδελφοι, στη διάτρητη άμυνα την οποία είχε χθες ο Πρωθυπουργός, η οποία ήταν, πρώτον, μια προσπάθεια συμψηφισμού σε σχέση με άλλες περιόδους και, δεύτερον, μια διάθεση δήθεν να θεραπευτούν τα κακώς κείμενα μέσω της πράξης νομοθετικού περιεχομένου και μέσω της επίκλησης όλοι μαζί να δούμε τι μπορούμε να διορθώσουμε -αυτή ήταν η γραμμή άμυνας του κυρίου Πρωθυπουργού-, ο Αλέξης Τσίπρας απάντησε, αποδόμησε και ταυτόχρονα αφόπλισε την Κυβέρνηση.

Αποδόμησε το στοιχείο της διάθεσης Μητσοτάκη, διότι είπε ότι η πράξη νομοθετικού περιεχομένου αλλά και οι προτάσεις που έγιναν χθες -που δεν αποδέχθηκε, δηλαδή την κατάργηση του άρθρου 87, με το οποίο δέθηκαν τα χέρια της ΑΔΑΕ- δεν τα παίρνει πίσω. Άρα δεν υπάρχει καμμία διάθεση για να θεραπευτούν τα κακώς κείμενα. Αποδομήθηκε, λοιπόν, αυτή η διάθεση.

Ταυτόχρονα, όμως, αφόπλισε τον κ. Μητσοτάκη, λέγοντας και προτείνοντας να γίνει ξεχωριστή εξεταστική επιτροπή -να προτείνει η Νέα Δημοκρατία, αν θέλει- για την περίοδο 2015 - 2019 της διακυβέρνησης ΣΥΡΙΖΑ, λέγοντας ταυτόχρονα ότι ως υπεύθυνος Πρωθυπουργός από του Βήματος της Βουλής λέει ότι δεν υπήρξαν επισυνδέσεις, δεν υπήρξαν παρακολουθήσεις σε αυτά τα τέσσερα, πέντε χρόνια. Και προκάλεσε τον κ. Μητσοτάκη, αποδεικνύοντας πως όλο αυτό το οποίο ακουγόταν επί δέκα μέρες, ότι θα κάνει πρόταση η Νέα Δημοκρατία για εξεταστική επιτροπή δεκαετίας, αφορούσε μόνο την περίοδο Σαμαρά - Βενιζέλου.

Αποτέλεσμα σήμερα, λοιπόν, ερχόμαστε να συζητήσουμε και η Νέα Δημοκρατία το πρωί είπε: «Δεν θα κάνουμε άλλη πρόταση εξεταστικής επιτροπής.». Δεν δέχεται να γίνει εξεταστική επιτροπή για τα τεσσεράμισι χρόνια που ήταν Πρωθυπουργός ο κ. Τσίπρας, όπως πρότεινε ο ίδιος προς τον κ. Μητσοτάκη, διότι η μόνη τους έγνοια ήταν να πιάσουν την περίοδο Σαμαρά - Βενιζέλου. Ο νοών νοείτω.

Κυρίες και κύριοι συνάδελφοι, μετά από τη συζήτηση δύο ημερών, πρόκειται για νομική διαμάχη ανάμεσα σε νομικούς, συνταγματολόγους και άρα είναι κάτι μαχητό; Όχι. Πρόκειται για καταπάτηση του Συντάγματος, διότι με βάση το Σύνταγμα βγαίνουν οι εφαρμοστικοί νόμοι και εφαρμόζονται. Δεν ερμηνεύεται το Σύνταγμα, πόσω μάλλον δεν καταπατάται το Σύνταγμα από επίκληση νόμων που βγήκαν στο όνομά του. Αυτό είναι σαφές. Έχει γίνει σαφές, σαφέστατο, όχι μόνο από διακεκριμένους συνταγματολόγους και από την κοινή λογική.

Δεύτερον, είναι λάθος, είναι αστοχία; Γιατί έγινε, όμως; Γιατί έγινε αυτή η υπόθεση της παρακολούθησης και του στησίματος αυτού του πλέγματος παρακολουθήσεων; Έγινε όχι για να υπάρξει μια περιπτωσιολογική διερεύνηση ενός θέματος. Ήταν απόφαση του Πρωθυπουργού εξ υπαρχής, για να διαμορφωθεί και να θωρακιστεί το καθεστώς της νέας Δεξιάς, για να μπορούν να εφαρμόζονται καλύτερα και πιο εύκολα αντιλαϊκές πολιτικές.

Και, τρίτον, για να υπάρχει και έλεγχος των πολιτικών εξελίξεων. Αυτό να είναι σαφές. Και για τους τρεις αυτούς λόγους στήθηκε όλη αυτή η υπόθεση από την πρώτη στιγμή και ήταν από την πρώτη στιγμή μέχρι τέλους υπό τον πλήρη έλεγχο του ίδιου του κ. Μητσοτάκη.

Επίσης, αφορά μόνο τον κ. Ανδρουλάκη; Διότι άκουσα να λέγεται «η εξεταστική που θα γίνει για τον κ. Ανδρουλάκη» κ.λπ.. Όχι. Πρώτον, είναι μαζικές οι παρακολουθήσεις, με αιχμή και στην κορυφή του παγόβουνου την υπόθεση του κ. Ανδρουλάκη. Είναι μαζικές οι παρακολουθήσεις από τον Νοέμβριο - Δεκέμβριο πέρσι, που είχαν αποκαλυφθεί με φωτοτυπίες σε εφημερίδα καθημερινή. Όλα τα στοιχεία που αφορούσαν δημοσιογράφους, δικηγόρους, αντιεμβολιαστές, μετανάστες, προσφυγόπουλα δεν απαντήθηκαν και δεν συναίνεσε τότε η Νέα Δημοκρατία για να έρθει για ακρόαση στην Επιτροπή Θεσμών και Διαφάνειας ο κ. Κοντολέων ούτε για να γίνει οποιαδήποτε πράξη. Ήταν, λοιπόν, μαζικό το φαινόμενο. Αφορά προφανώς και τις διαχρονικές συνακροάσεις οι οποίες έχουν παρουσιαστεί από πλευράς του Κομμουνιστικού Κόμματος Ελλάδας.

Και θέλω να πω, για να είμαστε πάρα πολύ σαφείς και καθαροί, πως η πρόταση του Αλέξη Τσίπρα, που είπα προηγούμενα, αφορά προφανώς και όλο το χρονικό διάστημα και αφορά και τα πορίσματα και τις διερευνήσεις που έχουν γίνει και γι’ αυτό το ζήτημα. Δεν έχουμε κανενός είδους ενοχή επ’ αυτού του ζητήματος και θα παρακαλούσα στην προσπάθεια της όποιας αντιπαράθεσης υπάρχει να μην αναπτύσσονται λογικές τού «όλοι ίδιοι είναι» που ακούγονται από εδώ, αλλά ακούστηκαν κατά κόρον και από άλλη πλευρά.

Ήταν, λοιπόν, και είναι μαζικές οι παρακολουθήσεις και του κ. Κουκάκη και του κ. Μαλιχούδη. Υπάρχουν ονόματα για όλα αυτά. Ήρθε η υπόθεση του κ. Ανδρουλάκη και ήλθε απ’ έξω, όχι από τον κύριο Πρωθυπουργό, αλλά από το Ευρωκοινοβούλιο, για να ανοίξει το θέμα και να είμαστε εδώ. Αλλιώς δεν θα κάνατε τίποτα. Αλλιώς δεν θα έκαναν τίποτα.

Είναι δύο τα σκάνδαλα, διότι υπάρχει προφανώς και το σκάνδαλο της συγκάλυψης. Οι ενοχικές πρακτικές επί μήνες που συγκροτούν ένα δεύτερο σκάνδαλο, το οποίο έχει ακόμα απ’ ό,τι φαίνεται κάποιες πράξεις να δούμε, ένα σκάνδαλο συγκάλυψης. Γιατί, τι έγινε; Ήρθε το περιβόητο άρθρο 87, τον Μάρτιο του 2021. Γιατί ήρθε αυτό; Μόνο για λόγους εθνικής ασφάλειας, προσέξτε, είναι το άρθρο. Για να μην είναι δυνατόν η ΑΔΑΕ να δίνει τα στοιχεία στους ανθρώπους, οι οποίοι παρακολουθούνταν, όταν θα έληγε η παρακολούθηση.

Δεύτερον, ύστερα ήρθε η πράξη νομοθετικού περιεχομένου, η οποία, κατά κοινή γνώμη, δεν θεραπεύει καθόλου -μα καθόλου- τις όποιες παθογένειες υπήρχαν στη νομοθεσία και στα συστήματα νομίμων λεγόμενων επισυνδέσεων κ.λπ..

Τρίτον, ψηφιακό αρχείο. Προσέξτε, ήταν να φτιαχτεί -διότι χωρίς ψηφιακό αρχείο είναι φανερό ότι όχι δεκαπέντε χιλιάδες, ούτε πέντε χιλιάδες ούτε πεντακόσιες υποθέσεις δεν μπορεί να είναι προσβάσιμες προς έλεγχο- και στην ΕΥΠ και στην ΑΔΑΕ.

Στην ΕΥΠ μάς διαβεβαίωσαν ότι υπάρχει αυτό το ψηφιακό αρχείο. Δεν λέω πού, διότι έχει κακοπάθει αυτή η υπόθεση περί μυστικότητας της επιτροπής. Θα τα πούμε και μέσα στην εβδομάδα. Δυστυχώς, εσείς επικαλέστηκατε, διά των κορυφαίων που μίλησαν εδώ, τη μυστικότητα της επιτροπής και αποκρύφτηκαν στοιχεία. Όμως, αυτά θα τα πούμε μέσα στις επιτροπές και θα δούμε.

Η ΑΔΑΕ θα έκανε τον έλεγχο ως μόνη αρχή, αφού καταργήθηκε η πρόνοια του 94 στο άρθρο 5, που έδινε το δικαίωμα και την υποχρέωση ο Πρόεδρος της Βουλής να έχει τη σχετική αλληλογραφία, εάν αφορούσε πολιτικό πρόσωπο, και να ειδοποιεί τον Αρχηγό του κόμματος. Αφού καταργήθηκε αυτό το 2001, έγινε η ΑΔΑΕ η μόνη αρχή για να κάνει τον έλεγχο. Τι γίνεται, λοιπόν; Έχει ψηφιστεί νόμος αυτούς τους μήνες που δεν υπήρξε η ΚΥΑ με υπογραφή και του κ. Πιερρακάκη, που έπρεπε να υπάρχει, ώστε να έχει η ΑΔΑΕ την ψηφιακή συγκρότηση και δυνατότητα πρόσβασης στις υποθέσεις.

Τέταρτον, και τελευταίο, από αυτό που λέμε σκάνδαλο συγκάλυψης και ενοχική διαχείριση του θέματος. Επιθέσεις σε δημοσιογράφους στο εσωτερικό, στο εξωτερικό, διαδικασίες και πρακτικές μπούλινγκ εναντίον δημοσιογράφων, ατελείωτη στοχοποίηση απέναντι στην ερευνητική δημοσιογραφία που σήκωσε κεφάλι, δικοί μας, εγχώριοι δημοσιογράφοι, ξένοι, διεθνή πρακτορεία, εφημερίδες, κάποιοι άνθρωποι και στα κανάλια και σε κανάλια που δεν έχουν πει τη λέξη «Predator». Υπάρχουν κανάλια που δεν έχει αναφερθεί η λέξη «Predator». Το αφήνω δίπλα αυτό. Όμως, υπήρξε μια επίθεση και του ίδιου του κ. Δημητριάδη, ο οποίος έκανε μηνύσεις προς δημοσιογράφους. Αυτό, λοιπόν, είναι το δεύτερο σκάνδαλο το οποίο ήδη ζούμε και είναι το σκάνδαλο της συγκάλυψης.

Πέμπτο ζήτημα. Είναι θέμα παθογένειας μέσα στη δημοκρατία μας, η οποία κατά τα άλλα λειτουργεί άψογα και πρέπει να θεραπευτούν κάποια ζητήματα; Όχι, κυρίες και κύριοι συνάδελφοι, πρέπει να είμαστε σαφείς. Το ποτήρι έχει ξεχειλίσει. Υπάρχει θέμα δημοκρατίας. Υπάρχει ζήτημα με τα μέσα μαζικής ενημέρωσης και τον τρόπο που η Κυβέρνηση έχει προσπαθήσει αυτά τα χρόνια να κάνει χειραγώγηση και έλεγχο. Υπάρχει ζήτημα με το καθεστώς επαναπροωθήσεων, για το οποίο και διεθνώς και επί μήνες η χώρα σύρεται και η FRONTEX και υπάλληλοι και αρχές έξω. Σε σχέση με αυτό το κρίσιμο ζήτημα συρόμαστε διεθνώς και οι απαντήσεις της Κυβέρνησης είναι απαντήσεις οι οποίες δεν αρμόζουν σε δημοκρατική χώρα.

Υπάρχουν, λοιπόν, πάρα πολλά ζητήματα που μαζί με αυτό το σκάνδαλο συγκροτούν το ζήτημα δημοκρατίας, δηλαδή συγκροτούν ένα ζήτημα παραβίασης του κράτους δικαίου στη χώρα και δεν είναι ανατάξιμη αυτή η πορεία.

Έκτο και τελευταίο, κύριε Πρόεδρε. Υπάρχει ευθύνη του Πρωθυπουργού; Λέμε «ναι» και μάλιστα μετά από όλες αυτές τις συζητήσεις. Υπήρχε γνώση, έγκριση και ενορχήστρωση από τον Πρωθυπουργό σ’ αυτή την υπόθεση.

Προσέξτε, δεν υπήρξε μόνο η επισύνδεση για τον κ. Ανδρουλάκη. Υπήρξε και η δίμηνη παράταση που δόθηκε στην επισύνδεση. Ούτε γι’ αυτό ήταν ενήμερος ο κύριος Πρωθυπουργός; Δεν ήταν ενήμερος ο κ. Δημητριάδης, το πρώην δεξί του χέρι, που είναι Υποδιοικητής της ΕΥΠ και επικεφαλής του ΚΕΤYΑK; Όλοι αυτοί οι άνθρωποι δεν προφυλάξανε τον Πρωθυπουργό; Όχι, λοιπόν. Υπήρξε προφανής γνώση και προφανής ενορχήστρωση αυτής της ιστορίας. Όταν μάλιστα ξέρουμε πλέον όλοι ότι οι μέθοδοι και για τον κ. Κουκάκη και για τον κ. Ανδρουλάκη ήταν ακριβώς οι ίδιες.

Επίσης, πλέον είναι σαφές ότι υπάρχει ΣΔΙΤ παρακολουθήσεων. Ακόμα και αν δεν έχουν γίνει άμεσες συμβάσεις από τη ΕΥΠ με την «INTELLEXA» και την «KRIKEL» ως προς αυτά που συζητάμε, είναι σαφές. Διαβάστηκε πριν από μισή ώρα. Ήρθαν καινούργιες πληροφορίες για σύμβαση της ελληνικής Κυβέρνησης για παροχή εκατό τουλάχιστον πακέτων για παρακολούθηση με ξένη εταιρεία. Υπάρχουν παρένθετες εταιρείες, υπάρχουν υπεργολαβίες και υπάρχουν και ενοικιάσεις πληροφοριών. Για όλα αυτά είναι υπόλογη η Κυβέρνηση, πρέπει να ξεκαθαρίσει το τοπίο.

Κυρίες και κύριοι συνάδελφοι, είναι σαφές ότι δεν μπορούμε να ζήσουμε μια πολύμηνη παράταση του δυστοπικού πολιτικού κλίματος, της τοξικότητας, της κατάστασης που θυμίζει Πομπηία στα τελευταία της, κάτι που θα πολλαπλασιάσει και τους κινδύνους για τη σταθερότητα της χώρας αλλά και την ίδια τη δημοκρατική εξέλιξη αυτής της χώρας.

Είναι σαφές ότι αυτή η μάχη χαρακωμάτων την οποία δίδετε δεν θα έχει ούτε μπορεί να έχει ένα δημοκρατικό τέλος.

Η πρότασή μας είναι σαφής και θα ήθελα και οι συνάδελφοι του ΠΑΣΟΚ, οι οποίοι την έχουν ακούσει, να την ξανακούσουν, γιατί από την πλευρά τους ως προς αυτό άλλο πράγμα ακούσαμε και σήμερα και το Σάββατο. Η πρότασή μας είναι δημοκρατική λύση, εκλογές τώρα, προοδευτική διακυβέρνηση για την ανάταξη της δημοκρατίας, για την ανάταξη της κοινωνίας, της οικονομίας και της διεθνούς θέσης της χώρας.

Το άλλο, ότι όποτε κι αν γίνουν εκλογές ο κ. Μητσοτάκης θα βρεθεί ενώπιον των ευθυνών του, μπορούν να το πουν όλοι, λέει ο ίδιος ο Πρωθυπουργός ότι παίρνει το πολιτικό κόστος και τότε θα κριθεί, όμως δεν αποτελεί λύση αυτή τη στιγμή. Λύση είναι εκλογές, δημοκρατική λύση και προοδευτική διακυβέρνηση της χώρας, ανάταξη του κράτους δικαίου στη χώρα μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση επί της προτάσεως που κατέθεσε η Κοινοβουλευτική Ομάδα του Κινήματος Αλλαγής, με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό «Predator», την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου».

Θα ακολουθήσει ονομαστική ηλεκτρονική ψηφοφορία, που θα διεξαχθεί σύμφωνα με τις διατάξεις των άρθρων 72 και 72Α του Κανονισμού της Βουλής και λήψη απόφασης για τη σύσταση ή μη της εξεταστικής επιτροπής, σύμφωνα με τις διατάξεις των άρθρων 68 παράγραφος 2, εδάφιο γ΄ του Συντάγματος και 144 παράγραφος 5, εδάφιο β΄ του Κανονισμού της Βουλής.

Οι αποδεχόμενοι την πρόταση απαντούν «ΝΑΙ».

Οι μη αποδεχόμενοι την πρόταση απαντούν «ΟΧΙ».

Οι αρνούμενοι ψήφο απαντούν «ΠΑΡΩΝ».

Σας ενημερώνω, επίσης, ότι οι συνάδελφοι Βουλευτές ή και τα μέλη της Κυβέρνησης που δεν μπορούν να μετάσχουν με φυσική παρουσία στην ψηφοφορία -είτε λόγω αποστολής στο εξωτερικό είτε για υγειονομικούς λόγους- θα ψηφίσουν με επιστολές, που θα αποσταλούν στο Προεδρείο, σύμφωνα με το άρθρο 70Α του Κανονισμού της Βουλής, όπως ισχύει.

Προχωρούμε στην ονομαστική ηλεκτρονική ψηφοφορία. Στην οθόνη σας εμφανίζεται η πρόταση για σύσταση εξεταστικής επιτροπής και δίπλα οι λέξεις «ΝΑΙ», «ΟΧΙ», «ΠΑΡΩΝ». Βεβαιωθείτε ότι έχετε ψηφίσει. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως την ανακοίνωση του αποτελέσματος.

Αν έχετε οποιαδήποτε απορία, μπορείτε να απευθύνεστε στο Προεδρείο και στους αρμόδιους υπαλλήλους της Βουλής, προκειμένου να σας συνδράμουν.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

(Κατά τη διάρκεια της ψηφοφορίας την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεμοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση η οποία θα ακολουθήσει και θα καταχωριστούν στα Πρακτικά της σημερινής συνεδρίασης.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 322α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ηλεκτρονικής ψηφοφορίας.

Ψήφισαν συνολικά 299 Βουλευτές.

Υπέρ της προτάσεως, δηλαδή «ΝΑΙ», ψήφισαν 142 Βουλευτές.

Κατά της προτάσεως, δηλαδή «ΟΧΙ», δεν ψήφισε κανείς Βουλευτής.

«ΠΑΡΩΝ» εψήφισαν 157 Βουλευτές.

Συνεπώς η πρόταση που κατέθεσε η Κοινοβουλευτική Ομάδα του Κινήματος Αλλαγής, με θέμα: «Εξέταση της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ - Κινήματος Αλλαγής και Ευρωβουλευτή κ. Νίκου Ανδρουλάκη από την Εθνική Υπηρεσία Πληροφοριών (ΕΥΠ) ή και από άλλα φυσικά ή νομικά πρόσωπα, την επιβεβαιωμένη απόπειρα παγίδευσης του κινητού του με το κακόβουλο λογισμικό «Predator», την παράνομη χρήση αυτού στην ελληνική επικράτεια και την έρευνα για την ύπαρξη ευθυνών του Πρωθυπουργού κ. Κυριάκου Μητσοτάκη και κάθε άλλου εμπλεκόμενου φυσικού ή νομικού προσώπου», αφού συμπλήρωσε το όριο των δύο πέμπτων τουλάχιστον του συνόλου των Βουλευτών, ήτοι 120 Βουλευτών ανεξαρτήτως πλειοψηφίας, σύμφωνα με τα άρθρα 68 παράγραφος 2, εδάφιο γ΄, του Συντάγματος και 144 παράγραφος 5, εδάφιο β΄, του Κανονισμού της Βουλής, έγινε δεκτή κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πρόταση του ΚΙΝΗΜΑΤΟΣ ΑΛΛΑΓΗΣ για σύσταση Εξεταστικής Επιτροπής (ΣΥΝΟΛΙΚΑ ΨΗΦΟΙ: NAI:142, OXI:0, ΠΡΝ:157)** |   |   |   |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΝΑΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΑΝΕΞ. | Α΄ ΑΘΗΝΩΝ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΠΡΝ |
| ΑΚΤΥΠΗΣ ΔΙΟΝΥΣΙΟΣ  | Νέα Δημοκρατία | ΖΑΚΥΝΘΟΥ | ΠΡΝ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ  | Νέα Δημοκρατία | ΑΧΑΪΑΣ | ΠΡΝ |
| ΑΜΑΝΑΤΙΔΗΣ ΓΙΩΡΓΟΣ  | Νέα Δημοκρατία | ΚΟΖΑΝΗΣ | ΠΡΝ |
| ΑΜΑΝΑΤΙΔΗΣ ΙΩΑΝΝΗΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΑΜΥΡΑΣ ΓΙΩΡΓΟΣ  | Νέα Δημοκρατία | ΙΩΑΝΝΙΝΩΝ | ΠΡΝ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ  | Νέα Δημοκρατία | Β΄ΘΕΣΣΑΛΟΝΙΚΗΣ | ΠΡΝ |
| ΑΝΔΡΙΑΝΟΣ ΙΩΑΝΝΗΣ  | Νέα Δημοκρατία | ΑΡΓΟΛΙΔΟΣ | ΠΡΝ |
| ΑΝΤΩΝΙΑΔΗΣ ΙΩΑΝΝΗΣ  | Νέα Δημοκρατία | ΦΛΩΡΙΝΗΣ  | ΠΡΝ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΑΤΖΙΔΗ ΜΑΡΙΑ  | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΠΟΣΤΟΛΟΥ ΕΥΑΓΓΕΛΟΣ  | ΣΥΡΙΖΑ | ΕΥΒΟΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ  | Νέα Δημοκρατία | ΣΕΡΡΩΝ | ΠΡΝ |
| ΑΡΑΧΩΒΙΤΗΣ ΣΤΑΥΡΟΣ  | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ  | ΝΑΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ  | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ  | Νέα Δημοκρατία | ΗΡΑΚΛΕΙΟΥ  | ΠΡΝ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΠΡΝ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ  | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ  | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ  | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΑΓΙΩΝΑΣ ΓΙΩΡΓΟΣ  | Νέα Δημοκρατία | ΧΑΛΚΙΔΙΚΗΣ  | ΠΡΝ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΠΡΝ |
| ΒΑΡΔΑΚΗΣ ΣΩΚΡΑΤΗΣ  | ΣΥΡΙΖΑ | ΗΡΑΚΛΕΙΟΥ  | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ  | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ  | ΝΑΙ |
| ΒΑΡΟΥΦΑΚΗΣ ΙΩΑΝΝΗΣ(ΓΙΑΝΗΣ) | ΜέΡΑ25 | Α΄ ΘΕΣΣΑΛΟΝΙΚΗΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΠΡΝ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΠΡΝ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ  | ΕΛΛΗΝΙΚΗ ΛΥΣΗ | ΛΑΡΙΣΗΣ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ  | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ  | Νέα Δημοκρατία | ΗΜΑΘΙΑΣ | ΠΡΝ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ  | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΒΙΤΣΑΣ ΔΗΜΗΤΡΙΟΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΡΚΑΔΙΑΣ | ΠΡΝ |
| ΒΛΑΧΟΣ ΓΕΩΡΓΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΠΡΝ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ  | Νέα Δημοκρατία | ΧΑΝΙΩΝ | ΠΡΝ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΠΡΝ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΠΡΝ |
| ΒΡΥΖΙΔΟΥ ΠΑΡΑΣΚΕΥΗ  | Νέα Δημοκρατία | ΚΟΖΑΝΗΣ | ΠΡΝ |
| ΓΕΡΑΠΕΤΡΙΤΗΣ ΓΕΩΡΓΙΟΣ  | Νέα Δημοκρατία | ΕΠΙΚΡΑΤΕΙΑΣ | ΠΡΝ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ  | Νέα Δημοκρατία | ΚΙΛΙΚΙΣ | ΠΡΝ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΓΙΑΝΝΑΚΗΣ ΣΤΕΡΓΙΟΣ  | Νέα Δημοκρατία | ΠΡΕΒΕΖΗΣ  | ΠΡΝ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ  | Νέα Δημοκρατία | ΘΕΣΠΡΩΤΙΑΣ | ΠΡΝ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΝΑΙ |
| ΓΚΙΚΑΣ ΣΤΕΦΑΝΟΣ  | Νέα Δημοκρατία | ΚΕΡΚΥΡΑΣ | ΠΡΝ |
| ΓΚΙΟΚΑΣ ΙΩΑΝΝΗΣ  | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΓΚΙΟΛΑΣ ΙΩΑΝΝΗΣ  | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ  | ΠΡΝ |
| ΓΚΟΚΑΣ ΧΡΗΣΤΟΣ  | Κίνημα Αλλαγής | ΑΡΤΗΣ | ΝΑΙ |
| ΓΡΗΓΟΡΙΑΔΗΣ ΚΛΕΩΝ  | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΔΑΒΑΚΗΣ ΑΘΑΝΑΣΙΟΣ  | Νέα Δημοκρατία | ΛΑΚΩΝΙΑΣ | ΠΡΝ |
| ΔΕΛΗΣ ΙΩΑΝΝΗΣ  | Κ.Κ.Ε. | Α΄ ΘΕΣΣΑΛΟΝΙΚΗΣ  | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ  | Νέα Δημοκρατία | ΕΒΡΟΥ | ΠΡΝ |
| ΔΗΜΑΣ ΧΡΙΣΤΟΣ  | Νέα Δημοκρατία | ΚΟΡΙΝΘΙΑΣ | ΠΡΝ |
| ΔΗΜΟΣΧΑΚΗΣ ΑΝΑΣΤΑΣΙΟΣ  | Νέα Δημοκρατία | ΕΒΡΟΥ | ΠΡΝ |
| ΔΙΓΑΛΑΚΗΣ ΒΑΣΙΛΕΙΟΣ  | Νέα Δημοκρατία | ΧΑΝΙΩΝ | ΠΡΝ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΠΡΝ |
| ΔΡΑΓΑΣΑΚΗΣ ΙΩΑΝΝΗΣ  | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ  | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ  | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΠΡΝ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ  | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ  | Νέα Δημοκρατία | ΕΥΒΟΙΑΣ | ΠΡΝ |
| ΖΟΥΡΑΡΗΣ ΚΩΝΣΤΑΝΤΙΝΟΣ  | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ  | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΠΡΝ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΘΡΑΨΑΝΙΩΤΗΣ ΕΜΜΑΝΟΥΗΛ  | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ  | ΠΡΝ |
| ΚΑΒΒΑΔΑΣ ΑΘΑΝΑΣΙΟΣ  | Νέα Δημοκρατία | ΛΕΥΚΑΔΟΣ | ΠΡΝ |
| ΚΑΙΡΙΔΗΣ ΔΗΜΗΤΡΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΚΑΚΛΑΜΑΝΗΣ ΝΙΚΗΤΑΣ  | Νέα Δημοκρατία | Α΄ ΑΘΗΝΩΝ | ΠΡΝ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΠΡΝ |
| ΚΑΛΛΙΑΝΟΣ ΙΩΑΝΝΗΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΚΑΛΟΓΙΑΝΝΗΣ ΣΤΑΥΡΟΣ  | Νέα Δημοκρατία | ΙΩΑΝΝΙΝΩΝ | ΠΡΝ |
| ΚΑΜΙΝΗΣ ΓΕΩΡΓΙΟΣ  | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΝΑΙ |
| ΚΑΠΠΑΤΟΣ ΠΑΝΑΓΗΣ  | Νέα Δημοκρατία | ΚΕΦΑΛΛΗΝΙΑΣ | ΠΡΝ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΠΡΝ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ  | Κ.Κ.Ε. | ΑΧΑΪΑΣ  | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΠΡΝ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΠΡΝ |
| ΚΑΡΑΟΓΛΟΥ ΘΕΟΔΩΡΟΣ  | Νέα Δημοκρατία | Β΄ ΘΕΣΣΑΛΟΝΙΚΗΣ  | ΠΡΝ |
| ΚΑΡΑΣΜΑΝΗΣ ΓΕΩΡΓΙΟΣ  | Νέα Δημοκρατία | ΠΕΛΛΗΣ | ΠΡΝ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ  | Κίνημα Αλλαγής | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΤΡΙΝΗΣ ΜΙΧΑΗΛ  | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ  | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΠΡΝ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ  | Νέα Δημοκρατία | Α΄ ΠΕΙΡΑΙΩΣ | ΠΡΝ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΤΣΩΤΗΣ ΧΡΗΣΤΟΣ  | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ  | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΠΡΝ |
| ΚΕΛΕΤΣΗΣ ΣΤΑΥΡΟΣ  | Νέα Δημοκρατία | ΕΒΡΟΥ | ΠΡΝ |
| ΚΕΛΛΑΣ ΧΡΗΣΤΟΣ  | Νέα Δημοκρατία | ΛΑΡΙΣΗΣ | ΠΡΝ |
| ΚΕΡΑΜΕΩΣ ΝΙΚΗ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ  | ΠΡΝ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ  | Νέα Δημοκρατία | Α΄ ΑΘΗΝΩΝ | ΠΡΝ |
| ΚΕΦΑΛΟΓΙΑΝΝΗΣ ΙΩΑΝΝΗΣ  | Νέα Δημοκρατία | ΡΕΘΥΜΝΗΣ | ΠΡΝ |
| ΚΙΚΙΛΙΑΣ ΒΑΣΙΛΕΙΟΣ  | Νέα Δημοκρατία | Α΄ ΑΘΗΝΩΝ | ΠΡΝ |
| ΚΟΚΚΑΛΗΣ ΒΑΣΙΛΕΙΟΣ  | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΠΡΝ |
| ΚΟΜΝΗΝΑΚΑ ΜΑΡΙΑ  | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ  | ΠΡΝ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ  | Νέα Δημοκρατία | ΕΥΡΥΤΑΝΙΑΣ | ΠΡΝ |
| ΚΟΤΡΩΝΙΑΣ ΓΕΩΡΓΙΟΣ  | Νέα Δημοκρατία | ΦΘΙΩΤΙΔΟΣ | ΠΡΝ |
| ΚΟΥΒΕΛΑΣ ΔΗΜΗΤΡΙΟΣ  | Νέα Δημοκρατία | Α΄ ΘΕΣΣΑΛΟΝΙΚΗΣ | ΠΡΝ |
| ΚΟΥΜΟΥΤΣΑΚΟΣ ΓΕΩΡΓΙΟΣ  | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΚΟΥΤΣΟΥΜΠΑΣ ΑΝΔΡΕΑΣ  | Νέα Δημοκρατία | ΒΟΙΩΤΙΑΣ | ΠΡΝ |
| ΚΟΥΤΣΟΥΜΠΑΣ ΔΗΜΗΤΡΙΟΣ  | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ  | ΝΑΙ |
| ΚΡΗΤΙΚΟΣ ΝΕΟΚΛΗΣ  | Νέα Δημοκρατία | ΛΑΚΩΝΙΑΣ  | ΠΡΝ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ  | Νέα Δημοκρατία | ΚΟΖΑΝΗΣ | ΠΡΝ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ  | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ  | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΠΡΝ |
| ΚΩΤΣΟΣ ΓΕΩΡΓΙΟΣ  | Νέα Δημοκρατία | ΚΑΡΔΙΤΣΗΣ  | ΠΡΝ |
| ΛΑΖΑΡΙΔΗΣ ΜΑΚΑΡΙΟΣ  | Νέα Δημοκρατία | ΚΑΒΑΛΑΣ | ΠΡΝ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΠΡΝ |
| ΛΑΜΠΡΟΥΛΗΣ ΓΕΩΡΓΙΟΣ  | Κ.Κ.Ε. | ΛΑΡΙΣΗΣ | ΝΑΙ |
| ΛΑΠΠΑΣ ΣΠΥΡΙΔΩΝΑΣ  | ΣΥΡΙΖΑ | ΚΑΡΔΙΤΣΗΣ  | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ  | Νέα Δημοκρατία | ΣΕΡΡΩΝ | ΠΡΝ |
| ΛΙΑΚΟΣ ΕΥΑΓΓΕΛΟΣ  | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΠΡΝ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΠΡΝ |
| ΛΙΟΥΠΗΣ ΑΘΑΝΑΣΙΟΣ  | Νέα Δημοκρατία | ΜΑΓΝΗΣΙΑΣ | ΠΡΝ |
| ΛΙΟΥΤΑΣ ΑΘΑΝΑΣΙΟΣ  | Νέα Δημοκρατία | ΤΡΙΚΑΛΩΝ | ΠΡΝ |
| ΛΟΒΕΡΔΟΣ ΑΝΔΡΕΑΣ  | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΠΡΝ |
| ΛΟΓΙΑΔΗΣ ΓΕΩΡΓΙΟΣ  | ΜέΡΑ25 | ΗΡΑΚΛΕΙΟΥ  | ΝΑΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΠΡΝ |
| ΜΑΛΑΜΑ ΚΥΡΙΑΚΗ  | ΣΥΡΙΖΑ | ΧΑΛΚΙΔΙΚΗΣ  | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ  | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΠΡΝ |
| ΜΑΝΤΑΣ ΠΕΡΙΚΛΗΣ  | Νέα Δημοκρατία | ΜΕΣΣΗΝΙΑΣ  | ΠΡΝ |
| ΜΑΝΩΛΑΚΟΣ ΝΙΚΟΛΑΟΣ  | Νέα Δημοκρατία | Α΄ ΠΕΙΡΑΙΩΣ | ΠΡΝ |
| ΜΑΝΩΛΑΚΟΥ ΔΙΑΜΑΝΤΩ  | Κ.Κ.Ε. | Β΄ ΠΕΙΡΑΙΩΣ | ΝΑΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ  | Νέα Δημοκρατία | ΜΑΓΝΗΣΙΑΣ | ΠΡΝ |
| ΜΑΡΙΝΟΣ ΓΕΩΡΓΙΟΣ  | Κ.Κ.Ε. | ΕΥΒΟΙΑΣ  | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ  | Νέα Δημοκρατία | Β΄ ΠΕΙΡΑΙΩΣ | ΠΡΝ |
| ΜΑΡΚΟΥ ΚΩΝΣΤΑΝΤΙΝΟΣ  | ΣΥΡΙΖΑ | ΑΧΑΪΑΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΠΡΝ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ  | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ  | Νέα Δημοκρατία | Α΄ ΠΕΙΡΑΙΩΣ | ΠΡΝ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΠΡΝ |
| ΜΗΤΣΟΤΑΚΗΣ ΚΥΡΙΑΚΟΣ  | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΠΡΝ |
| ΜΙΧΑΗΛΙΔΗΣ ΑΝΔΡΕΑΣ  | ΣΥΡΙΖΑ | ΧΙΟΥ  | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ  | Νέα Δημοκρατία | ΚΥΚΛΑΔΩΝ | ΠΡΝ |
| ΜΟΥΖΑΛΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ  | Κίνημα Αλλαγής | ΒΟΙΩΤΙΑΣ  | ΝΑΙ |
| ΜΠΑΚΑΔΗΜΑ ΦΩΤΕΙΝΗ  | ΜέΡΑ25 | Β΄ ΠΕΙΡΑΙΩΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ  | ΠΡΝ |
| ΜΠΑΛΑΦΑΣ ΙΩΑΝΝΗΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΠΡΝ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ  | ΣΥΡΙΖΑ | ΠΡΕΒΕΖΗΣ  | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ  | Νέα Δημοκρατία | ΗΜΑΘΙΑΣ  | ΠΡΝ |
| ΜΠΙΑΓΚΗΣ ΔΗΜΗΤΡΙΟΣ  | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ  | ΠΡΝ |
| ΜΠΛΟΥΧΟΣ ΚΩΝΣΤΑΝΤΙΝΟΣ  | Νέα Δημοκρατία | ΔΡΑΜΑΣ | ΠΡΝ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ  | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ  | Νέα Δημοκρατία | ΦΩΚΙΔΟΣ | ΠΡΝ |
| ΜΠΟΥΚΩΡΟΣ ΧΡΗΣΤΟΣ  | Νέα Δημοκρατία | ΜΑΓΝΗΣΙΑΣ | ΠΡΝ |
| ΜΠΟΥΜΠΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ  | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΠΡΝ |
| ΜΠΟΥΡΝΟΥΣ ΙΩΑΝΝΗΣ  | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ  | Νέα Δημοκρατία | Α΄ ΠΕΙΡΑΙΩΣ | ΠΡΝ |
| ΜΥΛΩΝΑΚΗΣ ΑΝΤΩΝΙΟΣ  | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ  | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΠΡΝ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ  | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ  | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ  | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΠΡΝ |
| ΟΙΚΟΝΟΜΟΥ ΙΩΑΝΝΗΣ  | Νέα Δημοκρατία | ΦΘΙΩΤΙΔΟΣ | ΠΡΝ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ  | Νέα Δημοκρατία | ΚΑΒΑΛΑΣ | ΠΡΝ |
| ΠΑΝΑΣ ΑΠΟΣΤΟΛΟΣ  | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ  | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ  | ΠΡΝ |
| ΠΑΠΑΗΛΙΟΥ ΓΕΩΡΓΙΟΣ  | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΠΡΝ |
| ΠΑΠΑΝΑΣΤΑΣΗΣ ΝΙΚΟΛΑΟΣ  | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ  | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΑΝΔΡΕΟΥ ΓΕΩΡΓΙΟΣ  | Κίνημα Αλλαγής | ΑΧΑΪΑΣ  | ΝΑΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΝΑΙ |
| ΠΑΠΠΑΣ ΙΩΑΝΝΗΣ  | Νέα Δημοκρατία | ΔΩΔΕΚΑΝΗΣΟΥ | ΠΡΝ |
| ΠΑΠΠΑΣ ΝΙΚΟΛΑΟΣ  | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ  | Νέα Δημοκρατία | ΚΑΒΑΛΑΣ | ΠΡΝ |
| ΠΑΤΣΗΣ ΑΝΔΡΕΑΣ  | Νέα Δημοκρατία | ΓΡΕΒΕΝΩΝ | ΠΡΝ |
| ΠΑΦΙΛΗΣ ΑΘΑΝΑΣΙΟΣ  | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ  | Νέα Δημοκρατία | ΕΠΙΚΡΑΤΕΙΑΣ | ΠΡΝ |
| ΠΙΠΙΛΗ ΦΩΤΕΙΝΗ  | Νέα Δημοκρατία | Α΄ ΑΘΗΝΩΝ | ΠΡΝ |
| ΠΛΑΚΙΩΤΑΚΗΣ ΙΩΑΝΝΗΣ  | Νέα Δημοκρατία | ΛΑΣΙΘΙΟΥ | ΠΡΝ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΠΡΝ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ  | ΠΡΝ |
| ΠΟΛΑΚΗΣ ΠΑΥΛΟΣ  | ΣΥΡΙΖΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ  | Κίνημα Αλλαγής | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ  | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ  | ΠΡΝ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΣΑΚΟΡΑΦΑ ΣΟΦΙΑ | ΜέΡΑ25 | Β3΄ ΝΟΤΙΟΥ ΤΟΜΕΑ ΑΘΗΝΩΝ  | ΝΑΙ |
| ΣΑΛΜΑΣ ΜΑΡΙΟΣ  | Νέα Δημοκρατία | ΑΙΤΩΛΟΑΚΑΡΝΑΝΙΑΣ  | ΠΡΝ |
| ΣΑΜΑΡΑΣ ΑΝΤΩΝΙΟΣ  | Νέα Δημοκρατία | ΜΕΣΣΗΝΙΑΣ | ΠΡΝ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ  | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ  | Νέα Δημοκρατία | ΗΡΑΚΛΕΙΟΥ | ΠΡΝ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΠΡΝ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ  | Κίνημα Αλλαγής | Α΄ ΑΘΗΝΩΝ  | ΝΑΙ |
| ΣΚΟΝΔΡΑ ΑΣΗΜΙΝΑ  | Νέα Δημοκρατία | ΚΑΡΔΙΤΣΗΣ | ΠΡΝ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ  | Νέα Δημοκρατία | ΤΡΙΚΑΛΩΝ  | ΠΡΝ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ  | ΠΡΝ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΣΠΙΡΤΖΗΣ ΧΡΗΣΤΟΣ  | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ  | Νέα Δημοκρατία | ΦΘΙΩΤΙΔΟΣ | ΠΡΝ |
| ΣΤΑΜΕΝΙΤΗΣ ΔΙΟΝΥΣΙΟΣ  | Νέα Δημοκρατία | ΠΕΛΛΗΣ  | ΠΡΝ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ  | Νέα Δημοκρατία | ΣΑΜΟΥ | ΠΡΝ |
| ΣΤΟΛΤΙΔΗΣ ΛΕΩΝΙΔΑΣ  | Κ.Κ.Ε. | Β΄ ΘΕΣΣΑΛΟΝΙΚΗΣ  | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ  | Νέα Δημοκρατία | ΡΟΔΟΠΗΣ | ΠΡΝ |
| ΣΤΥΛΙΟΣ ΓΕΩΡΓΙΟΣ  | Νέα Δημοκρατία | ΑΡΤΗΣ | ΠΡΝ |
| ΣΥΝΤΥΧΑΚΗΣ ΕΜΜΑΝΟΥΗΛ  | Κ.Κ.Ε. | ΗΡΑΚΛΕΙΟΥ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΠΡΝ |
| ΣΥΡΜΑΛΕΝΙΟΣ ΝΙΚΟΛΑΟΣ  | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΠΡΝ |
| ΤΑΡΑΝΤΙΛΗΣ ΧΡΗΣΤΟΣ  | Νέα Δημοκρατία | ΕΠΙΚΡΑΤΕΙΑΣ | ΠΡΝ |
| ΤΑΣΟΥΛΑΣ ΚΩΝΣΤΑΝΤΙΝΟΣ  | Νέα Δημοκρατία | ΙΩΑΝΝΙΝΩΝ | ΠΡΝ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΗΛΕΙΑΣ | ΠΡΝ |
| ΤΖΑΚΡΗ ΘΕΟΔΩΡΑ  | ΣΥΡΙΖΑ | ΠΕΛΛΗΣ  | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ  | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΗΚΑΛΑΓΙΑΣ ΖΗΣΗΣ  | Νέα Δημοκρατία | ΚΑΣΤΟΡΙΑΣ | ΠΡΝ |
| ΤΖΟΥΦΗ ΜΕΡΟΠΗ  | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΠΡΝ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ  | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ  | Νέα Δημοκρατία | ΗΜΑΘΙΑΣ  | ΠΡΝ |
| ΤΣΑΚΑΛΩΤΟΣ ΕΥΚΛΕΙΔΗΣ  | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ  | Νέα Δημοκρατία | ΚΑΡΔΙΤΣΗΣ  | ΠΡΝ |
| ΤΣΙΓΚΡΗΣ ΑΓΓΕΛΟΣ  | Νέα Δημοκρατία | ΑΧΑΪΑΣ | ΠΡΝ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΠΡΝ |
| ΤΣΙΠΡΑΣ ΑΛΕΞΙΟΣ  | ΣΥΡΙΖΑ | ΑΧΑΪΑΣ  | ΝΑΙ |
| ΤΣΙΠΡΑΣ ΓΕΩΡΓΙΟΣ  | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΠΡΝ |
| ΦΑΜΕΛΛΟΣ ΣΩΚΡΑΤΗΣ  | ΣΥΡΙΖΑ | Β΄ ΘΕΣΣΑΛΟΝΙΚΗΣ  | ΝΑΙ |
| ΦΙΛΗΣ ΝΙΚΟΛΑΟΣ  | ΣΥΡΙΖΑ | Α΄ ΑΘΗΝΩΝ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ  | ΝΑΙ |
| ΦΟΡΤΩΜΑΣ ΦΙΛΙΠΠΟΣ  | Νέα Δημοκρατία | ΚΥΚΛΑΔΩΝ  | ΠΡΝ |
| ΦΡΑΓΓΙΔΗΣ ΓΕΩΡΓΙΟΣ  | Κίνημα Αλλαγής | ΚΙΛΚΙΣ  | ΝΑΙ |
| ΦΩΤΗΛΑΣ ΙΑΣΩΝ  | Νέα Δημοκρατία | ΑΧΑΪΑΣ | ΠΡΝ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ  | Νέα Δημοκρατία | ΛΑΡΙΣΗΣ  | ΠΡΝ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ  | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΠΡΝ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ  | ΣΥΡΙΖΑ | ΕΥΒΟΙΑΣ  | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ  | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΠΡΝ |
| ΧΗΤΑΣ ΚΩΝΣΤΑΝΤΙΝΟΣ  | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΠΡΝ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΠΡΝ |
| ΨΥΧΟΓΙΟΣ ΓΕΩΡΓΙΟΣ  | ΣΥΡΙΖΑ | ΚΟΡΙΝΘΙΑΣ  | ΝΑΙ |
|   |   |   |  |
|  |  |  |  |  |
| Ημ/νία:29/8/2022 |  |  |  |  |
|  |  |  |  |  |
| Πρόταση ΚΙΝΗΜΑΤΟΣ ΑΛΛΑΓΗΣ για σύσταση Εξεταστικής Επιτροπής "της υπόθεσης παραβίασης του απορρήτου των επικοινωνιών του Προέδρου του ΠΑΣΟΚ-ΚΙΝΗΜΑΤΟΣ ΑΛΛΑΓΗΣ και ευρωβουλευτή κ. Ν. Ανδρουλάκη" |  |  |  |  |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Πρόταση του ΚΙΝΗΜΑΤΟΣ ΑΛΛΑΓΗΣ για σύσταση Εξεταστικής Επιτροπής | 142 | 0 | 157 | 299 |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, πρότασή μου είναι η επιτροπή να αποτελείται από είκοσι εννέα μέλη, με εκπροσώπηση κατ’ αναλογία της δύναμής τους όλων των Κοινοβουλευτικών Ομάδων καθώς και ενός εκ των Ανεξαρτήτων κατ’ εφαρμογή του άρθρου 31 του Κανονισμού της Βουλής. Δηλαδή από τους είκοσι εννέα οι δεκαπέντε θα είναι της Νέας Δημοκρατίας, οι οκτώ του ΣΥΡΙΖΑ, οι δύο του Κινήματος Αλλαγής και ένας από κάθε άλλο κόμμα και ένας εκ των Ανεξαρτήτων. Οι Ανεξάρτητοι θα συνεννοηθούν για τον έναν. Εάν δεν μπορούν να συνεννοηθούν, θα γίνει κλήρωση ανάμεσα στους ενδιαφερομένους στη Διάσκεψη των Προέδρων.

Προτείνω στο Σώμα η προθεσμία για την ολοκλήρωση των εργασιών της επιτροπής και η υποβολή του πορίσματος να ολοκληρωθεί σε έναν μήνα από τη συγκρότησή της, όπως είθισται. Εννοείται ότι αν κριθεί ότι χρειάζεται περισσότερος χρόνος, εδώ είναι η Ολομέλεια να το επανεξετάσει.

Συμφωνείτε με την πρόταση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Το Σώμα συνεφώνησε.

Παρακαλώ τις Κοινοβουλευτικές Ομάδες να αποστείλουν το συντομότερο δυνατόν τα ονόματα των Βουλευτών που θα συμμετάσχουν στην εξεταστική επιτροπή.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, ολοκληρώθηκε η συζήτηση επί της προτάσεως για τη σύσταση εξεταστικής επιτροπής.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 20.37΄ λύεται η συνεδρίαση για την προσεχή Τετάρτη 31 Αυγούστου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**